
Ďalší z obľúbenej série nezabudnuteľných príbehov, v ktorom ožíva romantický svet anglickej spoločnos- ti na začiatku devätnásteho storočia.

Library Journal

Vďaka pútavej zápletke a nezabudnuteľným postavám Baloghovej kniha opäť zdvihla latku v oblasti historického románu.

Publishers Weekly

Pôvabná Alexandra Purcellová netúži po ničom, iba uniknúť zo zadúšajúceho ovzdušia tanečnej sály. Len čo vyjde do studenej noci, schytí ju dvojica mocných rúk a unáša nevedno kam... Zakrátko zisťuje, že sa ocitla v osídlach driečneho šľachtica, ktorému je vydaná na milosť a nemilosť. Šarmu trúfalého grófa z Amberley - únoscu i záchrancu v jednej osobe – je ťažko odolať a opatrná mladá žena prvý raz v živote zahodí predsudky za hlavu. S ďalším vývojom udalostí však vonkoncom nerátala. A už vôbec nie s tým, že jej túžba po slobode a nezávislosti môže byť ohrozená mužom schopným všetkého aby ochránil a zároveň získal ženu, ktorá sa stala zmyslom jeho života...

Venujem s láskou svojej dcére Jacqueline
večnosť
Kto k Šťastene bol pripútaný 
Len marí život okrídlený; 
Ten kto však Šťastie bozká letkom 
Navždy už bude jeho žiary svedkom

William Blake

bola mrazivá noc, hoci bol začiatok mája. Nepršalo, ale oblohu pokrývali ťažké mraky a silný vietor prebodával ľahko oblečenú mladú dámu, kráčajúcu mu v ústrety, ako tisíc nožov. Tenký tmavý plášť, ktorý mala prehodený cez ešte tenšie plesové šaty, ju takmer vôbec nechránil, aj keď ho vpredu zvierala jednou rukou a krčila sa v ňom. Druhou rukou si pridŕžala voľné konce kapucne tesne pod bradou.

Alexandra Purnellová sa zachvela a sklonila hlavu. Neobrátila sa však k tanečnej sále za ňou napriek lákavej žiare stoviek sviečok presvitajúcej cez vysoké okná a napriek spomienke na desiatky veselých hostí oblečených do pestrých šiat. A napriek tomu, že miestnosť, z ktorej práve odišla, bola teplá - možno trochu priteplá, keďže francúzske dvere do záhrady boli pevne zatvorené pred nevľúdnym počasím.

Nech to však vyzeralo akokoľvek bláznivo, Alexandra uprednostnila nepohodlie prechádzky osamote v záhrade pred radosťami tanečnej sály - aspoň nakrátko. Takéto počasie jej vlastne vyhovovalo. Ak by bolo teplejšie alebo nefúkal taký vietor, nepochybne by sa vonku prechádzalo viacero hostí a ona by nemohla byť v ústraní vôbec.

Obzrela sa ponad plece, ale nik za ňou nebol. Ani vo francúzskych oknách sa nečrtali vyčítavé tváre, ktoré by sledovali jej dočasný únik. Aj tak sa však inštinktívne presunula ďalej od svetiel domu a bližšie k tmavej zadnej uličke oproti stajni. Vyzeralo to, akoby Londýnčania boli odsúdení buď žiť od stajní dosť ďaleko, alebo ich mať takmer v dome.

Alexandra sa opäť zachvela a schovala si bradu za ruku, ktorou pevne zovierala kapucňu. Dýchala si teplý vzduch do zovretej dlane. Bolo to nesporne bláznivé, že takto utiekla. Na črieviciach má určite škvrny od trávy. A hladký drdol, na ktorom trvala napriek prosbe jej pestúnky Reyovej, aby si vlasy upravila vhodnejšie na takúto vzácnu príležitosť, bude pod pevne zovretou kapucňou sploštený a rozstrapatený. A celkom isto nemohla odísť na neurčitý čas. Onedlho sa bude musieť vrátiť.

Už má dvadsaťjeden rokov, viedla so sebou vnútorný monológ, ktorý v posledných týždňoch veľmi dobre poznala. Prežíva svoju prvú a možno aj jedinú naozaj aktívnu sezónu v Londýne, kde sa musí zúčastňovať na všetkých možných zábavách miestnej smotánky. Ocko sa bez varovania rozhodol, že ju treba riadne uviesť do spoločnosti ešte skôr, ako oficiálne oznámia jej dlho plánované zásnuby s vojvodom z Peterleigh. Ocko, mama, jej brat a ona si prenajali dom na Curzon Street. Odvtedy uplynul mesiac, počas ktorého sa stretli so všetkými správnymi ľuďmi a zúčastnili sa na všetkých správnych slávnostiach.

Mala by byť šťastná. Väčšina mladých dám by bola na jej mieste vzrušená. Ona sa však pri ostatných dievčatách, ktoré uvádzali do spoločnosti, cítila nepatrične. Taký život nepovažovala za pohodlný. Jej minulosť ju nemohla pripraviť na veselosť a ľahkovážnosť Londýna. Až teraz si začínala plne uvedomovať, akú prísnu a úzkoprsú výchovu dostali s Jamesom v Dunstable Hall. Jej ocko neschvaľoval takmer nijakú zábavu či osobnú radosť. Každá myšlienka, slovo, skutok sa točili okolo cirkvi a Písma a ockových prísnych názorov na poctivosť a morálku. A na rozdiel od Jamesa nechodila ani do školy, kde by mohla zistiť, že okrem domova existuje aj iný svet.

Pokiaľ si pamätá, bola odjakživa zasľúbená vojvodovi z Peterleigh. Stretla sa s ním len pri niekoľkých príležitostiach, a aj to veľmi krátkych a formálnych. Nebýval často na svojom statku, ktorý susedil s ich pozemkami. Bol od nej o dvadsať rokov starší a väčšinu času trávil v Londýne z poverenia vlády.

Alexandra nikdy nespochybňovala, že sa zaňho vydá, keď nastane správny čas. Dokonca ani teraz. Od príchodu do Londýna sa stretli niekoľkokrát a nevidela na ňom nič odsúdeniahodné. V mnohom sa podobal jej otcovi - je strohý a prísny, to je pravda, ale nepochybne čestný a slušný muž.

Nanešťastie je aj veľmi zaneprázdnený a nechodil ani zďaleka na všetky zábavy, na ktorých sa musela zúčastniť ona.
A tak mala zo svojho uvedenia do spoločnosti nepríjemné pocity. Necítila sa spriaznená s nikým zo spoločnosti okolo seba. Nehľadala manžela ani flirt ako väčšina dievčat. Ocko nechcel, aby sa obliekala tak moderne ako ostatní, a ona sa nevedela prinútiť ani učesať si vlasy nejakým pekným spôsobom.

Navyše musela takmer na každom kroku zápasiť s Hardingovcami-Smythovcami. Neustále jej pripomínali jej nedostatky. Teta Deirdre, ockova sestra, predpokladala, že jej chýba zábava, a mimoriadne sa snažila napraviť to. Jej úsilie bolo mienené v dobrom, ale s Alexandrou nemali rovnaké predstavy o zábave. Jej sesternica Caroline sa uškŕňala a lepila sa na ňu, no Alexandra cítila, že je to skôr preto, že sa snaží upútať Jamesa, než preto, že by k nej cítila náklonnosť. A bratanec Albert vyzeral, akoby si dal za úlohu ochrániť nevinnú mladú sesternicu z vidieka pred všetkými zlami a nástrahami Londýna. Jeho spôsoby, povýšenecké a blahosklonne, ju neuveriteľne dráždili.

Alexandra si opäť dýchla do studenej dlane. Nebola ku Caroline a tete Deirdre priveľmi hrubá? Dlhuje im ospravedlnenie? Chceli, aby večer šla k nim domov, aby ich nasledujúce ráno mohla sprevádzať pri nákupoch na Bond Street. Skôr ako prišli za ňou, vypýtali si povolenie od jej matky a zariadili, aby jej chyžná priniesla vhodné šaty, ktoré by si mohla obliecť na ďalší deň. Ona však ich pozvanie odmietla. Svoju strohosť ani nezmäkčila nejakým ospravedlnením. Naučili ju, že pravdovravnosť je vždy cnosť a že dobre mienená lož neexistuje.

Čoskoro nato z bálu odišli, keďže tetu Deirdre rozbolela hlava. A presne vtedy nedokázala odolať pokušeniu zmocniť sa plášťa a vyjsť von, aby si na chvíľu oddýchla, najmä keď sa na ňu z opačného konca miestnosti uškŕňal Albert. Vedela, že by onedlho prišiel, utrúsil by poznámku o nezvyčajnom nešťastí, že nemá partnera na tanec, a milostivo by ju vzal na parket sám. Mama si možno stále myslí, že odišla s tetou Deirdre. Naozaj by sa už mala vrátiť do tanečnej sály. Niekto sa jej napísal na kartičku na kolo ľudových tancov. Nesmie byť nezdvorilá a neukázať sa, keď sa začne. Okrem toho by ju mama vyhrešila, keby bola preč pridlho, a možno by to nasledujúce ráno povedala ockovi. A z toho by boli zbytočné problémy.

Alexandre však nebolo predurčené vrátiť sa. Vo chvíli, keď sa chcela obrátiť k domu, takmer neprítomne zočila zavretý koč ťahaný štvorzáprahom do uličky pred stajňou len kúsok od nej.
A vtedy sa začala jej nočná mora.

Zabrnel jej chrbát, keď si uvedomila, že k nej niekto zozadu pristúpil, len zlomok sekundy predtým, ako jej čiasi ruka zakryla ústa. Okamžite ju zaplavila hrôza, chňapla po ruke a kopla útočníka jednou nohou v črievici.

Čoskoro jej však odtiahol ruky z tváre a pevne ich držal za chrbtom. Plášť sa jej otvoril, takže vietor celou mrazivou silou prefukoval jemný hodváb modrých plesových šiat. Pokúšala sa vykrútiť hlavu, zohnúť sa, oslobodiť sa kopaním. Všetko jej úsilie však vyšlo nazmar. Útočníkovi sa podarilo stiahnuť jej kapucňu až na nos, takže ho ani nemohla vidieť.

„Mám vás!" ozval sa spoza nej zadýchaný, ale pobavený mužský hlas. „Nemá zmysel bojovať, mladá dáma. Napokon dnes nepôjdete tak ďaleko. Mali ste ostať tancovať. Čo, do ďasa, robíš, Clem? Ešte si jej nezviazal zápästia?"

„Bojuje ako šesť mačiek," odvetil druhý hlas. „Tak. Z toho sa tak ľahko nedostane."

„Daj jej na ústa šatku," ozval sa prvý hlas. „Nemáme na to celú noc. Boli by sme v riadnej kaši, keby začala jačať a chytili nás. Mohli by sme skončiť aj na šibenici."

„Tam si skonči sám!" pobúrene odvetil druhý hlas. „Robím to len ako službu pre priateľa. Nemám vo zvyku unášať ženy."

Alexandra ich však nepočúvala. Zatiaľ čo hovoril, druhý muž jej pevne utiahol šatku okolo úst a zaviazal ju. Kapucňu mala stále až na nose, takže mala pocit, akoby ju zväzovali do vreca. Znovu ju zaplavila hrôza; začala okolo seba kopať s čerstvou silou a márne sa pokúšala vytiahnuť si ruky z látky, ktorá jej ich zvierala.

„Chyť jej nohy, Clem, buď taký dobrý," povedal prvý muž, „kým nebudem mať na predkoleniach modrinu na modrine!"

Bez dlhých ceremónií zdvihli Alexandru zo zeme a naložili ju do koča, ktorý predtým videla vchádzať do uličky.

,Aj priateľstvo má svoje hranice," reptal prvý muž, kým zaplesol dvere a nechal Alexandru samu vo vnútri tmavého koča. „Keď si Eden nabudúce vymyslí niečo podobné, môže si to robiť sám."

Koč sa s myknutím pohol a Alexandra si uvedomila, že leží na sedadle, ktoré je za bežných okolností mimoriadne pohodlné. Ale čí je to koč? Kto sú jej únoscovia a kam ju vezú? Čo majú v úmysle s ňou spraviť? Držať ju v zajatí za výkupné? Myslia si, že jej ocko je bohatý muž? Chcú ju zavraždiť? Opäť pomykala zápästiami a zistila, že ich sama nedokáže uvoľniť. Šatku mala pevne uviazanú okolo úst, kapucňu takmer pod nosom. Začala rýchlo a plytko dýchať. Nedokázala sa poriadne nadýchnuť. Umrie. Udusí sa, kým vôbec budú mať príležitosť zabiť ju.

Možno ju chcú zneuctiť. Ach panebože, to radšej zomrie! Alexandra mykala zápästiami, až sa nebola schopná udržať na sedadle a spadla na podlahu medzi sedadlá.

Cesta nebola dlhá. Koč zastal, dvere otvorili dokorán a nočná mora pokračovala. Keby len mohla vidieť! Nebola by taká vystrašená, keby videla svojich únoscov a vedela, že sú to ľudia.

„Ach bože, spadla zo sedadla," ozval sa prvý hlas. „Eden bude nahnevaný, ak bude mať nejaké modriny."

Alexandra nemala šancu pokúsiť sa znova prekopať k slobode. Hlava jej smerovala k otvoreným dverám. Jeden únosca ju vytiahol za ruky, hneď ju prehli a prehodili cez plece druhému únoscovi, ktorý ju vyniesol po schodoch do osvetlenej haly. Cez boky kapucne si všimla len čierno-bielu dlažbu.

„Áno, odvediem vás do jej izby," hovoril tretí hlas. Bol to strohý a nesúhlasný hlas. „Ale nepáči sa mi to, páni. Jeho lordstvo ešte nikdy nespravilo niečo takéto. Je celá zviazaná. Nezdá sa mi to veľmi vhodné."

„Len nám ukáž cestu, Palmer," ozval sa prvý muž, ledva lapajúc dych. „Nie je práve pierko."

Alexandru vyniesli zdanlivo nekonečným schodiskom, potom ju na chvíľku postavili na nohy a napokon ju jemne postrčili dozadu. Dopadla na dokonale mäkkú posteľ.

„Tak," povedal jej únosca a šmátral pod ňou, kým našiel putá na jej zápästiach. „Nemôžem vás nechať takto, všakže? Ale budem vás musieť nejako zviazať a nechať vám šatku na ústach. Nemôžeme si dovoliť, aby ste začali kričať a zburcovali celú domácnosť. Ani vás rozviazať, lebo by ste ušli a celá moja snaha by vyšla nazmar. Priviažem vám ruky sem k stĺpiku postele. Nič v zlom. Eden bude čoskoro doma. On sa o vás postará."

Alexandrin boj nebol taký zúrivý, ako mohol byť. Cítila sa takmer zúfalo. Ak by aj unikla tomuto mužovi, musela by sa dostať cez dom plný nepriateľov, kým by bola opäť slobodná. Tlmene protestovala, keď jej pevne zväzoval ruky nad hlavou. Zúrivo krútila hlavou, ale nedokázala si odkryť oči natoľko, aby videla svojho útočníka alebo miestnosť, do ktorej ju priniesol.
A potom osamela, izba stíchla a stmavla, všetky zvuky umlčané za zatvorenými dverami. Sama mala bojovať o slobodu, ktorá bola takmer nedosiahnuteľná. Sama so svojou predstavivosťou. Sama čakala na príchod svojho skutočného únoscu. Edena. Čoskoro tu bude. Čoskoro bude vedieť.

Alexandra ďalej bojovala.

Dominic Raine, lord Eden, vypustil vzduch z vydutých líc, keď sa vrátil zo záhrady do tanečnej sály a zbadal Madeline, svoju sestru-dvojča, ako stojí obklopená svojimi prsnatými priateľkami slečnou Wickhillovou a lady Pamelou Paisleyovou a všetky tri sa smejú na niečom, čo práve dopovedal lord Crane.

Aká úľava, že ju tu vidí. Za poslednú hodinu zo seba aj tak spravil dosť veľkú bábovku. Dostalo sa mu riadnej odmeny za to, že robil unáhlené závery. Ale mohlo to dopadnúť aj horšie - oveľa horšie. Nedokázal by sa preniesť cez to, keby Faber a Jones vykonali jeho plán a uniesli Madeline do Edmundovho domu. Hrozne by sa hnevala. Nehovoriac o Edmundovi.

Všetko je však v poriadku. Samozrejme, pokiaľ sa párik hlupákov nepokúsi uniesť ju priamo z tanečnej sály. Od nich dvoch sa to dalo očakávať. Čím ťažší plán, tým ochotnejší sú riskovať. A on nie je od nich lepší, pripustil. Nedokázal by odolať výzve, keby bol na ich mieste. Musí ich nájsť a povedať im, že všetko sa ruší.

Najprv by však mal varovať Madeline. Povedať jej všetko takým spôsobom, aby to brala ako skvelý žart. Prstami si skontroloval nákrčník, či ho má rovno, a pomaly sa pustil ku skupinke, kde stála jeho sestra.

Usmiala sa naňho a dokončila príbeh, ktorý rozprávala pozornému obecenstvu. Pri jej záverečných slovách sa všetci rozosmiali.

Otočila sa k bratovi s úškrnom, zelený pohľad mu vplával do očí. „Myslela som, že si šiel do herne, Dom," povedala. „Chcela som zajtra zavolať lekára. To sa na teba nepodobá, aby si vynechal čo len jeden tanec."

Lord Eden sa uklonil celej skupinke. „Šiel som sa trochu nadýchať vzduchu," odvetil. „Vonku je ako v decembri. Zatancuješ si valčík, Mad?"

Všimol si, že sa slečna Wickhillová zarehotala ako vždy, keď sa pozabudol a oslovil sestru starou prezývkou, čo sa mu stávalo pomerne často.

„Neverím," povedala Madeline a ovinula si ruku okolo jeho. „Nakoniec budem predsa tancovať s najkrajším džentlmenom v meste? Zvyčajne máš plné ruky krásnych dievčat."

„Ku ktorým nepochybne patríš aj ty, moja drahá," odvetil s úsmevom a odvádzal ju preč od skupinky. „Už som ti hovoril, že sa mi páči, ako máš vlasy? Musím sa priznať, že som bol zhrozený, keď mi mama povedala, že si si ich ostrihala, ale svedčí ti to, Mad. Tie krátke lokne ti zvýrazňujú veľké oči a vysoké lícne kosti."

„Chcela by som ich mať tmavšie alebo svetlejšie, alebo červenšie, aby mali výraznejšiu farbu," pokrčila plecami Madeline, položila bratovi ruku na plece a čakala, kým začne hrať hudba. „Ale čomu vďačím za tú česť, Dom? Vyzeráš, akoby si videl ducha."

„Nie, nijakého ducha," odvetil a rozpačito na ňu pozrel. „Len pána Hedleyho Fairhavena."

Vrátila mu pohľad plný očakávania. „Áno?"

„Na konci záhrady," pokračoval. „Stál pri cestovnom koči."

Madeline sa zamračila a prispôsobila sa bratovým krokom, keď začala hrať hudba. „Je to hádanka?" spýtala sa. „Mám uhádnuť, o čo ide, však? Bol to nový cestovný koč? Chýbalo mu koleso? Ťahali ho štyri siváky, za ktoré by si s radosťou zabil? Mali v hrive zapletené ružové stužky? Pán Hedley mal v nose krúžok?"

„Čakal na dámu, s ktorou chcel utiecť," odvetil lord Eden a obrátil ju, keď dotancovali do rohu sály.

„Naozaj?" zaiskrili Madeline oči. „Si si istý, Dom? To je taký krásny škandál! Kto to bol? Povedz mi. Nevyzval si ho na duel, aby si chránil jej česť, všakže? Nebola to nijaká z tvojich koketných priateliek, však?"

Nepočula, čo zamrmlal ako odpoveď.

„Čo?" spýtala sa a naklonila sa k nemu.

„Myslel som, že si to ty," odvetil.

„Čože?" Madeline zastala uprostred otáčky. „Myslel si si, že utečiem s pánom Hedleym Fairhavenom? Čo si sa načisto zbláznil? Ak by sme neboli práve na tomto mieste, Dominic Raine, za toto by som si ťa podala. A spravila by som ti aj monokle."

„Ticho, Mad!" zahriakol ju a nepokojne sa obzeral. „Ľudia na nás budú pozerať. Bola to spolovice tvoja vina, že som spravil takú nepríjemnú chybu. Posledný mesiac si trávila čas s Fairhavenom po celom Londýne a minulý týždeň si mi jasne povedala, že by si sa zaňho vydala, keby si sa tak rozhodla, a aby som sa nestaral do tvojich vecí."

„Poznáš ma tak málo," odvetila a statočne tancovala ďalej s prázdnym úsmevom na tvári, keď prechádzali okolo priateľov a známych, „aby si si myslel, že by som spravila niečo také nevkusné a také... hlúpe? Ako si mohol, Dom! Zo všetkých ľudí na svete sa vydať práve za pána Hedleyho. Dokonca s ním utiecť!"

„Musíš uznať, že si sa o to raz pokúsila, Mad," povedal lord Eden. „Ako som mal vedieť, že sa o to nepokúsiš znova?"

„Ach! Mala som osemnásť," rozhorčene odvetila, „a zamilovala som sa do uniformy. A je od teba neprístojne, že mi pripomínaš moju mladícku nerozvážnosť, Dom. Akoby som sa za tie štyri roky nepoučila a nedospela. Mimochodom, prečo si si myslel, že dnes utečiem s pánom Hedleym?"

„Tajne som si ho vypočul," povedal. „Sedel som v jednom výklenku so slečnou Popovou a on sedel z druhej strany. Predpokladám, že netušil, že tam niekto je, lebo... lebo sme sa nerozprávali."

„Neviem si predstaviť, čo ste so slečnou Popovou robili, keď ste sa nerozprávali," uštipačne poznamenala Madeline. „Ak komu to hovoril a čo vlastne hovoril?"

„Neviem, kto bol ten druhý muž. Ale Fairhaven plánoval odísť o polnoci s nejakou dámou a dával tomu druhému pokyny, čo robiť, keď to na druhý deň praskne."

,A ty si predpokladal, že s ním chcem utiecť ja," dodala Madeline.

„Obávam sa, že áno," pripustil a odzbrojujúco sa na ňu usmial.

„Prečo mi to hovoríš, Dom?" podozrievavo sa spýtala. „Určite nie preto, aby som sa dobre zasmiala na tvojej hlúposti."

„Nie." Ospravedlňujúco sa na ňu usmial. „Len som vtedy chcel byť schopný sústrediť svoju pozornosť a päste na Fairhavena. Nakázal som Faberovi a Jonesovi, aby ťa tajne uniesli k Edmundovi, aby som vedel, že si v bezpečí. Po rozhovore s Fairhavenom som ich v záhrade nevedel nájsť. Nepochybne sa spakovali, keď ťa tam nenašli. Ale pomyslel som si, že ťa predsa len radšej upozorním."

„Nakázal si tým dvom, aby... aby ma uniesli!" Madelinin hlas prerástol takmer do pišťania. „Predpokladám, že mi mali zviazať ruky a nohy, zaviazať mi ústa a oči?"

Jej dvojča vyzeralo, že nie je vo svojej koži. „Nemyslím, že by to bolo potrebné," povedal. „Ale poznáš sa a vieš, že dobrovoľne by si nešla, Mad. Najmä ak by si mala v úmysle tajne utiecť. Musel som to všetko dohodnúť veľmi rýchlo v priebehu poslednej hodiny. Povedal som im, aby... trvali na tom, že pôjdeš s nimi."

„Ach, Dom," Madeline sa očarujúco usmiala na svojho obľúbeného obdivovateľa, ktorý stál blízko pri nej a pozoroval ju, „unikol si len o vlások, braček. Ak by na mňa tvoji priatelia položili čo len prst, dala by som si na raňajky doniesť tvoju hlavu na podnose. A stavím sa, že by ti ju s radosťou odťal Edmund."

„Áno," povedal, „nuž, myslel som, že by som ťa mal upozorniť, Mad, aby si si na tých dvoch dala pozor. Nemusel som ti hovoriť nič, vieš? Mohol som byť pekne ticho. Je to celé dosť ponižujúce, ak si to vieš predstaviť."

„Pamela dúfala, že ju požiadaš o valčík," povedala. „Viem to, Dom. Červenala sa presne tak ako vždy, keď ťa vidí. A vždy si myslí, že si ju všimneš. Naozaj má na teba slabosť. Nezatancuješ si ďalšie valčíky s ňou?"

„To má byť za trest?" spýtal sa a žalostne sa na ňu usmieval.

„Pamela je moja priateľka," poznamenala. „Nepovažujem za trest, ak si s ňou nejaký džentlmen zatancuje, Dom. Zbožňuje ťa. A ty si naozaj veľmi pekný. Vidím, ako na teba pozerajú všetky dievčatá. A mnohé z nich sú tento rok o toľko mladšie od nás dvoch."

„Onedlho ti budeme musieť oprášiť staropanenský čepiec," doberal si ju. „Blížiš sa k tomu veku, Mad. Nie, nepozeraj na mňa tak. Ďalšie tance budú pre lady Pamelu. Vidíš, ako sa kajám?"

Lord Eden náležite tancoval so sestrinou priateľkou a svojím šarmom a oslnivým úsmevom ju nevedomky opanoval ešte väčšmi. Po skončení valčíkového kola ho už na bále nič nedržalo. Slečna Popová sa ukázala ako sklamanie, možno preto, že jeho pozornosť upútal Fairhaven, keď sa s ňou bozkával. A slečna Carstairsová sa v ten večer neukázala vôbec, pred niekoľkými dňami si vo Vauxhall Gardens privodila nádchu. A keďže bol práve zamilovaný do slečny Carstairsovej, jej neprítomnosť robila aj z takejto žiarivej spoločenskej udalosti nudný večierok.

Okrem toho sa stále cítil ako blázon pre tú záležitosť s Fairhavenom. Šiel ku koču plný ohňa a jedu a bratského pobúrenia, pripravený vyzvať ho, aby sa s ním na úsvite stretol na zahmlenom vresovisku s pištoľami a sekundantmi. Mal dosť šťastia, že na súboj nebol vyzvaný on, lebo sa zdalo, že Fairhaven myslí na iné veci, predovšetkým na drobnú ženu, ktorá sa zakrádala v tieni a očividne čakala, kým sa návštevník nevzdiali od jej milenca.

Lord Eden sa z bálu vybral do jedného zo svojich klubov a dúfal, že tam nájde zábavu, ktorá odvráti jeho myseľ od dnešného faux pas. Ak bude mať šťastie, narazí aj na Fabera a Jonesa a presvedčí ich, že by bolo najlepšie, aby o dnešných udalostiach radšej mlčali.

Neveril, že by slečna Popová rozšírila nepríjemné klebety. Ak aj niečo počula, Madelinino meno nepadlo. Pochyboval však, že vnímala škandalózny rozhovor za závesom z druhej strany výklenku. Bozkával ju dostatočne náruživo, aby odviedol jej pozornosť, ale pritom sám počúval veľmi pozorne. Navyše vyzerala dostatočne bezducho, keď od nej. napokon odlepil pery. Možno preto bola preňho sklamaním. Bolo fascinujúcejšie bozkávať ženu, ktorej spôsoby vás nechávali na pochybách, či vašu ruku prijme, alebo vás po nej pleskne, keď sa rozhodne preskúmať miesta, kde nemá čo hľadať.

Nebola to celkom jeho vina, že si spravil taký rýchly úsudok o Madeline a Fairhavenovi. Jeho sestra sa pokúsila utiecť s dôstojníkom s polovičným platom ani nie týždeň po osemnástych narodeninách. Môže za to, že predpokladal, že Fairhavenova spoločníčka na ceste do Gretny bude Madeline? Veď len pred týždňom povedala, že by sa zaňho vydala, keby sa rozhodla. A presne to by urobila, len preto, aby mu spravila napriek. Nikdy neprekonala poníženie, že je o celú polhodinu mladšia od neho. Ale aby jej nekrivdil, nikdy neprejavila rozhorčenie nad tým, že sa narodila ako žena, a preto nezdedila jeden z otcových nižších titulov ako on.
V tú noc naozaj unikol so šťastím len o vlások! Lord Eden odovzdal klobúk a paličku vrátnikovi u Boodla a chystal sa vychutnať si zvyšok noci.

James Purnell pozoroval tanečníkov. Len pred niekoľkými minútami sa vrátil z herne, kde skôr hru sledoval, ako sa na nej zúčastňoval. Predtým tancoval so svojou sesternicou Caroline a dvoma ďalšími dievčatami, ktoré sa žiarivo usmievali, akoby im neprekážalo, že nemajú partnerov na kolá, ktoré sa už začali.

Cítil sa nepokojne - ako vždy. Bol rád, že odišli z vidieka, kde sa už nikdy nebude cítiť doma, kde napäté vzťahy s otcom boli viditeľnejšie ako tu a kde mu nebolo umožnené ani trochu sa podieľať na riadení majetku. No aj tak nebol rád, že je v Londýne, kde nekonečné spoločenské návštevy nemali zmysel a zdali sa mu hlúpe. Povinnosť sprevádzať matku a sestru na takmer všetkých z množstva podujatí pripadla jemu. Pokojné soaré alebo hudobný večer by azda jeho otca prinútili ísť von, ale bály a zástupy ľudí a divadlo sa hodili len pre ženy, ktoré sa chceli ukázať s ľuďmi, na ktorých záleží. Lord Beckworth ostal doma s knihami a kázňami.

Purnell stiesnene hľadal vysokú štíhlu mladú tanečnicu v modrom. Bola trochu staršia od ostatných slobodných dievčat, ale mala v sebe sviežosť a žiaru mladosti. Mal sklon všimnúť si ju takmer všade, kam šiel, hoci jej ho nikdy nepredstavili a ani o to nepožiadal. Lady Madeline Rainová. Nebola krajšia ako dvadsať ďalších dievčat v sále. Na jej krátkych tmavoplavých kučerách či očiach, ktoré mohli byť modré, alebo zelené - nikdy sa k nej nedostal dosť blízko, aby to rozoznal -, nebolo nič nezvyčajné. Postavu mala dobrú, ale v nijakom prípade nie dokonalú.

Nevedel celkom presne, čo ho na nej priťahuje. Možno tá iskra, ktorá chýba ženám v jeho rodine? Alex je azda mladšia od lady Madeline Rainovej, ale nikdy nepôsobila tak mlado. Nikdy jej na to nedali príležitosť.

Purnell pokrčil plecami a obrátil sa, aby v dave vyhľadal matku so sestrou. Matku zbadal, ako sedí v tmavom kúte a zhovára sa s nezreteľnou osobou, nepochybne gardedámou. Prešiel krížom cez miestnosť k nim a uklonil sa.

„Dobrý večer, madam," pozdravil nezreteľnú osobu, čo jej vohnalo do líc trochu farby a na pery prekvapený úsmev. „Nevidela si Alex, mama? Prikázal som, aby nám pristavili koč."

„Odišla s Deirdre a Caroline, James," odvetila lady Beckworthová. „Neodbytne prosili, aby som ju pustila. Tvojmu otcovi sa to nebude páčiť, však? Ale nemôže jej to nijako uškodiť, keď pôjde, všakže? Napokon, Deirdre je jeho sestra."

Jej syn sa zamračil. „Myslím, že Alex by mohla o takýchto veciach rozhodovať sama, mama," povedal. „Je dospelá. Pôjdeme?"

Znovu sa uklonil nezreteľnej gardedáme, keď sa jeho matka obrátila, aby jej zaželala dobrú noc, a zistil, že očami opäť prehľadáva dav tanečníkov. Lady Madeline Rainová stále tancovala valčík so svojím bratom-dvojčaťom, lordom Edenom.

keď sa edmund raine, gróf z Amberley, vrátil domov, na nebi sa už črtal prísľub úsvitu. Väčšiu časť noci strávil s pani Eunice Bordenovou, svojou milenkou. Vlastne s ňou ostával čoraz častejšie. Tento vzťah sa mu zdal pohodlný. Ako sa obliekal a pripravoval sa vyjsť do chladnej noci, zistil, že rozmýšľa, nie po prvý raz, že jej navrhne, aby sa zobrali.

Bolo ťažké vyjadriť slovami, prečo ho tento pomer uspokojuje. Ešte ťažšie bolo vedieť, prečo zvažuje manželstvo. Eunice nebola pekná žena. Nebola ani mimoriadne atraktívna. Mala nízku zavalitú postavu, ostré črty a krátke tmavé, veľmi kučeravé vlasy. Jej spôsoby neboli ani trochu koketné. Rozprávala priamo, čo mohlo ľudí uraziť, ale nikdy nenechala poslucháča na pochybách o jej skutočných pocitoch. Získala zaslúženú povesť hostiteľky literárnych večierkov. Do jej salóna sa oplatilo prísť takmer ktorýkoľvek večer v týždni.

Navyše bola od neho o tri roky staršia. Mala tridsaťdva rokov a posledných šesť rokov bola vdova. Nikdy sa nepokúšala zatajovať svoj vek.

Lord Amberley sa obzrel a usmial sa na Eunice, ktorá ležala v posteli s prikrývkami úhľadne vytiahnutými pod rukami a dlaňami voľne položenými na bruchu. Nohy mala vystreté pod prikrývkou.

„Ďakujem, Eunice," povedal ako vždy, kým odišiel. „Ste ku mne veľmi láskavá, moja drahá."

„Som rada, že ste prišli, Amberley," odvetila. Nikdy mu nepovedala inak. „Pri vás môžem vždy rátať so zaujímavou a podnetnou konverzáciou. Myslíte, že pán Denny je naozajstný básnik? Jeho spôsoby ma dnes skôr rozčuľovali, akoby bol zaľúbený do myšlienky, že je básnik."

„Zdá sa, že je to skôr chyba básnikov všeobecne, nemyslíte?" spýtal sa.

Na okamih sa zamyslela. „Áno, máte pravdu, samozrejme," odvetila. „A istá úroveň excentrickosti sa dá ospravedlniť, ak je tvorivý talent naozaj prítomný. V prípade pána Dennyho dosť pochybujem, že vôbec nejaký talent má. Myslím, že ho viac nepozvem. Nebola by som rada, keby môj salón získal povesť priemernosti."

„Myslím, že také niečo sa nemôže stať," upokojil ju lord Amberley, sadol si do kresla a natiahol si jednu čižmu. „Uvážili by ste, či by ste sa za mňa nevydali, Eunice?"

Neukázala navonok ani náznak prekvapenia či iných pocitov. „Nemyslím, že by to pre vás bolo múdre, Amberley," odvetila. „Som pristará, aby som vám povila dedičov. Budete sa musieť oženiť s nejakou mladšou."

„A čo ak sa priveľmi nestarám o dedičov?" spýtal sa a pozoroval ju s polovičným úsmevom. „Čo ak by som bol spokojný so zrelšou a bystrejšou ženou?"

„Potom ste blázon," povedala pani Bordenová. „Je vašou povinnosťou splodiť vlastné deti, Amberley. Osobná náklonnosť má malú hodnotu, keď máte niekomu postúpiť grófstvo."

„Vravíte teda ,nie'?" spýtal sa. „Alebo ste prístupná presviedčaniu?"

„Myslím, že nie som ochotná vzdať sa svojej nezávislosti," odvetila. „Som spokojná, že som vaša milenka, dokedy budete chcieť, Amberley. Ale vaša manželka? Nie, myslím, že nie. Necítili by sme sa ani zďaleka tak príjemne, keby sme boli svoji. Začali by sme sa hádať. Na to môžete dať krk."

Lord Amberley o tom nediskutoval. Naklonil sa nad posteľ, aby dal svojej milenke zvyčajný bozk na dobrú noc na líce - nikdy nie na pery - a rozlúčil sa s ňou.

Šiel domov pešo ako zvyčajne, pozoroval znamenia raného brieždenia, takmer nepostrehnuteľné zosvetlenie východnej oblohy. Bol rád, že sa večer pred odchodom z domu rozhodol vziať si zimník, hoci sa to v máji zdalo ako šialenstvo.

Eunice má asi pravdu. Bude lepšie, ak si každý bude žiť svoj vlastný život. Zvláštne bolo, že si vlastne nevedel spomenúť, ako sa ich pomer začal. Čo presne sa stalo, že spolu skončili v posteli prvýkrát? Nespomínal si. Nikdy ju nepovažoval za mimoriadne atraktívnu. Mal rád jej salón a rozhovory s ňou. Zvykol si zdržať sa u nej, kým neodišiel posledný hosť a ešte dlhšie. Ale kedy rozhovory prvýkrát ustúpili fyzickému kontaktu? Nikdy ju nepobozkal na pery. Začal s ňou spávať bez nejakého romantického okamihu, ktorý by slávnostne uviedol ich pomer. Je to už vyše roka.

Odvtedy nemal nijakú inú ženu. A už len to bolo prekvapujúce. Každý rok trávil niekoľko mesiacov na svojom majetku a žil ako v celibáte. Počas mesiacov strávených v Londýne si však často doprial viaceré ženy. Po zime v Amberley Court však ostal verný Eunice a na jar pokračoval v ich pomere.

Nebol to vášnivý pomer. Vlastne si bol takmer istý, že Eunice nemá z ich spojení nijaké potešenie. Okrem vecného prijímania pri nich nevyvíjala nijakú aktivitu, dávala mu to, o čom vedela, že to chce, bez prudérie či koketnosti. Často premýšľal, aké uspokojenie má Eunice z ich vzťahu. Možno to však bol jej prístup, aby on našiel vlastné uspokojenie. V náročnom živote plnom zodpovednosti za šťastie iných bolo osviežujúce nájsť niekoho, kto bol odhodlaný viac dávať ako dostávať.

Očakával, že sa zaňho vydá. Túžba po tom, aby bola grófkou z Amberley, aby žila zabezpečený život ako jeho manželka, by vysvetľovala ochotu poddať sa jeho objatiam. Napriek tomu ho jej odmietnutie neprekvapilo. Eunice nebola žena, pre ktorú sú postavenie a zabezpečenie prvoradé ciele. Vydala sa veľmi mladá za pána Bordena a osamela s pohodlnou nezávislosťou o osem rokov neskôr. Zdalo sa, že svoj vdovský stav neľutuje.

Lord Amberley si otvoril dvere svojho mestského domu vlastným kľúčom. Vždy trval na tom, aby jeho služobníctvo šlo spať o polnoci bez ohľadu na to, či on a Dominic sú doma, alebo nie. Prečo by mal úbohý lokaj väčšinu noci spať postojačky len preto, že jeho pán bol príliš zaneprázdnený spaním so svojou milenkou na to, aby sa vrátil domov v rozumnom čase?

Vybehol po schodoch a prešiel po hornej chodbe k svojej spálni. Zažíval. Ak vtáky nezačnú so svojím ranným spevom za oknom priveľmi oduševnene, možno sa mu podarí uchmatnúť si ešte pár hodín spánku, kým sa začne deň.

Zastal a počúval. Je Madeline doma? Neprichádzala domov veľmi často, keďže pred štyrmi rokmi kúpil matke vlastný mestský dom, lebo usúdil, že bude šťastnejšia vo vlastnej domácnosti, kým je v Londýne, a jej dcéra úplne prirodzene šla žiť k nej. Madeline však občas prišla domov, predovšetkým keď bola mama inak zaneprázdnená. Mal pocit, že jeho sestra bola včera večer na bále u Eastonovcov. Dominic sa tam mal nakrátko ukázať tiež. Madeline sa musela vrátiť s ním.

Musí byť ešte hore. Určite sa ešte prehadzuje vo svojej izbe. Počul ju z miesta, na ktorom bol. Stalo sa niečo, čo ju nahnevalo? Zdalo sa to nepravdepodobné. Madeline mala veselú povahu a nedala sa ľahko nahnevať. Lord Amberley pokrčil plecami a pokračoval v ceste.

No aj tak, keď o pätnásť minút stál v župane pri okne svojej spálne a pozeral na ulicu, ktorá sa rozjasňovala do nového dňa, usrkol si z pohára vody a rozmýšľal o mladšej sestre. Čo robí doma? Mama nehovorila nič o tom, že by mala ísť preč. Azda sa nepohádali...

Zamračil sa a pozrel na dvere svojej izby. Nemal by sa radšej ísť pozrieť, či je hore? Poďakovala by sa mu za vyrušenie, aj keby bola?

Urobí to, rozhodol sa napokon. Nerád myslel na to, že je Madeline nešťastná. Alebo azda chorá. Musí sa ísť pozrieť, či pre ňu môže dačo spraviť. Otvoril dvere a prešiel cez chodbu. Zastal pred sestrinými dverami a počúval. Určite bola hore a evidentne stenala a hlasno sa vrtela. Alebo v skutočnosti spí a má zlé sny? Potichu zaklopal na dvere.

Na okamih všetko vnútri zmĺklo a potom šelestivé zvuky zosilneli. Lord Amberley otočil kľučku dverí, zistil, že nie sú zamknuté, a otvoril ich.

Ani na oknách, ani okolo postele neboli zatiahnuté závesy. Na okamih bez pohnutia pozeral na postavu na posteli, či vlastne napoly skrútenú a napoly zosunutú z postele. Madeline?

Ruky mala nad hlavou, zjavne sa držala stĺpika postele. Hlavu mala úplne zavinutú do tmavej látky. Mala na sebe tenké modré šaty, ale boli zvláštne omotané okolo jej tela a vytiahnuté natoľko, že dlhé štíhle nohy mala takmer úplne Odhalené.

„Čo to, preboha, znamená?" zaklial a prešiel k nej, pohár s vodou odložil na nočný stolík, aby jej mohol pomôcť. A bolo zjavné, že pomoc potrebuje. Zápästia má priviazané k stĺpiku postele, uvedomil si zdesene. A okolo pliec a hlavy sa jej obmotal plášť.

Bola uväznená. Tie bláznivé dvojčatá! Nikdy nedospejú? Lord Amberley pocítil náhly poryv hnevu.

„Nehýb sa," povedal prísne. „O chvíľu ťa odviažem."

Ostala pokojne ležať, aj keď mu trvalo dlhšie ako chvíľu, kým jej uvoľnil putá, ktoré sa jej bojom značne utiahli.

„Tak," povedal a čakal, že každú chvíľu spustí rozhorčenú tirádu na Dominica. Načiahol sa a pokúšal sa stiahnuť jej šaty a zakryť nohy, ale boli pod ňou tak pevne zamotané, že to bolo nemožné. Oslobodil ju zo zmotaného plášťa. Mala ruky na jeho rukách, šmátrala po ňom, ale boli studené a malátne. Odtisol jej ich.

Ani keď odhalil záhyby jej plášťa, nebola ešte voľná. Hlavu a tvár mala takmer úplne zakrytú kapucňou - pevne na mieste ju držala uviazaná zelená šatka, ktorou mala zapchaté ústa. Sňal jej kapucňu a pocítil ešte väčšiu zúrivosť. Pozrela naňho rozšírenými a obozretnými očami.

Tmavými očami.

Ach bože!

„Otočte hlavu," prikázal jej bezvýrazné. „Odviažem vám tú šatku."

Prstami nešikovne bojoval s uzlom a napokon ho uvoľnil. Jednou rukou jej vkĺzol pod hlavu a zdvihol ju, aby mohol sňať šatku a zložiť kapucňu. Na ruku mu padol vodopád hustých tmavých vlasov a zvlnil sa jej na pleciach. Ani nepomyslel na to, že by mal spod nej vytiahnuť ruku.

Ležala pokojne, jej hlava mu spočívala na ramene, a ostražito naňho pozerala. Asi si ešte neuvedomila, že má nohy odkryté až po stehná.

„Kto ste?" spýtal sa nerozumne, vytiahol ruku spod jej hlavy a vstal.

Otvorila ústa, akoby chcela prehovoriť, a pokúsila sa obliznúť si vyprahnuté pery rovnako suchým jazykom. Vydala nezrozumiteľný zvuk.

„Nech sa páči," zdvihol pohár s vodou, „musíte to vypiť. Nie, necúvajte predo mnou. Neublížim vám."

Opäť ju podoprel pod plecami rukou a nadvihol ju do sedu.

Držal jej pohár pri ústach, kým pila. Videl, že ruky má dočasne ochromené.

Po niekoľkých hitoch odvrátila hlavu a dlhé rozstrapatené vlasy mu zakryli výhľad na jej tvár. „Ste Eden?" spýtala sa a zakašľala. „Čo so mnou chcete? Nedám sa zastrašiť. Môžete ma zabiť, ak si to želáte, ale nebudem žiadať svojho otca, aby vám zaplatil výkupné. A nepodrobím sa zneucteniu bez boja."

„Eden?" spýtal sa, narovnal sa a postavil sa vedľa postele. „Priniesol vás sem môj brat?"

Pekná bledá tvár sa jej náhle bolestne zapýrila a stiahla si spodok šiat. Musela nadvihnúť boky, aby ho uvoľnila. Kým to robila, pozeral jej do tváre. Stroho si sadla na kraj postele a jedna ruka sa jej nešikovne podlomila, keď sa ňou snažila podoprieť.

„Toto je zločin," vyhlásila a hlas sa jej jemne chvel. „Žiadam vás, aby ste ma prepustili."

„Úplne s vami súhlasím, madam," odvetil ticho a načiahol sa k posteli, aby zatiahol za ťahadlo zvončeka s hodvábnym strapcom. „Môžem vedieť, kto ste, aby som mohol hovoriť s vašou rodinou? Musia šalieť od strachu."

„Môj otec je lord Beckworth," povedala. „Bývame na Curzon Street."

„Poznám ho," prikývol lord Amberley zamračene. „Smiem sa vás spýtať, ako ste sa sem dostali, slečna...?"

„Uniesli ma dvaja muži. Bola som na bále lady Eastonovej. Vraveli, že onedlho sem príde Eden. Ale muselo to byť pred mnohými hodinami."

„Lord Eden je môj mladší brat," riekol. ,Ach! Poďte dnu, pani Havilandová. Táto dáma sa tu ocitla nešťastnou náhodou týkajúcou sa lorda Edena. Ostaňte tu, prosím, s ňou a zabezpečte, aby sa cítila pohodlne a dostala občerstvenie, kým pošlem po jej otca. Ležala tu zviazaná so zapchatými ústami niekoľko hodín. Myslím, že by ocenila, keby jej niekto pomasíroval ruky."

„Ach, prosím," povedalo pekné tmavovlasé dievča, keď sa obrátil a chcel jej dopriať trochu súkromia, „nevolajte môjho otca. Pošlite radšej, prosím, po môjho brata Jamesa Purnella. On príde."

Lord Amberley prikývol a uklonil sa jej, kým gazdiná, tľoskajúc jazykom, prešla k posteli a zdvihla dievčaťu jednu ruku. Vyšiel z izby a ticho za sebou zavrel dvere. Azda je to tak najlepšie, že najprv musí napísať rýchlu správu bratovi tej dievčiny. Kým ju dopíše, azda sa jeho zúrivosť trochu schladí, aspoň natoľko, aby svojho brata nezaškrtil, keď za ním príde do izby.

Azda. Ale pochyboval o tom. Dvojčatá mali dar dostávať sa do najneuveriteľnejších ťažkostí. Ale toto nie je obyčajná galiba. V nijakom prípade. Práve zneužili mladé dievča a vystrašili ho tak, že si to ani nevie predstaviť, a zničili jej charakter a reputáciu možno natoľko, že sa to nedá napraviť.

Ach nie, toto nie je obyčajná galiba. Za toto budú padať hlavy.

Bolestivý pocit, keď si krv razila cestu späť cez ruky, konečne ustupoval tupému pulzovaniu. Prsty stále vyzerali aj boli opuchnuté, ale dokázala ich pomaly natiahnuť. V ústach cítila sucho napriek tomu, že vypila dve šálky čaju. Alexandra sedela v šatni susediacej so spálňou, v ktorej ju držali ako väzenkyňu. Gazdiná grófa z Amberley sedela s ňou, stále znepokojene mľaskala, poslala slúžku po čaj, trela jej ruky a omotala jej okolo pliec mäkký šál namiesto pokrčeného plášťa. Alexandra zistila totožnosť svojho záchrancu, aj keď sa nedozvedela oveľa viac. Stále nevedela viac o lordovi Edenovi, okrem toho, že je to brat grófa z Amberley.

Nepýtala sa, samozrejme. Na udalosti dnešnej noci musí byť nejaké vysvetlenie, ale ona sa pýtať nebude. James odhalí pravdu. Aspoň dúfala, že to bude James. Modlila sa, aby otcovi sluhovia povolili doručiť správu jej bratovi. Jej otec sa o tom bude musieť dozvedieť. Kým mu to však povedia, chcela mať chvíľku času, aby sa pozbierala.

James za ňu všetko vybaví. Bola vďačná, že je po všetkom, že ju našiel lord Amberley, skôr ako sa lord Eden vrátil domov. James sa postará o to, aby pravda vyšla najavo. Zistí, aký motív mal ten džentlmen, ktorý ju ani nepozná, aby ju uniesol a držal celú noc v zajatí.

Alexandra čakala navonok trpezlivo, čo sa naučila po dlhých rokoch ako dcéra svojho otca. Vnútri bola netrpezlivá, chcela čím skôr odísť a nikdy viac nevidieť tento dom ani grófa z Amberley. Vedela, že by zhorela od poníženia, keby dovolila mysli, aby sa zaoberala výjavom, aký sa mu musel naskytnúť, keď ju zbadal na posteli. To, že sa ocitla s mužom v jednej spálni, bolo dosť príšerné. Desaťkrát horšie však bolo, že ležala na posteli odkrytá.

Zrazu sa v izbe objavila pestúnka Reyová a grófova gazdiná vstala. Jej stará pestúnka vyzerala krásne dôverne známa, jej malá vrabčia postava, ostrý červený nos a okuliare so zlatým rámom, ktoré vždy vyzerali, akoby jej chceli spadnúť zo špičky nosa. Alexandra sa k nej nerozbehla, ako by si želala, ani neprepukla do plaču, ako túžilo jej telo. Iba pevne zovrela ruky v lone a prinútila sa slabo usmiať.

„Obávam sa, že som ťa dnes ráno vytiahla z postele veľmi zavčasu, pestúnka," povedala.

„Chvalabohu, že pán James bol natoľko duchaprítomný a zavolal ma," odvetila pestúnka a pozerala na Alexandru ponad okuliare. Vlastne len zriedkavo pozerala cez ne. „Ublížil vám niekto, drahá?" Zazrela na gazdinú, akoby tá úbohá dáma bola zodpovedná za všetky strasti jej panej.

„Nie, všetko sa už napravilo," odvetila Alexandra. „Je tu James? Môžeme už odísť?"

„Tak rýchlo, ako nás len nohy ponesú," odvetila pestúnka. „Počkáme v koči, hoci jeho lordstvo povedalo, že môžete ostať tu v pohodlí, kým sa porozpráva s pánom Jamesom, a aj pán James povedal, že máme počkať tu. Ale stará pestúnka by nepočúvala ani samotného anglického kráľa, ak by jeho slová neboli v najlepšom záujme jej dievčatka. Oblečte si plášť a nasaďte si kapucňu, drahá. Je chladné ráno, máj-nemáj. A ďakujem vám, madam." Odmerane sa uklonila smerom k tichej pani Havilandovej. „Povedzte, prosím, pánu Purnellovi, že ho očakávame vonku."

Alexandra sa obzerala okolo seba s miernym úžasom, keď ju pestúnka hnala dolu točitým dubovým schodiskom k dláždenej hale, ktorú zazrela včera v noci. Všade bolo drevené obloženie a veľké maľby a z klenutého stropu visel nádherný luster. Zážitky predchádzajúcej noci začali nadobúdať auru nereálnosti.

Nikdy nebola šťastnejšia, ako keď videla, že pri schodisku čaká otcov koč. Kočiš jej pomohol nastúpiť. Jej pozornosť len na okamih odviedol vysoký mladý muž príjemného vzhľadu, ktorý na ňu pozrel s miernym údivom, dotkol sa klobúka a vybehol po schodoch do domu. Bol oblečený vo večerných šatách.

Pestúnka Reyová naňho zlovestne zazrela a nasledovala svoju paniu do koča. Keď kočiš zavrel dvere, zatiahla zamatové záclony na oknách.

V knižnici na prízemí svojho mestského domu sa lord Amberley ocitol v nepríjemnej konfrontácii s Jamesom Purnellom. Očakával rozhnevaného brata, zježeného od zúrivosti, žiadajúceho zadosťučinenie, azda aj duel. Stretnutie ho znepokojovalo, ale bol naň pripravený. Na takéto oprávnené rozhorčenie by dokázal reagovať s rozumom a dobrou výchovou.

Neočakával muža s ľadovou sebakontrolou, muža, ktorý hovoril málo, ale ktorého tmavé oči horeli niečím, čo sa ani nezdalo byť hnevom. Boli to oči, ktoré hľadeli priamo, a zdalo sa, akoby prenikali až do duše. Lord Amberley sa obával, že nijaké zdvorilé reči plné starostlivo nacvičených otrepaných fráz tohto muža neoklamú.

„Obávam sa, že slečna Purnellová sa včera v noci stala obeťou neznámeho darebáctva," povedal, „za ktoré podľa všetkého zodpovedá môj brat."

„Potom chcem hovoriť s vaším bratom," povedal James Purnell. Stál blízko dverí do knižnice, okolo pliec mal stále plášť a v ruke držal klobúk. Odmietol dať si ich vziať a sadnúť si. „S lordom Edenom, ak sa nemýlim."

„Obávam sa, že nie je doma," odvetil lord Amberley, „a v jeho neprítomnosti je pre mňa nemožné presne vysvetliť, čo sa tu stalo, keďže sa mi nezdalo vhodné priveľmi vypočúvať vašu sestru. Ale slečna Purnellová bola uväznená v izbe mojej sestry, keď som ju našiel. Môžem si len domýšľať, že l nejakého dôvodu ju môj brat považoval za svoje dvojča. Také strelené aktivity im nie sú cudzie."

„Moja sestra ani trošku nepripomína lady Madeline Rainovú," namietol James Purnell.

„Súhlasím. Azda okrem výšky a postavy. Môžem vám len navrhnúť, pane, aby ste dopravili svoju sestru čo najskôr domov a vrátili sa neskôr požiadať o zadosťučinenie môjho brata."

„To mám určite v úmysle," povedal Purnell potichu.

„Budeme dúfať, že udalosti dnešnej noci sa nikdy nedostanú na verejnosť," pokračoval lord Amberley. „Nevidím dôvod, prečo by meno vašej sestry malo byť poškvrnené. A predsa, ak môžem, rád by som po obede požiadal lorda Beckwortha o dovolenie dvoriť slečne Purnellovej." Jeho vždy pevná brada bola ešte nehybnejšia, tvár mal bledú.

James Purnell naňho pozrel plamenným pohľadom. Do čela mu padol jeden prameň rovných tmavých vlasov. „Ak mám byť úprimný, Amberley," povedal, „myslím, že moja sestra by si spravila zlú službu, keby sa spojila s touto rodinou. Ale chápem, že musíte spraviť túto ponuku. Budem otca informovať o vašom úmysle."

Lord Amberley sa uklonil. „Už musí byť takmer šesť hodín," riekol. „Asi budete chcieť vziať slečnu Purnellovú domov."

Purnell sa chvíľu ani nepohol a namieril prenikavý pohľad na svojho hostiteľa. „Dotkol sa jej niekto?" spýtal sa potichu.

„Nie." Lord Amberley znehybnil pravú ruku, lebo si uvedomil, že ju zatvára a otvára. „Bola zviazaná a na ústach mala šatku, keď som ju našiel, ale som si takmer istý, že ju inak nezneužili."

„Musíte rozumieť, že od lorda Edena budem požadovať iné zadosťučinenie, ak sa potvrdí, že sa mýlite," povedal Purnell.

Lord Amberley sa uklonil a na okamih pocítil úľavu, keď sa jeho hosť stroho zvrtol k dverám. Keď sa však načiahol za kľučkou, ozvalo sa zvonku veselé zaklopanie a dvere sa otvorili.

Za nimi sa objavil lord Eden. „Edmund," povedal, „kto to, preboha...? Ach, prepáčte. Nechcel som rušiť." Veselo sa usmial a chcel odísť.

„Mal by si radšej vojsť," zastavil ho lord Amberley. „Toto sa týka teba, Dom."

„Zaujímavé!" odvetil jeho brat a na tvár sa mu vrátil úsmev. Vošiel do knižnice, hodil klobúk na stolík a žoviálne kývol návštevníkovi.

„Dom," oslovil ho lord Amberley, „môžeš vysvetliť, čo robila slečna Alexandra Purnellová v noci v Madelininej izbe?"

Lord Eden mal v tvári nechápavý výraz. Pozrel z brata na Jamesa Purnella. „Niečo mi ušlo?" spýtal sa.

„Toto je pán Purnell," vysvetľoval lord Amberley. „Pred hodinou som našiel jeho sestru v Madelininej izbe. Bola priviazaná k jej posteli a mala zapchaté ústa. Zdá sa, že si myslí, že si za to zodpovedný ty."

Lord Eden vyzeral pobúrené. „Prečo práve..." začal. Potom zbledol. „Ach bože." Rukou si zakryl oči.

„Čo sa stalo, Dom?" Hlas lorda Amberleyho bol tichý, no bol v ňom nepochybný náznak autority.

„Tí dvaja hlupáci si ju museli zmýliť s Madeline," povedal lord Eden, zložil si ruku z očí a pozrel najprv do šľahajúcich očí Jamesa Purnella a potom na brata. „Požiadal som ich, aby sem priviezli Madeline. Myslel som, že chce... Nuž, to je iný príbeh. V každom prípade išlo o omyl. Keď som zistil, že Mad je stále v tanečnej sále, myslel som, že sa nikomu nič nestalo. Malo sa mi zdať čudné, že Faber a Jones bez slova zmizli. Ach bože!"

„Moja sestra vedie veľmi chránený život," povedal James Purnell. „Má veľmi prísnu výchovu."

Lord Eden zatvoril oči. „Ach panebože," vzdychol. „Musela byť zdesená. Ale nerozumiem tomu. Jones aj Faber poznajú Madeline. Naozaj sa na ňu slečna Purnellová tak veľmi ponáša? Edmund, nenastupovala práve teraz vonku do koča?"

„Pravdepodobne to bola ona," odvetil lord Amberley. Dvihol ruku, aby ho zastavil. „Ale teraz nie je čas ponáhľať sa s ospravedlnením, Dom. Slečna Purnellová musí ísť bez ďalšieho zdržiavania domov. Navrhujem vám, pane," upriamil pozornosť na návštevníka, „aby ste sa vrátili neskôr, ak požadujete zadosťučinenie od lorda Edena, čo by som chápal. Popoludní sa zastavím na Curzon Street."

James Purnell sa pokojne pozrel na každého z bratov, potom sa odmerane uklonil a bez slova sa obrátil k dverám.

„Ach panebože," zavzdychal lord Eden, len čo sa za ním zatvorili dvere, „to je cvok!"

„Myslím, že s tebou nemôžem súcitiť ani trochu, Dom," povedal mu brat a konečne si sťažka sadol do veľkého mahagónovo-koženého kresla za stolom. ,Aj keby som tam hore našiel Madeline, bol by som rozhorčený. Bola zviazaná a mala zapchaté ústa. Keď som ju rozviazal, mala ochromené ruky a nebola schopná prehovoriť ani slovo, kým som jej nepomohol napiť sa. A ty by si dovolil svojim dvom priateľom, aby takto zaobchádzali s tvojou sestrou? Tak to teda nie, Dom. A to je slabé vyjadrenie. Mám chuť uzemniť ťa vlastnými rukami a nenechať nič ako zadosťučinenie pre pána Purnella."

 „Myslel som, že chce utiecť s tým plazom Fairhavenom," bránil sa lord Eden. „Musel som ísť po ňom, Edmund. Musel som nechať svojich priateľov, aby odpratali Mad z cesty."

„Nemohol si jej jednoducho povedať, že hra sa skončila, a požiadať mamu, aby na ňu dávala pozor?" unavene sa spýtal lord Amberley. „Ty nedokážeš ísť tou ľahšou cestou, však, Dom? Neviem, ako ťa z tohto dostanem. Budeš mať šťastie, ak neskončíš mŕtvy s guľkou medzi očami. A budeš viazaný cťou vzdať sa prvej rany, ak príde k duelu, to vieš."

„Nezaslúžim si nič lepšie," odvetil lord Eden s horkou ľútosťou. „Úbohé dievča, Edmund. Asi som ju vystavil desivejšiemu zážitku, ako budem mať ja, keď sa budem dívať do hlavne Purnellovej pištole. Poznáš ju? Neviem si priradiť tvár k jej menu, priznávam. Je veľmi mladá?"

„Myslím, že je odvážna," odvetil lord Amberley. „Nechcela mi ukázať, že sa bojí. A povedala mi, že ju radšej môžem zabiť, než by prosila, aby za ňu zaplatili výkupné."

„Budem sa s ňou musieť oženiť, nie?" spýtal sa lord Eden. „Pokúšal som sa to posledných pár minút ignorovať. Nemám inú možnosť, však? Teda okrem tej, že ma Purnell pošle k zemi, samozrejme."

„O to som sa už postaral," odvetil potichu jeho brat.

„Už si za mňa vyslovil ponuku?" spýtal sa lord Eden so zdvihnutým obočím. Pozrel na brata dôkladnejšie a zaostril zrak. „Ach, nie, Edmund, ty nie. Neponúkol si seba, všakže? To nemôžeš spraviť, starký. Toto s tebou nemá nič spoločné."

„Práve naopak," odvetil lord Amberley. „Slečna Purnellová strávila noc v mojom dome, Dom. A ja som ju našiel a bol som s ňou niekoľko minút sám v Madelininej izbe. Budem jej dvoriť ja. Ty si s tým nemusíš robiť nijaké starosti."

Lord Eden očervenel a postavil sa oproti bratovi na opačný koniec stola. „To nemôžem dovoliť, vieš to. Nemôžeš vždy brať moje problémy na svoje plecia, Edmund. Ja som zodpovedný za túto šlamastiku. Ja sa s ňou musím oženiť."

„Popoludní idem navštíviť lorda Beckwortha," odvetil lord Amberley a v hlase mu zaznela definitívnosť, „bez ohľadu na tvoje plány, Dom. Teraz ma, prosím, ospravedlň, musím sa ísť oholiť a upraviť. Musel som sa veľmi rýchlo obliecť, prv než som zišiel sem dole."

„Lorda Beckwortha!" zvolal lord Eden. „Ona je Beckworthova dcéra? Preboha, jemu by som nechcel skrížiť cestu. Ale zdá sa, že presne to sa stalo, však? Asi sa mi nebude ani páčiť skrížiť meč s jej bratom, ak na to príde. A slečna Purnellová, Edmund, je pekná?"

„Pozoruhodne pôvabná, povedal by som, keď je riadne upravená," povedal lord Amberley z dverí a vyšiel z knižnice.

 „to je tá najabsurdnejšia predstava, o akej som kedy počula," povedala Alexandra. „Vôbec nie som nadšená jeho zdvorilosťou, James. Prečo si to grófovi jednoducho nepovedal? Ako mu vôbec mohlo napadnúť, že mi môže dvoriť? Mal si mu povedať, že to neprichádza do úvahy."

„Robí len to, čo považuje za čestné, Alex," odvetil James. „Včera v noci ťa skompromitoval, a hoci dúfam, že sa ti dajako podarí vyhnúť tomuto manželstvu, musím rešpektovať jeho vôľu urobiť, čo považuje za správne."

„Ale ocko neprivolí, aby sa so mnou porozprával. Privolí? Mama? Poníži ma to tak, že nebudem schopná vydať ani hlásku, ak sa mu znovu budem musieť pozrieť do očí. Dúfala som, že sa tak už nikdy nestane."

„Netuším, ako by tvoj otec mohol za takýchto okolností odmietnuť," povedala lady Beckworthová. Vyzerala utrápené. „Keby si len nebola šla von sama, Alexandra. Vieš, že to vôbec nebolo správne. Ocko sa na teba bude veľmi hnevať a aj na mňa, že som na teba nedávala väčší pozor."

„Nie je to tvoja vina, mama." Alexandra vstala a nepokojne prešla k oknu matkinho salóna. Jej otca odvolali pri príchode grófa z Amberley ešte skôr, ako vstali od stola. Vtedy sa prvýkrát dozvedela o grófovom pláne ponúknuť jej manželstvo. Pestúnka Reyová ju uložila do postele, hneď ako sa vrátili, a v nej aj ostala až doteraz.

„Povedal si, že to bol omyl, James," povedala a obrátila sa späť k bratovi, ktorý stál pri dverách s rukami zovretými za chrbtom. „Lord Eden mal v úmysle uniesť svoju sestru. Neviem si predstaviť, prečo chcel spraviť dačo také, ale to si musia vyjasniť oni dvaja. Ide o to, že mi nechcel ublížiť. A ani mi neublížil, ak nevezmem do úvahy, že som strávila dosť nepohodlnú a nepokojnú noc. Som si istá, že jednoduché ospravedlnenie postačí. Ale od lorda Edena, nie od grófa. Čo myslíš, mama?"

„Prečo si len neprišla a nepovedala mi, že nejdeš k Deirdre, Alexandra?" odvetila lady Beckworthová. „Potom by som bola mohla poslať Jamesa, aby ťa hľadal, a boli by sme ušetrení týchto nepríjemností."

Alexandre sa rozšírili oči, keď sa ozvalo zaklopanie na matkine dvere, ktoré ohlasovalo príchod komorníka so žiadosťou, aby šla za otcom do salóna.

„Neželám si vidieť lorda Amberleyho," povedala a prosebné pozerala na brata.

Mal na tvári súcitný výraz. „Je mi ľúto, Alex," odvetil. „Myslím, že stretnutiu sa nevyhneš. Pamätaj, ty si nič zlé nespravila, nemáš sa za čo hanbiť. Nechaj hovoriť jeho."

„Nesmieš ocka nechať čakať," nervózne sa ozvala lady Beckworthová. „Vieš, ako si dáva záležať na rýchlosti, Alexandra."

James Purnell impulzívne prešiel cez miestnosť k sestre a nastavil jej rameno. Vážne na ňu pozrel. „Odprevadím ťa dole," povedal. „Preklínam grófa z Amberley a jeho brata. Prepáč, mama. Zvrhlí aristokrati, obaja. A sestra, ktorá predvádza svoju krásu pred davom a flirtuje so všetkými bez výnimky. Odmietni ho, Alex. Do pekla s ním a jeho predstavami o cti." Za posledné rúhanie sa neospravedlnil, keďže už dávno neboli v dosluchu lady Beckworthovej.

Jeho domnienky neboli správne, uvedomil si lord Amberley, len čo slečna Purnellová vošla do salóna. Nebola taká pôvabná, ako si myslel. Videl ju len na posteli, pred jeho zrakom mala odkryté dlhé, pekne tvarované nohy, tvár zapýrenú, oči rozšírené od úžasu, rozpakov a dobre skrývaného strachu. Tmavé vlasy sa jej točili v bujných neupravených kučerách okolo tváre a pliec. Prostredie a okolnosti jej dodali dojem mimoriadnej krásy.

Teraz táto pomerne vysoká, štíhla žena stála rovno vo dverách a pozerala na otca. Ruky mala pokojne zovreté pred sebou. Mala oblečené denné šaty z hnedej látky, s dobrým strihom a evidentne drahé, ale ich farba bola nudná a tvar bez fantázie. Vlasy mala sčesané z čela a uší a vypnuté do hladkého drdola. Ani pramienok nebol v neporiadku. Mala ostré črty: tmavé oči s dlhými mihalnicami, nad ktorými sa črtalo tmavé, jemne klenuté obočie, rovný nos a pery, ktoré mala v tejto chvíli zovreté do tenkej čiary. Nevedel si predstaviť, ako vyzerajú, keď má tvár pokojnú. Bradu držala vysoko. Mala tvrdú, dokonca zanovitú sánku. Tvár bola celkovo bledá.

„Smiem ti predstaviť grófa z Amberley, Alexandra?" ozval sa lord Beckworth ťažkým moralistickým tónom, ktorý bol preňho charakteristický.

Keď hovorí, vždy to znie, akoby prednášal kázeň, pomyslel si gróf, keď sa uklonil slečne Purnellovej. A toto je pekná fraška, keď ich formálne predstavujú, akoby sa nestretli len pred niekoľkými hodinami za škandalóznych okolností. Otočila k nemu zrak. Jej výraz sa neuvoľnil, ani keď sa uklonila. Nepreriekla ani slovo.

„Povolil som jeho lordstvu, aby sa s tebou porozprával desať minút osamote," pokračoval lord Beckworth. „Bolo by vhodné, Alexandra, aby si dobre uvážila, čo by si mala urobiť pre svoju česť a česť svojej rodiny. Želám si, aby si potom ostala v tejto izbe, lebo aj ja ti chcem povedať niekoľko slov."

Slečna Purnellová po prvý raz sklopila zrak, všimol si lord Amberley. Takmer okamžite ho však zdvihla a pozrela na otca. „Áno, ocko," odvetila. Boli to jej prvé slová.

Nepohla sa, keď lord Beckworth vyšiel z miestnosti. Nepohol sa ani lord Amberley. Ostal stáť obrátený chrbtom k vysokým oknám s rukami za sebou. Slečna Purnellová naňho pozerala pokojne a chladne.

„Smiem sa spýtať na vaše zdravie, madam?" povedal. „Nechcem vás uraziť slovami, že dúfam, že ste sa spamätali zo svojho utrpenia. Som si istý, že ešte nie. Ale dúfam, že ste neutrpeli mimoriadnu ujmu."

„Je mi celkom dobre, ďakujem, mylord," odvetila. Všimol si, že má pokojný, hlbšie posadený hlas. Znel úplne inak ako hlas, ktorý ráno vydala cez vyschnuté pery.

„Nebudem vás ani prosiť o odpustenie za hrozné utrpenie, ktorému vás vystavila moja rodina," pokračoval. „Ako dáma sa možno budete cítiť povinná odpustiť, ale to by ste naozaj nemali. To, čo sa vám stalo, je neodpustiteľné."

„Mýlite sa, mylord," odvetila. „Na tomto svete nie je nič, čo by sa nedalo odpustiť, a ja chápem, že to, čo sa mi stalo, bolo výsledkom nehody, nie zlého úmyslu. Som pripravená odpustiť lordovi Edenovi. Neželám si, aby ste na seba vzali bremeno viny."

„Boli ste spútaná v mojom dome, madam," namietol. „Som vinný. Neviem napraviť vaše utrpenie. Môžem len pokorne ponúknuť jedinú vec: ochranu svojím menom. Bol by som poctený a naozaj by sa mi veľmi uľavilo, ak by ste prijali moju ruku. Rád strávim celý život naprávaním škody, ktorú ste utrpeli."

„Robíte z toho veľkú vec, mylord," povedala. „Nič mi nedlhujete. Ďakujem za ponuku, ale musím ju odmietnuť. Na jeseň sa zasnúbim s vojvodom z Peterleigh. Možno ste o tom ešte nepočuli. Som prekvapená, že vám to môj otec neoznámil."

Lord Amberley chvíľu pozeral na dievča, kým odpovedal. Odkedy vošla do miestnosti, ešte sa nepohla. Stála rovno a hrdo a nesmierne nevinne. On sa pohol ako prvý. Podišiel k nej niekoľko krokov a spustil ruky spoza chrbta.

„Áno, viem to," odvetil. „Váš otec mi to povedal. Vojvoda Peterleigh je významný a veľmi vážený džentlmen. Viem si predstaviť, že vy aj vaša rodina ste spokojní s takýmto zväzkom. A ak odmietate moju ponuku, slečna Pumellová, z celého srdca vám želám bezpečnú a šťastnú budúcnosť. Len dúfam, že o tom, čo sa vám stalo, neunikne z vášho ani môjho domu ani slovko. Ak sa to vyplní, potom naozaj nepotrebujete k šťastiu moju ponuku."

„Prečo by niekto mal vedieť alebo starať sa, čo sa stalo?" spýtala sa a dvihla obočie, čím sa náhle zmenil jej výzor, takže na okamih vyzerala ako zraniteľné dievčatko. „Napokon, bolo to len nedorozumenie a mňa za to nemôžu viniť. Ani vás, mylord."

Chmúrne sa usmial, aj keď posunula bradu vyššie a na tvári sa jej opäť usadil nehybný, disciplinovaný výraz, ktorý mala počas celého rozhovoru.

„Predpokladám, že ste v Londýne pomerne krátko, slečna Purnellová," poznamenal. „Mám pravdu?"

Prikývla, ale nepreriekla ani slovo.

„Myslím, že mojich desať minút takmer uplynulo," povedal. „Dovoľte mi spýtať sa znova celkom otvorene, vlastne dovoľte mi naliehať na vás: vydáte sa za mňa?"

„Nie, mylord," odvetila potichu bez zaváhania, „nevydám. Ale ďakujem vám. Bolo od vás pekné, že ste prišli."

Kývol hlavou. „Môžem vás požiadať ešte o niečo, kým odídem, madam?" spýtal sa. „Ak náhodou unikne von niečo o vašom nešťastí a znepríjemní vám to život, prijmete ma znova? Dáte mi ďalšiu šancu chrániť vašu česť mojím menom?"

„Nie," odvetila. „To nebude potrebné, mylord. Mám otca a brata, ktorí ma ochránia, nehovoriac o jeho milosti Peterleighovi."

Prešiel až k nej a vystrel ruku. „Želám vám teda pekný deň, madam," povedal, „a nebudem vás rušiť svojou ďalšou prítomnosťou."

Na okamih si pomyslel, že odmietne jeho ponuku priateľstva. Pozrela na jeho ruku a až potom natiahla svoju a dala si ju zovrieť. Pozrel na ňu, keď približoval jej ruku k svojim perám. Vyzerala dosť vyrovnane, aj keď v jej tvári bolo trochu viac farby.

„Želám vám pekný deň, mylord," povedala. Hlas mala tichý a úplne pokojný.

Po odchode lorda Amberleyho ostala Alexandra ešte chvíľu stáť na mieste. Potom sa zhlboka nadýchla a prešla cez izbu k oknu.

Aké desivé utrpenie! A úplne nepotrebné. Ako mohlo grófovi napadnúť, že musí prísť a ponúknuť jej manželstvo len preto, že jeho brat sa tak hrozne pomýlil? A prečo mu ocko dovolil rozprávať sa s ňou, keď je celý život neoficiálne zasnúbená s vojvodom z Peterleigh? Muži majú zvláštne predstavy o cti.

Nemyslela si, že by grófa z Amberley spoznala, ak by okolo neho prešla na ulici. Vlastne mu v to ráno sotva pozrela do tváre, veď mal oblečený len župan. Vôbec si nevšimla jeho výzor, sfarbenie pleti či výšku - ani jeho vek.

Preto bolo pre ňu šokom, keď sa k nemu obrátila po otcovom predstavení a zistila, že je to moderný a distingvovaný džentlmen. A navyše mladý. Nemohol byť taký starý ako jeho spôsoby, pravdepodobne bol len trošku starší od Jamesa. Mal husté tmavé vlasy - aj keď jej boli tmavšie - a modré oči. Boli láskavé, pozerali na človeka veľmi priamo a zdalo sa, že sa usmievajú. Mal veselé ústa. Nebol mimoriadne vysoký, hoci musela pozrieť hore, keď k nej pristúpil. Mal však mocnú stavbu tela. Pomyslela si, že nie je taký degenerovaný, ako hovoril James.

Jeho výzor ju dosť vyviedol z rovnováhy. Jej spomienky na to ráno by boli ponižujúce, aj keby sa z grófa z Amberley vykľul obyčajný starnúci muž. Cítila sa veľmi pokorená, lebo vedela, že tento mladý a elegantný džentlmen ju videl ležať na posteli s rozpustenými vlasmi a sukňou poskrúcanou pod ňou tak, že jej odhaľovala takmer celé nohy. Tak rada by sa zvrtla a bežala do svojej spálne, aby si mohla skryť tvár do prikrývok. Namiesto toho nehybne stála a prinútila sa naňho pozrieť i počúvať ho. Dokonca aj prehovorila. Musela pozbierať všetku sebadisciplínu vytrénovanú za dlhé roky, aby zvládla rozpaky.

Celý rozhovor jej pripadal veľmi rozpačitý. Od svojho príchodu do Londýna pred mesiacom nemala veľmi do činenia s mužmi a predtým už vôbec nie. Doma žila takmer ako mníška. Dlhé roky túžila po výdaji a vlastnom dome a Londýne, túžila po slobode, hoci vždy vedela, že keď sa vydá za vojvodu z Peterleigh, iba čo vymení jedného prísneho dozorcu za druhého. Ako manželka by však bezpochyby mala viac nezávislosti a zodpovednosti a sebaúcty než ako dcéra. A navyše manželka v Londýne!

Napriek tomu ju Londýn zmiatol a sklamal. Zistila, že vôbec nie je pripravená spoločensky sa stýkať so seberovnými. jednou časťou nesmierne túžila byť veselá a prepadnúť pôžitkom sezóny, druhá časť sa zdráhala vzdať celoživotnej disciplíny a dôstojnosti. A táto jej časť ju často viedla k túžbe po úniku, ako to bolo včera na bále u Eastonovcov.

Preto nevedela takmer nič o tom, ako hovoriť s mužmi a ako sa k nim správať. Naozaj sa s nimi všetkými necítila dobre. Dokonca ani nevedela - smiešna nevinnosť -, či bolo správne podať grófovi z Amberley ruku. Nevedela, či nebolo neodpustiteľné, že si ju dokonca dovolil pobozkať. Nič také sa jej doteraz nestalo. A to má už dvadsaťjeden rokov!

Rozhodne sa cítila nezvyčajne rozrušená, keď sa jeho pery dotkli jej ruky. Takéto gesto sa jej videlo znepokojivo intímne. Cítila, ako jej rukou prebieha vzrušenie. A opovrhovala sebou, že ju taká maličkosť dokázala rozrušiť. Bola to taká maličkosť? To nevedela.

Otvorili sa vchodové dvere napravo od okna a vynoril sa objekt jej myšlienok. Alexandra ustúpila, keď paholok priviedol nádherného čierneho žrebca. Nechcela, aby ju pristihol, ako vyzerá von oknom, keby náhodou zdvihol zrak. Ale on nezdvihol. Vyskočil na koňa, podal paholkovi mincu a obrátil koňa k bráne.

Alexandra si nevedela spomenúť, či sa s grófom z Amberley stretla už predtým, hoci bola v Londýne už celý mesiac. Dúfala, že ho viac neuvidí. A dúfala, že nepošlú lorda Edena, aby sa ospravedlnil aj on. Naozaj chcela, aby sa na desivú moru predošlej noci čo najskôr zabudlo. Chcela, aby sa jej život vrátil do zvyčajných koľají. Jeho milosť ich má dnes večer sprevádzať do divadla a zúčastniť sa na soaré lady Sharpovej nasledujúci deň.

Dvere za ňou sa otvorili a zavreli. Alexandra vystrela plecia a zdráhavo sa obrátila tvárou k otcovi. Bol zamračený a pery mal zovreté, všimla si skleslo. V očiach sa mu zračil chlad.

„Tak, Alexandra," povedal, „rozhodla si sa odmietnuť ponuku úctyhodnosti, ktorú bol gróf z Amberley ochotný vysloviť?"

„Odmietla som jeho ponuku, áno, ocko," odvetila s miernym údivom. „Nebolo potrebné, aby také niečo ponúkol. Okrem toho, na jeseň sa mám zasnúbiť s jeho milosťou."

„Možno jeho milosť nebude túžiť spojiť sa s cundrou," povedal lord Beckworth. ,A to sa mám o teba starať po zvyšok svojho života?"

„Cundrou?" zopakovala Alexandra s očami rozšírenými od úžasu.

„Ako inak ťa mám volať?" spýtal sa jej otec a pustil sa k nej. „Priviezli sme ťa do Londýna, čo mi spôsobilo nemalé výdavky a problémy, aby si sa predstavila v spoločnosti. Mala si sa stať dokonalejšou nevestou pre vojvodu. Včera večer si šla na bál s matkou aj bratom, aby zaistili tvoju úctyhodnosť. Ty si však svoju matku obalamutila a poslala si za ňou svoju tetu a sesternicu, aby jej povedali, že odchádzaš s nimi, len aby si mohla vykĺznuť von bez gardedámy. Kto bol ten muž, Alexandra? Chcem počuť pravdu."

„Neposlala som tetu Deirdre, ocko," odvetila zmätene. ,A aký muž? Nerozumiem."

„Mala si všetky výhody dobrého a cnostného domova," pokračoval barón neľútostne, „ale na tvoje hriešne srdce to nemalo takmer nijaký účinok, Alexandra. Chcem vedieť meno milenca, s ktorým si mala mať tajnú schôdzku."

Alexandra naňho hľadela s otvorenými ústami. „Šla som von, lebo som chvíľku chcela byť sama," odvetila. „Davy na spoločenských stretnutiach sú pre mňa ohromujúce, ocko, a niekedy túžim po pokoji domova. Nemala som v úmysle byť vonku dlhšie ako pár minút. A neplánovala som ani s nikým sa stretnúť. Nevedela som, že prišlo k takému nedorozumeniu medzi mamou a tetou. Pochybila som. Viem to a prosím vás o odpustenie, ocko, ako som už poprosila o mamino. Vždy ste mi prízvukovali, že von nemám chodiť sama bez sprievodu. Dostala som spravodlivý trest."

„Prestal som ťa trestať, keď si mala šestnásť," povedal lord Beckworth. „Boh mi je svedkom, že som si plnil kresťanskú povinnosť, keď som sa snažil vštepiť ti zásady cnosti. Azda som ťa mal trestať aj potom, čo si vyšla zo školských lavíc. Azda som zlyhal. Ale bitku si dostávala dosť často, Alexandra, a zdá sa, že na teba nemala veľký účinok. Máš očividne tvrdohlavú a svojvoľnú povahu."

Alexandra zo zvyku sklopila zrak na dlážku. Nemalo význam hádať sa s otcom. Stála pred ním rovno s apatickou tvárou. „Odpusťte mi, ocko."

„Naozaj budeme mať šťastie, ak neuvedieš svoju rodinu do trvalej hanby," povedal. „Budeme sa musieť spoľahnúť na zdvorilosť grófa z Amberley a lorda Edena, že pomlčia o tvojej škandalóznej indiskrétnosti."

Alexandra na okamih zdvihla zrak a pozrela mu do očí; na tvári sa jej zračila nedôvera. Keď však videla jeho sčervenenú tvár a chladné, nahnevané oči, hneď sa vrátila k predchádzajúcemu postoju.

„Zvyšok dňa stráviš vo svojej izbe," prikázal jej. „Voľný čas vyplníš čítaním Biblie. Dozajtra neprehovoríš s nikým ani slovo. Na večeru ti prinesú do izby vodu a chlieb. Nebudeš sa rozprávať ani so sluhom, ktorý ti ju prinesie. Rozumieš?"

„Áno, ocko," prikývla. Hlas mala pokojný.

„Buď rada, že tvoj trest potrvá jeden deň, a nie týždeň," povedal lord Beckworth. „Navrhujem, aby si aspoň časť dňa strávila v modlitbách, Alexandra. Boh nemusí byť taký zhovievavý v rozsudku ako ja."

„Áno, ocko."

Keď prešla okolo neho a von zo salóna, zdvihla bradu a vyrovnala plecia. Cundra? Milenec? Svojvoľná? Ach, nie, začína to byť neznesiteľné. Na prvom odpočívadle stretla Jamesa. Očividne na ňu čakal. Významne mu pozrela do očí a jemne pokrútila hlavou, potom sa obrátila ku schodisku vedúcemu nahor.

„Rozumiem, Alex," odvetil ticho. „Potrvá to len dnes?" Krátko prikývla, neobrátila sa k nemu ani nespomalila. „Odmietla si Amberleyho?" Opäť prikývla.

„Dobré dievča," vydýchol si. „Dobré dievča, Alex. Do zajtra to už nie je dlho. Počul som, že tá hra je aj tak nudná."

Alexandra bola už takmer v polovici schodiska, pozrela naňho ponad plece. Dodržala príkaz svojho otca - nikdy sa neodvážila neuposlúchnuť ho -, ale brat a sestra si vymenili úsmev, nepostrehnuteľný pre niekoho, kto ich nepozná.

„Nie, naozaj, priatelia," ozval sa lord Eden rozhorčene, „nie je na tom nič smiešne. Keby sa jej rodina rozčúlila, všetci by sme mohli odvisnúť za únos alebo niečo podobné. Stále sa mi môže stať, že budem pri dueli pozerať do nesprávneho konca pištole. Ten jej brat sa mi veľmi nepozdával. Neprekvapilo by ma, keby sa z neho vykľul veľmi nevraživý chlapík. A to ani nehovorím, že buď Amberley, alebo ja pravdepodobne skončíme pre vašu príšernú neschopnosť v pastorovej pasci."

„Jej náruč je asi dosť aktívna," uškŕňal sa pán Clement Jones. „Bojovala ako diabol. Radšej ju pod perinou priviaž, kým si k nej vo svadobnú noc ľahneš, Eden. Mohla by ti spôsobiť nenapraviteľné škody."

„No tak, priatelia," protestoval lord Eden, keď sa jeho dvaja bezcitní kamaráti rozrehotali. Všetci traja si hneď po poludní vyšli zajazdiť do Hyde Parku. Lord Eden mal síce kopu iných naliehavých vecí, ale toto stretnutie bolo tiež veľmi dôležité. „Medzi nami, tomu dievčaťu sme už dosť ublížili. Nemusíme byť vulgárni ani neúctiví. Ide o to, že chcem vaše slovo, že neprezradíte nič o včerajších udalostiach. Ani keď budete opití. Faber? Jones? Cestné slovo?"

„Ja to volám smrteľná hanba," odvetil Faber, keď konečne ovládol smiech. „Bol by z toho nezaplatiteľný príbeh, Eden. Môžeme ho šíriť, keď zmeníme mená?"

„Len to skús, priateľu," odvetil lord Eden, ktorého na okamih opustila zvyčajná bodrosť, „a ocitneš sa s hlavňou pištole v ústach. A na kohútiku budem mať prst ja! Vaše čestné slová, prosím."

„Máš moje, Eden," odvetil pán Jones. „Niežeby som ho považoval za potrebné. Mal by si nás už dosť dobre poznať, aby si vedel, že ani jeden z nás by nepovedal nič, čo by zneuctilo dámu. Mimochodom, aká je? Pekná?"

„Amberley to tvrdí," skľúčene poznamenal lord Eden. „Páni, to je zmätok! Musieť požiadať o dievča, s ktorým som sa ani nestretol."

„Úbohá slečna Carstairsová," zaúpel Jones a žmurkol na Fabera.

Lord Eden zastenal. „Ani mi ju nespomínaj," zavrčal. „Musím si vyčistiť hlavu. Ale aj tak, páni, mohli by sme ukázať viac citlivosti. Čo slečna Purnellová? To úbožiatko muselo prežívať muky. Viete, aké sú ženy. Možno nemá chuť ani pomyslieť, že by sa mala vydať za Amberleyho alebo mňa, tak ako ani my. Vraj je napoly zasnúbená s Peterleighom."

„Ach bože," vzdychol Faber, „bola by blázon, keby sa ti nevrhla do náručia, Eden. Alebo do Amberleyho náručia. Peterleigh! Pravdepodobne bude to úbohé dievča bičovať, či si to zaslúži, alebo nie."

„Musím ísť navštíviť matku," povedal lord Eden, „a uškrtiť Madeline. Je to jej vina. Len som chcel od vás slovo, že nikomu nič nepoviete. Naším hlavným záujmom je teraz reputácia tej dámy."

Slečna Carstairsová, pomyslel si lord Eden z hĺbky svojej beznádeje, keď sa odvrátil od priateľov a popchol koňa ku Grovenor Gate, za ktorou stál matkin dom. Určite to jeden z tých dvoch hlupákov pred ňou spomenie.

Bol do nej zaľúbený už celé tri týždne, a tentoraz šlo o skutočnú lásku. Všetky predchádzajúce lásky za posledných niekoľko rokov, o ktorých si myslel, že sú skutočné, boli len pobláznenia.

Ale slečna Carstairsová! Zosobňovala všetko, po čom u žien najväčšmi túžil. Bola drobná a krehká, so svetlými kučierkami a dôverčivými modrými očami. Ústa ako ružový púčik, ktoré jeho pery prahli ochutnať, a uzučký pás, ktorý túžil zmerať rukami. Keď rozprávala, rozkošne šušlala.
A začínala si ho všímať. Pred tromi dňami si na nevýslovnú radosť všimol, že má kyticu, ktorú jej v to ráno poslal, a hanblivo sa naňho usmiala ponad ňu, keď ju zdvihla k nosu. Jej matka mu v ten večer dokonca vľúdne kývla.
A teraz sa musí zrieknuť všetkých myšlienok na ňu. Musí dvoriť dáme, ktorú v to ráno zachytil len veľmi letmo, dáme, ktorá vyzerala vysoká, chudá a tmavá - vôbec nie jeho typ. Teda v prípade, ak sa s ňou už nezasnúbil Edmund. Jeho brat si to však istotne rozmyslel. Nie, nerozmyslel. Nik nemal čestnejšiu dušu ako Edmund, nik nebol nadšenejší znášať bremená rodiny. Dievča i jej otec si však určite uvedomia, že jeho brat nemá ani najmenšiu zodpovednosť za to, čo sa stalo. Edmunda iste odmietli.

Mal v úmysle ísť sám navštíviť lorda Beckwortha po tom, ako odíde od mamy a Madeline. Netešil sa na to. Za daných okolností by nebol nadšený nijakým stretnutím s ktorýmkoľvek otcom. Ale s Beckworthom! Ten chlap nebol v meste veľmi dlho, ale už stihol získať reputáciu prísneho, moralistického hundroša.

Lord Eden ho v jedno popoludnie počul u Whita, ako vykladá svoje spoločenské teórie. Každého nezamestnaného muža a chlapca by mali previezť na vidiek, kde by sa pre nich našlo množstvo práce, a každú prostitútku by mali na ulici vyzliecť a zbičovať a potom by ich čakal rovnaký osud ako mužov. Anglicko by malo byť uchované pre bohabojných mužov a ženy, ktorí sú pripravení vykonávať svoju kresťanskú povinnosť pri poctivej práci. Okrem bohatých, pravdepodobne. Lord Eden sa cítil napätý od hnevu. Podozrieval lorda Beckwortha, možno aj nespravodlivo, že je presne ten typ človeka, ktorý si vychutnáva pohľad na telesné tresty, najmä obnaženie prostitútok.
A presne tomuto mužovi sa musí ukázať na oči po tom, čo mu uniesli dcéru a na celú noc ju priviazali k stĺpu postele v spálni nachádzajúcej sa v domácnosti starého mládenca!

Lord Eden si s úľavou uvedomil, že prišiel k matkinmu domu a môže sa odpútať od týchto myšlienok.

„Dom!" vyskočila Madeline na nohy, keď ohlásili jej brata. „Bola som odhodlaná neprehovoriť s tebou dnes ani slovo, u možno aj celý život. Ale, och, úbožiatko. Práve sme to počuli! Včera by som na teba bola uvrhla diabolský trest, ale práve tento určite nie." Prešla cez izbu a prevliekla si ruku popod jeho rameno.

„Dobré popoludnie, mama," pozdravil lord Eden, prešiel cez izbu ku kreslu lady Amberleyovej a sklonil sa, aby ju pobozkal na líce. Pritom priateľsky potľapkal sestru po ruke. „Edmund tu už bol predo mnou, všakže? Áno, je to dosť nepríjemná záležitosť. Ale malo by nám byť ľúto najmä toho úbohého dievčaťa. Poznáš ju, Mad?"

„Myslím, že nie," odvetila, „hoci som sa pokúšala spomenúť si. Hatty Templová povedala, že je vysoká a tmavá. Ale taký opis sa hodí na veľa dievčat, pravda? Nikto ťa nevyzval na duel, však nie, Dom? Mama a ja máme smrteľný strach, že áno. Počuli sme, že brat slečny Purnellovej pozeral ako vrah, keď po ňu prišiel."

Lord Eden si vyslobodil ruku. Dosť zbledol. „Bol tu Edmund, mama, však?" spýtal sa. „Od neho ste to všetko počuli?"

„Nie," odvetila. „Madeline sa bola dnes predpoludním poprechádzať v parku so slečnou Wickhillovou a jej slúžkou. Stretli slečnu Templovú a ona im to povedala. Je to šokujúce, Dominic. Dúfala som, že na tom nie je ani štipka pravdy, ale teraz vidím, že som sa mýlila. Ako si len mohol spraviť niečo také? Úbohé dievča. Súcitím s ňou z hĺbky svojho srdca."

Lord Eden si sadol. Kŕčovito preglgol. „Odkiaľ to vedela slečna Templová?" spýtal sa.

„Počula to od matkinej garderobierky, ona to počula od kuchárky, ona zas od mliekara, a on od... Mám pokračovať, Dom?" spýtala sa Madeline. „Úbožiatko. Myslel si si, že sa ti to podarí ututlať? Predpokladám, že si mal plné ruky práce s umlčiavaním všetkých hore, ktorí o tom mohli vedieť, a zabudol si, že zdola sa škandál šíri rýchlejšie ako požiar. Obávam sa, že tvoju aféru v tejto chvíli preberá celé mesto."

Lord Eden sa oprel lakťami o kolená a zakryl si tvár rukami. „Ach bože. Horšie to už azda nemôže byť. Úbohá slečna Purnellová. Nevinná kresťanka v jame levovej. Budem musieť ísť na Curzon Street rýchlejšie, ako som chcel."

„Ideš jej dvoriť, Dominic?" spýtala sa ho matka. „Vedela som, že môj syn urobí správnu vec. Súcitím s tebou, drahý, hoci musím priznať, že som náchylná myslieť si, že si si to privodil sám. Predpokladám, že slečna Purnellová je nevinnou obeťou toho, čo si plánoval pre Madeline. Povedala mi o tom. Naozaj nemôžem súhlasiť s takým svojvoľným zaobchádzaním s tvojou sestrou, hoci si mal ušľachtilý motív. Dominic, niekedy rozmýšľam, či vôbec dospeješ."

„Je dospelý," povedala Madeline, ktorá vždy rýchlo bránila svoje dvojča, len čo ho niekto začal kritizovať. Sadla si k nemu na operadlo kresla a chytila mu jednu ruku do dlaní.

„Je ochotný oženiť sa so slečnou Purnellovou. A si ochotný zrieknuť sa slečny Carstairsovej, Dom. A cítiš voči nej takú náklonnosť. To mi je ľúto. Aká je slečna Purnellová? Budem ju mať rada za švagrinú?"

„Neviem," povedal lord Eden. „Zazrel som ju len na letmý okamih. Edmund vraví, že je pôvabná. To on ju našiel, vieš. Už šiel k nim dvoriť jej. Nemyslím si však, že lord Beckworth bude jeho návšteve venovať veľkú pozornosť. Edmund nie je v nijakom prípade za nič zodpovedný."

„Ale to sa naňho presne podobá, chce znášať všetky ťažkosti," ozvala sa lady Amberleyová. „Len dúfam, že jej otec povie nie. Edmundovi sa nebude páčiť vynútené manželstvo. Dúfala som, že sa ožení s nejakou naozaj mimoriadnou dámou."

„Ale pre mňa je vhodná, však, mama?" spýtal sa lord Eden.

„Túto otázku považujem za dosť nepodstatnú, Dominic," odvetila a uprela naňho pokojný pohľad. „Veľmi škaredo si kompromitoval to dievča. Musíš sa s ňou oženiť. Ktokoľvek, kto má aspoň štipku rozumu v hlave, to chápe. Musíme len dúfať, že slečna Purnellová je tiež mimoriadna dáma."

„Dom." Madeline si zdvihla jeho ruku k lícu a pozrela mu do bledej tváre. „Je mi to tak ľúto, drahý braček. Cítim sa hrozne vinná, lebo som vo veľkej miere zodpovedná za to, čo sa stalo. Ak by som ťa neprovokovala so sirom Hedleym Fairhavenom, nespravil by si takú chybu a slečnu Purnellovú by neuniesli. Ako rada by som dačo spravila."

„Mohla by si ísť a vziať si slečnu Purnellovú," odvetil mrzuto a nepríjemne.

Zahryzla si do pery. „Kiežby som mohla, Dom."

Stisol jej ruku a vyskočil na rovné nohy. „Viem, Mad," povedal. „Ale nie je to tvoja vina. To si nesmieš myslieť. Vzchop sa a usmej sa na mňa. Nechcem odtiaľto odísť s ďalším bremenom, že som ťa skľúčil. No tak, hlupáčik. Nie je to koniec sveta. Idem zariadiť svadbu, ak budem môcť, nie popravu."

Madeline sa naňho jemnučko usmiala. „Kiežby som to bola ja priviazaná o tú posteľ. Dobre by som sa s tebou pobila, Dom, oboma nohami aj päsťami a možno aj zubami. Spravila by som ti modriny a škrabance, z ktorých by si sa liečil mesiac. A veľmi by som sa z toho tešila. Nemôžem sa však tešiť, keď ťa vidím v takej hanbe."

„Hm," odvetil lord Eden a chystal sa odísť. „Pekný deň, mama. Je mi ľúto, že som pre teba nekonečným zdrojom sklamania. Možno jedného dňa spravím niečo, na čo budeš môcť byť hrdá. Nerob si starosti, Mad, a okamžite sa prestaň tváriť tak tragicky. Nie je to koniec sveta. Iba sa to tak zdá."

„Aká sebaľútostivá reč," ozvala sa lady Amberleyová, keď došiel k dverám. „Si môj syn, Dominic, a tým aj zdroj mimoriadnej hrdosti. Moju lásku si nemusíš zaslúžiť. Neexistuje nič, čím by si ju mohol stratiť. Ale nevravím, že občas nevyvedieš tie najneuveriteľnejšie hlúposti. Choď a zisti, čo môžeš spraviť, aby si túto záležitosť napravil."

Usmiala sa na jeho vzďaľujúci sa chrbát a Madeline vytiahla z vrecka vreckovku a hlasno si vyfúkala nos.

alexandra sedela veľmi ticho, ruky mala položené v lone. Pestúnka Reyová jej zopínala vlasy do hladkého drdola. Myslela si, že dnes ráno sa jej trest skončí. Vyzeralo to však, že nie. Ocko si ju znova zavolal do salóna. Určite jej chce povedať ešte niečo. Možno sa rozhodol, že jedno popoludnie a večer na samotke s Bibliou jednoducho nestačia. Naozaj, takéto tresty trvali zvyčajne tri dni. Predpokladala, že jeho miernosť ovplyvnili jej spoločenské záväzky.

„Tak," povedala pestúnka a potľapkala ju zozadu po oboch pleciach. „Nenechávajte jeho lordstvo čakať. Nie po včerajšku. A prečo ste nevypili čokoládu, čo som vám včera prepašovala?"

Alexandra pozrela do očí svojej starej pestúnky v zrkadle a usmiala sa. „Vieš, že by som ju nevypila," odvetila. „Bola by si šokovaná, keby som to urobila. Poslala si ju iba ako dôkaz lásky a za to ti ďakujem. Vieš však, že by som sa neodvážila vedome neposlúchnuť ocka."

„Tak teda na cestu," zatlieskala rukami pestúnka. „Nechceš predsa stráviť ďalší deň o chlebe a vode."

Alexandra mala zvláštny pocit, akoby sa vrátila v čase, keď jej komorník otvoril dvere do salóna a ona vstúpila dnu. Jej otec stál pri kozube ako deň predtým, návštevník pri okne s rukami za chrbtom. Ibaže to nebol rovnaký návštevník. Tento muž bol mladší, vyšší, mal štíhlejšiu postavu a svetlejšie vlasy. Bol však rovnako moderný ako jeho brat. A aj tvár mal rovnako dobrosrdečnú. Musí to byť brat lorda Amberleyho. Rodinná podoba sa nedala skryť.

Alexandra si zopla ruky pred sebou a zdvihla bradu. Pozrela na otca.

„Chcem ti predstaviť lorda Edena, Alexandra," ozval sa lord Beckworth.

Otočila pohľad na baróna a naklonila hlavu. Uklonil sa. „Slečna Purnellová," povedal.

„Lord Eden ťa žiada o súkromný rozhovor, Alexandra," pokračoval jej otec. „Povolil som mu desať minút. Verím, že budeš pozorne počúvať a urobíš, čo je správne. Po uplynutí tohto času sa poberieš do matkinho salóna."

„Áno, ocko," odvetila.

Včerajší deň sa však nemal zopakovať, zistila Alexandra, keď jej otec za sebou zatvoril dvere. Lord Eden neostal stáť pri okne s rukami za chrbtom ako jeho brat. Náhlivo prešiel k nej a peknú tvár mal ustaranú.

„Slečna Purnellová," riekol, „ako ma len musíte nenávidieť. Ako si želáte poslať guľku medzi moje oči. Je mi to naozaj príšerne ľúto. Neviem ani, ako vás začať žiadať o odpustenie. Povedať, že mi je ľúto, je úplne nedostatočné, ale nenapadajú mi iné vhodnejšie slová."

Pozrela naňho, na jeho dychtivú, chlapčenskú tvár. Nemôže byť starší od nej, tento hriešnik a zhýralec, ktorého si predstavovala počas noci plnej hrôzy a ďalšej noci nezáživného trestu. „Už si nemusíte robiť starosti, mylord," odvetila. „Už som vám odpustila. Nepovedal vám to lord Amberley?"

„Povedal, že ste boli v celej veci pozoruhodne rozumná," priznal. „Ale je mi ťažko veriť, že ste mi odpustili, slečna Purnellová. Sotva si dokážem predstaviť niečo neodpustiteľnejšie ako to, čo som spravil."

„Všetci potrebujeme odpustenie," namietla. „Ako môžeme čakať, že nám bude odpustené, ak sami nie sme pripravení odpúšťať?"

Vyzeral, že ho to trochu vyviedlo z miery. „Ste dobrotivejšia, ako si zaslúžim," povedal. „Prišiel som, aby som napravil veci, ak budem môcť. Viem, že si ani zamak neželáte vydať sa za mňa. Určite si želáte, aby som bol potopený na dne najhlbšieho oceána. Počul som, že máte nepísanú dohodu s vojvodom z Peterleigh. Nemôžem s ním teda začať súťažiť. A vy určite nemáte vysokú mienku o stálosti môjho charakteru. Ale môžem vás ubezpečiť, že ako váš manžel by som strávil zvyšok života tým, že by som sa pokúšal napraviť to, čo som vám vzal."

Alexandre sa rozšírili oči. „Ach," vydýchla, „aj vy ste mi prišli dvoriť? To naozaj nie je potrebné, mylord, ako som už včera povedala lordovi Amberleymu. Som vďačná, že ste sa prišli ospravedlniť, hoci som vám už odpustila. Naozaj však nemusíte robiť viac."

Pozrel jej do očí s chlapčenskou vážnosťou. „Ale vy sa za mňa musíte vydať, slečna Purnellová," povedal. „Vážne som poškodil vašu povesť. Z celej hĺbky srdca mi je Túto, že nemáte inú možnosť, ale nijaká iná neexistuje."

„Nik sa nemusí dozvedieť, čo sa stalo," odvetila. „Aj tak to bol viac-menej hlúpy nezmysel. Myslím, že z toho robíte veľkú vedu, mylord."

Načiahol sa za jej rukou a pevne ju chytil. Alexandra pozrela na ich stisnuté ruky, cítila sa zahanbená a nevedela, či si ju má vytrhnúť. Zdalo sa, že si neuvedomuje, čo spravil.

„Celá záležitosť je už všeobecne známa," vyhŕkol. „To ste nevedeli? Myslím, že ste tomu nemohli uniknúť. Zdá sa, že sluhovia už nie sú takí diskrétni, ako sme dúfali. Amberley už prepustil komorníka, ktorý je za to zodpovedný, ale na nápravu škody je už neskoro. Obávam sa, že vaša reputácia je vážne kompromitovaná."

„Ach, to je nezmysel!" Alexandra sa od neho odvrátila a pohyb využila na to, aby si oslobodila ruku. „Nik ma nemôže obviniť z toho, čo sa stalo. Všetci si to uvedomia. A vy ste spravili chybu. Aj to si uvedomia. Z celej záležitosti sa nepochybne stane dobrý žart, na ktorom sa všetci srdečne zasmejú. Najbližšie dva-tri dni sa na verejnosti budem cítiť príšerne zahanbená. Ale trocha smiechu nikoho nezraní. A mňa to nijako nepoznačí."

Lord Eden si prstami prehrabol vlasy, čím si ich rozstrapatil väčšmi, ako pripúšťala súčasná móda. „Dovolil by som si protirečiť vám," povedal. „Viete toho dosť o tom, ako funguje spoločnosť, madam?"

„Celý život som prežila na statku svojho otca," odvetila, „ale ubezpečujem vás, lord Eden, že ma vychovali tak, aby som poznala rozdiel medzi dobrom a zlom. A očakávam, že každý, kto sa nazýva dámou alebo džentlmenom, ho pozná tiež. Očakávam, že títo ľudia budú mať dosť rozumu." ,Ach bože!" zastenal.

„Takže vidíte," pokračovala s rukami opäť zopnutými pred sebou a do hlasu vniesla dávku konečnosti, „vaša starosť naozaj nie je potrebná, mylord. Ale ďakujem vám za návštevu a ponuku. Želám vám pekný deň. Môj otec povedal desať minút a on nestrpí neposlušnosť."

„Slečna Purnellová!" Impulzívne k nej prešiel a opäť k nej načiahol obe ruky. Nečakal, kým na jeho gesto zareaguje, vzal jej zovreté ruky a oddelil ich svojimi. „Prosím vás, aby ste to znova zvážili. Netušíte, čomu sa vystavíte, keď opustíte tento dom. Neznesiem pomyslenie, že som vám to spôsobil ja. Vydajte sa za mňa. Nebudem prísny pán, sľubujem. Budem s vami zaobchádzať s čo najväčšou úctou a oddanosťou. Dlhujem vám to, hoci si myslím, že to isté by som ponúkol ktorejkoľvek žene. Prosím, vydajte sa za mňa. Dovoľte mi ochrániť vás."

Alexandra sa napriek rozpakom z jeho blízkosti a zvierania rúk cítila dojatá. Musela sa zastaviť, aby mu stisnutie neopätovala.

„Ďakujem," povedala. „Naozaj vám ďakujem. Ale vydám sa za jeho milosť Peterleigha. Medzi nami je nepísaná dohoda už od môjho narodenia. Musím odísť, mylord. Môj otec sa bude veľmi hnevať, ak hneď neodídem."

Potom mu opätovala stisk rúk, skôr ako si to stihla uvedomiť, vytiahla si ich a odišla z izby, prv než mal príležitosť zdržať ju dlhšie. Utekala hore schodmi do matkinho salóna a bola vďačná, že napokon sa celá táto absurdná a ponižujúca epizóda skončila.

Lord Amberley sedel v obývacej izbe pani Eunice Bordenovej a počúval jej reč. Vlastne nepočúval. Hovorila mu o knihe básní, ktorú jej predchádzajúci večer odovzdal jej najnovší chránenec. Usmieval sa a pozoroval ju; nebol nepozorný úmyselne, ale ani tak nepočúval.

„Je nezvyčajné, že ste ma prišli navštíviť popoludní, Amberley," povedala napokon, čím rázne prerušila svoju predchádzajúcu reč.

„Čože?" spýtal sa. „Ach, áno, asi áno. Prekáža vám to, Eunice? Zdržujem vás od niečoho dôležitejšieho?"

„Vôbec nie," odvetila. „Chcela som popoludní čítať, ale rovnako dobre môžem konverzovať s vami. Stalo sa niečo?"

Pokrútil hlavou a usmial sa na ňu. „Nie, nie," zahmlieval. „Len som cítil potrebu vášho zdravého rozumu."

Chvíľu si ho pozorne prezerala. „Ak si želáte," poznamenala, „môžeme sa presunúť do mojej spálne. Denné svetlo sa síce nezdá vhodné na takú činnosť, ale na tom nezáleží, ak vás to uspokojí."

Naďalej sa na ňu usmieval. „Necítili by ste sa vo svojej koži, Eunice, keby ste sa milovali počas dňa?"

„Myslím, že nie," odvetila priamo. „Hoci je dosť absurdné cítiť sa tak, keďže sa stane to isté, či je v izbe svetlo, či tma. Poďte, Amberley, vidím, že po tom túžite."

Vstal a ospravedlňujúco na ňu pozrel. „Ste ku mne dobrá, Eunice. Máte ma prečítaného ako knihu, však?"

„Vidím, že vás niečo trápi," povedala, „a že ma potrebujete. Azda potom budete chcieť rozprávať. Ale iba ak si to budete želať. Nebudem sa starať do vašich záležitostí."
A dodržala slovo, uvedomil si lord Amberley. Ak aj cítila rozpaky, neukázala ich, ale dovolila mu nájsť potešenie pod prikrývkami dlhšie než zvyčajne a potom upadnúť do blaženého nevedomia vedľa nej. Keď sa zobudil, ležala ako zvyčajne na chrbte, spojené nohy mala vystreté pred sebou, ruky voľne zovreté na prikrývke a oči otvorené. Na okamih pocítil ľútosť, že jej nemohol poskytnúť potešenie z ich spojenia. Vyzeralo to, že oň nemá záujem, a pri jedinej príležitosti, keď mu ruky zablúdili, mu vecne oznámila, že nie je potrebné, aby ju láskal.

Dvihol ruku a prstom ju pohladil po líci. „Ďakujem, Eunice." „Vždy vám rada poskytnem potešenie," odvetila. „Počuli ste o tom škandále?" spýtal sa.

„Veľmi pochybujem," povedala. „Mimo svojho salóna sa nestretávam s mnohými ľuďmi, Amberley, a úprimne povedané, z klebiet nemám nijaké potešenie. Väčšina z nich je aj tak nepravdivá."

„Táto je však až priveľmi pravdivá, obávam sa. Dominic si pred dvoma dňami vzal do hlavy, že unesie Madeline, aby ju zachránil pred útekom. Ona si ho len doberala, ale Dominic jej uveril. Jeho vygumovaní priatelia ju vzali do môjho domu, priviazali k stĺpiku postele, aby nemohla utiecť, a zapchali jej ústa, aby nevyrušovala sluhov zo spánku. Všetko prebehlo presne podľa scenára, ibaže to dievča nebola Madeline."

„A zvyšok príbehu si viem domyslieť," prerušila ho. „Dievča má zničenú povesť a treba sa s ňou oženiť. Lord Eden je primladý, aby čelil takej zodpovednosti, takže sa s ňou oženíte vy. Presne to by som od vás očakávala, Amberley. Máte nejaké pochybnosti o tom dievčati?"

„Nechce sa vydať za mňa," odvetil, „ani za Dominica."

„Potom musí byť v Londýne i v spoločnosti nová," poznamenala pani Bordenová, „alebo má veľmi pevný charakter. Ešte nezistila, čo sa jej stane?"

„Obávam sa, že čoskoro to zistí," odvetil. „Škandál vypukol včera, keď o tom začal klebetiť môj nový komorník."

„Potom sa k nej musíte vrátiť a obnoviť svoju ponuku," poradila mu.

Lord Amberley sa prevalil na bok a nadvihol sa na lakti. „Áno, Eunice, obávam sa, že musím," prikývol.

Otočila hlavu a pozrela naňho. „To rozhodovanie je ťažké, Amberley," povedala. „Keď sa raz rozhodnete, nemusíte sa ničoho viac obávať. Rozhodli ste sa urobiť, čo je správne. Chceli ste, aby som vás o tom ubezpečila? Preto ste prišli? Máte pravdu. Samozrejme, že máte."

„Ach, áno, Eunice, to viem," odvetil a na tvári mu pohrával rovnaký úsmev ako predtým v obývacej izbe. „Ale ja som sa chcel oženiť s vami, drahá."

„To si iba myslíte, Amberley," usmiala sa, „lebo sa so mnou cítite príjemne a máme pekné priateľstvo. Ale na dobré manželstvo iba priateľstvo nestačí. Aspoň pre vás nie. Vy potrebujete viac. Potrebujete vášeň a odo mňa ju nedostanete. Iba pohodlie a spoločnosť. Je to len epizóda v našom živote. Skôr či neskôr by sa to medzi nami skončilo. Je lepšie, keď skončíme náš blízky vzťah teraz, keď sa ešte máme radi."

„Budete mi chýbať," povedal. „Všimol som si, že predpokladáte, že náš pomer sa musí skončiť, ak sa ožením so slečnou Purnellovou."

„Nuž, samozrejme, že sa musí," odvetila. „Poznám vás dosť dobre, Amberley, aby som si uvedomila, že by ste nemohli byť neverný manželke. A verím, že vy poznáte dosť dobre mňa, aby ste chápali, že by som u seba neprivítala manžela inej ženy. Za toto popoludnie nemusíme cítiť nijakú vinu. Ešte nie ste zasnúbený a ja som o vašom záväzku nevedela. Ale teraz je koniec. Nesmiete sa sem vrátiť."

„Nie," odvetil. Úsmev mal trochu pokrivený. „Nesmiem."

„Povedzte mi len jedno," požiadala ho. „Budete schopný vytvoriť z toho manželstvo, Amberley? Existuje šanca, že so slečnou Purnellovou nájdete vášeň, ktorú potrebujete?"

„Myslím, že nie," povedal úprimne. „Ale manželstvo z toho urobím, Eunice. Dlhujem jej to. Je v tom úplne nevinne. Celý život sa budem musieť snažiť byť jej dobrým manželom. Mala sa vydať za Peterleigha."

„Potom je to veľmi šťastná dáma," poznamenala pani Bordenová. „Peterleigh nemá zmysel pre humor a je egoista. Nijaká žena by s ním nemohla byť šťastná. Povedala by som, že má šťastie v nešťastí."

Nečakane sa usmial. „Ďakujem, Eunice," povedal. „Musím sa obliecť a odísť. Pokúsim sa dnes večer nájsť slečnu Purnellovú. Ak má odvahu alebo je nerozvážna a pôjde von, bude pravdepodobne buď na soaré lady Sharpovej alebo u Higginsovcov. Ak má rozum, ostane doma a pôjdem ju navštíviť zajtra ráno."

Nebolo možné vedieť, pomyslel si lord Amberley o niekoľko minút neskôr, keď sa sklonil, aby ju pobozkal na líce, či Eunice ľutuje jeho odchod, alebo sa jej trochu uľavilo, že mu už nemusí poskytovať službu, z ktorej nemala potešenie.

Lady Madeline Rainová sa zabávala na soaré lady Sharpovej. Mať dvadsaťdva rokov a nebyť zasnúbená ani vydatá má svoje výhody, uvedomovala si s potešením a prekvapením. Dosť sa bála, že tento rok bude pristará, aby získala priateľstvo žien a obdiv mužov, ktoré vždy prichádzali tak ľahko. Napoly čakala, že ju zaradia medzi staré dievky.

Ale nebolo to tak. Zdalo sa, že mladé dievčatá sa predbiehajú, aby ich s ňou videli, a že napodobňujú jej štýl. A aj páni ju považovali za rovnako atraktívnu napriek jej veku. Zdalo sa, že súperia o jej pozornosť väčšmi ako predtým. Práve teraz sa s ňou a lady Pamelou Paisleyovou zhovárali traja.

Jeden z nich bol sir Derek Peignton, rozkošný svetlovlasý obor, ktorého si nevšimla počas nijakej z predchádzajúcich sezón, hoci vekom musí byť blízko Edmundovi. Bola doňho dosť zaľúbená. Na bále u Eastonovcov s ním tancovala dvakrát a v predchádzajúce popoludnie v parku mu dovolila, aby ju odviezol. Dotkol sa klobúka a uklonil sa jej na Bond Street v to ráno, keď sa jej uráčilo kývnuť a usmiať sa naňho.

Dúfala, že je to pravá láska. Päť sezón za sebou s možnosťou naplno si ich vychutnať malo nejaké výhody, keďže okolo seba videla dievčatá, s ktorými ju uvádzali do spoločnosti, ako skúsené matróny a niektoré z nich mali dokonca viac ako jedno dieťa. Napriek tomu cítila večnú túžbu žien patriť jednému mužovi, požívať ochranu jeho mena. Chcela sa vydať.

Jediný problém bol, že chcela byť aj zaľúbená. A mala nepríjemný zvyk zaľúbiť sa do nesprávnych mužov alebo sa odmilovať práve vo chvíli, keď bola presvedčená, že je zaľúbená naveky. Na začiatku sezóny sa zaľúbila do sira Hedleyho Fairhavena, hoci teraz si nevedela predstaviť prečo. Ten muž nebol nič iné, len lovec vena. Pravdepodobne si len predstavovala, že je zaľúbená, aby presadila svoju nezávislosť od Dominica, ktorý sa nesúhlasne zamračil, keď ju prvýkrát videl s ním tancovať.

Vďaka Bohu, že aspoň Edmund sa do nej nemiešal tak otvorene. Počas jej prvej sezóny jej povedal, že si môže vybrať manžela v rámci rozumných medzí. Posledné štyri slová mali, samozrejme, hlbší význam, ako sa na prvý pohľad zdalo. Obvinila ho, že nedodržiava slovo, keď objavil lístok od poručíka Harrisa s podrobnosťami o ich pláne na útek a povedal jej úplne bez obalu, že takto to nepôjde a že s takou svadbou by nesúhlasil, ani keby ju mal na celý rok zamknúť v jej izbe.

Už dávno však pripustila, že občas mal pravdu. Nebola by šťastná, keby musela nasledovať zvuk bubnov, a určite by nebola dlho zaľúbená do muža, ktorý je známy povrchnosťou pri kartách a schopnosťou vypiť viac ako jeho spoločníci. Vyzeral elegantne len preto, že mal uniformu a bezstarostný prístup k životu.

Nik však nemôže povedať, že sir Derek je nevhodný - ani Edmund, dokonca ani Dominic, ktorého bolo oveľa ťažšie uspokojiť, čo sa týkalo jej nápadníkov. Sir Derek bol elegantný a bohatý, očarujúci a veľmi, veľmi pekný. Chcela byť doňho zamilovaná. Chcela byť vydatá a usadená a bolo by nepochybne fascinujúce byť vydatá za niekoho ako on.

Madeline sa obzerala po preplnenej obývacej izbe potešená vývojom večera. Rozprávala sa s celou skupinou, usmievala sa na nich a vymieňala si zvláštne pohľady so sirom Derekom - bola si istá, že cíti rovnakú príťažlivosť ako ona.
A uvažovala, či tu je alebo čoskoro bude aj slečna Purnellová. Bolo dosť ťažké obzerať sa okolo seba a hľadať niekoho, koho ste v živote nevideli alebo si aspoň nepamätáte, že ste ho videli. A nemôže sa len tak niekoho opýtať. Všetci by okamžite vedeli, prečo je taká zvedavá. Samozrejme, bolo veľmi pravdepodobné, že tu slečna Purnellová nebude. Ak aj plánovala prísť, ten škandál ju nepochybne zastaví.

Madeline však napriek tomu dúfala, že príde a že ju bude môcť ľahko spoznať. A bolo veľmi pravdepodobné, že by ju spoznala rýchlo. Ak sa tu odváži objaviť, určite sa jej dostane špeciálneho zaobchádzania. Madeline ju zúfalo túžila vidieť. Chcela vidieť na vlastné oči, z čoho Dominic a Edmund len tak-tak vyviazli.

Aj tak však nemohla uveriť, že slečna Purnellová odmietla oboch. Zdalo sa jej, že za takýchto okolností dievčina nemá veľmi na výber, len si vybrať jedného z bratov. A navyše, odmietnuť oboch jej bratov! Boli to dvaja z najkrajších a najvhodnejších džentlmenov v meste. Najprv sa cítila vďačná slečne Purnellovej, keď počula o jej odmietnutí, a chcela si ju obľúbiť. Až po prvom návale úľavy začala cítiť odpor k žene, ktorá odmietla oboch jej bratov, keď boli ušľachtilo pripravení obetovať svoje šťastie, aby chránili jej meno.

Madeline bola stále s rovnakou skupinou, hoci stála vedľa sira Dereka Peigntona a viedla s ním polosúkromný rozhovor, keď sa k nim pripojila Maisie Bainesová.

„Dobrý večer, lady Madeline, lady Pamela," pozdravila ich. Zatrepala vejárom na troch džentlmenov. „Ani vy by ste si nepomysleli, že na to bude mať nervy, však?"

Pán Sheldon pozrel do izby ponad Madelinino plece a dvihol si k očiam lorňon. „Nečakal by som, že na to bude mať odvahu," povedal tónom, ktorý spôsobil, že líca slečny Bainesovej sa začali zafarbovať.

„Stará mama je v kartovom salóne," povedala. „Ale viem, že by chcela, aby som teraz odišla do hudobného salóna. Nikdy nemôžete byť dosť opatrní na to, v akej spoločnosti sa nachádzate, hovorí stará mama."

Madeline obrátila hlavu, aby videla, kto prišiel.

„Nemôžem si pomôcť, ale je mi slečny Purnellovej ľúto," povedala lady Pamela. „Bolo veľmi nešťastné, že sa šla prechádzať sama."

„Stará mama vraví, že dostala to, čo si zaslúžila," namietla slečna Bainesová.

Madeline videla, že slečna Purnellová je vysoká a takmer prehnane vystretá. Bradu mala zdvihnutú vysoko. Jej tvár a spôsoby boli veľmi pokojné a vyrovnané. Mala veľmi tmavé vlasy. Nebola krásna. Slovo „pekná" by ju azda vystihovalo väčšmi, ak by vôkol seba nemala takú vážnu auru. Zelené šaty boli jednoduché a nezdobené. Nemala nijaké šperky. A vlasy bez pierok či stužiek mala stiahnuté do obyčajného drdola.

Ruka jej spočívala na ramene muža, ktorý sa na ňu veľmi podobal. Bol vyšší ako ona, hoci nie ohromne vysoký. Vyzeral silný a svižný. Naozaj nepôsobil ako muž, ktorý patrí do obývacej izby v Londýne. Pleť mal tmavú od slnka. Tmavé, rovné a husté vlasy mal nemoderne dlhé. Jeden prameň mu padal cez čelo. Tvár mal rovnako vážnu ako jeho sestra - iste to je ten brat, ktorý ju prišiel vziať k Edmundovi - sánku mal tvrdú, očami sústredene sledoval prítomných v izbe. Madeline si nepamätala, či ich už niekedy videla.

Slečna Purnellová sa jej nepáčila na prvý pohľad. Bola hrdá a povýšenecká. Madeline bola veľmi rada, že odmietla Edmunda a Dominica. Takú ženu by určite nemala rada za švagrinú.

„Mám vás odprevadiť do hudobného salóna, lady Madeline?" starostlivo sa spýtal sir Derek.

„Nie, ďakujem." Usmiala sa naňho a cítila, ako sa jej ťažko dýcha. Jeho sivé oči sa jej zdali veľmi blízko. Plecia mal veľmi široké.

„Smiem vás teda odprevadiť k lady Amberleyovej?" navrhol.

Madeline naňho prekvapene pozrela. „Mama hrá karty so sirom Cedricom Harveym," odvetila. „Myslím, že by sa nepotešila, keby som ju vyrušila takto skoro, pane."

Uklonil sa a nič viac nepovedal.

Pán a slečna Purnellovci prešli cez izbu a pridali sa k tomu žabiakovi Albertovi Hardingovi-Smythovi. Hovorilo sa o ňom, že je veľmi významný, aj keď okrem toho očividne nemal čo ponúknuť. Madeline s ním minulý rok tancovala jeden valčík a musela trikrát strpieť jeho servilné ospravedlnenie a tajné žiadostivé pohľady, keď sa jeho kabát dotkol jej pŕs. Odvtedy sa už len pri pohľade naňho zachvela.

„Úbohý pán Harding-Smythe je jej bratanec," pokračovala slečna Bainesová. „To je preňho mimoriadne trápne. Ako by mohol uraziť svojich príbuzných? Nemala by ho stavať pred takú dilemu."

Ak však pán Harding-Smythe aj cítil nejakú dilemu, nedával to nijako najavo. Madeline neveriaco pozerala, ako čakal, kým brat so sestrou prejdú k nemu, a potom sa im obrátil chrbtom a srdečne sa zasmial na niečom, čo povedal alebo nepovedal jeho sused. Brada slečny Purnellovej sa zdvihla o trochu vyššie. Pán Purnell vyzeral nebezpečne. Tmavé oči mu horeli spod štice spadnutých vlasov. Vzal dva poháre niečoho z podnosu, ktorý niesol okolo nich čašník, a jeden podal sestre.

„Nemala prísť," povedal pán Sheldon a spustil lorňon. „Úbohá dáma. Žijeme v krutej spoločnosti."

Madeline pozrela na miesto, kde stála lady Sharpová s markízom Blaisom. Prečo neprišla privítať nových hostí? Vyzerala nazúrene a zazerala smerom k Purnellovcom. Povedala niečo markízovi, načo on dvihol obočie, zošpúlil pery a nehanebne si prezeral slečnu Pumellovú od hlavy po päty. V preplnenej miestnosti sa okolo súrodencov, ktorí popíjali z pohárov a rozprávali sa, vytvoril určitý prázdny priestor. Madeline si všimla, že ruka slečny Purnellovej je pevná.

„Prepáčte, madam," pošepkal jej do ucha sir Derek, „ale naozaj si myslím, že vaša mama by bola rada, keby ste sa k nej pridali v kartovom salóne."

„Som si istá, že stará mama bude šokovaná, keď sa dozvie, akým rozpakom som bola vystavená," povedala slečna Bainesová.

Madeline sa k nej obrátila. „Prečo potom neodídete," šprihla jej do tváre, „a neskryjete sa v bezpečí a úctyhodnosti po boku svojej starej matky? Prečo o tom len hovoríte? Som si istá, že sir Derek bude šťastný, keď vás ta bude môcť odprevadiť."

Hlas sa jej triasol, uvedomila si prekvapene. Chytila si bočnú časť šiat a pritisla si ich k sebe tak, aby sa nimi neobtrela o slečnu Bainesovú, keď popri nej prechádzala, a zámerne kráčala preč od svojej skupinky cez prázdny priestor. Usmiala sa.

„Niekedy je nevýhodou prísť neskoro, však?" ozvala sa veselo. „Potom človek zistí, že všetci už vytvorili skupinky a klebetí sa tak usilovne, že si nik nevšimne jeho príchod."

Pán Purnell naklonil hlavu, ale nepovedal nič. Jeho oči vyzerajú naozaj nebezpečne, pomyslela si Madeline, keď bola natoľko nerozumná a pozrela mu do nich. Opäť sa jej ťažko dýchalo ako pred niekoľkými minútami, keď pozerala do očí sira Dereka, ale tentoraz z úplne iného dôvodu. Obrátila pozornosť na sestru.

„Je odo mňa veľmi nevhodné, že som k vám prišla, keď nás ešte formálne nepredstavili?" spýtala sa so žiarivým úsmevom. „Ale Dominic mi hovoril o svojom hroznom správaní pred dvoma dňami a ja sa cítim čiastočne zodpovedná, keďže si vás pomýlili so mnou. Som Madeline Rainová. Lord Eden je môj brat. Vlastne moje dvojča. Myslím, že medzi dvojčatami existuje zvláštne puto. S Edmundom - teda lordom Amberleym - sa nehádam tak veľmi ako s Dominicom. Ale nie sme si ani takí blízki. Hoci Edmunda veľmi ľúbim, samozrejme."

Stíchla, aby sa nadýchla, a nasmerovala plnú silu svojho nie bezvýznamného šarmu na brata a sestru. Hrozivo si uvedomovala priestor, ktorý sa okolo nich vytvoril, a pohľady a tlmené hlasy ostatných prítomných. Otvorila vejár a energicky sa ním ovievala.

„Teší ma, lady Madeline," povedala slečna Purnellová. Hlas mala posadený hlboko a bol dosť melodický. Vyzerala, že je úplne pokojná a neuvedomuje si znepokojujúcu zónu, ktorá sa vôkol nej vytvorila. „Som rada, že som sa s vami zoznámila. Potešili by ste ma, keby ste sa necítili zle pre to, čo sa stalo. Bol to všetko nezmysel a najlepšie bude, ak na to zabudneme." Vôbec sa neusmiala.

Pre Madeline začalo byť namáhavé stále sa usmievať. Oviala sa vejárom a pozrela na Alexandrinho tichého brata. A opäť cítila, akú strašnú chybu robí. Vôbec neoceňoval, že k nim prišla a rozpráva sa s nimi. Z očí mu šľahalo nepriateľstvo. Ústa mal zovreté do rovnej čiary. Na okamih pocítila záchvev strachu, ale potom si uvedomila, kde je - uprostred obývacej izby lady Sharpovej, obkolesená značným počtom členov väčšiny.

„Páči sa vám sezóna?" spýtala sa. „Nepamätám si, že by som vás tu posledné roky videla. Je príjemné oddať sa radostiam a po celé týždne si nerobiť starosti s ničím iným, však? Myslím, že nik by nechcel mať po celý život toľko zábavy, ale primeraná časť môže byť celkom osviežujúca."

„Azda ak niekto nemá nič iné, čím by naplnil svoj život," ozval sa pán Purnell, „je to rovnako dobrý spôsob, ako ho stráviť, ako hocaký iný."

Hlas mal tichý a uhladenejší, ako Madeline čakala. Jej záujem vypočuť si jeho hlas na okamih zakryl význam slov. Keď si uvedomila, čo povedal, zapýrila sa.

„Akákoľvek nová skúsenosť v živote stojí za to, aby sme ju zažili," riekla slečna Purnellová a karhavo sa zahľadela na brata, „či je vážna, alebo ľahkovážna, príjemná, alebo bolestivá. Rastieme len s rozmanitosťou svojich skúseností."
Z bratovej tváre zmizol hnev, všimla si Madeline. Vystriedal ho stiesnený pohľad. Pozoroval svoju sestru.
A potom Madeline zazrela vo dverách Edmunda. Ruky mal za chrbtom a sledoval ľudí v miestnosti. Pocítila príval úľavy, hoci nevedela prečo. Nepredstavoval nijaký únik z tejto rozpačitej situácie. Pán a slečna Purnellovci nevyzerali veľmi vďační za to, že sa k nim pridala. A ako sa má z toho teraz vyslobodiť?

Jej pohľad sa stretol s bratovým a on sa na ňu usmial.

GRÓF AMBERLEY STÁL vo dverách obývacej izby lady Sharpovej a obzeral sa okolo seba. Šiel sem veľmi zdráhavo, hoci bol rozhodnutý celý deň, a ani nečakal, že tu uvidí slečnu Purnellovú. Keďže klebeta bola stále čerstvá, bolo viac ako pravdepodobné, že ostane doma ešte aspoň niekoľko dní.

Existovala však možnosť, že sa s ňou stretne buď tu, alebo u Higginsovcov. A tak sa pripravoval na stretnutie. Samozrejme, na takom verejnom zhromaždení nebude mať možnosť porozprávať sa s ňou súkromne, ale musí s ňou hovoriť, pripraviť si pôdu na návštevu, ktorá ho čaká u lorda Beckwortha nasledujúci deň.

No aj tak sa zdráhal. Vždy plánoval oženiť sa v tridsiatke alebo krátko potom. Nikdy si však nepomyslel, že bude nútený vstúpiť do manželstva, ktoré si sám nevybral. Mal titul a pozemky a bol bohatý muž. Myslel si, že je primerane atraktívny. Roky plánoval, s akou ženou sa rozhodne oženiť, keď nastane čas. Krása či mladosť ho veľmi netrápila a ani peniaze nehrali nijakú úlohu. Väčšmi ako čokoľvek iné hľadal spoločnosť. Často sa cítil osamotený napriek prítomnosti milujúcej rodiny. A jeho žena musí byť inteligentná, citlivá a primerane rozhľadená.

Takisto však plánoval oženiť sa s niekým, ku komu bude cítiť náklonnosť. S niekým, s kým sa bude môcť deliť o tie najvnútornejšie tajomstvá svojho života. Ľúbiť! Chcel svoju manželku úprimne ľúbiť, každým vláknom svojej bytosti. Netúžil ani tak veľmi po vášnivej fyzickej láske - myslel, že Eunice sa v tom možno mýli. Netúžil byť zamilovaný, chodiť s hlavou v oblakoch a hviezdami v očiach. Chcel však ženu, ktorá by mu bola rovnako drahá ako vzduch, ktorý dýchal. Bol rojko.
S Eunice bol spokojný. Nepodnecovala v ňom vášeň, hoci ich styk v posteli považoval za uspokojujúci, ale ona bola ten typ osoby, s akou sa cítil úplne doma. S Eunice sa cítil takmer ako s ktorýmkoľvek priateľom v klube, ibaže mala navyše výhodu svojej ženskosti a bola ochotná uspokojiť jeho fyzickú potrebu ženského tela.

Teraz sa musí oženiť s cudzou mladou dámou, ktorú nepovažoval za fyzicky príťažlivú a ktorej charakter a inteligencia boli preňho úplne neznáme. A musí sa jej ponúknuť celý, nielen svoje meno. To by urobil pri každej žene, samozrejme. Nikdy by nebol schopný zvažovať manželstvo z rozumu. Za týchto okolností sa však musí v manželstve snažiť oveľa väčšmi ako zvyčajne. Vydať sa zaňho by slečne Purnellovej bolo určite proti srsti - raz ho už odmietla. Musí nájsť spôsob, akým jej umožní zniesť osud, ktorý si ničím nezaslúžila.

Lord Amberley zhodnotil situáciu v prijímacom salóne lady Sharpovej takmer okamžite. Slečna Purnellová a jej brat boli ľahko rozoznateľní, uviaznutí takmer v strede miestnosti. Ľudia stáli v skupinkách všade okolo nich, počul šum rozhovorov a dokonca smiech. Veľmi málo ľudí hľadelo priamo na nich. Avšak napriek všetkým týmto detailom bolo jasné, že všetci sú si vedomí prítomnosti brata a sestry a želajú si, aby boli niekde inde.

Slečna Purnellová vyzerala rovnako hrdá a pokojná ako deň predtým, keď vyslovil svoju ponuku, hoci si musela dokonale uvedomovať napätú a nepriateľskú atmosféru vôkol nej. Pocítil bodnutie obdivu.
A za Madeline cítil viac ako len obdiv. Jeho sestra vykonala napriek svojim dvadsiatim dvom rokom nie málo nezodpovedných skutkov. Jej výčiny ho často hnevali, rovnako ako ohromujúce sklony byť jeden týždeň vášnivo zamilovaná do nejakého džentlmena a hneď ďalší nevnímať jeho existenciu. Občas si zúfal, či niekedy dospeje alebo sa vydá. Občas si dokonca myslel, či neurobil chybu, keď jej dal takmer voľnú ruku, aby si zvolila svoju budúcnosť.
V Madeline sa však skrýval zmysel pre správnosť a spravodlivosť a odvaha, na ktorú bol vždy hrdý. V tejto chvíli bol na ňu mimoriadne hrdý. Stála s Purnellovcami, rozprávala, žiarila a usmievala sa, akoby bola v tej najnormálnejšej spoločenskej situácii. Musí ju ísť zachrániť. Stretol sa s jej pohľadom a usmial sa na ňu.

Kým sa však pohol, niekto prešiel cez dvere okolo neho a lord Amberley ostal stáť na mieste. Tým prichádzajúcim bol vojvoda z Peterleigh.

Peterleigh bol chudý plešivejúci štyridsiatnik s nádychom povýšeneckej významnosti. Bolo o ňom známe, že v snemovni silne a vehementne protestuje proti akémukoľvek zákonu, ktorý zaváňa reformou. Preňho boli bohatstvo a postavenie cnosťami, chudoba a spoločenská bezvýznamnosť neresťami. Vždy nahlas vyhlasoval, že chudobní trpia zaslúžene. Jeho netolerancia sa rozširovala najmä na ženy. Bol pevný zástanca teórie, že zdravý rozum a poslušnosť vchádzajú do ženského tela cez chrbát a zadok tvrdou mužskou rukou alebo bičom. Lord Amberley ho intenzívne neznášal. A veľmi jasne vedel, prečo ho lord Beckworth vybral za manžela pre svoju dcéru.

Vojvoda sa poobzeral vôkol seba s lorňonom pri oku a vyrazil cez miestnosť. Slečna Purnellová vyzerá viditeľne upokojená, všimol si lord Amberley. Plecia sa jej uvoľnili. Keď zbadala svojho pytača, napoly sa usmiala a pozrela naňho rozžiarenými tmavými očami. Keď prešiel okolo nej bez zastavenia a pridal sa ku skupinke na opačnom konci miestnosti, oči lorda Amberleyho ostali upreté na slečnu Purnellovú. Na okamih sa na nej zračil viditeľný úžas, ale len na okamih. Vystrela plecia a takmer okamžite zdvihla bradu. Tvár mala bezvýraznú.

Prešiel cez miestnosť priamo k nej a na tvári mu pohrával úsmev. Keď k nej prichádzal, natiahol ruku.

„Ach, slečna Purnellová, dúfal som, že vás tu dnes večer stretnem," ozval sa. „Dnes vyzeráte pôvabne." Prívetivo sa na ňu usmial, vzal jej ruku a dvihol ju k perám. Potom jej ju nepustil, ale položil si ju na rukáv.

„Dobrý večer, mylord," odvetila pokojne.

Opäť sa na ňu usmial a obrátil sa k jej bratovi. James Purnell vyzeral búrlivo, Edmunda to neprekvapilo. „Purnell," pozdravil ho a priateľsky kývol. „Som rád, že sa opäť stretávame. Madeline? Zabávaš sa? Predpokladám, že mama hrá karty."

„Áno, Edmund," odvetila a žiarivo sa naňho usmiala. „So sirom Cedricom. Práve som sa zoznamovala so slečnou Purnellovou a jej bratom. Dnes večer tu je poriadny nátresk, čo povieš?"

Lord Amberley sa obrátil slečne Purnellovej chrbtom a ona nestiahla ruku z jeho rukáva, hoci si myslel, že azda ani nevie, že ju tam má. Takmer bolo vidieť, ako sa snaží ovládať.

„Musím zložiť poklonu našej hostiteľke," povedal. „Vy ste už boli, slečna Purnellová? Buďte taká dobrá a sprevádzajte ma."

Nedal jej príležitosť, aby sa rozhodla. Svoju voľnú ruku položil na jej, usmial sa jej do očí a viedol ju do vzdialeného rohu obývacej izby, kde sa lady Sharpová zhovárala s markízom Blaisom a skupinkou menej dôležitých osôb.

„Ach, dobrý večer, madam," pozdravil hostiteľku, čo najelegantnejšie sa jej uklonil a potom rukou opäť prikryl ruku slečny Purnellovej, ktorá stále spočívala na jeho predlaktí. „Pani Pringlová, Blaise, Merridew, dobrý večer. Ospravedlňujem sa, že idem neskoro, madam. Ale vidím, že vaša izba mojou absenciou vôbec neutrpela. Určite tu máte zhromaždenú tú najvýznamnejšiu spoločnosť doterajšej sezóny."

Lord Amberley sa usmial na svoju hostiteľku tým najočarujúcejším úsmevom a na okamih si pomyslel, či ľudia naozaj pukli od rozhorčenia. Ak áno, lady Sharpová vyzerala, akoby práve tiež mala vybuchnúť. Bol si istý, že jej úsmev sa trochu podobá na grimasu mačky, ktorej práve vzali korisť. Nečakal na jej odpoveď.

„Určite ste sa už zvítali so slečnou Purnellovou," pokračoval, „keďže prišla skôr ako ja. Ale neviem odolať príležitosti mať ju vedľa seba. Každý deň dúfam, že privolí a bude mojou grófkou, ale zatiaľ je neľútostná a drží ma v napätí. Obávam sa, že takýmto verejným vyhlásením ju veľmi nečestne nútim rozhodnúť sa rýchlejšie." Usmial sa na svoju spoločníčku. Poslednú minútu jej veľmi silno zvieral ruku.

Zapýrila sa a zdvihla bradu, čo bolo zjavne jej charakteristické gesto. Oči dvihla k jeho očiam. Nedalo sa z nich nič vyčítať.

Lady Sharpová prekypovala radosťou. Pani Pringlová si pritisla ruku na prsia a vyhlásila, že nikdy nebola väčšmi potešená nijakými správami. Markíz Blaise si dal tú námahu a uklonil sa na palec od pása, čím vyjadril, že lord Amberley je naozaj šťastný muž. Pán Merridew sa uklonil slečne Purnellovej a vytiahol z vrecka vyšperkovanú tabatierku. Gróf Amberley sa usmial a čakal. Cítil, ako ruka v jeho dlani trochu stuhla.

„Poďte sa zoznámiť s lady Fenderovou," povedala lady Sharpová a usmiala sa na lorda Amberleyho a jeho spoločníčku. „Táto správa ju nesmierne poteší. A, samozrejme, drahý lord Amberley, nesmiete sa ani na chvíľku báť. Každá mladá dáma, ktorá za niečo stojí, sa bude hrať na nedobytnú, viete, ale nijaká, ktorá má štipku zdravého rozumu, by vážne neuvažovala o tom, že vás odmietne." Zachichotala sa. „Nie je tak, slečna Purnellová? V zelenej vyzeráte rozkošné, drahá. Presne to som asi pred piatimi minútami hovorila markízovi."

„Čo len budem robiť, James? Som na smrť unavená z celej tejto absurdnej situácie a taká nahnevaná." Bolo nasledujúce ráno a Alexandra sedela v bratovej obliekarni na stoličke s rovným operadlom, jednu ruku mala opretú o bočné operadlo a päsťou si podopierala bradu. Pozorovala, ako si naťahuje kožené jazdecké čižmy.

„Stále sa mi nepáči myšlienka, že by si sa mala vydať za Amberleyho alebo iného člena jeho rodiny," odvetil James. „Nebudeš šťastná, Alex. Ako by si aj mohla byť s mužom, ktorého brat ťa tak ľahkomyseľne zapletie do škandálu a tak zľahčujúco požiada o ruku, aby ťa z neho dostal? Čo znamená pre takých mužov manželstvo? Alebo česť? Je to len hra. Skompromitovať dievča hlúpym a bezstarostným trikom a potom sa s ňou oženiť, ak niečo nevyjde. Je to také jednoduché. Nenávidím dobu, v ktorej žijeme. Neznášam túto spoločnosť a jej morálku."

„Ale to už trošku preháňaš," napomenula ho sestra, akoby to nebola ona, kto potreboval najväčšmi upokojiť. „Napokon, nemôžeme viniť lorda Amberleyho z toho, čo spravil jeho brat. Za týchto okolností bola jeho ponuka na sobáš šľachetná. Ale jeho včerajšie správanie považujem za neodpustiteľné. Odmietla som ho a oslobodila ho od všetkých povinností, ktoré mohol cítiť. Teraz ma priviedol do ešte horšej situácie, než v akej som bola. Som v bezvýchodiskovej situácii!"

„Správal sa veľmi nechutne," súhlasil James prudko. Prameň tmavých vlasov, ktorý si pred pätnástimi minútami pozorne začesal z čela, mu opäť padol takmer do očí. „Bol to rovnaký únos ako Edenov. Ako sa opovážil vziať si tvoju ruku a pred všetkými ju pobozkať! Akoby si bola nejaká pobehlica, Alex. A potom ťa vziať a povedať lady Sharpovej a komukoľvek, kto bol ochotný počúvať, že sa s ním máš zasnúbiť. Nemôže sa mi to páčiť. Nemôže sa mi páčiť ten muž.

„Ale musím byť spravodlivá," pokračovala Alexandra, zablúdila očami do zeme a pozerala priamo cez ňu, „vtedy som cítila vďačnosť. Nie je to hanebné priznať, James? Keď prešiel cez miestnosť ku mne a pobozkal mi ruku, chcela som sa na každého obzrieť a pohŕdavo sa usmiať. Aké hrozné! Nepamätám sa, že by som sa niekedy tak cítila. A mala som chuť vysmiať sa do tváre lady Sharpovej a lady Fenderovej a ďalším piatim, keď si pomysleli, že napokon ma budú môcť rešpektovať. Nerada priznávam tieto pocity, dokonca ani sebe nie, ale mala som ich."

„Tak sa zaňho vydaj," povedal James, a keď pozrel na sestru, na tvári sa mu na okamih usadil jemný výraz. Podarilo sa mu natiahnuť druhú čižmu na pantalóny. „Ak cítiš, že by to bolo dobré, Alex, vstúp do toho manželstva."

„Ale ja som včera večer bojovala," pozrela naňho blýskajúcim pohľadom. „Bola by som si s tým poradila sama, James, s troškou tvojej pomoci. Ostala by som, dopila pohár a odišla a nikomu by som nedala príležitosť cítiť uspokojenie z vedomia, že som si všimla, že niečo nie je v poriadku. Nepotrebovala som pomoc. Keby len práve v tej chvíli nebol prišiel gróf! Zmiatlo ma, čo spravila jeho milosť. A čo mohol myslieť tým, že prešiel okolo mňa, akoby ma nevidel, James? Nie, neodpovedaj. Nie som taká hlúpa ani naivná, aby som nevedela, čo tým myslel. Chcel ma uraziť. Chcel mi verejne ukázať, že som špinavá bytosť a pod jeho úroveň. Chcel, aby som vedela, že nebudú nijaké zásnuby ani manželstvo."

,A ako sa pre to cítiš, Alex?" spýtal sa James a postavil sa pred jej stoličku. „Je tvoj svet zničený?"

„Áno, myslím, že je," odvetila a ďalej pozerala na zem. „Neviem, či som bola nadšená myšlienkou na sobáš s jeho milosťou. Vlastne som nebola ani za, ani proti, len som sa tešila na trochu väčšiu slobodu. Vychovali ma vo vedomí, že jedného dňa sa stanem jeho ženou. V mojej budúcnosti je tak teraz prázdno. A pomyslenie na to je trochu desivé."

„Viem," prikývol. Natiahol ruku a stisol jej plece. „Ja som s tým prázdnom žil dlho a stále neviem, ako ho vyplniť. Či ho niekedy vyplním. Ale ty potrebuješ bezpečný a šťastný život, Alex. Musíš ho mať. Boh vie, že doteraz si v živote nepoznala veľa šťastia."

Pozrela naňho. „Hovoríš o ockovi?" spýtala sa. „Žije život tak, ako pokladá za správne, James. Myslí to dobre. Nik nemôže spraviť viac. Kiežby si k nemu necítil toľkú nenávisť."

„Myslí si, že je Boh," odvetil prudko a opäť jej stisol plece. „A ja budem naveky vďačný za to, že nie je."

„Onedlho po mňa pošle," poznamenala Alexandra. „Lord Amberley vravel, že dnes ráno príde. A ja stále neviem, čo mám robiť. Ach, James, nikdy som nezažila horšiu nočnú moru ako včera. Najprv to ignorovanie. Bolo to hrozné, aj keď ste ma spolu s lordom Edenom upozorňovali, čo mám čakať. A potom vojvoda. A napokon lord Amberley. Cítila som sa ako vec. Vec, čo má lepru. Nikdy som nemala pocit, že by som veľmi ovládala svoj život, ale včera som bola úplne vydaná na milosť iných. Nepáčil sa mi ten pocit. Chcela som jačať a kričať a pustiť sa do ľudí. Nie je to hrozné?"

James si čupol a pozrel sestre do tváre. „Kiežby som ťa mohol ochrániť pred životom, Alex," povedal a intenzívne tmavé oči mu planuli. „Bože, ako by som rád! Poznám krutosti, ktoré vie spôsobiť. Ale chcel by som, aby sa tebe nestali. Si jediná osoba, na ktorej mi na tomto svete záleží."

„James!" napomenula ho. Nahla sa k nemu a chytila mu rukami tvár. „Keby si len nebol taký zatrpknutý a plný nenávisti. Naozaj. Nemôžeš zabudnúť na to, čo sa stalo a už sa neodstane? Nemôžeš pozerať do budúcnosti a trochu ju rozjasniť? Okrem toho zabúdame, že včera večer nám zasvietil jeden lúč. Grófova sestra. Videla som ju už predtým, vieš, a vždy som obdivovala jej krásu a veselosť, jej schopnosť zabaviť sa. Nebolo od nej milé, že prišla k nám a rozprávala sa s nami?"

„Milé!" zavrčal, odvrátil hlavu a znova vstal. „To dievča rado robí veľkolepé gestá, Alex. Videla príležitosť byť hrdinkou. Takú príležitosť si nemohla dať ujsť. Na niekoľko minút bola stredobodom pozornosti všetkých v tej miestnosti."

„Myslím, že jej trochu krivdíš," namietla Alex jemne. „Dosť riskovala, keď prišla za nami. Iným ľuďom sa možno nebude páčiť, čo spravila, a budú sa jej vyhýbať tiež."

James sa zasmial. „Ona? Že riskovala? Také plytké, umelé malé kreatúry spoločnosti ako ona si všetko dobre vypočítajú, Alex. Vedela, že jej brat sa ťa chystá vmanévrovať do manželstva. Napokon sa z nej stala hrdinka večera."

„Mne sa páčila," stála si za svojím Alexandra.

„Potom bude lepšie, ak sa ti neprestane páčiť," odvetil. „Vyzerá to tak, že bude tvoja švagriná. Len neočakávaj priveľa, čo sa týka lásky a lojálnosti, Alex."

Podľa očakávania sa ozvalo klopanie na dvere. Alexandra sa krátko usmiala na brata, keď prešiel k dverám, aby ich otvoril. Nečakala na slová komorníka pred nimi. Vstala a rukou si vyhladila bavlnené ranné šaty.

Keď došla k otcovej kancelárii, prekvapilo ju, že je sám. Očakávala, že s ním bude gróf. Jej otec stál pri okne a pozeral do ulice.

„Poď dnu, Alexandra," pokynul jej, ale neobrátil sa k nej, „a postav sa pred môj stôl." Otec málokedy niekomu povolí sadnúť si v jeho prítomnosti, uvedomila si Alexandra.

„Dobré ráno, ocko," pozdravila a voľne si preplietla ruky pred sebou.

„Neviem, čo presne je na ňom dobré," odvetil a zvrtol sa k nej. „Hoci si myslím, že musíme využiť situáciu čo najväčšmi vo svoj prospech. Dnes ráno som mal dve návštevy týkajúce sa teba."

Spýtavo naňho pozrela, ale hneď sklopila pohľad pred prísnosťou v jeho očiach, ktorú si uňho pamätala od útleho detstva.

„Zdá sa, že už nie sme dosť dobrí pre vojvodu z Peterleigh," povedal. „Poslal správu s tým významom po tajomníkovi." Alexandra nepovedala ani slovo.

„Ani len neprišiel!" zahrmel lord Beckworth a jeho päsť dopadla na stôl s takou silou, že Alexandra viditeľne poskočila. „S lordom Beckworthom bude odteraz komunikovať len cez tajomníka. Uvedomuješ si naplno, do akej hanby si priviedla celú rodinu, dievča?"

Alexandra zdvihla zrak, ktorý sa za dlhé roky naučila mať bez výrazu. „Myslím, že azda vojvoda z Peterleigh nie je hodný nás, ocko," odvetila. „Nemám vysokú mienku o nápadníkovi, ktorý pri mne nechce stáť, ani keď som len nevinnou obeťou hlúpeho žartu."

„Ticho, dievča!" zreval barón, takže Alexandra vyrovnala plecia a znovu sklopila zrak k zemi. „Ty si hovoríš nevinná? Keď si oklamala matku a brata, aby si sa mohla potulovať sama mimo tanečnej sály? Presne tam vystavujú svoj tovar prostitútky a neviestky. Nevidela si ich pri divadlách a operách? Bola to od teba otvorená pozvánka. A ty sa pokúšaš hodiť všetku vinu za to, čo nasledovalo, na lorda Edena? Nie si o nič lepšia ako šľapka."

„Ocko!" Alexandrine oči neopatrne vzplanuli. „Ako mi môžete povedať niečo také? Viete, že to nie je pravda. Azda som bola nerozumná, ale nič horšie. Nie som vinná nijakým veľkým hriechom."

Lord Beckworth na ňu prudko namieril prst. „Páchaš najväčší hriech zo všetkých," povedal. „Popieraš vinu, presviedčaš sama seba, že hriech nie je hriech. Si v hlbokom nebezpečenstve pekelného ohňa, dievča moje. Dnes budú všetky moje modlitby venované len tebe, aby tvoje srdce zmäklo a aby si prosila o milosť. Nadchádzajúce hodiny stráviš na kolenách. A keď ta popoludní príde navštíviť gróf z Amberley, privítaš ho pokorne a vďačne a prijmeš jeho ponuku na sobáš. Rozumela si?"

„Ocko," prosila ho, „nemôžem sa jednoducho vrátiť domov? Prosím."

„Domov?" zasmial sa. „Tvoj domov je odteraz u toho muža, ktorý bude ochotný pozdvihnúť ťa z tvojej hanby, Alexandra. Zdá sa, že som u teba zlyhal. Medzi mňa a moju kresťanskú povinnosť vychovať ťa poriadne pre cnostný život sa postavila otcovská mäkkosť a láska. Zlyhal som u svojho syna a teraz aj u dcéry. Dúfam pre spásu tvojej nesmrteľnej duše, že tvoj manžel nezlyhá. Keď ma dnes ráno navštívil, poradil som mu, aby bol na teba od začiatku prísny. Poradil som mu, aby sa nebál biť ťa, kým sa nenaučíš poslušnosti."

Alexandra pevnejšie zovrela ruky pred sebou. „Pokúšala som sa byť vám poslušnou dcérou, ocko," odvetila. „Celý život som sa snažila, aby ste aj s mamou boli na mňa hrdí. Ak som zlyhala, nebolo to úmyselné a moje zlyhanie nie je vaša vina."

Lord Beckworth vyzeral náhle veľmi unavený. Klesol do kresla za stolom a jednou rukou si prešiel po holej hlave. „Človek sa snaží a snaží," hovoril. „Má rodinu a chce pre ňu to najlepšie. Chce, aby vyrastali v poznaní Svätého Písma a princípov kresťanskej cnosti. A robí všetko, čo je v jeho silách, aby si svoju povinnosť splnil, nešetrí trstenicou, nedovolí slabému sentimentu, aby stál v ceste tomu, čo je správne. A ako sa to všetko skončilo? Najprv James, a teraz ty. Musíš sa vydať za Amberleyho, Alexandra. Viac pre teba nemôžem urobiť."

Alexandra mlčky stála oproti jeho stolu. Takmer sa neodvážila dýchať. Táto vyčerpanosť a sebaobviňovanie boli horšie ako spravodlivý hnev. Otcov častý pocit zlyhania takmer nevyhnutne viedol k zdvojnásobeniu jeho prísnych pokusov vtĺcť cnosť a morálku do členov jeho rodiny. Vždy si myslela, že keď dospeje - dosiahne vek osemnásť, dvadsať, dvadsaťjeden rokov -, konečne sa oslobodí od tyranie jeho hrozného pocitu povinnosti zodpovedať za jej duševné blaho. Nie je však jednoduché zbaviť sa celoživotného modelu, keď je niekto žena, uvedomila si vždy, keď dosiahla jeden z týchto míľnikov veku. Žena je vždy závislá od muža kvôli prežitiu. A je celkom vydaná napospas jeho vôli.

„Choď teraz do svojej izby," povedal lord Beckworth, „a ostaň na kolenách, kým za tebou nepošlú pani Révovú, aby ťa pripravila na grófovu návštevu. Budeš ignorovať zvon zvolávajúci na obed."

„Áno, ocko," odvetila a obrátila sa na odchod.

„A Alexandra," jeho hlas ju opäť zastavil, hoci sa k nemu neobrátila, „ak odmietneš grófovu ponuku, budem to považovať za znamenie od Boha, že opäť musím prevziať priamu zodpovednosť za tvoju dušu. Bude ma to zarmucovať a bolieť viac ako teba, ale budem musieť znova začať trestať tvoje poklesky jediným spôsobom, ktorému, ako sa zdá, tvoja tvrdohlavá povaha rozumie."

Alexandra sa ticho zhlboka nadýchla, zdvihla hlavu a pokračovala do svojej izby, kde poslušne a bez dohľadu kľačala takmer tri hodiny, kým ako záchrana neprišla pobehujúca a tľoskajúca pestúnka Reyová. Modlila sa, aby cit v nej nebol nikdy otupený natoľko, aby z nej bola zatrpknutá, cynická osoba naplnená nenávisťou ako jej brat James. Modlila sa zaňho, aby jej hlboká oddanosť jemu bola dostatočná, aby udržala nažive iskričku lásky, ktorú v ňom pred piatimi rokmi zhasili.

Lord Eden strávil ráno u Tattersalla. Nešiel ta s úmyslom kupovať kone. Bol spokojný s tými, ktoré mal. Jeho priateľ Faber však hľadal nový záprah hnedákov a požiadal ho, aby s ním šiel a poradil mu. Navyše nemal čo iné robiť.

Vlastne sa cítil dosť nepokojne. Zábava spoločenskej sezóny začínala byť otravná ako vždy približne po mesiaci. Táto bola však rozhodne nudnejšia ako všetky predošlé. Po minulé roky trávil celý čas s nejakou koketou a zakaždým bol presvedčený, že ide o pravú lásku. A zakaždým zistil, že niekoľko týždňov po sezóne, keď už bol preč z Londýna, na to dievča zabudol.

Bolo naozaj zlé, že práve tento rok, keď je naozaj zamilovaný, sa flirtovanie skončilo skôr ako sezóna. Slečna Carstairsová s ním včera popoludní odmietla jazdiť a obrátila sa mu chrbtom, keď ju prišiel navštíviť v jej lóži v opere večer predtým. Jej matka tiež pozerala ľadovo do hľadiska a on bol nútený formálne sa rozprávať so zvyšnými tromi členmi ich spoločnosti. Pochopil, že je v nepriazni a už ho nepovažujú za vhodného nápadníka.

Predstava balov a iných zábav nadchádzajúcich týždňov bez možnosti vymámiť úsmev alebo zapýrenie od slečny Carstairsovej bola naozaj pochmúrna. Ešte bolestnejšie bude, keď začne obracať svoju pozornosť inde, ako čoskoro spraví. Každý vedel, že starý Carstairs ju priviedol do Londýna s jasným účelom nájsť jej ešte pred koncom sezóny bohatého manžela.

Lord Eden túžil po tom, aby mal čo robiť okrem bežných každodenných zábaviek. Časť leta trávil na vlastnom majetku vo Wiltshire, ale bola to časť krajiny, ktorú si nedovolil priveľmi spoznať, a statok riadil starnúci, ale ohromne výkonný šafár, a to už od čias, keď Eden ešte nebol na svete. Zdalo sa, že jeho prítomnosť tam je zbytočná. Radšej trávil čas na Edmundovom statku v Hampshire, kde ho vychovali a kde poznal ľudí aj okolie. Tam však nemal veľmi čo robiť.

Chcel byť v armáde, túžil po tom už od šestnástich, a spriatelil sa s kapitánom miestneho regimentu. Prahol po tom, byť v Španielsku a bojovať proti Bonapartemu, mať dni naplnené fyzickou aktivitou, duševnou výzvou a nebezpečenstvom. Mama sa však vždy nahnevala, keď o tom začal hovoriť. Pred rokmi stratila dvoch bratov vo vojnách a pochopiteľne sa hrozila toho, že by jej syn mohol mať rovnaký osud. Madeline bola tiež napätá, keď sa jej pokúšal zdôveriť. Bola to jediná téma, o ktorej s ňou nemohol hovoriť úplne uvoľnene. Edmund mu nikdy nepovedal, či je za, alebo proti. Určite by ho podporil, keby ho o to požiadal, o tom bol lord Eden presvedčený. Zdráhal sa však postaviť brata pred dilemu, keď by si musel vybrať medzi matkou a sestrou na jednej strane a jediným bratom na druhej. A tak trpel zbytočnou silou a nesústredenou energiou.

Dvor u Tattersalla bol plný mužov dychtivo očakávajúcich začiatok aukcie alebo spokojných, že sú na mieste, kde sa môžu voľne rozprávať a klebetiť bez tlmiacej prítomnosti dám. Lord Eden sa zamračil, keď si uvedomil, že stojí priamo za skupinkou, v ktorej bol Albert Harding-Smythe. Toho človeka nevedel vystáť a jeho spoločníci neboli oveľa znesiteľnejší. Nemohol sa však pohnúť preč. Faber, stojaci z jeho druhej strany, bol v čulom rozhovore o koňoch so svojím známym.

„Doteraz sme ich museli tolerovať, lebo sú to matkini príbuzní," hovoril Harding-Smythe. „Sedliaci z vidieka, samozrejme. Nemajú ani potuchy, ako sa správať vo vznešenom svete."

Jeden z jeho spoločníkov sa zachichúňal. „Tej žabe si dal včera majstrovskú príučku," povedal. „Dokonalé načasovanie. Ostala stáť s otvorenými ústami. Jej brat úplne očervenel."

„Áno, nuž," vzdychol si Harding-Smythe, „aj bratanci, aj sesternice si musia uvedomiť, že láska k blížnemu má tiež svoje hranice. Tá žaba má na mňa slabosť. Zaháňam ju paličkou, odkedy prišla do mesta."

„Ale dúfam, že nie tou so zlatým špicom?" ozval sa ďalší spoločník a mykol sa v predstieranom zdesení. „Nechcel by si si ju zničiť, všakže?" Celá skupina sa nahlas rozrehotala.

„Včera to bolo celkovo dosť zábavné," povedal tretí, „ale trochu to pokazilo zistenie, že Amberley sa s ňou ožení. Bol to od nej škaredý trik, že prišla skôr ako on, aby nikto z nás nevedel o zásnubách a ako sa k nej správať. Musím povedať, cítil som sa sakramentsky hlúpo. Človek by mal jasne vedieť, ku komu sa musí správať zdvorilo a koho má ignorovať."

Lord Eden stojaci za skupinkou znehybnel.

„Rozmýšľam, či Amberley nie je až priveľmi dobromyseľný na vlastný úkor," povedal Harding-Smythe. „Môj bratanec Purnell ho k tej ponuke pravdepodobne donútil hrozbami. Je to hotový diabol. My, čo poznáme takéto typy, by sme sa nedali tak ľahko vystrašiť, ale Amberley je takmer až priveľmi zdvorilý. Viem, že mňa by tak ľahko neprinútili ponúknuť šľapke počestnosť. Vieme, prečo vlastne v ten večer odišla z tanečnej sály? Podľa mojich skúseností sa len jeden druh žien potuluje vonku sám, to sú tie, ktoré hľadajú len jedno: viete čo."

Jeho spoločníci sa zarehotali.

„Takmer si želám, aby som sa bol prechádzal vonku tiež," povedal jeden z nich. „Možno by som vymyslel viac zábavných vecí, čo s ňou spraviť po priviazaní k posteli, než len nechať ju tam."

„Chcel by som vedieť, či ju Amberley odviazal hneď po tom, čo ju našiel, alebo či prišlo k nejakému, ehm, oneskoreniu," nadškrtol ďalší presne v tej chvíli, keď tretí obrátil hlavu a stretol sa s pohľadom lorda Edena.

Okamžite ju zvrtol späť, varovne zakašľal a niečo potichu povedal. Skupinka upadla do stiesneného ticha. Lord Eden vykročil vpred.

„Nevidel som vás v boxerskom salóne u Jacksona celú večnosť, Harding-Smythe," povedal priateľsky a usmieval sa na zmieneného muža, ktorý nebol vo svojej koži. „Musí to byť čistá náhoda, že tam chodíte vtedy, keď nechodím ja. Pamätám si, ako Jackson minulý rok hovoril, že by sa mu celkom hodili vaše päste, ak by ste menej pili, viac cvičili a boli trochu menej opatrný pred päsťami vašich súperov. Domnievam sa, že tento rok musíte byť už riadny zápasník, ak sa nebojíte takého mocne vyzerajúceho muža ako pán James Purnell. Možno ma poctíte a dáte si so mnou zajtra ráno zápas, čo poviete?"

„Nie som veľmi vo forme," odvetil Harding-Smythe a vrhal bočné pohľady na počúvajúcich a pozerajúcich priateľov.

„Okrem toho, Eden, na zajtra mám už iné schôdzky. Som zaneprázdnený človek."

„Ach," odvetil lord Eden. „Nechcel by som, aby ste sa tak veľmi snažili vyhovieť mi, môj dobrý priateľ. Len poviem, že zajtra tam budem, a ak tam nebudete vy, budem vás považovať za prekliateho zbabelca a navyše aj darebáka." Priateľsky sa na všetkých usmial. „Želám vám pekný deň, páni."

gróf amberley mal silný pocit déjà vu. Už si týmto prešiel: rozhovor s lordom Beckworthom, salón v prednej časti domu, on stojaci pred oknom - neponúkli ho, aby si sadol, príchod slečny Purnellovej, jej vážny výraz - nebol si istý, či má oblečené rovnaké šaty ako pri predchádzajúcej príležitosti, ale vyzerala úplne rovnako, jej hrdé, zdržanlivé správanie, jej nevzrušené, pokojné oči.
A opäť ich nechali samých, ona stála pri dverách, on pri okne.

Zhlboka sa nadýchol. „Nuž, slečna Purnellová," povedal, „zase sme tu."

„Áno, mylord," odvetila. Neusmievala sa, nebola nepriateľská, ale dokonale ľahostajná, zdalo sa lordovi Amberleymu.

„Obávam sa, že som vás včera večer dostal do veľmi nepríjemnej situácie," pokračoval. „Nechcel som vás tým prinútiť sľúbiť mi svoju ruku. Za daných okolností som len nevidel iný spôsob, ako konať."

„Myslím, že v tej chvíli som vám bola vďačná," prikývla.

„V tej chvíli?" zdvihol obočie.

„Nie je to veľmi príjemný pocit," odvetila a pokojne naňho pozrela, „trčať uprostred preplnenej obývacej izby obklopená ľuďmi, ktorí na vás pozerajú a šepkajú si a tvária sa nepriateľsky. Ešte menej príjemné je, keď ma úmyselne a verejne ignoruje muž, o ktorom mi od malička vštepovali, že som s ním zasnúbená."

„Peterleigh nie je hoden, aby ste sa pre neho rozčuľovali," povedal lord Amberley a prešiel pár krokov k nej. „Pravý džentlmen by stál pri svojej dáme, aj keby bola naozaj vinná z aktívnej nerozvážnosti. Prepáčte mi, ak vás moje slová zraňujú, ale myslím si, že vám bez takého muža bude lepšie."

Zdvihla bradu. „Bola som znechutená z toho, ako sa včera všetci správali," povedala ticho a náhlivo. „Bolo dosť zlé, že sa rozhodli súdiť ma tak tvrdo za niečo, čo nebola moja chyba. Už len za to by som najradšej nemala nič so spoločnosťou po celý zvyšok života. Čo bolo však ešte horšie, všetci sa zmenili, len čo ste naznačili, že by sme sa mohli zasnúbiť. Ak je včerajší večer príkladom toho, čo znamená ,šľachtictvo', hanbím sa za titul ,lady'."

„Váš úsudok je celkom správny," prisvedčil jemne. „Nanešťastie, slečna Purnellová, na tejto planéte neexistuje dokonalý človek a určite ani dokonalá inštitúcia. Naša spoločnosť sa chráni prísnou morálkou a spoločenskými normami. Také vysoké normy nevyhnutne vedú ku korupcii na jednej strane a k tomu druhu pokrytectva, ktorého ste boli obeťou, na strane druhej. Ale azda je možné preháňať. Na tomto svete sú dobrí, ak aj nie dokonalí ľudia. A inštitúcia môže mať svoju hodnotu, hoci má chyby."

„Potom musím akceptovať, že ak sa nevydám, budem vyvrheľ, ale ako vaša žena budem dokonale úctyhodná?" spýtala sa a znova naňho priamo pozrela.

Usmial sa. „Máte svoj spôsob pomenúvania vecí, slečna Purnellová," povedal, „veľmi priamy spôsob, po ktorom sa ľudia cítia nepríjemne. Zdá sa, že odpoveďou na vašu otázku je zreteľné nie. Ale svet nie je také čierno-biele miesto, ako naznačujete. Život je taký, aký je. Spoločnosť je taká, aká je. Môžeme spraviť len veľmi málo, aby sme ich zmenili. Musíme prijať to, čo musíme, a zmeniť to, čo môžeme. A nejako si zachovať svoju vlastnú česť."

„Ja nedokážem robiť také kompromisy," odvetila. „Som v meste jeden mesiac, mylord, a nepáči sa mi, čo som videla. Chcela by som ísť domov a zabudnúť, že som tu vôbec bola."

„A je to možné?" spýtal sa. „Už ste to hovorili svojmu otcovi? Súhlasí, aby ste sa vrátili domov a ostali tam po zvyšok svojho života?"

Ticho naňho upierala zrak.

„Nerád to hovorím, slečna Purnellová," pokračoval. „Naozaj nerád. Ale myslím si, že nemáte možnosť zvoliť si svoju budúcnosť, však? Musíte sa za mňa vydať."

Očakával, že sa bude hádať. Bradu mala rozhodne v tvrdohlavo pôsobiacom uhle. Čeľusť mala stuhnutú. Nehovorila nič. Podišiel k nej ešte bližšie, až stál pri nej sotva na niekoľko stôp. Mala bradu zdvihnutú tak, že mu nevyhnutne pozerala do tváre.

„Dávam vám svoje slovo, slečna Purnellová, že nebudem až taká zlá kúpa. Nemyslím si, že som zlý alebo nemilosrdný muž. Neviem o nijakej svojej neresti. Podarilo sa mi žiť v blízkosti môjho mladšieho brata a sestry, ktorých správanie je niekedy divoké, bez toho, aby som sa uchýlil k násiliu alebo prehnanej podráždenosti. A môžem vám ponúknuť postavenie a bohatstvo, ako aj domov, na ktorý som nadmerne hrdý. Vydáte sa za mňa z vlastnej vôle?"

Neuhla pred jeho pohľadom. Mal tmavé svetielkujúce oči. „Vydám sa za vás," odvetila.

Napoly smutne sa na ňu usmial. „Ale nie z vlastnej vôle?" Neodpovedala.

„Poviete mi, z akého dôvodu sa tak veľmi zdráhate?"

Bola ticho. Spravil jeden krok k nej a chytil jej ruky, ktoré mala zovreté pred sebou. Boli veľmi studené.

„Hneváte sa na reťaz udalostí, ktoré si vynútili túto situáciu?" spýtal sa. „Bolo to veľmi zdrvujúce, však? Nešťastná zámena totožnosti, to, že môj brat sa nevrátil domov včas, aby vás objavil a azda vrátil na bál, kým vás nezačali hľadať, skutočnosť, že som zamestnal nového, utáraného komorníka. Musíte cítiť, že osud k vám bol nadmieru krutý. Ale teraz som tu ja, aby som vás chránil a staral sa o vás. Nie je to dosť?"

„Prijala som vašu ponuku," odvetila bezvýrazne. 76

„Ale nechcete byť za mňa vydatá?" „Nie."

Pustil jej ruky a prešiel k oknu. Vzdychol si. „Kiežby som vás nemusel presviedčať, slečna Purnellová," povedal. „Nikdy som nechcel nútiť nijakú dámu do manželstva. Už len pomyslenie na to je odpudivé."

„Ako vravíte, mylord," odvetila a hlas mala pevný a vyrovnaný, „zdá sa, že niet veľa alternatív k tomu, čo ste mi ponúkli a ja som prijala. Obozretnosť sa dnes ráno zdá trochu nezmyselná."

Otočil sa a ustarostene na ňu pozrel. „Nerád vidím, že ste nespokojná s touto situáciou." Vzdychol si. „Predpokladám však, že asi nemôžem čakať, že budete nadšená z toho, že ste celkom nečakane zasnúbená s cudzincom. Len dúfam, že vás časom naučím byť menej zdráhavou. Svoj život strávim ako váš sluha, madam."

Po prvý raz sklopila oči.

„Váš otec mi odporučil," pokračoval potichu s pohľadom na jej sklonenú hlavu, „aby som vás držal nakrátko a bez obáv vás zbil, ak bude na to príčina. Prečo by mi radil niečo také?"

„Často ho sklamem," odvetila, ale nepozrela naňho. „Som slabá a nevšímavá a často neposlušná, dokonca aj keď nechcem."

„Zaobchodí s vami zle?"

Stuhla jej sánka. „Je to môj otec," odvetila. „Má právo usmerniť ma spôsobom, aký považuje za najlepší." „Bije vás?"

„Od šestnástich rokov nie."

„Rozumiem. A čím nahradil telesné tresty?"

„Nie sú to tresty," odvetila, zdvihla oči a pokojne, takmer vzdorovito naňho pozerala. „Sú to usmernenia. Vyžaduje, aby som sa modlila a čítala Písmo, keď zabúdam na nebezpečenstvo, ktorému často vystavujem svoju dušu."

„Chápem." Lord Amberley si však vôbec nebol istý, či chápe. A nevedel, aký postoj má slečna Purnellová k tomu, čo práve opísala - či je zatrpknutá a cynická, alebo to prijíma.

Mal takmer úzkostný pocit, že sa zasnubuje s neznámou bytosťou, so ženou, s ktorou nenájde nijakú podobnosť. „Predpokladám, že ak by ste sa odvážili odmietnuť ma, strávili by ste zvyšok života na kolenách s otvorenou Bibliou pred sebou."

Svoje slová myslel ako žart, ale ona sa neusmiala ani neodpovedala. Zovrela ruky pred sebou a opäť zdvihla bradu.

Prešiel teda znovu k nej a chytil jej ruky. „Počúvajte ma, slečna Purnellová, obaja vieme, že toto zasnúbenie musí byť. Bol by som rád, keby nemuselo, nie kvôli sebe, ale kvôli vám. Ale musíme to oznámiť. Musíme uspokojiť vášho otca a spoločnosť. Spoločnosť sa však nebude môcť zlomyseľne tešiť. Postarám sa, aby som vás odtiaľto dostal preč. Pozvem vás a vašu rodinu do Amberley Court. Tam môžete stráviť leto mimo pohľadu verejnosti, môžete spoznať mňa aj domov, ktorý bude váš. A dúfam - budem sa o to veľmi snažiť -, že napokon zistíte, že toto manželstvo vám nebude až také odporné. Budem sa o vás starať, slečna Purnellová. Zdvihnem to bremeno, ktoré vám na plecia uvalila náhoda a ľahkomyseľnosť mojej rodiny, a namiesto neho vám dám spokojnosť. A nebudem vás nútiť na skorý sobáš. Dátum si určíte vy, keď budete chcieť. Súhlasíte s týmto návrhom?" Stisol jej ruky. „Áno," odvetila a pozerala mu priamo do očí. „Výborne!" potešil sa. „Urobili ste ma šťastným, slečna Purnellová." Zdvihol jej pravú ruku k svojim perám a pobozkal ju na dlaň. Všimol si, že sa silno zapýrila.

„Prijal som pozvanie vášho otca na dnešnú večeru," povedal, „v prípade, že prijmete moju ponuku, samozrejme. Budete namietať, ak vás aj s rodinou pozvem dnes večer do divadla? Pozvanie nebude verejné, ak si to neželáte."

„Je to potrebné, však," odvetila s trpkosťou v hlase, „ukázať váženým členom spoločnosti, že ma opäť majú vziať na milosť."

„Áno," odvetil mierne, „je to potrebné." „Nuž dobre teda," prikývla. „Som si istá, že mama a James budú potešení."

Sám pre seba sa pousmial: neubezpečila ho, že aj ona bude potešená. „Urobím ešte jeden krok," pokračoval. „Usporiadam oslavu zásnub v mojom dome tu v meste. Predstavím vás spoločnosti, slečna Purnellová, ako svoju nastávajúcu nevestu. Teraz vás opustím." Zdvihol jej ľavú ruku k perám a pobozkal chrbát jej prstov.

Otočil sa na odchod, ale pri dverách zastal a zvrtol sa k nej. „Chcem, aby ste vedeli jedno," povedal. „Keď sa za mňa vydáte, slečna Purnellová, ubezpečujem vás, že nikdy, za nijakých okolností, na vás ani na deti z nášho manželstva nepoložím ruku. Ani vám alebo im neuložím modliť sa alebo čítať Bibliu. Božie slovo nebolo nikdy myslené ako nástroj týrania. Je to slovo inšpirácie a lásky v najčistejšej a najbezpodmienečnejšej forme. Nikdy vám neuložím nijaký trest. A hoci mi pri svadobnom obrade budete sľubovať poslušnosť, nebudem ju od vás vyžadovať. Poslušnosť je pre sluhov, ktorí sú za svoje služby platení, nie pre manželku, ktorá má byť mužova spoločníčka a milenka."

Neobrátila sa, kým neodišiel z miestnosti.

„Panebože, mama, nie je to pravda, však?" Lord Eden stál uprostred matkinho salóna a vyzeral veľmi vysoký a nepokojný.

„Obávam sa, že áno, Dominic," odvetila a prešla pohľadom od výšivky na svojho mladšieho syna. „Sadni si, drahý. Z toho tvojho prechádzania sa ma bolí hlava. Madeline bude čochvíľa doma a určite bude v eufórii po jazde so sirom Derekom Peigntonom. Je to jej najnovšia skutočná láska. Pre moje nervy to bude priveľa, ak tu budete poskakovať obaja. Máte svoj vek aj výšku."

Lord Eden si sadol. „Edmund sa ožení so slečnou Purnellovou," povedal ohromene. „Ale odmietla ho deň predtým, ako odmietla mňa."

„Vyzerá to tak, že Edmund svoju zodpovednosť nepovažoval za skončenú," odvetila lady Amberleyová a pokračovala vo vyšívaní. „Celá záležitosť sa vyvinula do nechutného škandálu, ako určite vieš, Dominic. A to úbohé dievča bolo uprostred neho. Samozrejme, že Edmund ju šiel požiadať ešte raz - aspoň si myslím, že ju niekedy dnes oficiálne požiada. Včera večer jednoznačne oznámil niekoľkým ľuďom, že to má v úmysle. A presne to sme mohli očakávať. Na Edmunda sa vždy dá spoľahnúť, že sa postará o blaho ľudí, za ktorých sa cíti zodpovedný. Sadni si, drahý."

Lord Eden vyskočil na rovné nohy, ale po matkinej tichej prosbe si opäť sadol. „A na mňa nie, predpokladám," poznamenal. „Mal som to byť ja, nie? To ja som mal ísť späť a presvedčiť ju, aby si to rozmyslela. Nemal som po jej odmietnutí cítiť úľavu, ktorú som cítil. Nemal som právo cítiť úľavu. Nie je správne, že to robí Edmund, mama. Ja som to mal byť. Musím to byť ja."

„Myslím, že nie, Dominic," odvetila jeho matka ticho a ďalej vyšívala. „Je pravda, že ty si nevedomky spôsobil zničenie dievčininej povesti. A som hrdá, že si to priznal a šiel si sa slečne Purnellovej ospravedlniť a požiadať ju o ruku. Ale pravda je aj to, drahý, že si veľmi mladý. Dvadsaťdva rokov je primálo na to, aby sa muž oženil. Muži, bohužiaľ, nedospievajú tak rýchlo ako ženy. Neznamená to, že nedospejú vôbec. Tvoj brat je dôkazom toho, že mimoriadna pevnosť charakteru sa môže vyvinúť skôr, než muž dosiahne tridsať rokov. Ale ty si primladý na manželstvo, Dominic. Neurobil by si dobre sebe ani slečne Purnellovej, keby si sa s ňou oženil. Edmund si to asi uvedomil."

Lord Eden opäť vyskočil na nohy. „Aký nezmysel, mama!" zvolal a začervenal sa, keď zdvihla hlavu a obočie. „Prepáč. Nechcel som, aby to vyznelo nevychovane. Ale ja som muž. To len preto, že som tvoj mladší syn, ma stále vidíš ako chlapca. A trváš na tom, že ma ochrániš pred každou skúsenosťou, ktorá by zo mňa spravila lepšieho muža."

„Armáda," povedala vyčerpane.

„Mal zo mňa byť vojak, mama," povedal. „Nevidíš to? Nič iné v živote ma nedokáže tak potešiť. Potrebujem činy a zodpovednosť. Aspoň to druhé by som našiel, keby som získal manželku. Slečna Purnellová je moja zodpovednosť a presne to poviem aj Edmundovi."

„Nie je tovar, o ktorý sa môžete hádať," namietla jeho matka s jemnou prísnosťou, zložila výšivku a odložila ju nabok. „Je to osoba, drahý, a nepochybne zmätená a nešťastná osoba. Za posledných pár dní sa úplne zrútili všetky jej životné plány."

„Rovnako ako Edmundove," odvetil lord Eden. „Nepočul som, že by vôbec zvažoval oženiť sa, mama, a vyzeral, že je celkom šťastný s pani B... To je jedno, vyzeral šťastný. Nie je správne, aby bol nútený do tohto manželstva. Slečna Purnellová nie je pozoruhodne pekná a zdá sa, že je nadmieru vážna."

„Ani pani Bordenová nie je pre Edmunda tá pravá," odvetila lady Amberleyová. „Celkom sa mi uľavilo, že sa jej bude musieť vzdať. A Edmund sa jej vzdá - nie je z tých, čo by mali manželku aj milenku. Veľmi som sa obávala, že s ňou bude mať trvalý vzťah, azda sa s ňou aj ožení. Nie som si istá, či je slečna Purnellová preňho tá pravá. Nanešťastie, ešte som sa s ňou nestretla. Ale môžeš si byť istý, že Edmund spraví z manželstva to najlepšie, čo sa dá. Ak sa to dievča dá vôbec milovať, Edmund ju bude ľúbiť a postupne ju presvedčí, aby aj ona ľúbila jeho."

Lord Eden ticho sedel a ruky mu voľne viseli medzi kolenami.

„Všetci to Edmundovi dlhujeme, prijať slečnu Pumellovú tak, akoby sa s ním zasnúbila úplne normálnym spôsobom," pokračovala lady Amberleyová. „Včera večer som bola mimoriadne hrdá na Madeline. Všetci ostatní u tej Sharpovej sa správali dokonale snobsky a vyhýbali sa tej dievčine, akoby mala mor. Madeline šla k nej a zhovárala sa s ňou, hoci riskovala, že na ňu budú pozerať nedôverčivo. Kiežby som nebola hrala karty. Vzala by som to dievča pod pazuchu a prechádzala s ňou od skupinky ku skupinke. Len by sa opovážil niekto ju uraziť. Príšerní ľudia!"

Lord Eden nemal príležitosť odpovedať. Dvere salóna sa otvorili a dnu sa vrútila jeho sestra v levandulovom plášti a slamenom klobúčiku. Líca mala červené a v očiach sa jej iskrilo.

„Počula som, že si tu, Dom," povedala, „a prišla som priamo sem. Mama, myslela som, že už nestihnem čaj. Si taká zlatá, že si na mňa počkala. Vyhlasujem, že faetón sira Dereka bol najkrajší v celom parku."

Lord Eden vstal a usmial sa na svoje dvojča. „Vyzeral by tak krásne, aj keby v ňom sedel iný džentlmen?" spýtal sa.

Naklonila hlavu nabok a prstom si podoprela bradu. „Nuž, možno keby si v ňom sedel ty, Dom," odvetila. „Tu máš kompliment, ktorý si hľadal. Si spokojný?"

„Počujem svadobné zvony - zase?" smial sa jej brat.

„So sirom Derekom?" spýtala sa, sňala si klobúčik a zatočila ním, kým ho hodila do prázdneho kresla. „Ako to mám vedieť, Dom? Ešte ma nepožiadal. Ale je mimoriadne pekný. Aj mama to pripúšťa."

„Rovnako pekní boli aj Prescott a Mitchell a Roberts a Neviem kto z Dorsetu a ešte jeden či dvaja ďalší," povedal lord Eden.

„Nedoberaj si ma," pohrozila mu Madeline a odhodila plášť rovnakým smerom ako klobúčik. „Dobre vieš, že sa zamiluješ rovnako často ako ja, Dom, a ja sa o to vždy zaujímam a súcitím s tebou, keď napokon vysvitne, že to nebola tá pravá. Počul si o Edmundovi?"

„Samozrejme, že som počul o Edmundovi," odvetil a zachmúril sa. „Ešte nikdy som nepočul smutnejšie správy. Čo povieš, prijme jeho ponuku?"

„Myslím, že nemá veľmi na výber," povedala Madeline. „Nevieš si ani len predstaviť, aké to pre ňu včera večer muselo byť, Dom. Veľmi ma trápilo, že sme to spôsobili my dvaja. Ale Edmund bol dokonalý. Mal si vidieť, ako nasadil svoj slávny šarm za slečnu Purnellovú. Dokonca aj na mňa to zapôsobilo. A ako poštuchal lady Sharpovú a všetky klebetnice! Všetci v miestnosti sa mu podlizovali a prakticky mu zobali z ruky."

„Edmund to nemal robiť," povedal lord Eden a znova si sadol, keď si jeho sestra sadla vedľa matky. „Nie je to pravá manželka preňho, Mad."

„Nie som si taká istá," odvetila. „Včera by si ju bol obdivoval, Dom. Bola naozaj nádherná. Keď ju všetci okato ignorovali, vyzerala ako kráľovná. Keby sa to stalo mne, zavýjala by som od nešťastia a poníženia. Nezložila sa ani vtedy, keď ju náročky urazil ten odporný chlap, vojvoda z Peterleigh. A keď ju Edmund vzal so sebou, pozerala na všetkých, akoby bola vdova vojvodkyňa. Myslím, že ju budem mať celkom rada."

„Musíme sa o to pokúsiť všetci, drahá," povedala lady Amberleyová a nahla sa po tácku s čajom, ktorú do izby priniesol komorník. „Bude súčasťou našej rodiny. Edmundova manželka. Pokúsim sa ju ľúbiť."

„Len dúfam, že jej brata nebudeme vídať pričasto," poznamenala Madeline. „Mám z neho zimomriavky. Má taký temný a nepriateľský pohľad. A ako pozerá cez ľudí, akoby boli motýle prišpendlené na papieri a vydané napospas jeho prehliadke. Ani raz som ho nevidela usmiať sa."

„Niektorí ľudia sa neusmievajú," odvetila jej matka. „To ešte neznamená, že to nie sú slušní ľudia."

„Nemá ma rád," rozhodne povedala Madeline. „Považuje ma za bláznivú, frivolnú a hlúpu. Najhoršie je, že keď sa dostanem do jeho blízkosti, som bláznivá, frivolná aj hlúpa. Nepáči sa mi. Dnes popoludní prešiel na koni okolo faetónu a ja som sa čo najkrajšie usmiala a zamávala som mu. Myslela som, že má zlomený krk, stálo ho toľko síl aspoň trošičku ukloniť hlavu. A ani náznak úsmevu či zdvorilé slovo."

„Asi sa nám bude vyhýbať," poznamenal lord Eden. „Myslím, že ani mňa nemá veľmi v obľube, Mad. A pravdepodobne cíti odpor aj k Edmundovi, že núti jeho sestru do manželstva. Asi zatúžil byť švagrom vojvodovi. Obyčajný gróf je preňho asi dosť veľký pád."

„Si zlomyseľný, Dominic," povedala grófka a podala Madeline šálku čaju, aby ju odniesla bratovi. „Nie je čestné súdiť niekoho, keď ho sotva poznáš alebo nepoznáš vôbec. Od svojich detí čakám niečo lepšie."

„Ospravedlňujem sa, mama," povedal lord Eden a urobil grimasu na Madeline, keď sa sklonila, aby položila šálku s tanierikom na stolček pri jeho lakti.

Po odchode lorda Amberleyho sa Alexandre nepodarilo len tak ľahko uniknúť. Sľúbila, že navštívi mamu a porozpráva jej, ako prebiehal rozhovor. Dúfala však, že potom bude môcť uniknúť do svojej izby a hĺbať nad tým, akým novým smerom sa začal uberať jej život. Avšak keď vyšla zo salóna, uklonil sa jej majordóm a informoval ju, že má ísť za lady Beckworthovou do obývacej izby. Sklamane naňho pozrela. Mama musí mať návštevu.

Pohľad na návštevníkov ju nepotešil. Bola tam teta Deirdre, Caroline a Albert. Nepriblížili sa k nim od škandálu na bále. Večer predtým videla Alberta, samozrejme, keď ju odignoroval. Alexandrin pohľad sa stretol s bratovým na druhom konci izby.

„Alexandra, drahé dievča," pozdravila ju jej teta, vstala z pohovky a podišla k nej s natiahnutými rukami. „Aké nádherné správy, len čo je pravda. Bola som veľmi rozčúlená, keď som sa dopočula o tvojom nešťastí, aj Caroline ti to potvrdí. Mala som takú silnú migrénu, že som ťa ani nemohla prísť utešiť. Ani si nevieš predstaviť, ako ma potešilo, keď mi Albert ráno povedal, že sa ideš zasnúbiť s grófom z Amberley. Je to veľmi schopný džentlmen. Musela som sa ponáhľať sem, aby som sa uistila, že je to pravda. Predstav si, ako som sa cítila, drahá, keď som zistila, že sa s grófom stále rozprávaš medzi štyrmi očami. Je to pravda? Prijala si jeho ponuku?"

„Áno, prijala, teta," odvetila Alexandra pokojne. „Ďakujem za blahoželanie."

Caroline zjačala a vyskočila na rovné nohy. „Vedela som, že znova budeš vážená, sesternica," povedala. „Nevravela som, mama? Nikdy som nebola šťastnejšia."

„Ďakujem," zopakovala Alexandra, vytiahla si ruky z tetiných a sadla si k matke.

„Samozrejme," poznamenala pani Hardingová-Smythová, „to, že budeš grófka namiesto vojvodkyne, je trochu menejcennejšie, ale nesmieš sa na to pozerať z tohto hľadiska, Alexandra. Musíš pamätať, že za týchto okolností máš šťastie, že si si vôbec našla manžela."

Alexandra počastovala tetu upreným pohľadom, takže staršia dáma si začala naprávať hodvábne šaty na kolenách.

„Je to veľká úľava, že si prijala grófovu ponuku," povedala lady Beckworthová, naklonila sa a potľapkala dcéru po ruke. „Urobila si správne, Alexandra, a to je odmena sama osebe. Ocka to poteší."

Alexandra pozrela na miesto, kde stál jej brat: lakťom sa opieral o vysokú mramorovú rímsu nad kozubom a jednu nohu v čižme mal prekríženú cez druhú. Stiesnene jej opätoval pohľad. Napoly sa naňho usmiala a pocítila zvyčajné nutkanie odhrnúť mu z čela tmavý prameň vlasov, ktorý mu tam opäť padol.

„Naozaj máš šťastie, sesternica," ozval sa Albert. „Bolelo ma, keď si včera šla do spoločnosti, lebo si si neuvedomila, že to nebolo úplne správne. Obávam sa, že nebolo v mojej moci ti pomôcť. Ak by si bola počkala na Amberleyho, aby ťa uviedol, bolo by všetko úplne iné. Všetci by vytušili pravdu a privítali by ťa. Avšak nemôžeme ťa za to viniť. Nie si v meste dosť dlho, aby si pochopila takéto jemnosti zdvorilého správania."

„Máš úplnú pravdu, Albert," riekol Purnell ticho, čo spôsobilo, že sa jeho bratanec, ktorého zvyčajne ignoroval, k nemu prekvapene obrátil. „Naozaj sme sedliaci. Mali by sme ťa častejšie žiadať o radu. V našej zaostalej časti krajiny .zdvorilo' znamená správať sa k ľuďom ohľaduplne a so zreteľom na ich pocity. Pokiaľ ide o mňa, nevedel som, že Londýnčania hovoria iným jazykom."

„Som si istý, že všetci v prijímacom salóne lady Sharpovej chápali tvoju ťažkú situáciu, James," povedal Albert, „a ctili si ťa za to, ako stojíš pri Alexandre. Myslím, že tvoju lojálnosť nikto neobratí proti tebe."

Purnell naklonil hlavu. „Budem nekonečne vďačný členom zdvorilej spoločnosti," odvetil.

Zdalo sa, že Albert má podozrenie, že si z neho uťahujú. Otočil sa späť k dámam. „Asi rada počuješ, že ťa spoločnosť opäť prijme medzi seba, Alexandra," riekol. „Možno ti to vynahradí to nešťastné manželstvo, do ktorého si nútená vstúpiť."

„Nešťastné?" spýtala sa lady Beckworthová a brada jej dcéry sa zdvihla.

„Majú postavenie a bohatstvo, samozrejme," prikývol Albert, „ak vám záleží len na tom, teta. Ale viem, že strýko kladie veľký dôraz na morálku a náboženskú cnosť, a musím povedať, že si ho za to vážim. Nemohlo ho potešiť, keď musel prijať ponuku takého muža ako Amberley."

„Neviem o tom, že by niektorý z Rainovcov bol veľmi zlý, Albert," zamračila sa jeho matka, „okrem toho, že lady Madeline strašne rada flirtuje v čase, keď by mala myslieť na to, že by si mala nasadiť starodievocký čepiec. Nebola schopná uloviť si manžela za štyri roky ani so svojím bohatstvom a neviazaným správaním."

„Počul som, že mala tajne utiecť s Fairhavenom," povedal Albert. „Eden sa pokúsil prekaziť jej to, spútať ju a odviezť domov. Nanešťastie, namiesto nej vzali Alexandru. Ale Eden je ešte divokejší ako jeho sestra. Počul som, že sa často bije a vyvoláva hádky. A zdá sa, že s ním nijaká dáma nie je v bezpečí. Považuje sa za neodolateľného pre nežné pohlavie."

„Môžeme to pripísať nešťastnému faktu, že starý gróf zomrel pred desiatimi rokmi," povedala pani Hardingová-Smythová. „Súčasný gróf bol veľmi mladý, aby prevzal všetku zodpovednosť svojej novej pozície a výchovu dvoch takých temperamentných detí. Grófka, úbožiatko, je pokojná a priveľmi zhovievavá. Nedokázala ich vôbec ovládať. Gróf je, nanešťastie, po nej. Nemá pevný charakter. Vôbec nie je ako Beckworthovci."

„Vydávam sa za lorda Amberleyho, nie za jeho brata ani sestru či matku," ozvala sa ticho Alexandra. „Som si istá, že ocko by nesúhlasil s jeho dvorením, ak by ho nepovažoval za vhodnú partiu pre mňa."

„Ach, samozrejme, že nie, drahá," rýchlo ju ubezpečovala teta. „Je to nešťastie, že keď máš takého otca, je nemožné nájsť manžela, ktorý by ho bol hoden. Môj brat nemá konkurenciu."

„Môj strýko pravdepodobne netuší o Amberleyho milenke," povedal Albert. „Má ju už vyše roka, hoci sa mi nepodarilo zistiť, čo na nej vidí. Pani Bordenová na môj vkus vyzerá a správa sa priveľmi ako muž. Avšak možno práve to Amberleyho priťahuje. Môj strýko, samozrejme, je príliš neskúsený, aby počul o takých nízkych veciach. A za týchto okolností si myslím, že na tom až tak nezáleží. Dôležité je, že si poriadne zasnúbená, Alexandra. Som za teba šťastný."

„A tu je ďalšie slovo," ozval sa James a postavil sa pred kozub. „.Šťastný.´ Na vidieku to znamená radostný, spokojný, potešený. Čo to znamená v meste, Albert, prosím pekne? Nie, neodpovedaj mi hneď. Chcel by som počuť úplné vysvetlenie. Necháme dámy, nech si dajú čaj, a ty mi môžeš ukázať svoj záprah. Vždy mi hovoríš, že máš dobré oko na kone. Rád by som sa od teba učil."

Albert pozeral do bratancových tmavých očí a neveľmi sa mu páčilo, čo videl. Vstal, aby nebol v takej nevýhode, hoci bol stále o štyri palce nižší ako James. Uklonil sa, keď Purnell ukázal k dverám, opäť sa uklonil dámam a prijal pozvanie tak ochotne, ako sa mu podarilo.

„Som taká potešená, že drahý James je ochotný učiť sa od Alberta," povedala pani Hardingová-Smythová. „Bude z toho mať taký úžitok a Albert bude rád, že sa môže podeliť o skúsenosti. Alexandra, drahá, povedz nám, ako prebiehal rozhovor s lordom Amberleym."

Caroline sa zachichotala. „Kľakol si na kolená, Alexandra?" spýtala sa a ruky zovrela na hrudi. „Ach, ja určite zomriem, ak to môj budúci manžel neurobí. Cítila by som sa úplne podvedená."

Alexandra si zložila ruky v lone a pozrela na tetu. „Jeho lordstvo povedalo všetko, čo bolo vhodné," odvetila. „A ja som ho prijala."

„vydržte ešte, zlatko. Už som takmer hotová." Pestúnka Reyová vytvárala z prameňov Alexandriných tmavých vlasov lokne na boku tváre.

„Ale nemôžem to tak mať, pestúnka," namietala Alexandra, „aj keď to vyzerá pekne. Nezdá sa mi to správne."

„Máte také krásne vlnité vlasy," tľoskla jazykom pestúnka. „Oveľa krajšie ako hociktorá iná slečna, čo som videla, odkedy sme tu. A všetky majú kučery a lokne a pánbohvie čo ešte. Ani jedna nemá vlasy také zviazané ako vy."

„Neviem," zapochybovala Alexandra, keď si prezerala v zrkadle výsledok pestúnkinho majstrovstva. „Ocko vždy hovoril, že dievča má mať vlasy rozpustené do šestnástich a potom vypnuté. Vraví, že dáma chce ukazovať vlasy len z márnivosti. Mamine vlasy som videla rozpustené asi len dva či tri razy v živote."

Pestúnka zovrela pery a pozrela na odraz svojej zverenkyne v zrkadle ponad okuliare so zlatým rámom. „Váš ocko vás priviedol do mesta, aby ste sa naučili žiť ako vyššia spoločenská trieda," odvetila. „Tunajšie dámy sa snažia vyzerať pekne, zlatko. Nesnažia sa robiť všetko preto, aby schovali svoju krásu."

„Ach, pestúnka," naľakala sa Alexandra, „chceš povedať, že to robím? Ale ja nie som veľmi pekná, nemám čo skrývať."

Pestúnka odfrkla. „Nie ste veľmi pekná. Mohli by ste byť najvyhľadávanejšou mladou dámou sezóny, keby ste chceli."

„Ach, to nehovor," zasmiala sa Alexandra. „Priznaj, že si trochu neobjektívna. Ale mám ťa za to rada. Spravila som dobre, pestúnka? Čo však na tom záleží, či je to správne, alebo nie, keď som nemohla urobiť nič iné? Je také zvláštne byť zasnúbená s človekom, ktorého ani nepoznám. Mám pocit, akoby sa môj život obrátil hore nohami."

„Neviem povedať tak ani tak," odvetila pestúnka, prehrabávajúc sa v zásuvke toaletného stolíka, odkiaľ vytiahla šnúru perál. „Nepoznám jeho lordstvo. Možno vás zachránili pred dažďom, len aby ste sa ocitli pod odkvapom, ale pokiaľ to tak je, nevidím v tom nijaký rozdiel. Viete, čo si myslím o vojvodovi."

„Áno," prisvedčila Alexandra a naklonila hlavu dopredu, aby jej pestúnka mohla zapnúť perly. „A zdá sa, že máte pravdu. Rozzúrila ma jeho ignorácia. Nazdávam sa, že všetci ostatní si myslia, že sa zachoval úplne správne, ale ja to jednoducho nedokážem prijať. Nepáčia sa mi mestské spôsoby, pestúnka."

„Tak," potľapkala stará žena Alexandru po pleci. „Azda sa s vami tento gróf ožení a vezme vás preč z tohto domu. A možno vás naučí niečo o skutočnom živote. Možno bude moje dievčatko napokon šťastné."

Alexandra sa usmiala a pootočila na stoličke. „Vždy mi hovoríš, aká som nešťastná," ozvala sa. „Je to nezmysel. Nikdy som sa vyslovene tak necítila. Možno len trochu nespokojne, túžila som začať vlastný dospelý život."

Stála pred veľkým zrkadlom a prezerala sa od hlavy po päty. Mala oblečené nové hodvábne šaty kráľovskej modrej farby s vysokým pásom. Boli jednoduché, azda trochu nižšie na pleciach a hrudi, ako bola zvyknutá. Ľahučké lokne na oboch stranách tváre sa jej dotýkali pliec.

„Ockovi sa to nebude páčiť," povedala. „Povie, že vyzerám ako koketa."

„Vyzeráte ako veľmi pekná mladá dáma, ktorá sa má stretnúť so svojím snúbencom na večeri a v divadle," namietla prísne pestúnka Reyová spoza jej chrbta.

„Myslím, že sa mi tieto šaty páčia," skonštatovala Alexandra, „aj keď som sa ich až do dnešného večera bála obliecť. Z vlasov mám zvláštny pocit. Nuž, pestúnka, možno je lepšie začínať nový život novým výzorom. Neviem."

„Ste pripravená zísť dole, zlatko?" spýtala sa pestúnka. „Ak nie, musím vás nechať. Mám kopu iných povinností. Nemôžem tu stáť celý večer a klebetiť a obdivovať pekné mladé dámy."

Alexandra sa usmiala a obrátila. „Ešte tu chvíľku ostanem. Zatiaľ nemusím ísť dole. Ale ty choď, pestúnka. Nedovolila by som si zdržiavať niekoho od práce."

Bála sa ísť dole. Úplne slobodne si to priznala, keď osamela. Bála sa vykročiť do neznáma, čo spraví, keď vyjde zo svojej izby a dole v obývacej izbe sa pridá k rodičom a grófovi z Amberley. Jej život sa navždy zmení a rýchlosť, akou sa to dialo, ju zmiatla.

Bola so svojím životom spokojná. Ach, nie šťastná. V tom mala pestúnka pravdu. Trápila sa obmedzeniami domáceho života. Túžila po slobode, ktorú mala získať, keď opustí školské lavice - po slobode myslieť a hovoriť a robiť, čo chce a považuje za správne. Celoživotná nutnosť dvakrát si rozmyslieť každé nutkanie, aby náhodou neurazila predstavy o slušnosti, začínala byť protivná. Usmernenia - lord Amberley ich celkom správne nazval trestami -, ktorým bola neustále vystavená a proti ktorým nemala ako bojovať, boli čoraz ponižujúcejšie.

Napriek tomu však bola spokojná. Keďže jej život bol taký obmedzený v slobode a mala len jediného skutočného priateľa - svojho brata -, ktorý bol z domu preč čo najčastejšie, bolo takmer nevyhnutné, že si vyvinula bohatý a intenzívny vnútorný život. Takmer nič zo svojho života neprežívala navonok, bezmála všetko sa odohrávalo v jej vnútri.

Hrala na klavíri, často celé hodiny, ak práve nemala prikázanú inú prácu alebo nebola vykázaná do svojej izby, ako sa často stávalo. Ak prišla do hudobného salóna mama, hrala hudbu podľa nôt, ktoré boli uložené v stolčeku. A naozaj mala rada každú hudbu. Ale ak bola sama, často zatvorila oči, zabudla na okolie a hrala zo srdca. Mala by zapisovať svoje kompozície, hovorieval jej James. Ale ako môže človek zapísať prchavé chvíľkové impulzy? Motýľa zničíte, ak ho zabijete a roztiahnete, aby ho ľudia obdivovali. Motýľ musí byť slobodný. Hudba v nej musí byť slobodná.

Kreslila a maľovala, niekedy vonku, hoci len zriedka jej dovolili ísť ďalej od domu. Častejšie maľovala vnútri. Rada robila portréty, aj keď doma nebolo veľa objektov. A väčšina ľudí, ktorí jej sedeli ako modely - niektorí sluhovia, James, raz mama -, nebola spokojná s výsledkom. Neuspokojila sa totiž len s maľovaním toho, čo videla očami. Chcela maľovať to, čo cítila. Chcela odhaliť osobu takú, akú ju poznala. A tak farby a čiary a textúry boli niekedy iné ako v skutočnosti.

Posledný obraz Jamesa, ktorý namaľovala - pred rokom -, ho zobrazoval so zaklonenou hlavou, rozviatymi vlasmi a tvárou ožiarenou vrúcnym úsmevom. Je smiešny, povedala mama. James tak nikdy nevyzeral a je starší ako ten mladík na portréte. James na to nepovedal nič. Iba jej stisol plece, kým ju nebolelo, a vzal portrét preč. Nevedela, či si ho nechal, alebo ho zničil.
A nekonečne veľa písala - príbehy, úvahy, básne. Všetky myšlienky a pocity, s ktorými by sa mohla zdôveriť súcitnej matke, sestre či priateľovi, vyliala na papier. Písala najmä poéziu. To, že sa musela vyjadrovať metrický a s rýmom, jej pomohlo sformulovať a zorganizovať myšlienky a niekedy upokojiť pocity. Svoje písomnosti nikdy nikomu neukázala. Vedela o nich len pestúnka a James.
A tak nie je mimoriadne nešťastná, uvažovala, napriek tomu, že jej pestúnka i brat si to mysleli. Bola pravda, že čím bola staršia, tým protivnejšie boli obmedzenia jej slobody. Vedomie, že jedného dňa sa vydá za vojvodu z Peterleigh, ju však držalo nad vodou. Nikdy ho z tých krátkych a formálnych návštev raz za rok či dva nespoznala lepšie a občas ju zamrazil jeho pokročilý vek a odmeranosť. Vždy si však pripomínala, že bude vojvodkyňa a väčšinu dní strávi v Londýne.

Počas mesiaca v Londýne stretávala vojvodu trochu častejšie ako predtým. Ignorovala však akúkoľvek úzkosť, čo cítila. Vojvoda nebol prívetivý ani šarmantný. Nebol obľúbený. Behal jej mráz po chrbte, keď si predstavila, že sa musí stať majetkom tohto muža, ktorý s ňou bude zaobchádzať podľa svojej vôle. Tieto obavy však prevážili isté kompenzácie. Keď sa vydá, konečne prekročí hranicu detstva. Vojvoda jej určite nebude diktovať každý krok ako ocko.
A teraz sa všetko zmenilo. Alexandra si sadla na kraj postele a zovrela ryhovaný stĺpik. Ide sa vydať za grófa z Amberley. Bude z nej grófka z Amberley. Stále nebola schopná pochopiť, čo všetko sa s ňou za posledných pár dní stalo. Vôbec nedokázala ovládnuť svoj osud. Celý život ho neovládala, ale až teraz si to naplno uvedomila.

Najprv bola na seba hrdá. Mala pocit, že s výnimkou hrôzy, ktorú cítila počas noci v grófovom dome, a hrozných rozpakov, keď ju našiel v stave, v akom bola, to zvládla dobre. Nepoddala sa hystérii ani depresii. A bola veľmi spokojná s pevným, ale zdvorilým odmietnutím ponúk na sobáš od lorda Amberleyho a lorda Edena. Konečne mala príležitosť spraviť dôležité rozhodnutia a spravila ich sama podľa svojho želania. Po prvý raz v živote si uvedomila svoj vek.

Aj včera večer u lady Sharpovej, počas toho hrozného zážitku, keď vedela, že je vyvrheľ, sa držala svojej hrdosti. Mohla sa odplaziť alebo rýchlo utiecť s Jamesom, len čo si uvedomila, čo sa deje. Ale neurobila tak. Neustúpila a bola by zotrvala na mieste ešte ďalších päť, desať minút a potom by sa čo najdôstojnejšie stiahla. Pravdou bolo, že neočakávala vojvodovu urážku. Naozaj si nebola istá, ako by na to mala zareagovať. Nedostala príležitosť, aby to zistila.

Prístup lady Madeline Rainovej ju dojal a trochu zahanbil. Odhadla jej pohnútky a vážila si jej odvahu a dobré srdce. Nesúhlasila s Jamesom, že jej pohnútky boli naplánované a vypočítané.

Čo však lord Amberley? Prišiel jej galantne na pomoc - ani jeho pohnútky nemohla spochybniť - a úplne zničil jej znovu objavenú hrdosť. Vtedy mu bola vďačná. Okamih triumfu bol neodolateľne sladký, keď pozorovala, ako sa všetky chladné, odsudzujúce tváre zmenili na vrúcne a rešpektujúce. Držala sa jeho ramena, akoby to bola jediná kotva v rozbúrenom mori problémov.

Priveľmi neskoro si uvedomila hlbší zmysel toho, čo sa stalo. Po prvé, bola nútená vydať sa zaňho. Neexistovala iná možnosť. Ani keby ocko tak nenaliehal, mala zdravý rozum. Celú hodinu dovolila smotánke veriť, že sa ide zasnúbiť s grófom z Amberley. A to uprostred škandálu. Dnes popoludní teda nemohla odmietnuť jeho ponuku.

Po druhé, znova stratila svoju nezávislosť, kontrolu nad vlastnými záležitosťami, ktorú mala len kratučko. Jej otec ju vždy kontroloval. Gróf Amberley prevzal tú kontrolu včera večer. Videl ju v ťažkej situácii a s hroznou mužskou aroganciou, ktorú, ako sa zdá, majú v sebe všetci muži, predpokladal, že sa z nej bez jeho pomoci nedokáže dostať. Znova bola bezmocnou ženou v rukách nového a úplne neznámeho vlastníka.

Nechcela ho nenávidieť. Spravil veľkú obeť, aby ju zachránil. Obetoval vlastnú slobodu, vlastnú budúcnosť. A nebola to jeho povinnosť. To nie on ju skompromitoval. A bola v ňom dobrota. Ak to nedokázalo jeho včerajšie správanie, tak jeho slová dnes popoludní určite. Snažil sa čo najväčšmi ju ubezpečiť, že jej život s ním nebude neznesiteľný.
A slová na rozlúčku myslel tiež dobre. Nikdy ju neudrie ani nepotrestá, povedal. Vlastne nebude ani vyžadovať jej poslušnosť. Nebola si istá, nakoľko má týmto slovám veriť. Ako môže muž nevyžadovať poslušnosť od svojej ženy? A keď mu bude odporovať každý deň jeho života? Jeho slová ju však utíšili a ukázali jej mysli lákavý náznak neba.

Manželka má byť mužova spoločníčka a milenka, povedal. Zvláštne, cudzie slová! O láske vedela veľmi málo okrem hlbokého puta náklonnosti, ktoré cítila k bratovi. Ale slovo „milenka" znelo oveľa intímnejšie ako láska. Spomenula si na ten zvláštny pocit včera večer, keď mala ruku na jeho ramene a on ju prikryl dlaňou. A aj na vzdialený fyzický šok, ktorý cítila popoludní, keď sa jej perami dotkol dlane.

Grófa Amberleyho považovala za desivého. Napriek jeho dobrote a zvyčajnému mužskému zasahovaniu do všetkého v ňom bola surová mužnosť, s akou sa nikdy predtým nestretla a ani nevedela, ako sa s ňou vyrovnať. Pomyslenie, že má byť majetkom tohto muža, ju naozaj veľmi desilo. Pomyslenie, že čoskoro mu bude musieť dovoliť manželské dôvernosti, ju takmer pripravilo o dych. Chytala ju z toho panika.

Neznášala také myšlienky, také obavy. Takú hrozivú bezmocnosť! Z celej" duše ich neznášala. Hoci jej racionálna myseľ, dobrosrdečnejšia a čestnejšia časť mysle, vedela, že lord Amberley trpí rovnakým pocitom frustrácie, aj tak k nemu cítila odpor. Je s ním zasnúbená a už s tým nič nenarobí. Keď sa zaňho vydá, stane sa jeho majetkom a on si s ňou bude robiť, čo sa mu zachce. Zachvela sa. Nebude ju však vlastniť. Postará sa, aby nikdy nevlastnil viac ako jej telo.

Má milenku. Albert vravel, že má milenku. Takže preňho nebude dôležitá. Jeho život sa sobášom nezmení natoľko ako jej. On bude mať stále svoju milenku. A stále bude muž - stále v podstate voľný.

Alexandru vytrhlo z jej chmúrneho snenia zaklopanie na dvere spálne. Objavila sa v nich Jamesova hlava.

„Je tu, Alex," povedal. „Vedela si to? Pomyslel som si, že by si možno privítala rameno, o ktoré sa budeš môcť oprieť, keď zídeš dole."

„Urobila som správnu vec?" spýtala sa. „Mala som inú možnosť? Ach, James, tak veľmi sa bojím."

„Potom to bude naše tajomstvo ako vždy," povedal. „Vystri plecia a bradu hore, Alex. To je moje dievča. Neviem, či robíš správnu vec. Kiežby som vedel. Vždy keď šlo o teba, cítil som sa bezmocný. Chcem viac ako čokoľvek na svete, aby si bola šťastná. Nepáči sa mi Amberley ani Eden či lady Madeline, ale ako ich môžem súdiť? Možno práve ich potrebuješ. A nevidím inú možnosť. Ak sa vrátiš domov, ocko úplne zničí tvojho ducha. Je zázrak, že sa mu to ešte nepodarilo."

„Ach, James," načiahla sa za jeho rukami. „Nie je to také zlé. Ocko robí len to, čo považuje za najlepšie."

„Chce z teba urobiť otroka!" kruto povedal jej brat. Neposlušný prameň vlasov mu zase padol do čela.

„James!" Hlas mala nežný, keď mu rukou odhrnula vlasy z čela. Jej výraz sa náhle zmenil. „Je pravda, že lord Amberley má milenku?" spýtala sa zapýrená.

Jej brat sa zamračil. „Prekliaty Albert!" zahrešil. „Ktovie, či je to pravda? Aj tak to nič neznamená, Alex. Deväť z desiatich mužov, ktorých vidíš, má niekde nejakú ženu. Dokonca aj Peterleigh, či tomu veríš, alebo nie. Ten ideál cnosti má dokonca so svojou milenkou dve deti. Ale ty o tom nemusíš nič vedieť. Je lepšie, ak o tom nevieš."

Zavrela oči. „Ale ja viem," odvetila ticho. „Ja to viem, James. A ako si mám teraz vážiť lorda Amberleyho?"

„Nesmieme ho nechať čakať," rozhodol James a natiahol k nej ruku, aby sa ho chytila, „inak ťa otec zajtra nechá celý deň na kolenách o chlebe a vode... Áno, tak je to dobré, Alex. Vyzeráš hrdo ako kráľovná. Len tak ďalej. Ukry všetku bolesť a úžas a strach v sebe. Je lepšie, ak o nich nikto nevie. Ľudia sa ti nebudú pokúšať ublížiť, ak si budú myslieť, že sa to nedá."

„James," ozvala sa. „Ach, drahý James, tak rada by som zmiernila tvoj bôľ. Niekedy sa cítime takí bezmocní."

Položil ruku na jej, vyšli spolu z izby a on sa na ňu usmial tým úsmevom, ktorý mohla bežne vidieť len ona. „Ak dokážeš uniknúť z tejto pavučiny nášho života," odvetil, „urobíš ma veľmi šťastným. Pre mňa je prineskoro, Alex, ale pre teba nie. Musíš využiť príležitosť žiť, ak sa ti ponúka. Dúfam, že sa v Amberleym mýlim."

Keď sa priblížili k obývacej izbe, na tvár sa mu vrátila zvyčajná pochmúrna maska. Alexandra s vyrovnaným chrbtom zdvihla bradu ešte vyššie a potom im komorník otvoril dvojkrídlové dvere.

Lord Amberley si s úľavou všimol, že ich príchod do divadla prebehol bez zvláštnych príhod. Pri vchode sa nestretli tvárou v tvár s nikým dôležitým, ale keď vošiel do lóže, divadlo bolo viac ako dopoly plné a skôr cítil, než videl oči a lorňony a divadelné ďalekohľady namierené ich smerom. Bol priveľmi zaneprázdnený usádzaním svojej nevesty, ubezpečoval sa, či sedí tak, aby dobre videla na javisko.

Kým si k nej sadol a poobzeral sa, nič nenasvedčovalo tomu, že by ich príchod vzbudil nejaký rozruch. Bol pripravený nasadiť povýšenecky výraz a použiť vlastný lorňon, ak by to bolo potrebné. Ale nebolo.
S určitým obdivom pozrel na ženu vedľa seba. Jej tvár bola dokonale pokojná, bradu mala vysoko, plecia vystreté. Nezrútila by sa, ani keby sa celé publikum naraz zdvihlo a vypískalo ju. Bola veľmi odvážna s pevným charakterom.

Nanešťastie, aj keď sa vyhli katastrofe, večer sa nejavil veľmi prívetivý. Lady Beckworthová bola príjemná, ale veľmi vážna. Len zriedka začala rozhovor, hoci sa doň zapojila, ak ho začal niekto iný. James Purnell bol mĺkvy až nevľúdny. Neprehovoril takmer ani slovo. Slečna Purnellová bola dokonale pokojná, dosť rezervovaná a takmer nezhovorčivá. Lord Beckworth odmietol ísť s nimi do divadla, vysvetlil mu, že nesúhlasí s herectvom z dôvodu, že je to istá forma klamstva, rovnako ako písanie románov. Dovolil svojej rodine ísť s ním len preto, že pre spoločnosť je to prijateľná zábava.

Celkovo sa teda gróf z Amberley cítil dosť nepohodlne, keď sa opona zatvorila, čím oznámili koniec prvej polovice predstavenia. Pred predstavením aj počas neho sa vo vhodných chvíľach opakovane pokúšal zatiahnuť svoju snúbenicu do rozhovoru. V modernejších šatách, než aké mávala oblečené doteraz, vyzerala povzbudivo rozkošne a vlasy mala učesané elegantnejšie ako zvyčajne. Neveril však jej vystretému chrbtu a zdvihnutej brade. Chránili ju pred akýmikoľvek urážkami, ktoré by jej azda chceli uštedriť návštevníci v publiku. Bola preto dosť neprístupná.

„Moja matka so sestrou sedia v lóži oproti," ozval sa. „Smiem vás ta odprevadiť, slečna Purnellová, a predstaviť vás? Viem, že moja matka sa nevie dočkať, kedy vás spozná." Otočila naňho svoj tmavý pohľad, ktorý ho vždy trochu znepokojil. Jej oči neskúmali jeho tvár a nákrčník ako oči väčšiny žien. Vždy buď od neho úmyselne odvrátila zrak, alebo mu pozrela do očí tak priamo, že sa musel krotiť, aby sa nestiahol, lebo sa bál, že mu vidí až do duše.

„Ďakujem," odvetila, „potešilo by ma to."

Bola vysoká. Všimol si to už aj predtým, samozrejme. Mala dobrú postavu. Človek mal sklon si to ani nevšimnúť, lebo jej hrdý postoj niečo uberal z jej ženskosti. Nižší dekolt šiat ako zvyčajne však odhaľoval vrchnú časť dobre formovaných pŕs a kúsok ryhy medzi nimi. Vedel, že má dlhé, pekne tvarované nohy. Tmavé vlasy upravené do jednoduchého drdola s niekoľkými lokňami ako jediným ústupkom slávnostnej príležitosti jej žiarili vo svetle sviečok. Rozmýšľal, či jeho spomienka na tie vlasy spustené do tváre zveličila ich takmer zmyselnú vlnitosť.

Bola to zvláštna žena. Bola schopná vyžarovať závratnú sexualitu, ale ako kráčala vedľa neho s rukou veľmi zľahka položenou na jeho ramene a s telom dosť vzdialeným, aby sa ho nedotýkala nijakou časťou, bola zároveň zdržanlivá, utiahnutá do seba, takmer asexuálna.

Dotkol sa jej prstov svojimi a usmial sa na ňu. „Ešte som nemal príležitosť povedať vám, ako pôvabne vyzeráte, drahá," ozval sa. „Páči sa mi, ako máte upravené vlasy."

„Ďakujem," odvetila a potom sa prudko začervenala, keď si ju pritiahol bližšie k sebe, aby mohol popri nich prejsť uličkou ďalší pár. Veľmi zjavne stuhla, a len čo mohla, odstúpila od neho ešte ďalej ako predtým.

„Prepáčte," zamrmlal gróf z Amberley, keď zaklopal na dvere lóže, kde sedela jeho matka, a pomohol svojej snúbenici vojsť. Mierne sa zamračil, keď mu bola chrbtom. Je frigidná? Bude musieť bojovať s takým problémom? Vôbec si nebol istý ako.

Keď vošli, Madeline vyskočila na rovné nohy; zdalo sa, že prerušila dvoch mladíkov uprostred vety. Jeden z nich bol sir Derek Peignton. Natiahla obe ruky k Alexandre a žiarivo sa usmiala. „Aká som nadšená, že ste prišli," ozvala sa. „Práve som chcela presvedčiť sira Dereka, aby ma sprevádzal k vašej lóži, ale zbadala som, že ste už odišli. Ahoj, Edmund. Som veľmi rada, slečna Purnellová, veľmi rada, že budete mojou sestrou." Stisla Alexandre ruky.

Alexandra sa na ňu usmiala. Lord Amberley ich so záujmom pozoroval. Mala pekné, rovné biele zuby. Prvýkrát ju videl usmievať sa.

Lady Amberleyová bola pri zvítaní zdržanlivejšia ako jej dcéra. Odvrátila sa od sira Cedrica Harveyho, s ktorým sa zhovárala, a ukázala na prázdnu stoličku vedľa svojej.

„Dobrý večer, slečna Purnellová," privítala ju. „Sadnite si. Áno, áno, Edmund, pochopila som, že toto je slečna Purnellová, tak si myslím, že sa zaobídeme bez formalít. Ukážte sa mi, drahá, a poriadne si ma obzrite. Navzájom sa dobre posúďme."

Alexandra si sadla. Zdalo sa, že jej pokoj nenarušili ani grófkine priame spôsoby. Lord Amberley si sadol za stoličku svojej snúbenice a poobzeral sa, jednou rukou sa hral so stužkou svojho lorňonu. Zachytil niekoľko zaujatých a zvedavých pohľadov z iných lóži.

„Môj mladší syn s vami zaobchádzal veľmi ohavne, hoci to nemal v úmysle," počul hovoriť matku. „Som hlboko zahanbená, drahá. Veľmi sa mi uľavilo, keď ma Edmund popoludní navštívil, aby mi oznámil, že ste ho poctili a prijali jeho ruku. Určite sa veľmi znepokojujete, slečna Purnellová, a nie ste si istá, či ste spravili správnu vec. Môžete mi veriť, že v celom Anglicku niet čestnejšieho džentlmena, ako je Edmund. Som neobjektívna, samozrejme." Usmiala sa a stisla Alexandre predlaktie.

„Ďakujem, madam," odvetila Alexandra. „Ubezpečujem vás, že sa cítim poctená. Budem sa veľmi snažiť, aby som bola lordovi Amberleymu poriadnou a poslušnou ženou."

„Preboha, dieťa!" zaklonila sa lady Amberleyová. „Také niečo nesmiete. Ak by ste to spravili, len by mu to stúplo do hlavy a potom by to začal čakať od každej ženy, na ktorú má vplyv."

Lord Amberley videl, ako jeho snúbenica vystrela plecia. Neodpovedala.

„Dovoľte mi predstaviť vám sira Cedrica Harveyho," povedala grófka. „Je to drahý priateľ našej rodiny a musíte sa s ním zoznámiť, keď máte byť Edmundova manželka."

Alexandra naklonila hlavu, keď starší muž vstal a uklonil sa jej staromódnym elegantným spôsobom.

„Sir Cedric Harvey je dôležitou osobou v mojom živote, slečna Purnellová," povedal lord Amberley s úsmevom. „Keď som v devätnástich rokoch celkom nečakane nadobudol titul, stál pri mne a zachránil ma pred zrútením sa od šoku a vypätia."

Sir Cedric sa srdečne zasmial. „Dokonca aj v tom veku si mal dosť veľa rozumu, Edmund. Pochybujem, že by sa ti viedlo oveľa horšie, keby som ti aj nebol nablízku."

Lord Amberley sa zľahka dotkol pliec svojej snúbenice a zacítil, ako znova stuhla. Na okamih pocítil, ako v ňom zahorelo podráždenie.

„Myslím, že by sme sa mali vrátiť do mojej lóže," povedal. „Onedlho by mala hra pokračovať."

„Edmund vás musí priviesť niekedy popoludní na návštevu, slečna Purnellová," povedala lady Amberleyová, keď Alexandra vstala. „Dnes popoludní mi povedal, že zorganizuje záhradný večierok, aby vás predstavil svetu ako svoju budúcu grófku. Som potešená. Musíme sa lepšie spoznať, drahá, kým odídeme na vidiek a budeme na seba po celé dni narážať takmer každú chvíľu."

Keď lord Amberley a Alexandra odišli z lóže sira Cedrica, takmer sa zrazili s lordom Edenom, ktorý bol na ceste dnu.

„Páni," ozval sa, „už aj odchádzate? Videl som vás tu z hľadiska a prišiel som sa s vami rozlúčiť. Ako sa máte, slečna Purnellová?" Očividne sa začervenal, keď sa jej uklonil.

Uklonila sa. „Mám sa celkom dobre, ďakujem, mylord," odvetila.

„Ste...?" jachtal. „Je to pravda?" pozrel na brata. „Porozumel som dobre, že vám môžem zablahoželať?"

Lord Amberley sa usmial. „Dúfam, že áno," odvetil. „Slečna Purnellová súhlasila, že bude mojou manželkou, Dom."

Lord Eden opäť pozrel na ňu a začervenal sa ešte väčšmi. „Môžem vám zaželať šťastie, madam?" spýtal sa. „Teda..."

Lorda Amberleyho prekvapilo, keď videl, ako jeho snúbenica natiahla ruku a na okamih sa dotkla rukáva jeho brata. „Ďakujem," odvetila. A znova sa usmiala a ten úsmev sa jej vkradol až do očí, hoci len na letmú chvíľku, kým si ruku zase nepoložila ma jeho.

„Edmund je šťastný chlap," prekvapil lord Eden staršieho brata. „Asi by ste sa mali vrátiť do lóže. Myslím, že onedlho bude hra pokračovať. Uvidíme sa neskôr, Edmund?"

Lord Amberley nadvihol obočie. Zvyčajne bol už dávno v posteli, keď sa jeho mladší brat vracal domov, okrem občasných, no teraz už skončených návštev v spálni u Eunice.

„Neskôr," súhlasil.

Niekoľko hodín nato sedel lord Amberley vo svojej knižnici skrčený v starom koženom kresle, v ruke prevesenej cez operadlo sa mu hompáľal pohár brandy. Uvažoval, či má na Dominica čakať ešte dlhšie. Zažíval.

Chýbala mu Eunice. V tejto chvíli by dal takmer čokoľvek za to, aby mohol sedieť s ňou v salóniku a len sa rozprávať. Prečo, pomyslel si, niektoré z najhlbších právd, ktoré ľudská myseľ dokáže pochopiť, prichádzajú počas neskorých nočných rozhovorov? Eunice vždy stimulovala jeho myseľ. Bola to asi najinteligentnejšia žena, akú poznal. Potreboval trochu jej zdravého rozumu.

Chcel nemyslieť na svoju nezávideniahodnú situáciu. Nemohol spraviť nič, čím by ju zvrátil. Najmä teraz, keď vyslovil druhú ponuku a bola prijatá. Pomyslenie na to, že sa ožení so slečnou Purnellovou, bolo mimoriadne nevábne, večer oveľa väčšmi, než sa mu zdalo popoludní. On a ona boli na opačných koncoch vesmíru. Nevidel nič, čo by ich zaujímalo oboch.

Nebola škaredá. Práve naopak. Keď na ňu objektívne pozrel, mohol pripustiť, že je skôr pôvabná. Mala telo, ktoré mohlo byť zmyselné, a tvár, ktorá mohla byť krásna. Vlastne presne taká sa mu zdala, keď ju prvýkrát uvidel v Madelininej spálni. Nebola však ani zmyselná a ani krásna. Nepovažoval ju nijakým spôsobom za atraktívnu.

Nevedel si celkom dobre vysvetliť prečo. Bola jej osobnosť nepekná? Bola však dokonale vychovaná. A mala sebaovládanie a dôstojnosť a odvahu, ktorú mohol obdivovať. Ale bola taká nedotknuteľná. Raz na ňu pozrel v divadle, keď sledovala scénu na javisku. Pozeral na jej krásne krojené pery a pokúšal sa predstaviť si, ako ich ochutnáva svojimi perami a jazykom. Nevedel si to predstaviť. Očami prešiel po jej tele. Chcel ju vidieť, ako leží pod ním v posteli, ako to bude, keď sa zoberú. Nedalo sa to. Nevedel si predstaviť seba, ako sa s týmto dievčaťom miluje, dokonca ani ako s ňou má styk.
A toto má byť jeho manželka!

Za jej zvláštnu povahu môže z veľkej časti Beckworth, samozrejme. Z tých niekoľkých faktov, ktoré jej unikli, pochopil, že mala veľmi obmedzenú a prísnu výchovu. Mala ju v sebe hlboko zakorenenú? Alebo existuje nádej, že ju zmäkčí, že ju trpezlivosťou poľudští?
A on musí rozvinúť úctu voči nej. Musí sa naučiť vážiť si ju, ctiť si ju, dokonca ju ľúbiť. Nemohol by zniesť svoju ochotu urobiť správnu vec tým, že sa s ňou ožení, ak by tým svoj záväzok aj ukončil. Urobiť z nej úctyhodnú dámu nebolo záležitosťou nejakých slov vyrieknutých pred oltárom, aby získala ochranu jeho mena. Znamenalo to urobiť z nej svoju manželku, polovicu svojho života až do konca jeho dní. Bude to náročná úloha.

Lord Amberley si vzdychol a zdvihol zabudnutý pohár k perám. Uľavilo sa mu, keď sa náhle otvorili dvere a v nich sa objavila bratova hlava.

„Ach, ešte si hore, Edmund," povedal lord Eden, vošiel dnu a odložil si klobúk a plášť na stoličku pri dverách. „Myslel som, že už budeš spať. Nechcel som prísť neskoro. Ale Bates má dnes narodeniny, vieš, a ja som mu sľúbil, že to s ním a niekoľkými priateľmi oslávim. Myslel som, že to má byť až zajtra, ale s úderom polnoci sme si s ním museli všetci pripiť."

„Mám brandy," oznámil lord Amberley a zdvihol pohár. „Dáš si, Dom?"

„Nie," odvetil jeho brat. „Mal som na jeden večer dosť. Počúvaj, Edmund, chcel som sa s tebou dnes večer rozprávať. O slečne Purnellovej. Nie je to vôbec správne. Ja by som sa s ňou mal oženiť."

„Neskoro, Dom," uškrnul sa lord Amberley. „Dala prednosť mne."

„Nezmysel!" zvolal lord Eden, vyskočil zo stoličky, kam si práve sadol, a začal sa prechádzať po izbe. „To úbohé dievča práve zistilo, akej nenávisti je spoločnosť schopná, to je všetko. Počul som, čo sa stalo u lady Sharpovej. Mal som tam byť ja. A ja som mal dnes popoludní ísť na Curzon Street. Ja sa s ňou ožením. Zajtra tam pôjdem a vysvetlím im to."

„Nič také neurobíš," zahriakol ho brat a zažíval, až mu puklo v sánke. „Záležitosť je urovnaná, Dom. Poďme si ľahnúť.

„Vôbec nie je urovnaná," nesúhlasil lord Eden. Tvár mal červenú. „Slečna Purnellová vyzerá byť rozumná žena. Ihneď pochopí, keď jej vysvetlím, prečo sa to musí zmeniť. Dovolím si tvrdiť, že bude rovnako šťastná, keď sa vydá za mňa. Dokážem jej ponúknuť rovnakú váženosť ako ty, Edmund."

Lord Amberley položil takmer prázdny pohár na stolček, ktorý mal pri lakti, a vstal. „Dosť už, Dom," povedal a v hlase mu zaznela rozhodnosť. „Slečna Purnellová je moja snúbenica. Dlhujem jej rovnakú ochranu, akoby bola moja žena. Ochranu aj pred tebou. Nedovolím, aby ju trápili. Ak sa o to pokúsiš, budeš sa zodpovedať mne." Pokojne pozrel bratovi do očí.

Lord Eden vyzeral nepoddajne. Tvár mal stále červenú. „Ale ty si nemôžeš želať oženiť sa s ňou, Edmund," povedal. „Je ako mramorová socha."

Lord Amberley zovrel pery. „Slečna Purnellová bude moja žena," odvetil pokojne. „Urobíš dobre, ak si rozmyslíš, čo o nej hovoríš, Dominic. Nebudem schvaľovať nijaké poznámky, ktoré čo len naznačujú neúctu."

Lord Eden si prehrabol vlasy a nechal ich rozstrapatené. „Vieš veľmi dobre, čo som tým myslel," povedal. „Berieš ju na vidiek - mama mi to povedala. Ja idem tiež, Edmund, ak mi výslovne nezakážeš vstúpiť do domu. A ja ti ju preberiem. Presvedčím ju, aby uprednostnila mňa. Nedovolím, aby si to pre mňa spravil. A ja viem, že práve preto to robíš a nenútiš mňa, aby som spravil, čo sa patrí. Nechceš vidieť môj život zničený. Radšej zničíš svoj."

Lord Amberley sa nečakane uškrnul a uvoľnil tým napätie, ktoré medzi nimi vzniklo. „Pošleme po pištole na duel hneď teraz?" spýtal sa. „Myslím, že nie. Mohli by sme tu poškodiť steny a knihy, nehovoriac o našich osobách. A nepochybne by sme vydesili sluhov. Nechaj všetko tak, ako to je, Dom. Ak by si žil pred stovkami rokov, mohol by si v romantickom duchu odcválať na krížové výpravy. Nanešťastie, žiješ vo veľmi prozaickom devätnástom storočí. Poďme spať." Bratsky ho objal okolo pliec.

„Aj tak to spravím," reptal lord Eden, keď jeho brat zdvihol svietnik so sviečkami a spolu vyšli z izby. „Už nie som malý chlapec, Edmund. Bol by som rád, keby si si to uvedomil. Toto je len môj problém a ja nepotrebujem tvoju ochranu. Preberiem ti ju."

lord eden sa cítil šťastnejšie, ako si mohol dovoliť, pomyslel si, vzhľadom na to, že sa išiel pokúsiť vziať na seba doživotný rozsudok. Vonku však svietilo slnko, lord Beckworth nebol doma na Curzon Street, ani dosť znepokojujúci pán Purnell, a lady Beckworthová bola dosť láskavá a vyjadrila názor, keď na ňu v to popoludnie čakal, že by bolo naozaj vynikajúce, keby sa s ním jej dcéra šla previezť po parku. Slečna Purnellová nevzniesla nijakú námietku.
A slečna Purnellová napokon naozaj nie je taká nepekná, uvedomil si s úľavou. Mala oblečené svetložlté šaty, v ktorých vyzerala oveľa mladistvejšie ako vo všetkých ostatných, v ktorých ju videl. V ľahkom plášti rovnakej farby a slamenom klobúčiku, ktorý si nasadila na prechádzku s ním, vyzerala ako slnečný lúč. Nevedel, prečo mal po ich prvom rozhovore pocit, že je to chudá, obyčajná a nezaujímavá dáma. Naozaj, keď nad tým rozmýšľal, uvedomil si, že predchádzajúci večer, keď ju stretol v divadle s Edmundom, vyzerala veľmi pekne.

Lord Eden pomohol Alexandre nastúpiť do dvojkolesového koča a sadol si vedľa nej. Vyzerala trochu napäto, ale nebolo to nelichotivé. Uvedomoval si svoj vek, ktorý na muža nebol veľmi pokročilý. Bol zvyknutý, že ho starší ľudia v jeho okolí nebrali veľmi vážne. U veľmi mladých slečien pod dvadsať rokov mal mimoriadny úspech. Slečna Purnellová však nebola nijaké dievčatko. Ani si nebol istý, či nie je staršia od neho. Bolo povzbudivé vedieť, že ho berie dosť vážne na to, aby pri ňom bola nervózna.

„Cítite sa pohodlne?" spýtal sa a ubezpečujúco sa na ňu usmial. „Niektoré dámy sú trochu znepokojené sedadlom v takej výške, ale nemusíte sa obávať. Opraty ovládam veľmi opatrne, najmä ak mám v rukách bezpečnosť dámy. Dokonca aj Edmund to pripustí."

„Cítim sa dokonale bezpečne, ďakujem," odvetila. „Bezvýhradne dôverujem vášmu vedeniu."

Hlas mala veľmi vážny. Väčšina mladých dám, ktoré pozná, by rovnaké slová vraveli bez dychu, dokonca obdivne.

Lord Eden sa mykol, keď zovrel liace a pokynul koňom, aby sa pohli. Ruky mal čertovsky stuhnuté. Myslel si, že je v lepšej fyzickej kondícii. Samozrejme, ranný boxerský zápas nebol riadny. Usmial sa sám pre seba. Áno, za jeho súčasnú dobrú náladu môže aj niečo iné.

„Páčila sa vám včerajšia hra?" spýtal sa konverzačne a spustil príjemný rozhovor o banálnostiach, kým viedol svoj koč po uliciach vedúcich k Hyde Parku.
V to ráno sa u Jacksona objavil Harding-Smythe. Päť známych lorda Edena uzatvorilo stávku, či príde, alebo nie. Traja z nich sa domnievali, že predstava Edenových povestných pästí ho zadrží. Dvaja si mysleli, že výzva bola adresovaná tak verejne, že Harding-Smythe si nemôže dovoliť neprísť, inak by stratil tvár.
U Jacksona bolo ťažké urobiť z boxerského zápasu serióznu vec. Nebolo jednoduché dať svojmu oponentovi poriadny výprask. Džentlmen Jackson nezískal svoju prezývku len tak. Prísne aplikované pravidlá a džentlmenská etiketa určovali, že v známom salóne sa nik nesmie prestať ovládať ani utrpieť vážne zranenie. Potrestanie Hardinga-Smytha bolo treba starostlivo naplánovať.

Faber a dvaja ďalší druhovia sa dobrovoľne ponúkli, že odlákajú Jacksonovu pozornosť. Ani jeden z nich troch sa neodvážil vyzvať boxera na zápas, ale zhromaždili sa okolo muža, ktorý ho vyzval, a boli dosť hluční a zasypali Jacksona otázkami o stratégii, kedy sa zápas predčasne končí. Jeden pravý a unáhlený priateľ dokonca ponúkol svoje telo na názornú ukážku.

Odvrátili jeho pozornosť na dosť dlhú dobu. Kým si Jackson všimol dav zaujatých divákov zhromaždených okolo ringu, v ktorom si to rozdával lord Eden s Hardingom-Smythom, ten plaz sa už tackal a zdalo sa, že ani poriadne nevie, kde je, čo tam robí ani z ktorého smeru príde ďalšia ničiaca päsť. Už dvakrát bol dole na podlahe pokrytej plátnom, ale lord Eden stál nad ním, nepoložil naňho ruku a podarilo sa mu nájsť výsmešné slová, ktorými ho opäť pozviechal na nohy.

Celé dni si bude pamätať, že z neho bolo boxerské vrece. Nabudúce si dá dobrý pozor na to, čo povie o vlastnej sesternici a o Edmundovi. Naznačovať, že Edmund sa zabával so slečnou Purnellovou, keď bola priviazaná k Madelininej posteli, namojveru! Ten chlap a jeho priatelia nemali ani potuchy o tom, aký je gróf z Amberley!

Stálo za to zniesť boľavé ruky, pomyslel si lord Eden, opatrne obrátil kone cez bránu parku a všimol si, že slnko vylákalo koče a kone a chodcov vo veľkom počte. Verejná a ostrá kritika z pier Jacksona, ktorý nerobí rozdiely medzi ľuďmi, bola tiež lacná a stála za to, rovnako ako týždňové vylúčenie z boxerského salóna za nedžentlmenské správanie. S radosťou by to spravil zas, ak by mohol.

Brada slečny Purnellovej sa zdvihla, keď vošli do parku, všimol si so záujmom. Teraz sa väčšmi podobala na hrdú a vážnu dámu, s ktorou sa stretol pred niekoľkými dňami pri ponuke na sobáš. Slamený klobúčik, lemovaný žltými a modrými kvietkami, však pokazil ten účinok. Bolo to rozhodne pekné.

„Kiežby som bol u lady Sharpovej pred dvoma dňami," ozval sa impulzívne. „Bol by som povedal niekoľkým ľuďom zopár vecí. Zabezpečil by som, aby vás nik netrápil, slečna Purnellová."

„Nik ma netrápil, naozaj," odvetila. „Iba mi dali pocítiť, akoby ma vysadili uprostred ľadovne. Netušila som, že sa ľudia dokážu tak správať, a za takú banálnu vec."

„Ako ma len musíte nenávidieť!" vzdychol si. „Žasnem nad tým, ako tu so mnou môžete sedieť a správať sa ku mne tak zdvorilo. Neviem, čo ma to popadlo. Keď nad tým teraz rozmýšľam, napadajú mi stovky krokov, ktoré som mohol za daných okolností podniknúť. Najjednoduchšie by bolo bývalo zakradnúť sa k Fairhavenovi vo chvíli, keď som ho počul hovoriť o úteku, a zastaviť ho priamo tam. Bolo by to uprostred tanečnej sály nepríjemné, ale utrpel by som len ja. A on, samozrejme. Ale čo sa toho týka, zaslúži si trpieť. Utiekol so slečnou Turnerovou a spôsobil pekný škandál." „Po vojne je každý generálom," povedala Alexandra. „Aj tak ľutujem, že som nebol u lady Sharpovej," trval na svojom. „Keby som bol, vedel by som skôr, že potrebujete moju ochranu. Ja by som vás bol vzal a predstavil vás ako svoju budúcu nevestu. A ja by som vás bol prišiel navštíviť včera ráno. A teraz by som bol šťastný muž. Dobrý deň, madam."

Zdvihol klobúk, aby pozdravil lady Fenderovú, ktorá naznačila, aby jej brička zastala vedľa jeho koča.

„Ach, slečna Purnellová," zvolala a vľúdne kývla lordovi Edenovi, „blahoželám vám, drahá. Zdá sa, že ste sa napokon rozhodli prijať Amberleyho ponuku. Želám vám veľa šťastia. Nemohli ste si vybrať lepšie ako spojiť sa s rodinou Rainovcov." Strapce na jej klobúčiku zaviali opäť k lordovi Edenovi.

„Ďakujem, madam," odvetila Alexandra bez úsmevu. „Som si vedomá cti, ktorú mi preukázali."

„Aj ona bola u lady Sharpovej?" spýtal sa lord Eden, keď pokračovali v ceste.

„Áno," odvetila.

„Tá stará klebetnica!" skritizoval ju. „Dobrý deň, mylord, mylady!" Uklonil sa páru, ktorý prechádzal okolo nich v landaueri a ukláňal sa a usmieval na Alexandru.

Alexandra opätovala úklon. Neusmiala sa, všimol si lord Eden s uspokojením, na nijakých ľudí, okolo ktorých prechádzali a ktorí ju zdravili niekoľko ďalších minút.

„Chcem, aby ste si to znova premysleli, slečna Purnellová," ozval sa náhle, len čo sa zdalo, že ich rozhovor si nevypočuje desať ďalších ľudí.

„Prosím?" spýtala sa a bezvýrazne naňho pozrela.

„Chcem, aby ste sa vydali za mňa," vysvetlil. „Je to oveľa vhodnejšie. Ja som vás skompromitoval. A okrem toho som vám bližšie vekom, lepšie by som vás tu mohol sprevádzať a zabávať. Edmund je tak trochu suchár, viete." Pri tých zradných slovách sa začervenal.

„Ale o tomto sa už nedá diskutovať," namietla. „Prijala som ponuku lorda Amberleyho, mylord. A naše zasnúbenie je už všeobecne známe, ako vidíte."

„To sa dá zmeniť," povedal. „Zasnúbenie nie je ako manželstvo. Nie je záväzné. Okrem toho prichádza leto. Môžeme odísť z mesta. Môžeme sa zosobášiť ihneď, ak chcete, a odísť na môj pozemok do Wiltshire. Ľudia čoskoro zabudnú. Budem vás sem môcť priviesť budúci rok alebo budeme cestovať. Nebudete mať nudný život, slečna Purnellová. To vám sľubujem. A sľubujem, že budem verný a pozorný manžel."

„Prečo to robíte?" spýtala sa potichu. „Nemusíte to robiť. Moja váženosť bola obnovená, ako vidíte. Zdá sa, že títo ľudia sú spokojní, že som teraz zasnúbená s vaším bratom. Prečo chcete čeliť ďalšiemu škandálu?"

„Chcem sa s vami oženiť," odvetil. „Cítim k vám hlbokú úctu, slečna Purnellová. Ľúbim vás." Pozrel na ňu, zahanbený vlastnými slovami. Boli tak zreteľne prehnané, tak očividne nepravdivé. V tej chvíli sa však vôbec necítil nečestne. Otočil svoj koč preč z hlavného chodníka a vošiel na pokojnejší, tienistejší, prechádzajúci popod stromy. Vzory svetla a tieňa, ktoré po nej prechádzali, svetložltá farba jej šiat, pekný slamený klobúčik z nej robili nečakane príťažlivú ženu. Jej tmavé oči upreté naňho len zvyšovali jej krásu.

„Ide o vášho brata, však? Máte ho veľmi rád. Už som si všimla, že vo vašej rodine vládne úctyhodná blízkosť. Je mi to sympatické. Aj mne je môj brat veľmi drahý. Myslím, že by som dokázala obetovať veľa, aby som ho videla šťastného. Ste pripravený obetovať celú svoju budúcnosť, mylord?"

„Ach, páni," odvetil, cítil, ako sa červená, a želal si, aby zareagoval mužnejšie „To som poriadne zbabral, však? Myslel som úprimne, čo som práve povedal, slečna Purnellová. Naozaj k vám cítim úctu. Nepoznám vás, ale videl som dosť, aby som vedel, že vás veľmi obdivujem. Nie je veľa dám, ktoré by prežili posledné dni s takou dôstojnosťou ako vy. Myslím, že ste žena s pevnou osobnosťou. Naozaj by som bol poctený, keby mi bolo vaše meno zverené do ochrany."

„Myslím, že vás tiež budem mať rada," povedala, „keď vás spoznám lepšie. Spravili ste neuváženú a impulzívnu vec a ste ochotný niesť následky. Nanešťastie pre mňa som ten následok ja. Nevyžívam sa vo svojej úlohe, mylord, ale presvedčili ma, že najlepšie, čo môžem urobiť, je zasnúbiť sa s vaším bratom a vydať sa zaňho. S týmto rozhodnutím musím žiť. Mnoho ľudí vrátane mňa samej by bolo zahanbených, keby som si to teraz rozmyslela. Ďakujem vám, ale musím vás požiadať, aby ste o tom viac nehovorili." „Nemôžem sa vzdať tak ľahko," namietol. „Nevzdám sa."

„Je to pre vášho brata naozaj až také zlé, že sa so mnou ožení?"

Pozrel na ňu nešťastne. Tento plán sa mu zdal taký správny, kým ho spustil. Bol presvedčivo šarmantný, ona plachá a poddajná žena. Prečo sa mu to teraz zdalo také nesprávne?

„Vyznelo to veľmi urážlivo, však?" spýtal sa. „Akoby ste boli bremeno, ktoré musí niesť buď Edmund, alebo ja. To vôbec nie je pravda, ubezpečujem vás. Naozaj sa s vami chcem oženiť, slečna Purnellová. Tá predstava sa mi pozdáva čoraz väčšmi."

„A vášmu bratovi nie?"

Opäť sa začervenal. „Neviem," odvetil. „O pocitoch som sa s Edmundom nerozprával. Ale pre vaše dobro, slečna Purnellová, naozaj si myslím, že by vám bolo lepšie so mnou. Edmund je veľmi rezervovaný človek. Nenadväzuje veľmi ľahko kontakt s ľuďmi. Myslím, že je radšej sám. Možno by nebol... Možno nie je ten typ človeka, ktorý..." Prešiel si rukou po sánke a vzdychol. „Nemôžem hovoriť za Edmunda. Nebolo by to férové. Môžem hovoriť len za seba. Nerobím to veľmi dobre, však?"

Nečakane sa zasmiala ľahkým, pobaveným smiechom. „Ale áno, myslím, že áno," odvetila. „Nedarí sa vám veľmi presvedčiť ma, aby som sa za vás vydala, to je pravda. Ale robíte skvelú prácu, aby som si vás obľúbila. Ste čestný muž a oddaný brat, mylord. Som rada, že ste ma dnes požiadali o vychádzku. Priznávam, že som sa pre to cítila veľmi nešťastne a nechcela som ísť von medzi ľudí. To, čo som videla za posledný týždeň, sa mi nepáčilo. Vy ste obnovili moju vieru v ľudskosť."

„Nuž, aj to je niečo," priznal a dotkol sa prstami záhybov nákrčníka. „Ale dúfal som, že ma ako nápadníka budete brať vážnejšie. Nevzdám sa tak ľahko, viete."

„Budete musieť." Načiahla sa a krátko ho potľapkala po ruke. „Ale oceňujem spôsob, akým ste sa pokúsili, aby som sa cítila žiadaná, ako aj starosť, ktorú ste preukázali o svojho brata. Možno uľavím vášmu svedomiu. Ponuku lorda Amberleyho som neprijala z dôvodu vášho neúmyselného únosu. Vôbec nie. Skôr pre ten nešťastný spôsob, akým sa ma rozhodol zachrániť pred zahanbením u lady Sharpovej. Nemusíte sa obviňovať za toto vynútené manželstvo."

Smutne sa usmial. „Neviem, prečo ste ku mne taká láskavá, slečna Purnellová," povedal. „Myslím, že na vašom mieste by som sa nenávidel. Ale svoje svedomie nemôžem len tak upokojiť. Nepopieram, že Edmundovo šťastie je pre mňa dôležité. Ale vaše tiež. A to som celkom iste zničil. Počul som, čo spravil Peterleigh u lady Sharpovej, a veľmi rád by som ho bol vyzval, ibaže mám pocit, že by na mňa pozeral zvrchu ako na červa pod svojou čižmou alebo - čo je ešte horšie - ako na dieťa, čo práve vyšlo z materskej školy, a odmietol by ísť. Ale môžem mu hodiť rukavicu do tváre, ak chcete."

„Myslím, že bude najlepšie vojvodu z Peterleigh ignorovať," povedala pevne. „Ale ďakujem vám. Pôjdeme znovu týmto chodníkom, mylord? Myslím, že ním ideme už piatykrát."

„Panebože, naozaj?" spýtal sa prekvapene. „Práve som si blahoželal, že som našiel novú hlavnú ulicu, ktorú som si predtým nevšimol."

Obaja sa zasmiali.

„Edmund organizuje na budúci týždeň záhradnú slávnosť," povedal. „Mama sa obáva, že takto na poslednú chvíľu nepríde veľa ľudí, ale ja by som sa stavil, že tam bude poriadna tlačenica."

„Ach bože," vzdychla. „Práve preto, aby som sa vyhla tlačenici, som šla von počas bálu u Eastonovcov."

Lord Eden mal so záhradnou slávnosťou pravdu. Hostia síce dostali pozvanie len krátky čas pred udalosťou - menej ako týždeň v období, keď im každý deň ponúkal desiatku ďalších zábaviek, z ktorých si mohli vyberať -, ale predstava účasti na takej zásnubnej oslave bola neodolateľná. Lord Amberley bol jedným z najžiaducejších starých mládencov v meste a už niekoľko rokov bol predmetom mnohých manželských nádejí dohadzovačiek.
A Alexandra bola prirodzene objektom veľkej zvedavosti. Napriek historke, ktorá kolovala, mnohí rozmýšľali, či je pravdepodobné, že ju nechtiac uniesol lord Eden. Príbeh o tom, že chcel uniesť vlastnú sestru, bol trochu neuveriteľný, keď tak nad tým človek rozmýšľal. Ale prečo si ju potom berie starší brat, a nie lord Eden? Celý ten škandál bol nádherne fascinujúci.
A tak v to nádherné slnečné a teplé popoludnie, ktoré nasledovalo po troch dňoch oblačnosti, chladu a občasného dažďa, prišla do mestského domu lorda Amberleyho veľká väčšina pozvaných a aj zopár nepozvaných hostí. Tí, čo ešte nevideli čerstvo zasnúbený pár spolu, prišli, aby sa presvedčili na vlastné oči, či je to výhodná, alebo nevýhodná partia. Ďalší dúfali, že bude prítomný aj lord Eden, a chceli vidieť, či si so slečnou Purnellovou budú vymieňať previnilé pohľady alebo či na seba budú vôbec pozerať.

Alexandra nechcela zásnubnú oslavu. Nikdy nemala rada tlačenicu modernej spoločnosti - presne ako povedala lordovi Edenovi, práve jej pokus uniknúť z jednej z nich ju priviedol do týchto problémov. Byť stredobodom pozornosti počas takejto udalosti bude pre ňu hrozné. Okrem toho nechcela svoje zasnúbenie oznamovať tak verejne. Prečo uspokojovať očakávania spoločnosti, ktorou začala opovrhovať?

Avšak lord Amberley cítil, že je potrebné spraviť takéto verejné gesto - predstaviť najvyššej spoločnosti svoju budúcu nevestu a tým ohlásiť jej úctyhodnosť. Pozorne poveril svoju matku, grófku z Amberley, aby bola v to popoludnie hostiteľkou. A, ako vysvetlil Alexandre dva dni po divadelnom predstavení, keď ju vzal na návštevu k svojej matke, chcel ju všetkým predviesť.

„Chcem, aby vás všetci videli, slečna Purnellová," povedal jej, „a aby vedeli, aký som šťastný muž."

Alexandra neprotestovala. Aký by to malo zmysel? S manželstvom súhlasila. Musí žiť aj s následkami. Cítila v tom však všetku tú pretvárku.

Lord Beckworth tiež považoval istú formu zásnubnej oslavy za potrebnú. „My všetci sme tvojím bezstarostným a škandalóznym správaním upadli do značnej hanby, Alexandra," povedal. „Všetci boli informovaní, že už nie sme dosť dobrí pre vojvodu z Peterleigh. A ak sa teraz vydáš za grófa z Amberley potichu a odkradneš sa na jeho pozemky na vidiek, ako sa všetci dozvedia, že na tvojom škandále nie je ani štipka pravdy? Ako majú všetci vedieť, že nenosíš pod srdcom dieťa?"

Alexandra zalapala po dychu a prudko sa začervenala, prehltla slová, ktoré sa jej tlačili na jazyk, a sklopila oči. Jej matka sa znepokojene zahniezdila v kresle a potichu si odkašľala. James v tej chvíli nebol prítomný.

„Všetci sa zúčastníme na tejto záhradnej oslave, Alexandra, a ty sa budeš správať hrdo a dôstojne," pokračoval jej otec. „Celý deň predtým a ten deň ráno stráviš sama vo svojej izbe a budeš sa na to pripravovať."
A tak vlastne ani nemala inú možnosť, uvažovala, keď stála v rade prijímajúcom hostí s lordom Amberleym po jednej strane a jeho matkou po druhej. Mala dvadsaťjeden rokov, bola zasnúbená a ocitla sa v nezávideniahodnej situácii, keď musela byť poslušná dvom mužom. Lord Amberley povedal, že nikdy nebude trvať na tom, aby ho poslúchala. A napriek tomu, keď sa rozhodol zorganizovať niečo takéto, nemala silu vzdorovať mu. Možno je trochu nespravodlivá. Keby mu bola povedala, že si takúto oslavu neželá, možno by na nej netrval. Azda si ani neuvedomil, ako sa jej takéto verejné predstavenia bridia.

„Myslím, že sme tu stáli dosť dlho," ozval sa napokon a pozrel na ňu tými usmievavými modrými očami, ktoré ju vždy znepokojovali. „Dajte mi ruku, drahá, pôjdeme medzi našich hostí."

Tiež mal vo zvyku prikrývať jej ruku položenú na jeho predlaktí druhou rukou a hladkať jej prsty, na čo nebola zvyknutá. Alexandra si nemyslela, že je to prejav dôvernosti - zdalo sa, že to robí takmer podvedome. No ani tak sa jej to nepáčilo. Cítila pri tom znepokojujúce vlny vzrušenia, ktoré jcj prebiehali hore rukou až k prsiam, a oveľa väčšmi si uvedomovala jeho fyzickú prítomnosť. Ostala bez dychu a nebola schopná sa uvoľniť alebo sústrediť na to, čo sa deje mimo Jej tela. Znova sa nedokázala ovládať.

„Pôjdeme sa porozprávať s mojou tetou a strýkom?" spýtal sa. „Sú to takmer moji najbližší susedia v Amberley. Odvažujem sa tvrdiť, že ich počas leta budeme vídať dosť často."

„Budem rada, mylord," odvetila. Jeho príbuzní, susedia, ľudia, ktorých bude často stretávať, keď s ním pôjde na vidiek. Celá situácia začínala byť desivo skutočná. „Ešte som sa s nimi nestretla."

Nasledujúcu polhodinu si nebola istá, či ju priateľskosť tety Violy a strýka Williama Carringtonovcov upokojila, alebo ešte väčšmi vydesila.

„Je načase, aby sa Edmund usadil," povedal jej strýko s iskrou v očiach. „Náš Walter bude mať na budúcu jar dvadsať a, prirodzene, mladý Dominic je tiež dospelý. Ale ako môžeme očakávať, že ich mladé slečny budú brať vážne, keď väčšia hodnota je ešte slobodná? Robíte našej rodine veľkú službu, slečna Purnellová."

„Prepánajána, William!" hrešila ho manželka. „Človek by si pomyslel, že Walterovi a Dominicovi hrozí, že prežijú život v staromládeneckej osamelosti. Veď sú to ešte deti."

„Rozmýšľam, či matky niekedy pripustia, že ich synovia sú dospelí," odvetil pán Carrington a usmial sa na Alexandru. „Povedzte mi, drahá, Edmund vás berie na leto na vidiek, však? Amberley Court sa vám bude páčiť. Odvažujem sa tvrdiť, že je to jeden z najkrajších pozemkov v celom Anglicku. Moja sestra určite mala oko na to, čo je pre ňu dobré, keď sa vydala za Amberleyho. Myslím Edmundovho otca." Srdečne sa zasmial.

„William!" okríkla ho manželka. „Dobre vieš, že ich manželstvo vzišlo z úprimnej a čistej lásky. Nevšímajte si ho, slečna Purnellová. Je to taký posmešník. Človek nikdy nevie, kedy ho má brať vážne. Priviezli sme so sebou Annu, Edmund. Dúfam, že ti to neprekáža. Má len pätnásť a niektorí by povedali, že na takejto slávnosti ešte nemá čo hľadať. Ale prosila a prosila, kým William neprivolil, že môže ísť. Nikdy nevie Anne nič odmietnuť."

„Som rád, že ju opäť vidím," odvetil lord Amberley. „A vidím, že objavila Dominica."

„Povedala som jej, že ho má ísť pozdraviť tak ako teba a nechať ho, aby sa bavil so svojimi dospelými spoločníkmi," poznamenala jeho teta a pozerala cez záhradu na svoju dcéru a lorda Edena. „Mohla som si ušetriť dych a ochladiť ním čaj."

Lord Amberley sa usmial na Alexandru. „Anna má obrovskú vášeň pre Dominica od desiatich rokov," povedal. „Prisahá, že sa zaňho jedného dňa vydá."

„Už som ho varoval, že mu nemôžem dovoliť odviesť moje dievčatko do Wiltshire," pridusene sa smial pán Carrington. „Anna sa bude musieť vydať za jedného z Courtneyovcov."

„William!" napomenula ho manželka. „Už len to pomyslenie. Za jedného z Courtneyovcov! Okrem toho, slečna Purnellová, neexistuje, aby sa Anna vydala za Dominica. Je to jej prvostupňový bratanec. Ide len o obyčajné zbožňovanie. Budete našu rodinu považovať za úplne šialenú."

„Naopak," odvetila Alexandra potichu. „Práve si uvedomujem, aké musí byť príjemné mať niekoľkých príbuzných, ktorí žijú tak blízko. Ja som žila celý život len s mamou, ockom a bratom Jamesom."

„Keď budete rok vydatá za Edmunda," povedal strýko William, „budete si asi želať, aby ste mali nablízku len svoju mamu, ocka a brata, slečna Purnellová. Život vám bude otravovať Anna a Walter a Madeline a Dominic. Nehovoriac o všetkých Courtneyovcoch."

„A nehovoriac o tebe, William!" odsekla jeho žena. „Vôbec si ho nevšímajte, slečna Purnellová. Budete s Edmundom veľmi šťastná, som si istá, drahá, a my budeme veľmi šťastní, že budeme mať v Amberley novú mladú grófku."

Alexandra by sa bola usmiala, keby v tej chvíli nezacítila ruku lorda Amberleyho na svojej. Pozrela mu do modrých očí, ktoré sa na ňu usmievali.

„Ešte som nemal poriadne príležitosť pozhovárať sa dnes popoludní s lordom a lady Beckworthovcami," povedal. „Pôjdeme ich nájsť, moja drahá?"

„Áno," odvetila. „Sú s vašou matkou a sirom Cedricom Harveym." Otočila sa a usmiala sa na manželov Carringtonovcov, ktorí sa jej veľmi páčili napriek tomu, že žili v úplne inom svete, než v akom bola vychovaná ona.

„Majú asi tie najväčšie srdcia, s akými som sa kedy stretol," povedal lord Amberley, keď sa od nich vzdialili. „Cítite sa dobre, slečna Purnellová? Viem, že vás stálo veľa odvahy, aby ste sem dnes popoludní prišli. Ale som rád, že ste tu. Som veľmi hrdý, že ma tu všetci títo ľudia vidia s vami."

Skrútil si prsty pod jej a stisol jej ruku. Tentoraz sa to zvláštne chvenie začalo v jej krku a pokračovalo špirálovito až do žalúdka.

„Naozaj zajtra prídeš a vezmeš ma do Toweru, Dominic?" pýtalo sa chudé dievča, ktoré mu viselo na ramene. „Sľubuješ?"

„Povedal som to, nie?" odvetil a láskyplne sa na ňu usmial. „Vyrástla si, Anna. Takouto rýchlosťou mi onedlho budeš siahať po plecia ešte skôr, než prejde rok."

„Vôbec mi nebude prekážať, ak nebudem taká vysoká, Dominic," povedala. „Si taký vysoký. Ale chcela by som, aby som nerástla len do výšky." Vzdychla si. „Kiežby som vyzerala väčšmi ako Madeline. Alebo slečna Purnellová."

„Budeš, Anna," odvetil láskavo. „Keď ťa uvedú do spoločnosti, celú ju dobyješ."

„Naozaj si to myslíš?" spýtala sa. „Naozaj, Dominic? A budeš pri tom? Bola by som rada, keby si so mnou tancoval moje úplne prvé kolo na mojom úplne prvom bále."

„Vtedy budem už pre teba vyzerať staro a vetcho," uškrnul sa. „Budeš chcieť niekoho oveľa mladšieho a celkovo elegantnejšieho, Anna."

„Nie, nebudem," priečila sa. „Vieš, že nebudem. Považuješ slečnu Purnellovú za krásnu? Ja áno, hoci Walter hovorí, že je priveľmi vážna."

„Súhlasím s tebou," odvetil. „A nie je vždy taká vážna. Nepochybne je dnes veľmi nervózna. A kto by nebol na vlastnej zásnubnej oslave? Myslím, že sa ti bude páčiť, keď ju spoznáš."

„Áno," prikývla. „Som rada, že sa ide vydať za Edmunda. Mám rada Edmunda, aj keď ani zďaleka nie je taký pekný ako ty, Dominic. Ani taký vysoký."

Usmial sa. „Pôjdem ťa odprevadiť k tvojej mame," povedal. „Vidím tu zopár svojich priateľov, ktorých by som mal ísť pozdraviť."

„A nechcel by si, aby ťa videli s tvojou pätnásťročnou sesternicou," rezignovane si vzdychla. „Dobre, Dominic. Ale dospejem, sľubujem ti."

Zasmial sa. Bol tu ešte väčší nával, ako očakával. Jeho myšlienky nabrali veľmi chmúrny smer a potreboval spoločnosť svojich priateľov, aby ho rozveselili. Edmundovo zasnúbenie so slečnou Purnellovou bolo veľmi oficiálne a verejné. Neexistuje možnosť, ako by ho mohol zrušiť bez obetovania všetkej svojej cti.

Pokrčil plecami, odvrátil sa od Anny a svojej tety a strýka a prešiel cez trávnik k svojim známym. Leto na vidieku mu poskytne úplne novú príležitosť na dosiahnutie jeho cieľa.

madeline sedela v skleníku v Amberley Court a prstami sa neprítomne hrala so zamatovými listami ružovej pelargónie. Skleslo pozerala cez veľké sklené tabule na trávnik premočený dažďom. Jej dvojča vyzeralo rovnako skľúčene, jednu nohu v čižme malo opretú o sedadlo pri okne, ktoré lemovalo tri strany skleníka. Lord Eden sa lakťom opieral o koleno a rukou si podopieral bradu.

„Nie je to tým dažďom," ozvala sa Madeline. „Vlastne občas je celkom príjemné prechádzať sa po vrchole útesu alebo po pláži, keď ti dážď a vietor šľahajú do tváre a vlasov. Myslím, že je to tým, že sme doma po vyše mesiaci, keď sme nemali ani chvíľku na to, aby sme premýšľali. Zmena tempa je priveľmi drastická."

„Zdá sa, že všade je lepšie než práve tu," povedal lord Eden a ani sa neobzrel. „Vieš, čo myslím, Mad? Keď som vo Wiltshire, mám pocit, že žijem uprostred ničoho, a túžim byť tu. Keď som tu, zožieram sa, lebo tu nie je poriadny spoločenský život, a túžim ísť do Londýna. A keď som v Londýne, mám dosť plytkosti a otupnosti toho všetkého a zase chcem byť niekde inde. Som normálny?"

„Niežeby som tu nechcela byť," pokračovala Madeline. „Najšťastnejšia som na vidieku. Možno keby som odtiaľto nikdy neodišla, vôbec by som sa necítila nespokojná. Ale vždy je tu čaro spoločenskej sezóny. Som normálna, Dom, keď som si stále nenašla manžela?"

Obzrel sa na ňu. „Si normálna," odvetil. „Vlastne si myslím, že občas prejavíš zdravý rozum, Mad. Všetci muži, ktorí sa o teba za posledné štyri roky zaujímali, sú obyčajní darebáci. A to, že si sa nevydala ani za jedného z nich, ti slúži ku cti."

„Ach, Dom!" zvolala a rozhorela sa v nej prvá iskrička za poslednú hodinu. „To je také ponižujúce. Naznačuje to hrozné veci o mojom pôvabe, ak si nedokážem získať vhodného nápadníka."

„Myslel som, že si nadšená Peigntonom," poznamenal. „Čo sa stalo? Alebo sa mám radšej spýtať, čo sa nestalo?"

„Pobozkal ma, na Edmundovej záhradnej slávnosti," priznala. „Bolo to nanajvýš nevhodné, Dom. Vzal ma za altánok medzi stromy. Iste, vedela som, čo chce spraviť, a musím priznať, že som nespravila veľa, aby som ho odhovorila. Je nesmierne pekný, to musíš pripustiť. Potom zamrmlal niečo ako, že sa musí pozhovárať s Edmundom a prebrať dohodu."

„Dohodu?" zvolal lord Eden. „Ani slovko o nehynúcej láske, Mad? Ani ťa nepožiadal o ruku?"

„Nie, nič také," odvetila. „Myslím, že to bral ako hotovú vec, že sa zaňho vydám. Nazdávam sa, že mal na to dobrý dôvod. Myslela som, že aj ja."

„A...?" Lord Eden netrpezlivo pozrel na svoje dvojča, ktoré sa mračilo na dlažbu.

„Povedala som, že si myslím, že to nie je dobrý nápad," povedala a pozrela na svojho brata. „A naozaj som si to myslela. Vôbec som sa zaňho nechcela vydať. Neviem, čo sa zo mňa stane, Dom. To bola najlepšia ponuka, akú som kedy dostala. A naozaj som si myslela, že ho ľúbim. Mám už dvadsaťdva rokov. Som jednoznačne stará. V nijakom prípade sa na budúci rok nemôžem objaviť v spoločnosti počas ďalšej sezóny."

„Peignton len dobre vyzerá a je šarmantný len na povrchu," namietol jej brat. „Nie je to nijaká strata, Mad. Jedného dňa sa tu zjaví správny džentlmen a budeš s ním žiť šťastne až do smrti. Prečo si oňho vlastne stratila záujem? Nebozkáva sa dobre?"

„Ale áno, veľmi dobre," odvetila Madeline. „Neviem, či má právo takto bozkávať dámy. Úplne som sa červenala. Ale po celý čas, kým ma bozkával, som namiesto toho, aby som si to užívala, myslela na to, ako úzkostlivo dbal o moju reputáciu u lady Sharpovej a chcel ma vziať za mamou, aby som sa nenakazila prítomnosťou v tej istej miestnosti, ako bola slečna Purnellová. A keď som šla za ňou porozprávať sa, po celý zvyšok večera sa mi starostlivo vyhýbal. Na ďalší deň bolo, samozrejme, opäť vhodné stýkať sa so mnou, keďže slečna Purnellová sa zasnúbila s Edmundom a opäť získala úctu."

Lord Eden si sadol k sestre a vyložil si nohu na koleno. „Onedlho by tu mala byť," poznamenal, „ak ich cestou úplne nezastavil dážď. Pomôžeš mi, Mad?"

Madeline pustila list pelargónie a obrátila sa k nemu. „Naozaj si myslím, že to nie je správne," odvetila. „Oveľa lepšie by bolo nechať veci tak, ako sú, Dom. Edmund je s ňou zasnúbený a nevyzerá, že by ho to nadmieru trápilo. Z toho manželstva vyťaží maximum. Edmund je vždy až priveľmi dobrý k druhým. Slečna Purnellová ho bude musieť mať rada a vážiť si ho."

„Ale nie je to spravodlivé." Lord Eden pozrel vážne na svoju sestru. „Nechápeš, Mad? Edmund je vždy veselý, dobrý, vždy má pravdu. Mal len devätnásť, keď zomrel otec. Bol o tri roky mladší, než sme teraz my. A odvtedy spočíva celé bremeno starostlivosti o našu rodinu na jeho pleciach, dostáva nás z ťažkostí, stará sa, aby naše životy boli pohodlné a bezstarostné. Občas zabúdame, že Edmund je tiež len človek ako my. Má pocity a sny a nádeje ako my."

„Je to iné," namietla Madeline. „Edmund nie je taký neposedný ako ty a ja. Je šťastný, Dom, je mu dobre. A má takmer tridsať. Je načase, aby sa oženil. Slečna Purnellová je preňho vhodná nevesta. Je trochu zvláštnejšia, pripúšťam, ale obdivujem ju. Má veľkú hrdosť a sebaovládanie. Som rozhodnutá, že ju budem mať rada."

„Občas by som tebou najradšej zatriasol." Lord Eden si zložil nohu na zem a vstal. „Mad, Edmund je nútený oženiť sa s cudzou ženou. Dokonca so zvláštnou cudzou ženou, ako si práve povedala. Nezaslúži si to. Edmund si zaslúži nevestu, ktorá ho bude ľúbiť a vážiť si jeho dobrotu. Zaslúži si trochu šťastia ako odmenu za to, čo tak pozorne šíri vôkol seba. Bol šťastný s pani Bordenovou. Vedela si o pani Bordenovej?"

„Domyslela som si, že je to jeho milenka," začervenala sa Madeline. „Raz som ju videla, Dom. Je to dokonalé strašidlo. Čo na nej Edmund mohol vidieť?"

„Neviem," pripustil lord Eden, „ale mal ju rád, Mad. Nepochybujem, že sa jej už vzdal. Nie je to spravodlivé. Musíš mi pomôcť presvedčiť slečnu Purnellovú, aby dala prednosť mne."

„Len nedávno si bol zamilovaný do slečny Carstairsovej," poznamenala Madeline, „hoci si myslím, že bola pre teba priveľmi hlúpa a detinská, Dom. To si na ňu tak rýchlo zabudol?"

„To je ale hlúpa otázka, Mad," pustil sa do nej. „Myslel som, že si inteligentnejšia a chápavejšia. Vieš, že moje city k slečne Carstairsovej s tým nemajú nič do činenia. Ide o to, že niekto sa musí oženiť so slečnou Purnellovou. A kto iný by to mal byť než ja? Istotne nie Edmund. Neexistuje nijaký dôvod, aby sa s ňou Edmund oženil. Nechápeš?"

Madeline vstala a zľahka ho potľapkala po veste. „Chápem, Dom," odvetila. „Samozrejme, že chápem. Len ťa nechcem po celý zvyšok života vidieť uväzneného v zlom manželstve. Zlomilo by mi to srdce. Ale máš pravdu, samozrejme. Nebolo by o nič lepšie vidieť nešťastného Edmunda. No pochop, netušila by som, že Edmund je nešťastný, lebo by nikomu nedovolil vidieť to. Ach, áno, myslím, že ja by som to vedela aj tak. Ale pomyslela by som si ako vždy, že je to len Edmund a že nemá také intenzívne pocity ako my dvaja. Naozaj si to o ňom myslím celý život, Dom? Aká som len ohavná." Lord Eden sa na ňu usmial. „Takže mi pomôžeš?" spýtal sa. „Neviem ako," odvetila. „Edmund by zo mňa stiahol kožu, keby ma prichytil. Zasnúbenie považuje za rovnako záväzné ako manželstvo. V Londýne to oficiálne vyhlásil a usporiadal dokonca aj záhradnú slávnosť."

„Nemusíš robiť nič," povedal jej brat. „Len buď ochotná kryť ma, keď ju pozvem na prechádzku alebo zajazdiť si. Poď s nami. Vezmi aj Purnella. A zabezpeč, aby som mal občas príležitosť pozhovárať sa s ňou bez toho, aby nás niekto počul."

„Ach, skvelé!" prevrátila Madeline oči. „Vidím, že som to vyhrala. Z pána Purnella ma striasa. Človek nikdy nevie, čo si myslí. A zvyčajne je tomu ešte rád. A tie oči!"

„Tak môžeš prijať výzvu, Mad," povzbudil ju. „Nikdy si nemala problém viesť rozhovor, práve naopak. A rozprávaj sa so slečnou Purnellovou. Nemusí to byť veľmi často. Len náznak tu, slovko tam. Hocičo, čo ti príde na um, kým to nebude nápadné. Mám v úmysle ju presvedčiť a zvyčajne mám u dám úspech, keď sa na niektorú z nich zameriam."

„Akého mám skromného brata," podpichla ho Madeline. „Možno bude najbližších pár týždňov rovnako vzrušujúcich ako Londýn. Len keby si sa nakoniec nemusel oženiť so slečnou Pumellovou, Dom. Myslím, že by som ju mohla mať rada, ale vôbec sa k tebe nehodí. A pán Purnell je pridelený mne, však? Aké vzrušujúce."

„Možno by si sa mala rozhodnúť chytiť ho do osídel," uškrnul sa lord Eden. „Mohli by sme mať dvojitú svadbu, Mad."

„Ušetri ma toho," striaslo ju. „Myslím, že zájdem do dediny a objednám si desať starodievockých klobúkov. Veľkých. Zakryjú mi oči aj uši, aby som odolala silnému pokušeniu flirtovať s pánom Purnellom. Radšej by som flirtovala s aligátorom! Ach, Dom, nepočuješ prichádzať koč?"

Obaja stíchli a pozorne počúvali. Potom lord Eden prešiel k oknu a vyzrel von.

„Cez dážď a stromy nevidím nič," pokrútil hlavou. „Ale určite počujem kone. Poď, Mad, mali by sme byť s Edmundom, keď bude vítať hostí."

„Myslíš, že by sa ti podarilo volať ma na verejnosti Madeline?" spýtala sa. „To druhé je také ponižujúce, Dom."

Alexandra ticho sedela a pozerala von cez okno idúceho koča. Uľavilo sa jej, že jej matka napokon stíchla. Lady Beckworthová takmer nezavrela ústa, odkedy vyšli z Londýna, čo bolo deň predtým. Mýto bolo podľa nej priveľké na to, že v koči cestovali samy dve; neželala si, aby Alexandra otvárala okno, takže sa nemohla nadýchnuť čerstvého vzduchu ani pozhovárať sa s Jamesom, ktorý šiel na koni vedľa nich; služby v hostincoch, kde sa zastavili, aby sa najedli, boli podľa nej neporiadne - sluhovia by sa neboli odvážili správať sa tak, keby s nimi bol jej manžel lord Beckworth; periny v hostinci, kde v noci spali, neboli poriadne vyvetrané, ale mali tam radšej ostať spať ďalšiu noc než riskovať cestu v dnešnom daždivom počasí.

Lady Beckworthová bola celý deň vydesená, že by sa ich koč mohol v blate prevrátiť. A koč sa naozaj niekoľkokrát povážlivo zaknísal a pošmykol. Jamesovi sa však podmienky na cestu zdali dostatočne vhodné a Alexandra verila úsudku svojho brata. Teraz sa otočili a prešli cez veľkolepú železnú bránu Amberley Court okolo kamenného strážneho domčeka a ukláňajúceho sa portiera a napokon sa rozhostilo ticho, keď čakali, kým zazrú dom. Prechádzali po kľukatej ceste husto lemovanej stromami. Vyzeralo to, akoby boli v začarovanom svete. James popchol koňa a zaradil sa pred nich, lebo cesta bola priúzka, aby vedľa seba šli koč aj kôň.

Alexandra cítila, ako sa jej rozbúchalo srdce. Naozaj nechcela byť tam, kde bola. Napriek všetkej pozornosti, ktorej sa dostalo tej udalosti, si stále nezvykla na svoj nový stav snúbenice grófa z Amberley. Bolo dosť zvláštne, že ona, ktorá nikdy nepoznala slobodu a ani nečakala, že ju spozná, okrem veľmi relatívneho spôsobu ako manželka, ju na okamih zahliadla, takmer okamžite stratila a teraz po nej vášnivo túžila.

No aj ten okamih, na ktorý ju zahliadla, bol prchavý. Ako by mohla byť slobodná? Ak by lord Amberley nebol obnovil svoju ponuku po tom, čo ju jeho milosť vojvoda odmietol, oslobodila by sa od nadvlády muža? Stále by patrila svojmu otcovi a po celý zvyšok života - svojho či jeho - by nemohla očakávať ďalšie ponuky na sobáš. Jej osud by bol, mierne povedané, nezávideniahodný.

Prečo sa teda stále nezmierila s tým, že sa vydá za grófa z Amberley? Nebol to nepríjemný muž. Vlastne asi bude oveľa milší a zhovievavejší manžel, ako by bol vojvoda z Peterleigh. Je mladší a príťažlivejší. A počas tých niekoľkých príležitostí, keď boli spolu, kým sa asi pred týždňom vrátil na vidiek, sa k nej správal nápadne zdvorilo. Najmä na ich zásnubnej oslave sa usiloval vyzerať naozaj hrdý, že je s ňou zasnúbený.

Prečo sa zaňho teda nechce vydať dobrovoľne? Azda z hrdosti? Ako by sa mohla vydať za muža, keď vedela, že jej ponúkol manželstvo len preto, lebo cítil, že je to jeho povinnosť? Určite si neželá oženiť sa s ňou. Je to pekný a moderný muž. Ona je jednoduchá, nemoderná žena, ktorá sa v Londýne cíti neistá. Nemala ani poňatia, ako pokračovať. Až do svojho príchodu do Londýna netušila, aký odlišný život vedie v porovnaní so svojimi vrstovníkmi. Nevedela, ako sa má zabávať ani ako sa smiať. Vôbec si nebola istá, ako má vyjadriť svoje pocity. Celý život ju učili, že sebaovládanie je jednou z najdôležitejších cností, ktoré treba rozvíjať.

Potom nie je možné, aby sa páčila grófovi z Amberley. A ona sa zaňho nemôže dobrovoľne vydať, keď to vie. Život doma s ockom by bol vhodnejší. Aspoň je to život, ktorý pozná.
A páči sa jej lord Amberley? pýtala sa sama seba a pozerala pomedzi stromy vedľa koča. Ako to mala vedieť? V Londýne ani nemali príležitosť spoznať sa. Správal sa k nej čestne a zaobchádzal s ňou veľmi milo a zdvorilo. Bol dokonalý džentlmen. Ale dokonalý džentlmen nie je skutočný. Gróf z Amberley bol. Ale ona tú osobu ešte nevidela. Je pre ňu úplný cudzinec. Cudzinec, ku ktorému napriek všetkému stále cíti odpor.

Úplne ju znepokojoval. Pri džentlmenovi, ktorý mal také prirodzené, šarmantné spôsoby a také usmievavé modré oči, to bolo absurdné priznanie. Ale aj tak to bola pravda. Nikdy sa tak veľmi nebála nijakého pohľadu. Veľmi sa bála pozrieť do očí lorda Amberleyho, bála sa... čoho? Že sa utopí? Nepoznala lepšie slovo, ktoré by vystihovalo jej pocit.
A nikdy sa väčšmi nebála nijakých rúk. Ach, azda ockových - veľkých rúk s hrubými prstami, ktoré vedeli spôsobiť bolesť, až si človek rozhrýzol ústa znútra do živého. Ale báť sa rúk, ktoré nenaznačili ani kúsok násilia voči nej? Ruky lorda Amberleyho mali dlhé prsty s dokonalou manikúrou, ale aj tak vyzerali silné. Hrozila sa však ich dotyku. Vyvolávali v nej nepríjemné túžby, ktoré nevedela potlačiť a nechcela ich cítiť. Upozorňovali ju na jej neprebudenú ženskosť.

Bála sa grófa z Amberley, lebo cítila, že by z nej mohol spraviť ženu, akou vždy túžila byť, ale bála sa ňou skutočne stať.

Potom tu ešte bola jeho milenka. Žena, ktorej je zvyknutý dotýkať sa. A žena, ktorej skúsenosti Alexandru ponížia a dajú jej pocítiť, že je úbohá. Nikdy necítila, že by za niečo stála, avšak snívala o tom, že bude vojvodkyňa, významná osoba. Nuž, bude grófka, aj to je významné. Ale je lapená do manželstva s človekom, ktorý ju vlastne nechce a ktorý bude venovať všetku svoju pozornosť milenke.

Našťastie pre Alexandrin pokoj v duši odvrátil jej pozornosť od takých myšlienok výkrik jej matky vedľa nej. Prudko obrátila hlavu a zbadala, že stromy na druhej strane cesty ustúpili do prázdna. Aj cez dážď videla očarujúcu panorámu, ktorá sa rozprestierala pod nimi. Ocitli sa na úbočí kopca nad hlbokým a širokým údolím, ktorým sa kľukatila rieka. V údolí videla stromy, lúky, pestované trávniky, fontány, okrasné záhrady a oblúkový kamenný most. Na úpätí kopca týčiaceho sa oproti dominovalo všetkému panské sídlo v palladiovskom štýle, ktorého veľkoleposť jej aj takto na diaľku vyrazila dych.

„Ach!" Alexandra otvorila ústa, aj keď jej z nich nevyšla ani hláska.

„V tomto blate sa nám tam nepodarí dostať!" bedákala lady Beckworthová a tápavo hľadala v kabelke vreckovku. „Prevrátime sa a budeme sa kotúľať až do údolia. Zabijeme sa. Alexandra, zaklop na prednú stenu a zastav kočiša."

Kým však Alexandra stihla poslúchnuť, pri ich okienku sa objavil Purnell. V tej chvíli koč zastal. Alexandra okienko stiahla.

„Nehrozí vám žiadne nebezpečenstvo," povedal a naklonil sa k nim, až mu z okraja klobúka stiekol prameň vody. „Cesta je hlboko vykladaná kameňom. A spád nie je taký prudký, ako sa odtiaľto zdá. Cesta klesá veľmi pozvoľna. Stalo sa niečo, mama?"

„Tvoj ocko by to nikdy nedovolil," odvetila mdlo spoza vreckovky. „Vzal by nás do najbližšieho hostinca, James."

„Nedovolil by som si riskovať tvoj život, mama," upokojoval ju, „ani Alexin. Alex, zastri závesy na oknách. Mama nebude taká vyľakaná, keď sa nebude môcť pozerať dole."

Brat so sestrou si vymenili vrúcne úsmevy, kým James popchol svojho koňa. Na okamih položil ruku v prevlhnutej rukavici na jej ruky na okne a stisol ich, keď pozrel do údolia na dom. Alexandru to utešilo. Vedela, že to súcitné gesto nemalo nič do činenia s blatistými cestami ani s klesaním do údolia.

Nezastrela závesy, ako jej kázal brat. Matka upriamila pozornosť na Bibliu, ktorú vzala zo sedadla oproti a položila si ju do lona. Pery sa jej hýbali v tichej modlitbe. Alexandra s rastúcim úžasom a úzkosťou pozerala na dom a záhrady rozprestierajúce sa v údolí.

Lord Amberley videl z diaľky, ako sa blížia dva koče a jazdec. Sedel v dlhej galérii s vysokými oknami otočenými na východ k úbočiu kopca, kadiaľ viedol hlavný prístup k domu. Napoly očakával, že ich príchod bude odložený na ďalší deň. Mnoho ľudí v daždivom počasí radšej nejazdilo po anglických cestách. Napriek tomu tam sedel, nebol schopný pustiť sa do niečoho iného.

Zasnúbenie teraz vyzeralo oveľa reálnejšie, než keď bol v Londýne či počas týždňa, ktorý strávil doma. V Londýne sa natoľko staral, aby zachránil slečnu Purnellovú pred nezaslúženým vylúčením zo spoločnosti, a potom sa tak sústredil na to, aby ju opäť plne akceptovali všetci, čo boli pripravení vyhýbať sa jej, že takmer nemal čas zvážiť, aký dosah bude naňho mať jeho zasnúbenie.

Počas týždňa sa mu príchod slečny Purnellovej videl vzdialený. Musel dohnať všetko, čo sa týkalo pozemkov, na ktoré počas jeho neprítomnosti dohliadal šafár. Až včera a dnes naňho úplne doľahlo, že k nemu domov príde jeho snúbenica. Nielen návštevníčka, ktorú zabaví a po primeranej dobe jej zakýva na rozlúčku. Jeho snúbenica. Jeho budúca manželka. Žena, ktorá s ním bude obývať tento dom až do konca života.

Bolo zvláštne, až na smiech, že si nevedel vybaviť tvár slečny Purnellovej. Pamätal si vysokú ženu s hrdým a disciplinovaným držaním tela. Videl jej tmavé vlasy v strohom účese.

Ale na mieste, kde mala mať tvár, bolo prázdno. Vedel, že je zdržanlivá a často nezúčastnená. Mala tmavé oči. Ale nevedel si vybaviť v mysli jej živý obraz. Pamätal si iba jej rozšírené tmavé oči, zapýrené líca a suché pery, divé a bujné vlnité vlasy, dlhé, pekne tvarované nohy a posteľ, ktorá bola lákavo rozostlaná.

Nebola to však slečna Purnellová, akú poznal. Ten prvý raz ho pamäť zradila. Keď ju uvidel druhýkrát, bola to úplne iná žena. V zápale chvíle si ju jeho predstavivosť vykreslila pôvabne. Slečna Purnellová nebola veľmi pôvabná a ani mimoriadne atraktívna. Len zriedka prehovorila a bola upätá a odmeraná, takže bolo ťažké predstaviť si, že aj ona je z mäsa a kostí. Strhla sa pri každom jeho dotyku.
A to má byť žena, s ktorou sa ožení. Toto je žena, s ktorou sa musí deliť o svoj domov, svoju posteľ, seba samého. Jeho spoločníčka. Jeho najbližšia osoba. Jeho milenka. Matka jeho detí.

Bola to skľučujúca vyhliadka.

Keď lord Amberley zbadal koče, vstal. Pozoroval, ako pomaly klesajú do údolia. Nehrozilo im žiadne nebezpečenstvo. Kamene na ceste zabraňovali, aby sa koňom pokĺzli kopytá alebo kočom kolesá, dokonca aj v tom najhoršom počasí, ale cudzí ľudia sa prirodzene báli svahu na jednej strane cesty. Jazdcom musí byť James Purnell, odhadol. Slečna Purnellová a jej matka sú v prvom koči. Druhý, menší a jednoduchší, je nepochybne batožinový koč. Purnell si možno vezie komorníka a lady Beckworthová a slečna Purnellová slúžku, hoci to nebolo potrebné. Mal dosť sluhov, ktorých by im pridelil.

Lord Amberley vyšiel z galérie a prešiel do veľkej mramorovej haly, keď si všimol, že koče došli až na dno údolia a mali namierené ku kamennému mostu, potom obídu barokovú záhradu a napokon zastavia pred mramorovými schodmi pri hlavnom vchode. Bez ohľadu na to, že pršalo, chcel byť na schodoch a uvítať svojich hostí. Urobil by to pre ktoréhokoľvek návštevníka. V prípade jeho nevesty by ho vnútri nezadržala ani snehová búrka.

Pozdravil Jamesa Purnella, ktorý zoskočil z koňa. Kočiš vyklopil schodíky koča a pomohol vystúpiť lady Beckworthovej.

„Dobrý deň, madam." Lord Amberley jej chytil ruku a uklonil sa nad ňou. „Veľmi ma teší, že ste sa sem dostali bez ujmy. Vitajte v Amberley Court."

Keď Purnell ponúkol matke rameno a súril ju hore schodmi, aby boli čo najskôr v suchu, obrátil sa ku koču. Lord Amberley zastavil kočiša a sám vystrel ruku k slečne Purnellovej. Po chvíľke váhania mu do nej vložila svoju.

„Vitajte, moja drahá," pozdravil ju a usmial sa jej do očí. „Vitajte vo svojom budúcom domove."

Schodíky koča boli klzké od dažďa. Pustil jej ruku, chytil ju za pás a zniesol ju na zem.

„Neprší tu stále, sľubujem," povedal mierne a všimol si, ako rýchlo cúvla pred jeho dotykom. „Špeciálne pre vás som objednal slnko a teplo. Poďte dnu. Určite sa chcete zahriať a dať si čaj."

Ponúkol jej rameno a rýchlo s ňou vyšiel po schodoch. Uvedomila si vôbec, že ešte nepreriekla ani slovo? uvažoval. Znova na ňu pozrel, keď vošli do haly. Áno, takto vyzerá jej tvár, samozrejme. Každá črta tam, kde má byť. Mramorová tvár. Tvár sochy. Tvár, ktorá podľa nálady vie byť nepekná aj mimoriadne pôvabná. Za dobu, čo sa s ňou poznal, sa zdalo, že ešte nemala nijakú náladu. Azda okrem tej prvej príležitosti.

Mala veľmi tenký pás. Keď ju pred chvíľou zdvihol, prekvapilo ho, že je ľahučká ako pierko.

Lord Amberley obrátil pozornosť k ostatným hosťom. A náhle zavládol ruch a zmätok. Odniekiaľ sa tu vzala jeho matka, sir Cedric Harvey, Dominic a Madeline a všetci pozdravovali hostí.

Podvečer dážď ustal, mraky sa rozptýlili a nad západným kopcom sa objavilo slabé slnko. Tráva bola vlhká, ale lord Amberley navrhol svojej snúbenici, aby sa po večeri poprechádzali v záhrade.

„Chodníky sú vysypané štrkom," vysvetlil, „nenavlhne vám lem šiat."

Lady Amberleyová, ktorá sa potešila pri myšlienke na čerstvý vzduch a trochu pohybu, bola nútená ostať vnútri, lebo lady Beckworthová sa ospravedlnila, že je vyčerpaná z cesty. Sir Cedric Harvey ostal s nimi. Lord Eden tiež ostal dnu, keď si uvedomil, že by jeho prítomnosť vytvorila nepárne číslo. Sestra ho obdarovala vražedným pohľadom, lebo už prisľúbila, že pôjde na prechádzku, a očakávalo sa od nej, že bude robiť spoločnosť Jamesovi Purnellovi.

Keď vyšli z domu, Alexandra si držala konce šálu, a lorda Amberleyho chytila pod ramenom až vo chvíli, keď bolo očividné, že nechytiť ho by bolo hrubé. Nebol oveľa vyšší od nej, určite nie taký vysoký ako ocko alebo James. Možno aj preto sa s ním cíti tak nepohodlne, pomyslela si, keď ju viedol cez dláždenú terasu k záhradám, ktoré sa tiahli na východ od domu. Nemohla sa skryť za jeho plecami, ako by mohla za nejakým vyšším mužom.

„Som sklamaný, že pršalo, keď ste prišli," ozval sa. „Chcel som, aby ste z kopcov videli dom a záhrady vo všetkej ich nádhere. Som na oboje veľmi hrdý."

„Vyzerali nádherne aj v daždi, mylord," odvetila. „Vôbec som netušila, že Amberley Court vyzerá tak dobre."

„Vďačím za to vzdialenému predkovi," povedal, „alebo azda politickým podmienkam v tom čase. Pôvodný dom postavili v tomto údolí v časoch kráľovnej Alžbety na obranné účely. Sme len dve míle od mora. Akýkoľvek dom postavený hore na rovine by bol z mora viditeľný. A myslím, že situovaný v oveľa menej atraktívnom prostredí."

„James vravel, že asi budeme blízko mora," pritakala. „Ale toto nie je pôvodný dom, všakže, mylord?"

„Nie," odvetil. „Pred osemdesiatimi rokmi zhorel do tla. Ten požiar znamenal veľkú tragédiu. Zničil mnoho starých rodinných pokladov. Avšak moji starí rodičia mali vynikajúci vkus. Dali postaviť súčasný dom a moja stará matka riadila vytvorenie týchto záhrad. Zhora z kopcov ich možno vidieť v celej geometrickej presnosti. Vezmem vás ta, keď bude svietiť slnko, a uvidíte to na vlastné oči."

„Máte šťastie, že žijete v tejto časti krajiny, mylord," povedala. „Yorkshire je trochu ponurý, hoci som tam prežila celý život."

„Ale nie ďalšiu časť svojho života," odvetil. „Zabúdate, že toto bude aj váš domov, keď sa zoberieme."

Pri tých slovách sa jej usmial veľmi priamo do očí a končekmi prstov sa dotkol jej ruky. Alexandra stuhla a rýchlo sa poobzerala, či sú James a lady Madeline stále blízko. Prechádzali sa iným chodníkom, ale stále ich bolo vidno.

„Rád by som si myslel, že naše zasnúbenie sa naozaj začína dnes," povedal. „Považujem vás za viac ako obyčajného hosťa. Myslíte, že by ste sa odhodlali volať ma menom? Volám sa Edmund. A môžem vás volať Alexandra?"

„Ak si to želáte, mylord," odvetila neisto. Učili ju, že je neúctivé volať krstným menom niekoho iného okrem sluhov a súrodencov.

„Ale necítili by ste sa pri tom dobre?" spýtal sa. Zastal a obrátil sa k nej. Bol tak blízko, až ju to dusilo.

„Nie," priznala. „V našej rodine sa to nerobí. Mama a ocko sa neoslovujú menom. Ale nech je tak, ako si želáte."

„Nemusí byť," namietol. „Vravíte to len preto, že som muž? Odmietam získať váš súhlas na základe takého nezmyslu. Mama mala pravdu v tom, čo vám povedala v divadle. Nesmiete pristúpiť na niečo len preto, že som s vami zasnúbený, a neskôr, že som váš manžel. Pristúpte na to len vtedy, keď so mnou budete súhlasiť. Alebo so mnou nesúhlaste a hádajte sa a bojujte za svoj názor, ak to bude potrebné." Usmial sa na ňu a modré oči mu iskrili.

Ona sa však neuvoľnila a nepridala sa k jeho smiechu. „Ako by som mohla?" povedala trochu trpko. „Naša spoločnosť a, čo je dôležitejšie, náboženstvo sú úplne postavené na myšlienke, že ženy sú podriadené svojim otcom a manželom. Môže to byť inak?"

„Myslím, že áno," odvetil a úsmev mu pohasol. „Nesúhlasím s vaším odkazom na Písmo, ak ste svoje názory naozaj prebrali odtiaľ. Mne sa zdá, že žena bola stvorená ako rovná mužovi. Adam sa nudil, skôr než bola stvorená Eva, nie? Nestvorili ju preto, lebo potreboval niekoho, nad kým by mohol vládnuť. Veď už mal svet plný tvorov, na ktorých mohol uplatniť svoju lásku k moci. On potreboval spoločníka, niekoho, na čom dôvtipe by si cibril svoj vlastný, niekoho, s kým by mohol diskutovať, hádať sa, bojovať, smiať sa. Niekoho, koho by miloval, nič iné. Čo vo mne vlastne vyvolalo túto kázeň?" Znova sa usmieval.

,A napriek tomu," ozvala sa ticho, „keď sa muži rozhodnú, že sa žena musí vydať, nemá veľmi na výber. Keď sa muži rozhodnú, že česť im diktuje isté konanie, česť sa stáva dôležitejšou ako vôľa ženy."
Z tváre mu zmizol úsmev. „Narážate na seba?" spýtal sa. „Predpokladám, že ste boli prinútená zasnúbiť sa. Ale bolo to skôr okolnosťami než vôľou mužov. Vyvinul na vás otec neprimeraný nátlak? Povedali ste ,muži', nie ,muž'. Som ten druhý ja? Alebo Dominic? Azda v tom je kus pravdy. Nepochybne. Pripúšťam, sme slabé stvorenia. Niekedy je nemožné rozoznať, ktoré konanie je správne a ktoré nesprávne."

Alexandra len zdvihla bradu.

„Ale prečo sme takí vážni?" spýtal sa. „Myslím, že otázka znela, či sa budeme oslovovať ,mylorď a ,slečna Purnellová', alebo je vhodné tykať si a oslovovať sa ,Edmunď a .Alexandra'. Nateraz teda zachováme formálnosť, keďže si to želáte. Ale po uzavretí manželstve už nie. Aspoň ja sa za to budem biť. Nemyslím, že by som dokázal volať svoju manželku ,lady Amberleyová' alebo ,mylady'."

„Môžete ma volať Alex," ozvala sa náhle. „Tak ma volá James. Mám to radšej ako svoje celé meno."

Znova jej vzal ruku a pretiahol si ju pod rameno. Usmial sa. „Tak teda Alex'," súhlasil. „Ďakujem. Som dvojnásobne poctený, že môžem používať skrátenú formu ako tvoj brat. Máš ho rada, však?"

„Je pre mňa najdrahším človekom na svete," odvetila.

„Mnoho ľudí ho nemá rado, lebo je vážny, často mlčí a je cynický. Stratil vieru vo svet a to je hrozné, nech sa to už stane komukoľvek. Ale ja ho poznám takého, aký je v skutočnosti. A aký kedysi bol."

Na okamih zavládlo ticho. Stáli a pozerali do dúhových farieb, ktoré vytvárali jemné kvapôčky vody z mramorovej fontány na jednej strane záhrady. „Z toho, čo som videl," ozval sa, „myslím, že ti opätuje úctu. Veľmi ma to teší. Myslím, že to musí byť dobrý pocit, vyvolávať v tebe takú oddanosť a náklonnosť, Alex."

Pri zvuku svojho mena na jeho perách sa zachvela. Akoby ju pohladil. „Obávam sa, že som vo svojom živote nepoznala veľa ľudí," povedala. „James mi je všetkým. Zahrnula som ho svojou láskou. Edmund." Jeho meno vyhŕkla úplne na záver, uviedlo ju to do rozpakov a vytiahla si ruku spod jeho ramena. Podišla k okraju nádrže, do ktorej tiekla voda. Vystrela ruku k spŕške vody.

„Zajtra ti ukážem dom," povedal jej spoza chrbta. „Dúfam, že ho budeš mať rada rovnako, ako ho mám rád ja." Jeho hlas znel takmer túžobne.







 10
MADELINE SA CÍTILA, akoby jej úsmev na perách stŕpol. Nevedela by prestať usmievať sa, ani keby chcela. Odhodlane rapotala ďalej, aj keď od svojho spoločníka zriedka počula viac ako jednoslabičné odpovede. O čom by sa mohli rozprávať? Ani si nepamätala, že by niekedy musela rozmýšľať o téme rozhovoru. Rozprávanie zvyčajne vychádzalo z nej alebo bolo okolo nej. Na druhej strane však ešte nikdy nestretla nikoho, ako bol pán Purnell: mlčanlivý, stále zadumaný a znepokojivo pekný.

„Máte rád more?" spýtala sa. Viedla ho iným chodníkom, než ktorým šla jeho sestra s Edmundom. Bála sa, že by mohli počuť ich konverzáciu, alebo skôr jej nedostatok, a považovali by ju za hlúpu. „Sme blízko pri ňom, len dve míle od pobrežia."

„Mám ho rád," odvetil. „Predstavuje únik z tohto ostrova."

Vyplašené naňho pozrela a pocítila nutkanie, ktoré mala, odkedy vyšli na prechádzku: načiahnuť ruku a odhrnúť mu z čela prameň tmavých vlasov. Odolala mu rovnako ako vtedy.

„Vy chcete uniknúť?" začudovala sa.

Meravo kývol hlavou. „Na tomto pobreží ma drží len jediná vec," odpovedal.

Kým sa Madeline stihla ovládnuť, podľahla zvedavosti: „A čo?"

Nemyslela si, že jej odpovie. Pozrel na ňu a tvár mal bezvýraznú. „Moja sestra," povedal odmerane.

„Slečna Purnellová?" prekvapene sa spýtala a zahla na chodník, ktorým sa tým dvom ešte väčšmi vzdialili. „Ale ona je už dobre zabezpečená, pane. Je zasnúbená s mojím bratom."

Neodpovedal. Ukradomky mu pozrela do tváre, ale nedokázala odhadnúť jeho výraz. Pohŕdanie? Ale nie, vidí tam niečo, čo tam vôbec nie je.

„Naozaj každá dáma by bola šťastná, keby mala za manžela Edmunda," ozvala sa prudšie, ako mala v úmysle. „Je dobrý a veľmi spoľahlivý. Nemusíte sa o svoju sestru vôbec obávať."

Opäť kývol hlavou. ,Ako poviete," odvetil.

Madeline cítila okrem podráždenia vyvolaného jeho mlčaním už aj hnev. „Ak je slečna Purnellová aspoň napoly taká dobrá a zodpovedná ako on, budú spolu naozaj šťastní," vyhlásila.

Znova si myslela, že neodpovie. Náhle zastal vedľa fontány, ktorá mala náprotivok na opačnom konci záhrady, a voľne kĺzal rukou vo vode nádrže. „Alex nie je obyčajné dievča," povedal ticho. „Nemá bežnú výchovu. Je v nej dobrota, milosť a, áno, mnoho ďalších dobrých vlastností. Ale sú hlboko potlačené. Neviem, či nejaký muž alebo žena má schopnosť alebo pochopenie, aby ich dostal von."

To bol najdlhší prejav, aký od neho Madeline počula. Cítila takmer ohromujúce nutkanie položiť mu na rukáv utešujúcu ruku. Pevne zovrela ruky za sebou.

„Bude moja sestra," ozvala sa. „Som odhodlaná pokúsiť sa stať jej priateľkou. Rovnako aj mama a Dominic. Kam by ste šli, pán Purnell?"

„Kam?" spýtal sa bezvýrazné, otriasol si vodu z ruky a opäť vykročil vedľa nej.

„Ak by ste odišli z Anglicka, kam by ste šli?"

Pokrčil plecami. „Na tom nezáleží," odvetil. „Preč odtiaľto. Preč z Anglicka. To je to najdôležitejšie."

„Preč od seba?" zaváhala. „Chcete utiecť sám pred sebou, pane? Ale to sa nedá. Seba si musíte vziať všade, kam pôjdete."

Len čo to vyslovila, oľutovala to. Bolo to naozaj trúfalé a urážlivé, aj keď to asi bola pravda. Prebodli ju prenikavé tmavé oči, až mala pocit, že musí vidieť kvety za ňou. Na tvári sa mu opäť usadila maska.

„Ste filozofka," povedal stroho. „Myslel som, že ste len veľmi pekný a hlúpy produkt modernej spoločnosti."

Madeline sa mykla. Predpokladala, že teraz, keď si vymenili ponižujúce urážky, sú si vyrovnaní. Hoci svoje slová nemyslela ako urážku. Bolo také ťažké mať rád pána Purnella, až sa zdalo pravdepodobné, že sa sám nemá rád. Ak by sa to naučil, azda by sa k nemu ľudia správali vľúdnejšie a on by bol šťastnejší. Potom by necítil potrebu uniknúť.

„Dosť často jazdíme na koňoch k moru," povedala. „Sú tam nádherné útesy a krásna široká piesková pláž. Možno by sme tam zajtra mohli ísť. Myslím, že Dominic chcel pozvať slečnu Purnellovú. Jazdíte obaja?"

Stroho prikývol.

Tým sa táto časť konverzácie skončila, pomyslela si a v duchu si vzdychla. Čo ďalej? O počasí? O spomienkach na Londýn? O dome a jeho veľkoleposti? O jeho ceste? O domove? O čom?

„Dominic chce vstúpiť do armády," povedala, „hoci mama a ja sme rázne proti tomu. Mama stratila vo vojne dvoch bratov a nedokázala by sa zmieriť s tým, že by sa čosi podobné mohlo stať Dominicovi. A ja ho nemôžem nechať odísť. Sme dvojčatá, medzi nami je zvláštne puto. Nenašla by som chvíľku pokoja, keby bol v Španielsku. Počula som, že tamojšia horúčava, dažde a bahno sú rovnako hrozné ako útoky nepriateľa, aj keď si nemyslím, že je to úplne pravda. Od bahna a dažďa by predsa nezomrelo tak mnoho mužov, však? Aj keď som počula, že viacerých už zabila horúčava, lebo pochodujú s ťažkou výzbrojou a nemajú dostatok vody a iných zásob."

Táraj, táraj, pomyslela si, keď počúvala vlastný hlas. Práve ju nazval veľmi hlúpou. Prečo si pri ňom naozaj pripadala hlúpa? Pri iných mužoch sa vždy cítila zaujímavá a vtipná.

James Purnell, ktorý kráčal vedľa nej s očami prechádzajúcimi ponad starostlivo kultivované živé ploty zo zimozelene a záhony kvetov a štrkové chodníky, ju však takmer nepočúval. Čo ho prinútilo povedať, že chce uniknúť? Ešte nikdy pred nikým nevyslovil svoje najtajnejšie túžby, aj keď si myslel, že Alex o nich vie. A teraz odhalil časť svojej duše mladej dáme, ktorú považoval za atraktívnu, a opovrhoval za to sám sebou. Pred mnohými rokmi si prisahal, že už nikdy nikomu nedovolí nahliadnuť do jeho duše. Už nikomu nedá príležitosť, aby mu ublížil.

„Vojaci musia prijať riziko," povedal. „Ale to vlastne musíme do istej miery všetci. Život je tiež riziko."

Ale riziko sa dá zmenšiť, pomyslel si, ak si človek nasadí brnenie a dá si pozor, aby ho už nikdy nesňal.

Nasledujúce ráno po raňajkách zišla Alexandra dole a cítila sa takmer veselo. Slnko svietilo a premenilo výhľad z jej spálne z pekného na úžasný. A pôjde si zajazdiť s lordom Edenom, lady Madeline a Jamesom. Lord Amberley sa má ráno venovať práci okolo majetku, aby mohol popoludnie venovať im a ukázať im dom.

Jazda na koni bola vždy jej obľúbenou činnosťou vonku. Rada chodila jazdiť do vresoviska a všetkými zmyslami vpíjala jeho divokosť. Nikdy jej nedovolili ísť samej a mala prísne zakázané cválať. Podľa jej otca to bola divoká a neženská činnosť. Tento jediný zákaz však často porušovala. Keď bola s Jamesom, často sa navzájom vyzývali na preteky a cválali po vresovisku opreteky s vetrom, takže bolo ohromujúce, že sa ani jednému z nich nikdy nič nestalo.

Vyšla na terasu a už vtedy vedela, že sa jej to ráno bude páčiť. Lord Eden povedal, že pôjdu dole na pláž. To bude nový a určite úžasný zážitok.

Jej traja spoločníci už boli vonku a sedeli na koňoch. Boli tam aj Anna a Walter Carringtonovci a lord Amberley, ktorý držal hlavu tmavej kobyly s dámskym sedlom. Alexandre sa na prvý pohľad zapáčila.

„Slečna Purnellová," zvolala Anna s rozžiarenou dychtivou tvárou a podišla na koni bližšie, len čo sa Alexandra objavila na mramorových schodoch. „Walter a ja sme sa prišli presvedčiť, či ste došli bezpečne. Mama nám to dovolila, aj keď nás varovala, aby sme vás nerušili, lebo ste pravdepodobne unavená z cesty. Ale idete na pláž. Smieme ísť s vami? Dominic vraví, že ak budete súhlasiť, tak smieme. Prosím!"

Alexandra sa usmiala. „Ahoj, Anna," pozdravila ju. „Samozrejme, nemám námietky, aby ste šli s nami. Ale nejazdili ste dnes ráno už priveľa?"

„Len tri míle," odvetilo dievča a nejasne ukázalo na kopec za domom. „Čoskoro uvidíte náš dom. Mama vás pozve, hoci nepotrebujete pozvanie. Dominic alebo Madeline vás privedú, kedykoľvek si to budete želať. Príďte čím skôr. Chcem vám ukázať svojho žrebčeka a sučku. Mojej sučke sa práve narodili šteniatka - sú štyri. Sú najkrajšie na svete."

„Anna," smial sa lord Amberley a priviedol kobylu k Alexandre. „Zastav sa a nadýchni sa, drahá. A nemohol by som ja priviesť slečnu Purnellovú, aby sa pozrela na žrebčeka a šteniatka? Prečo som o nich ešte nepočul? Nie, neodpovedaj. Myslím, že všetci sú pripravení vyraziť."

„Smiem ísť s tebou, Dominic?" spýtala sa Anna a popchla svojho koňa k nemu.

Lord Amberley sa obrátil k Alexandre. „Tak rád by som šiel s vami," povedal. „Nanešťastie mám schôdzku s účtovnými knihami. Akosi sa mi nezdajú také príťažlivé ako jazda na koni. Budem si musieť pripomínať, že celé popoludnie strávim s tebou. Teším sa na to, ako ti ukážem dom. Varujem ťa, že som naň nadmerne hrdý." Mal takmer chlapčenský úsmev.

Alexandra sa cítila veľmi vinná, keď vložila nohu v čižme do jeho zovretých rúk a dovolila mu, aby jej pomohol vysadnúť. Nevedela sa dočkať, kým od neho odíde. Jeho prítomnosť ju dusila, tak veľmi ho vnímala - jeho široké plecia, husté tmavé vlasy, intenzívne modré oči -, že sa nedokázala sústrediť na nič iné. Chcela si voľne zajazdiť, byť sama so svojimi pocitmi ako zvyčajne. Nevedela, ako sa vyrovnať s takými intenzívnymi fyzickými pocitmi.

„Uvidíme sa pri obede, Alex," rozlúčil sa a ustúpil, aby sa mohla pridať k Madeline.

„Áno," odvetila a zovrelo jej hrdlo, že použil jej meno. Nevedela sa prinútiť vysloviť jeho. Pokúsila sa naňho usmiať. Prečo bola jej tvár taká stuhnutá, keď bola s ním, takže každý výraz musela vytvoriť s vedomým úsilím?

„Podľa Waltera je dnes ráno odliv," povedala Madeline. „Som rada. Pláž je pri odlive oveľa väčšia. Uvidíte, aká je nádherná. Päť míľ prekrásneho zlatého piesku, slečna Purnellová, a takmer míľa od útesov k brehu mora. Keď je príliv, voda siaha až k útesom, takže pláž takmer nie je vidieť."

„More nepoznám," odvetila Alexandra. „Ale milujem divokú prírodu. Mám rada vresoviská pri našom dome, hoci sú pusté a v zlom počasí ponuré."

„More nie je nikdy ponuré," poznamenala Madeline. „Je zakaždým iné. Mama vraví, že je to veľmi frustrujúce. Veľmi rada ho maľuje, ale vraví, že v maľbe nikdy nedokáže zachytiť to, čo vidí očami. Čo sa týka mňa, ja som to nikdy neskúšala. Radšej maľujem niečo, čo je nehybné a nemení sa. Maľujete?"

„Je to jedna z mojich najväčších záľub," priznala Alexandra, „hoci si nemyslím, že mám veľké nadanie. Ale mám pochopenie pre lady Amberleyovú. Nikdy nedokážem celkom verne reprodukovať, čo vidím a cítim. Ale azda práve v tom tkvie pôvab maľovania. Kde by bolo uspokojenie v tom, čo dokážeme robiť dokonale? Nebola by to nijaká výzva."

Madeline sa zasmiala. „S mamou budete vychádzať naozaj vynikajúco," povedala. „Mimochodom, nebudeme si tykať? Nerada vás volám slečna Purnellová. Znie to, akoby ste boli stará dievka. A všimla som si, že ste ma pri raňajkách oslovovali lady Madeline. Znie to príšerne formálne, keď sa máme stať sestrami, nemyslíte?"

Alexandra sa usmiala. Vyzeralo to, že neformálnosť majú Rainovci v rodine. Hoci jej takýto prístup nebol dôverne známy, nebola si istá, že sa jej nepáči. „Dobre teda," privolila. „Myslím, že je to dobrý nápad, Madeline."

Pozrela si detailnejšie svoju spoločníčku, kým šli ďalej a zhovárali sa. Závidela jej. Aké to musí byť nádherné, tešiť sa tak zo života. Madeline nebola krásna očividným spôsobom. Mala pravidelné črty a ani vlasy nemali mimoriadnu farbu. Ani výškou a stavbou tela sa veľmi nelíšila od Alexandry. Jej jediná nezvyčajná črta boli tmavozelené oči. A aj napriek tomu vyvolávala dojem mimoriadne živej krásy. V tvári a pôvabných, energických pohyboch tela sa plnou silou odrážala jej optimistická povaha.

„Každú chvíľu by sme mali zahliadnuť more," tešila sa Madeline. Zvýšila hlas, aby ju počula aj skupinka štyroch jazdcov pred nimi. „Keď prvýkrát vidíte vodu, vyvolá to zvláštnu ilúziu, však, Dom? Prisahali by ste, že je oveľa vyššie ako zem. Môže to byť dosť desivé. Máte predstavu, že sa ponáhľa zaplaviť údolie a prehltnúť vás s ním. Tým si ma často zlostil, Dom, pamätáš sa?"

Lord Eden sa k nim obrátil. Na tvári mu pohrával chlapčenský úškrn. „Hovorieval som ti strašidelné príbehy, po ktorých si jačala od hrôzy."

,A potom som ťa naháňala a bila päsťami hlava-nehlava,"

dodala.

„Len keď si ma dostihla," zasmial sa lord Eden.

„Bratia sú niekedy príšerní, však, Alexandra?" spýtala sa Madeline a obrátila sa k spoločníčke v očakávaní podpory.

Alexandra si vymenila pohľad s bratom a usmiali sa na seba. Nepamätala sa, že by sa niekedy pohádali alebo si jeden z druhého uťahovali. Vždy si myslela, že majú s bratom normálny vzťah. Je možné, že aj v tomto sa tak veľmi odlišovali od ostatných? Ale nestarala sa o to. Nič by na tom nemenila.

„Zajtra má byť u Courtneyovcov tanečný večierok," ozvala sa Anna. „Budú tam všetci. Teda okrem mňa. Prosila som a prosila, aby mi dovolili ísť. Napokon, mám pätnásť a toto je len vidiek. Ale mama vraví, že nemôžem, a ocko si len robí žarty. Vraj si opotrebujem nohy skôr, ako ma uvedú do spoločnosti, ak budem chodiť tancovať priskoro. Nie je to absurdné, Dominic?"

„Je ťažké byť takmer dospelá," odvetil a zhovievavo sa na ňu usmial. „Ale niečo ti poviem, Anna. Keď začneš chodiť na tancovačky, budeš taká pekná, že ťa muži celý večer nenechajú sadnúť. Budeš sa môcť vytancovať do sýtosti."

„Ach, naozaj si to myslíš?" rozžiarila sa jej tvár.

„Samozrejme," odvetil. „Asi to teraz nie je veľká útecha, však? Edmund nám raz musí zahrať na klavíri a ja s tebou budem tancovať v hudobnom salóne. Len my dvaja a budeme tancovať aj valčík. Dohodnuté?" Žmurkol na ňu.

„Ach, naozaj to pre mňa spravíš, Dominic?" pozerala naňho dychtivo a zbožne.
V tej chvíli Alexandra zazrela more. Prišli k miestu, kde sa údolie rozširovalo a rieka sa rozšírila do ústia. Tráva zdrsnela a bola premiešaná s pieskom. Madeline mala pravdu. Voda sa zdala vyššie ako zem, hoci bola ďaleko za širokým pásom zlatého piesku.

„Ach, pozri, James," zhíkla, „to je dokonale nádherné!"

Lord Eden sa k nej pripojil. „Je to krásne, však?" spýtal sa. „Nanešťastie, keď človek vyrastá na takom mieste, považuje to za samozrejmé. Až keď som si uvedomil, že toto nie je môj, ale Edmundov domov, došlo mi, aké jedinečné a nádherné je toto miesto. Vždy si radi myslíme, že toto je jedna z najnádhernejších pláží v Európe, hoci sme ich nevideli veľa, aby sme mohli porovnávať."

Alexandra sa zhlboka nadýchla. Vo vzduchu cítila slanú čerstvosť, ktorá bola neodolateľne vzrušujúca.

„Pláž má skvelý povrch na cválanie," dodal lord Eden. „Odohralo sa tam veľa pretekov."

Alexandra sa k nemu obrátila s rozžiarenými očami. „Naozaj?" spýtala sa. ,Ach, áno, vidím, že máte pravdu. Môžeme cválať?"

„Teraz?" spýtal sa pochybovačné. „Ste si istá, že ste na to pripravená, slečna Purnellová? Vidím, že Edmund vám nedal najživšieho koňa zo stajní, ale na druhej strane ani najlenivejšieho."

„Je dokonale zvládnuteľný," ubezpečila ho Alexandra. „Ach, prosím, môžeme?"

Pohľadom ju hodnotil. „Nuž," ozval sa, „ak na tom trváte. Pozrime sa. Vidíte tú čiernu skalu? Vyzerá, akoby sa zvalila z útesu." Ukázal napravo od nich na veľkú skalu stojacu osamote na pláži niečo vyše míle od nich.

„Áno," odvetila a zatienila si oči rukou.

„Budem sa s vami pretekať k nej," zvolal so smiechom a popchol svojho koňa vpred v spŕške piesku, skôr než Alexandra dokázala uhádnuť jeho úmysel.

Nebolo však také jednoduché prekonať ju. Kým sa ostatní obrátili a pozorovali ich s istým údivom, pohnala svojho koňa a pustila sa za lordom Edenom. Pieskový povrch bol pre ňu neznámy, ale popustila trochu uzdu, keď zacítila, že jej kobyla má pod kopytami pevnú pôdu, a sklonila sa nad jej krk. Každým kúskom tela si uvedomovala hrmot konských kopýt, slaný vzduch bičujúci jej tvár a súperovho koňa, ktorý bol priďaleko, aby ho dostihla.

Smiala sa, keď sa k nemu pri čiernej skale napokon pripojila. On medzičasom už zosadol z koňa a s úškrnom sa k nej načahoval, aby jej pomohol zosadnúť na piesok k nemu.

„To bolo nespravodlivé!" lapala po dychu. „Žiadam odvetu, pane. Ale len so štartovacou pištoľou."

„Na výsledku by to nič nezmenilo," vyhlásil. „No tak, slečna Purnellová, musíte priznať, že ste práve videli vynikajúce jazdecké umenie. Aj keby som vám dal náskok, čakal by som tu na vás, aby som vám pomohol zosadnúť, keď dorazíte."

„Jedného dňa tie slová oľutujete," odvetila a obzrela sa na pláž. Zdalo sa, že ostatní sú stále dosť ďaleko. Začala byť nesvoja. Nemala takto ujsť s lordom Edenom bez garde. Mama by vyletela z kože.

Zbadal, ako sa tvári, a usmial sa. „Myslím, že ostatní idú naším smerom," povedal. „Môžeme si sadnúť a počkať na nich."

Slová hneď premenil na čin a sadol si na plochú časť čiernej skaly. Po chvíľke váhania sa k nemu Alexandra pridala. Nezdalo sa jej veľmi nesprávne, že je tu s ním sama. Lorda Edena mala veľmi rada. Mal veselú povahu ako jeho sestra, bol pekný, šarmantný, chlapčenský. Vôbec nepôsobil hrozivo. Cítila sa s ním rovnako príjemne ako s Jamesom.

Nazdávala sa, že by ho mala neznášať alebo byť naňho aspoň nahnevaná. Veď on bol pôvodcom celého jej trápenia. Keby nie jeho, nebola by teraz v Amberley Court zasnúbená s niekým, koho si vôbec nevybrala. Nemohla sa však naňho hnevať. Takmer si dokázala predstaviť, ako sa tá bláznivá príhoda vyvinula. Lord Eden impulzívne vymyslel zbytočne komplikovaný a riskantný plán, aby zachránil svoju sestru pred neuváženým útekom. Madeline by bola bez seba od zúrivosti, keby všetko postupovalo podľa plánu. Pravdepodobne by spolu mali hlučný pästný súboj. Alexandra sa v duchu usmiala, keď premýšľala o správaní, ktoré bolo také cudzie jej povahe a skúsenosti. No aj tak ich oboch mala rada.

Lord Eden sa cítil trochu ohromený. V priebehu posledných minút sa slečna Purnellová pred jeho očami premenila na očarujúco krásnu mladú dámu. Líca mala sčervenené od pretekov, oči jej tancovali od smiechu, vlasy pod zeleným jazdeckým klobúčikom trochu rozstrapatené, ústa skrútené do úsmevu. Po prvý raz si uvedomil, že to môže byť úžasne pôvabná žena plná života.

Vylákal ju na jazdu, lebo dúfal, že sa s ňou bude môcť súkromne pozhovárať. Dúfal, že sa mu podarí opantať ju, aby sa doňho zamilovala. Nečakal, že to bude ľahké. Slečna Purnellová bola výrazne odlišná od všetkých mladých slečien, ktoré sa mu tak ľahko darilo priťahovať. Zdalo sa, že má pevnejší charakter a je oveľa vážnejšia. Napriek tomu sa o to chcel pokúsiť.

Musí zachrániť Edmunda. Niežeby sa mu slečna Purnellová v Londýne nepáčila. Vlastne sa mu počas vychádzky v Hyde Parku videla prekvapujúco sympatická a prívetivá. Myslel si o nej však, že je priveľmi vážna a vôbec sa nehodí za Edmundovu nevestu. Veď aj Edmund je tichý a vážny. Potrebuje nevestu, ktorá mu do života prinesie veselosť a žiaru. Slečna Purnellová by to nikdy nedokázala. Ich spoločný život by bol plný skleslosti.

Presne to si myslel predtým. Teraz si už nebol taký istý. Možno sa v slečne Purnellovej skrýva oveľa viac, než dokáže odhaliť krátka známosť. Myšlienka, že sa s ňou ožení on sám, sa stávala oveľa prijateľnejšou. Lenže aj Edmundovi sa teraz mohla vyhliadka na sobáš s ňou zdať oveľa príťažlivejšia. Možno by vôbec nebol vďačný za záchranu. A bolo by sakramentsky nepríjemné oznámiť takto neskoro svetu, že slečna Purnellová sa vydá za Dominica, a nie za jeho staršieho brata.

Lord Eden hľadel na vzdialenú líniu stúpajúceho prílivu. Veľmi nerád riešil chúlostivé problémy. Dajte mu vykonať odvážny čin a bude mu čeliť nedočkavo bez náznaku strachu. Dajte mu vyriešiť duševný problém a jeho myseľ sa zastaví a rozbolí ho hlava. Presne ako teraz. Problém zatiaľ odsunul do úzadia a obrátil sa k svojej spoločníčke.

„Jazdili ste často?" spýtal sa. „Pripúšťam, že ste vynikajúca jazdkyňa. Takmer hodna súťažiť so mnou." Zazubil sa.

Zdvihla obočie a uštedrila mu predstierane prísny pohľad. „Na vresoviskách," povedala, „sú celé míle voľného priestoru.
A stavím sa, že by som vás tam na celej čiare porazila. Vlastne by som sa po vás asi musela vrátiť, aby som vám obviazala zlomenú ruku. Nepochybne by ste sa potkli o líščiu alebo zajačiu noru."

Zasmial sa. „Mám rád všetky činnosti vonku. Poľovanie, rybárčenie, strieľanie, kriket. Hocičo. Niekedy mám pocit, že na svete neexistuje dosť činností, pri ktorých by som využil svoju energiu. Asi by som mal niekedy vyskúšať vaše vresoviská."

„Mne nedovolili tráviť vonku tak veľa času," odvetila takmer túžobne.

„Wiltshire je tiež krásne," povedal. „To je môj domov, aj keď sa zdá, že sa mi nedarí zbaviť zvyku hovoriť domov tomuto miestu. Môj pozemok sa nachádza kúsok od Stonehenge. Dúfam, že ho raz uvidíte. Rada cestujete?"

„Neviem," odvetila s úsmevom. „V duchu áno. Rada by som videla Paríž, Florenciu, Benátky a stovky ďalších miest. Ale nepohodlie cestovania by v skutočnosti asi nebolo také príťažlivé ako očakávanie."

„Ach," prikývol. „Možno jedného dňa obaja uvidíme tie miesta, slečna Purnellová, keď sa skončia vojny. Možno vás vezmem na gondolu v Benátkach. Za svitu mesiaca."

Zasmiala sa. „A zaspievate mi serenádu?" spýtala sa. .Alebo najmete niekoho, aby to spravil za vás?"

Zboku pozrel na jej usmievajúcu sa tvár. „Nad tým budem musieť porozmýšľať," pripustil.

Niekoľko minút sedeli v družnom tichu, zatiaľ čo sa zvyšní štyria jazdci približovali. Mám niečo povedať? rozmýšľal lord Eden. Mám jej znova navrhnúť, aby zmenila snúbenca? Doparoma, ten nápad znel absurdne, keď ho sformuloval týmito slovami. Akoby mala zmeniť klobúk alebo rukavice. Nepovedal nič.

„Stavím sa, že zajtrajšia tancovačka u Courtneyovcov bude na vašu počesť, slečna Purnellová," ozval sa napokon. „Musím si s vami zatancovať. Smiem?"

„Bude mi potešením, pane," odvetila. „Mám si zapísať vaše meno do kartičky, kým sa zaplní?"

„Jednoznačne," prikývol. „Už vidím Waltera a vášho brata, ako sa ženú rezervovať si svoje kolá."

Obaja sa smiali, keď k nim dorazili ostatní.

Keď šla Alexandra na koni po pláži s Annou po jednej strane a Madeline po druhej, cítila sa oveľa bezstarostnejšie než kedykoľvek predtým. Je krásne, že má priateľky, pomyslela si. Ako veľa v živote zmeškala. A teraz si želala, aby bola prijala ponuku lorda Edena na sobáš. S ním sa cítila uvoľnene. Mala rada jeho spoločnosť. Možno by sa cítila šťastná, keby tu bola ako jeho snúbenica.

Ale možno nie, pomyslela si po chvíľke úvah. Možno by jej pocity boli úplne iné, keby s ním bola naozaj zasnúbená. Je niečo úplne iné byť známa a priateľka nejakého džentlmena a byť jeho budúca nevesta. Jej radosť z jeho spoločnosti by skazilo pomyslenie, že musí byť jeho ženou, že niekedy v blízkej budúcnosti sa s ním musí podeliť o intímnosti manželstva.

Jej bezstarostná nálada však nemala trvať po celý zvyšok dopoludnia, ako zistila, keď obrátili kone späť k údoliu. Lord Amberley bol na ceste k nim.

„Asi som sa zbláznil, keď som si myslel, že sa budem môcť sústrediť na účtovné knihy," povedal, keď všetkých pozdravil a pridal sa k nej. „Celú hodinu som pozeral na stĺpce a čísla, ktoré odmietali preniknúť mi hlbšie do vedomia."

„Prechádzali sme sa asi míľu po pláži," povedala. „Jazdila som opreteky s lordom Edenom, ale porazil ma. Nebolo to spravodlivé, samozrejme. Vyrazil skôr, než som bola pripravená."

„Typický Dominic," prikývol. „Mal šťastie, že nesúťažil s Madeline, ale s tebou. Predpokladám, že si sa správala ako dokonalá dáma, keď si napokon prišla až k nemu. Madeline by sa naňho vrhla päsťami."

Upadli do ticha. Nebolo to však to príjemné ticho ako s Iordom Edenom. Alexandra si uvedomila, že rozmýšľa nad tým, čo by povedala. Zistila, že tuhne, cíti sa nezaujímavá a nudná. Tak dôkladne si uvedomovala jeho prítomnosť, že zabudla na prítomnosť ostatných piatich jazdcov kúsok od nich.

„Takže si skúsená jazdkyňa?" poznamenal lord Amberley. „Nebol som si istý, keď som ti vyberal koňa. Asi som sa ťa na to mal spýtať pri raňajkách. Aké máš ďalšie záľuby, Alex? Viem o tebe tak málo."

„Mám rada hudbu," odvetila, „a maľovanie." Nechcela odpovedať. Nechcela, aby tento muž poznal čokoľvek z jej vnútorného života. Chcela sa pred ním chrániť.

„Hudbu? Hráš na nejakom nástroji? Alebo spievaš? Alebo radšej počúvaš?"

„Hrám na klavíri," odvetila. „Nemám mimoriadny talent. Hrám pre vlastné potešenie."

Usmial sa. „Aj ja hrám," povedal. „Veľmi rád ti popoludní ukážem hudobný salón, Alex. Poteší ma, keď ťa budem počuť hrať. Ale ak si ako ja, tak radšej hráš, keď nemáš obecenstvo. Pokojne používaj hudobný salón, kedykoľvek budeš chcieť."

„Ďakujem," prikývla. Pozrela mu do tváre. Chápal to? Aj on je rád sám? Nezniesla by, keby ju donekonečna vyzýval hrať preňho. Nebola by toho schopná. Znenávidela by hudbu.

„Čo rada maľuješ?" spýtal sa. „Obávam sa, že ja na maľovanie nemám bunky. Mama rada maľuje, ale neviem prečo. Zdá sa, že jej pokusy ju väčšmi znechucujú, ako jej prinášajú radosť."

„Ja to chápem," odvetila. „Je zrejme umelkyňa, nie amatérka. Nik, kto berie umenie vážne, z neho nemôže mať rýdze potešenie."

Intenzívne na ňu pozrel a povedal len: „Ach." „Mám knižnicu, na ktorú som hrdý," pokračoval po chvíľke. „Čítaš?"

„Otcova knižnica bola dosť obmedzená," povedala. „Obávam sa, že moje čítanie sa obmedzovalo najmä na Bibliu, nejaké kázne a poéziu."

„Poznáš Wordswortha?" spýtal sa. „Čítala si niekedy jeho básne?" „Nie," pokrútila hlavou.

„Požičiam ti jeho Lyrické balady," rozhodol sa. „Možno sa ti jeho básne nebudú páčiť. Sú veľmi odlišné od tých, aké boli napísané za posledné storočie. Ale ak máš rada prírodu - myslím divú prírodu -, nazdávam sa, že budeš rozumieť, čo sa pokúša písať. Je odhodlaný ukázať nám prirodzený svet, nie ako ho vidíme očami, ale ako ho cítime srdcom." Zasmial sa. „Dáva to zmysel?"

Pozrela naňho rozšírenými očami. Na okamih zabudla, aká nešikovná sa pri ňom cíti. „Ach, áno," prikývla.

Pred ich očami sa vynoril dom stojaci za zeleným údolím. Bol závratne krásny. Alexandra takmer cítila bolesť vnútri, keď pozerala na sivý kameň východnej fasády, na vchod s piIastrami a frontónom a na vysoké klenuté okná južného krídla. Bol to skvostný prejav úcty k ľudskej práci a napriek tomu dokonale zapadal do scenérie.

Lord Amberley sa potichu ozval: „Vždy keď naň pozriem, cítim hrču v krku a takmer neveriacu vďačnosť, že je môj. Prečo práve môj? Keď si pomyslím na tisíce a milióny iných ľudí, ktorým mohol patriť! Modlím sa, aby som to nikdy nepovažoval za samozrejmosť. Vždy keď sa vraciam z Londýna a vidím ho z kopca ako ty včera, čudujem sa, ako som mohol zniesť, že som z neho odišiel. Obávam sa, že keď zostarnem, stane sa zo mňa pustovník."

Usmial sa na ňu tým spôsobom, pri ktorom sa nedalo preniknúť do jeho očí. Alexandra sa od neho odvrátila.

„Je krásny," povedala a počula ozvenu svojich slov ešte dlho po tom, čo ich vyslovila, a uvedomila si ich neschopnosť vyjadriť, čo pred chvíľou cítila pri pohľade na vynárajúci sa dom.

Keď sa o chvíľu ozval, hlas mal ráznejší. „Nechal som svoju a tvoju matku v záhradách," oznámil. „Dúfam, že budeme schopní ponúknuť lady Beckworthovej dostatočnú zábavu, kým ste tu."

„Mama je celkom spokojná, keď môže sedieť vnútri a vyšívať," odvetila Alexandra. „Myslím, že si s jej zábavou netreba robiť starosti."

„Nuž," poznamenal, „myslím, že moja matka má naplánovaných niekoľko návštev. Uvidíš, že budeš veľmi žiadaná, Alex. Každý, s kým som sa za posledný týždeň rozprával, sa nevie dočkať, kým spozná moju budúcu grófku. Si tu veľkou udalosťou. Dúfam, že tu tvoj život nebude priveľmi náročný. Pokúsim sa dozrieť na to, aby si mala aj čas sama pre seba. Rada si sama, však? V tomto ohľade sa na seba ponášame."

Alexandra naňho vyľakane pozrela. Nemyslela si, že sa môžu v niečom podobať. A pocítila skutočné obavy. Príchod do Amberley bol dosť veľkým utrpením. Vyhliadka niekoľkých týždňov strávených so snúbencom a jeho rodinou bola skľučujúca. V Londýne ju upozornili, že sa bude musieť zoznámiť a stýkať s jeho tetou a strýkom. Musí sa zoznámiť aj s inými susedmi? Ale samozrejme, to si mohla domyslieť. Počas šiestich týždňov v Londýne si uvedomila, aká je jej rodina nezvyčajne nespoločenská. Nebolo normálne takmer nikdy nikoho nenavštevovať alebo nebyť navštevovaný.

„Veľmi rada sa stretnem s vašimi susedmi, mylord," odvetila.

Obrátil sa k nej a usmial sa.

„S tvojimi, Edmund," opravila sa a začervenala sa.

lord amberley sa potešil, že sa jeho matka rozhodla popoludní pridať k nemu, keď vzal hostí na obhliadku domu. Počúvala poznámky lady Beckworthovej a odpovedala jej na otázky a on sa mohol naplno venovať svojej snúbenici a jej bratovi. Uvedomil si, že je nervózny. Zvyčajne zbožňoval ukazovať dom a jeho poklady návštevníkom a na dnešné popoludnie sa tešil. Počas prehliadky však zistil, že Alexin názor na to, čo vidí, je preňho priveľmi dôležitý, aby sa uvoľnil.

Bude jeho manželkou. Väčšinu života prežijú v tomto dome, ktorý je preňho veľmi vzácny. Skľúčilo by ho, keby ho nemala takmer rovnako rada ako on.

Problém s Alex spočíval v tom, že bolo ťažké vedieť, čo si myslí a cíti. Po niekoľkých týždňoch, čo ju poznal, pochopil, že za dvadsaťjeden rokov svojho života sa naučila väčšiemu sebaovládaniu ako ktokoľvek, koho poznal. Uvedomil si, že jej vzpriamené držanie tela, zdvihnutá brada, nezúčastnený výraz v tvári boli maskou, za ktorou sa skrývala skutočná žena. A jeho úlohou bolo preniknúť cez tú masku, presvedčiť ju, aby si ju navždy sňala.

Nebude to ľahké. Nevedel ani, kto je skutočná Alexandra Purnellová. Nevedel, čo všetko sa schováva za maskou. Získal iba zopár vábivých letmých pohľadov, predovšetkým dnes ráno. Bol očarený, keď sa poddal nepokoju, vysadol na koňa a šiel jej aj ostatným naproti. Mala sčervenenú a vzrušenú tvár a oči plné života. Dokonca jazdila s Dominicom opreteky po pláži. Bolo ťažké predstaviť si, že robí niečo také spontánne.

Ako sa cítila pri pohľade na dom, keď takmer zastavila koňa vo chvíli, keď sa im zjavil pred očami? Zdalo sa, že nevníma jeho ani ostatných, ktorí preklusali okolo nich. Avšak jej pochvala bola taká vlažná, že to bolo takmer ako úder do tváre.

Lord Amberley ukázal svojim hosťom najprv reprezentačné priestory, veľkú jedáleň, prijímací salón a tanečnú sálu, plné malieb a sôch, ktoré zozbieral za posledné storočie najprv jeho starý otec a potom jeho otec počas okružnej cesty po Európe. Tieto miestnosti sa využívajú len zriedka, vysvetľoval, ale určite aspoň raz ročne počas letného bálu, z ktorého jeho starí rodičia spravili tradíciu pre celé susedstvo.

„Za tú zrkadlovú stenu je zodpovedná moja stará matka," vysvetľoval v tanečnej sále. „Očividne sa bála, že na vidieku nebude dosť ľudí, aby z bálu spravila dostatočne očarujúcu udalosť. Takže každý rok máme dvojnásobný počet sviec a hostí."

Všimol si, že Alex vyzerá po rannej jazde opäť bezchybne. A bola od neho vzdialená, nie nepriateľská ani pasívna, ale úplne nepoznateľná. Bolo nemožné odhadnúť, či sa jej to, čo vidí, páči, alebo nie.

Previedol svojich hostí cez reprezentačnú spálňu s pozláteným a maľovaným stropom a vyzdobenou posteľou s baldachýnom a zlatými drapériami a počúval nadšené poznámky lady Beckworthovej. Jeho matka jej vysvetľovala, že tu nikdy nespal žiadny člen kráľovskej rodiny, hoci v starom dome údajne spala počas jednej z ciest po krajine sama kráľovná Alžbeta.

Ráno som mal Alex pobozkať, pomyslel si lord Amberley. Mal príležitosť, keď sa vrátili do stajní. Ostatní už zosadli z koni a odišli preč. A aj myslel na to, že ju pobozká, keď jej pomáhal zísť z koňa. Vyzerala tak pôvabne. Dokonca si dal za úlohu priblížiť sa jej, fyzicky aj duševne. Nechcel sa s ňou oženiť a nedotknúť sa predtým ničoho iného okrem jej ruky. A tiež nechcel manželstvo, v ktorom by jediný fyzický kontakt s manželkou predstavoval nočný rituál na splodenie detí.

Musí sa začať Alex dotýkať, príležitostne ju pobozkať. Zdalo sa, že to nie je až taká ťažká úloha, ale pri Alex bola. Spravila sa natoľko nedotknuteľnou, že rozmýšľal, ako by reagovala na jeho bozky. A určite nebola z tých žien, pri pohľade na ktoré by ste túžili dotýkať sa ich. Dopoludnia si teda dal tú príležitosť ujsť.

Voviedol hostí do knižnice, jednej zo svojich najobľúbenejších miestností. Bola to veľká izba, tri steny boli pokryté knižnicami plnými kníh, ktoré zozbieral jeho starý otec a otec a ku ktorým prispel aj on.

„Spravil som z nej aj obývaciu izbu, ako vidíte," poznamenal a ukázal na elegantný dekoratívny nábytok zoskupený okolo mramorového kozuba. „Trávim tu dosť veľa času."

„Čo je to za maľbu na rímse kozuba?" spýtal sa Purnell a podišiel k nej, aby si Apolóna prehliadol zblízka.

Po pohľade na Alexandru, ktorá si prezerala knihy v jednej z knižníc, sa k nemu lord Amberley pridal. Keď sa k nej o niekoľko minút vrátil, otočila sa k nemu.

„Netušila som, že existuje toľko kníh," povedala. „Človek by v tejto izbe mohol stráviť večnosť a nenudiť sa."

Usmial sa na ňu. Oči mala tmavé a rozšírené a v tejto chvíli vyzerali bezbranne. „Bude ti celoživotný prístup do nej stačiť?" spýtal sa.

„Máš tú básnickú zbierku, o ktorej si mi hovoril?" spýtala sa. 
„Tú o prírode."

Šla za ním k ďalšej knižnici, z ktorej vytiahol zväzok viazaný v koži. Vyzeral, akoby ho čítali veľmi často.

„Sú v nej básne od dvoch básnikov," povedal. „Možno sa ti budú páčiť aj Coleridgeove. Sú to nádherné práce predstavivosti. Ja mám radšej tie druhé, lebo sa s nimi dokážem väčšmi stotožniť. Skús si najprv prečítať báseň o tinternskom opátstve. Opísaná scéna mi trochu pripomína Amberley."

Vzala si knihu z jeho rúk a pritisla si ju k sebe. „Smiem si ju vziať so sebou?" spýtala sa.

„Samozrejme," usmial sa. „Všetko, čo je moje, je aj tvoje, Alex."

Zapýrila sa a rýchlo pozrela na knihu. „Hudobný salón je hneď vedľa knižnice," povedal. „Poď, chcem ti ukázať klavír."

Je to také nádherné, pomyslela si Alexandra. Ohromujúce. Bolo úplne jasné, že lord Amberley zbožňuje svoj dom. Odhaľoval to nielen jeho hlas a spôsoby, keď im ukazoval jednotlivé izby a poklady v nich, ale aj detaily jednotlivých miestností. Knižnica bola evidentne ústrednou miestnosťou domu. Nebola len exponát, často ju používali. A v hudobnom salóne pocítila bolestnú túžbu. Bola to veľká izba a takmer prázdna. Jediným veľkým kusom nábytku bol klavír, umelecké dielo samo osebe, a keď prebehla prstami po klávesnici, zistila, že má aj špecifický zvuk.

Ktokoľvek, kto nemá rád hudbu, by tú miestnosť zapratal iným nábytkom. Hudba musí pre lorda Amberleyho znamenať veľa. Rada by ho počula hrať. Ale nepožiada ho o to. Sama bola nerada, keď ju žiadali o hru.

„Alexandra hrá vynikajúco na klavíri," pochválila ju matka.

„Ach, naozaj?" usmiala sa na ňu lady Amberleyová. „Edmund tiež a Madeline trochu menej. Nechce sa jej cvičiť. Zahráte nám, Alexandra?"

„Ach, teraz nie," namietla. „Vyšla som z cviku."

„Azda niekedy nabudúce," ozval sa lord Amberley. „Môžeš sem prísť, kedykoľvek budeš chcieť, Alex, a zoznámiť sa s nástrojom. Každý je iný, veď vieš."

Bola mu vďačná za pokojný spôsob, akým zahovoril problém. A dosť ju tým ohromil. Ako môže byť grófkou tohto muža, paňou tohto nádherného domu? Realita jej situácie bola každou ďalšou hodinou a dňom čoraz bolestnejšie očividná. Prešla rukou po hladkom, lesklom dreve klavíra, kým jej matka a lady Amberleyová vchádzali do veľkej sály. James bol už v nej a prezeral si mramorové busty, ktoré lemovali steny.

„Alex," ozval sa spoza nej lord Amberley, „cítiš tlak, že si tu ako moja snúbenica, však?"

„Áno." Obrátila sa k nemu tvárou, knihu si pritískala na hruď.

„Nemusíš sa tak cítiť," povedal. „Pokúsim sa neklásť na teba nepotrebné požiadavky. Rád používam túto miestnosť na únik alebo aspoň ako miesto, kde môžem byť chvíľu sám. Aj knižnicu. Pokojne rob to isté. Bol by som rád, keby si začala o tomto dome rozmýšľať ako o svojom domove. Som si istý, že je to pre teba ťažké. Pokúšam sa predstaviť si, aké to je pre ženu, ktorá musí opustiť svoj domov, kde prežila celý doterajší život, a ísť žiť k manželovi. Musí to byť mimoriadne znepokojujúce."

„Ďakujem." Pokúsila sa usmiať. „Dom je krásny."

Vzal ich do zeleného salóna v južnej prednej časti domu a vysvetlil im, že bol navrhnutý a zariadený špeciálne pre jeho starú matku, ktorej sa nepáčil hlavný prijímací salón hneď vedľa.

„Namietala proti ťažkej karmínovej farbe stien a nábytku," vysvetľoval, „a proti ozdobeným pozláteným kreslám. Starý otec salón nechcel zmeniť, lebo mal pocit, že vytvára pôsobivý kontrast k mramorovej sále pre návštevníkov. Preto jej dal vybudovať túto izbu."

„Tí dvaja sa večne hašterili," smiala sa lady Amberleyová. „Nik však nikdy nespochybnil ich hlbokú vzájomnú lásku. Vždy sa im podarilo nájsť kompromis, keď boli ich názory nezlučiteľné."

„Čudujem sa, že grófka sa odvážila vyjadriť nesúhlas s manželovým vkusom," poznamenala lady Beckworthová.

Alexandra bola očarená izbou, ktorá bola celá biela a zlatá okrem zeleného koberca. Vyzerala ako záhrada. Prešla k jednému vysokému oknu, z ktorého bol výhľad na altánok z popínavých ruží.

„Starý otec ho tam umiestnil náročky," povedal lord Amberley a priblížil sa k nej. „Vyzerá takmer ako predĺžená časť izby, však? Alebo izba vyzerá ako predĺžený altánok."

„Myslím, že tu musela byť šťastná," odvetila Alexandra. „Táto izba bola vytvorená pre šťastie." Srdce ju bolelo od túžby, ktorú nedokázala identifikovať.

Lady Amberleyová už chytila Purnella za rameno a vyviedla ho spolu s lady Beckworthovou do dlhej galérie.

„Sedávala tu dopoludnia a vyšívala," povedal lord Amberley, „hoci izba nebola určená na túto činnosť. Niekedy, keď sa mi podarilo utiecť od dojky alebo domáceho učiteľa, keď som už bol väčší, chodieval som sem. Keď som bol veľmi malý, stával som na kresle za ňou - vždy sedela rovno, nikdy sa neopierala o operadlo. Rád som pozoroval, ako jej výšivka naberá tvar. Zvyčajne mi nakázala, aby som si vyzul topánky, ale nikdy ma nevyhrešila ani nevyhnala späť do detskej izby. A keď napokon prišla moja dojka, stará mama vždy klamala a povedala, že ma pozvala, aby som ju prišiel navštíviť."

Alexandra sa obrátila a pozrela naňho. Bolesť bola už takmer neznesiteľná. „Aké to muselo byť krásne," ozvala sa, „mať niekoho - čo len jednu osobu -, kto zakaždým nezdôrazňuje len tvoje chyby. A niekoho, kto by ťa chránil, hoci ste obaja vedeli, že chybu si urobil ty. Musel si byť veľmi rozrušený, keď zomrela. Koľko si mal rokov?"

„Trinásť," odvetil. „Veľmi som smútil, ako aj všetci ostatní. Bola to veľká osobnosť. Ale nebola mojím jediným zástancom. Láska bola vždy vládnucou silou v tejto rodine."

Láska, nie disciplína? „Láska?" spýtala sa, pozrela mu do usmievajúcich sa očí a pritisla si knihu pevne k bruchu. „Stačí to? Čo disciplína a výchova?"

„Ach, aj toho sme si užili dosť," prikývol. „Vždy som vedel, niekedy aj bolestne, keď som spravil niečo, čo bolo neprijateľné. Ale áno, láska stačí, Alex. Disciplína, a dokonca aj trest vyplývajú z nej. Nikdy som nepochyboval o tom, že som bezpodmienečne milovaný."

Pošteklilo ju v krku a musela preglgnúť, aby sa znova ovládla. Prekvapene si uvedomila, že má slzy na krajíčku. Milovali ju vždy jej rodičia? Nebola si istá. Vždy to predpokladala, hoci cítila aj to, že si ich lásku musí zaslúžiť. A niekedy, nech sa akokoľvek pokúšala, nebola schopná naplniť ich očakávania. Bezpodmienečná láska?

Načiahol sa a dotkol sa jej líca špičkami prstov. „Budeš súčasťou tejto rodiny, Alex," ozval sa. „Uvidíš to sama."

Necúvla pred jeho dotykom. Utešil ju, utíšil bolesť v hrdle.
A potom zatvorila oči, keď jej nežne, teplo prikryl ústa svojimi. Jeho pery sa na jej perách pootvorili. Mohla ho ochutnať. Bol časťou útechy tejto izby, lásky, ktorú sem priniesla jeho stará matka a nechala tu.

Náhle ho však odstrčila knihou a šokovane a neveriacky naňho pozerala. Cítila, ako jej červeň stúpa do tváre. „Ach!" zhíkla a chabo dodala: „Ako sa opovažujete!"

„Odpusť," ospravedlnil sa. Neodstúpil od nej. Modrými očami sa nežne pozeral do jej. „Nechcel som ťa uraziť ani vyľakať, Alex. Chcem ti preukázať zaľúbenie. Budeš moja manželka."

Stála chrbtom k oknu. Myslela si, že sa zadusí alebo utopí v jeho očiach. „Zaľúbenie?" spýtala sa. „Ešte nie sme zosobášení, mylord. Dovoľujete si niečo, na čo nemáte právo."

Ustúpil o krok. „Unáhlil som sa," povedal. „Odpusť mi, prosím, Alex. Nechcel som ťa rozčúliť."

Ale rozčúlil ju. Myšlienky mala rozrušené. Intímnosť tej chvíle ju vydesila takmer na pokraj paniky. Ale napokon, bol to len bozk. Teraz si o nej myslí, aká je naivná a úzkoprsá. A nie bezdôvodne. Bolo by bývalo oveľa lepšie preniesť sa cez to bez komentára. A ona tiež nebola bez viny. Privítala jeho bozk, hoci v tej chvíli si neuvedomila, čo robí.

„Poď," vyzval ju lord Amberley a ponúkol jej rameno, „pridajme sa k ostatným v galérii. Je to moja najobľúbenejšia miestnosť v dome."

Alexandra sústredila všetko úsilie, aby sa spamätala. Cítila sa taká hlúpa. A veľmi zmätená. Vyrovnala chrbát, plecia, zdvihla bradu a chytila sa ho. Kým však prišli k dverám, otvoril ich komorník. „Pán a slečna Courtneyovci boli uvedení do prijímacieho salóna, mylord," oznámil s úklonom.

„Aké príhodné," povedal lord Amberley Alexandre, keď komorníka poslal, aby odovzdal odkaz lady Amberleyovej v galérii. „Som si istý, že všetci túžia po čaji. Obávam sa, že sa občas dám uniesť, keď ukazujem dom. Galériu a kaplnku ti teda ukážem inokedy. Ak ich chceš vidieť." „Áno, chcem," odvetila.

„Pán Courtney je jeden z mojich prosperujúcejších nájomcov," vysvetlil jej. „Dúfal som, že sa nebudeš musieť s nikým stretnúť, kým si aspoň deň neoddýchneš od cesty. Ale ráno tu už bola Anna s Walterom a teraz toto. Dúfam, že ti to neprekáža."

„Nie," odvetila.

Keď stúpali po mramorových schodoch k prijímaciemu salónu, ticho na ňu pozrel. Neodvážila sa opätovať mu pohľad a vidieť tie modré oči z takej blízkosti. Ledva ovládla svoje pocity.

„Povedz, že mi odpúšťaš, Alex," poprosil ju potichu, kým prišli k dvojkrídlovým dverám vedúcim do salóna. „Je mi to ľúto väčšmi, ako dokážem vyjadriť, že som ťa rozrušil."

„Nerozrušili ste ma," odvetila a pozerala priamo na chrbát livrejovaného komorníka, ktorý bol pripravený otvoriť im dvere. „Nemám vám čo odpúšťať, mylord."

.„Mylorď," zopakoval jemne.

„Edmund," opravila sa.

Pán Wilfred Courtney bol mimoriadne veľký muž, a hoci mal korzet, aj tak vyplnil každé kreslo, v ktorom sedel. Z vysokého naškrobeného goliera mu vyčnieval mocný krk. Tvár mal červenolícu a žoviálnu, hlavu holú a lesklú. Vyzeral ako prosperujúci farmár, ktorý má, čo mu hrdlo ráči. A v tomto konkrétnom prípade zdanie neklamalo.

Jeho dcéra vyzerala, akoby ani nebola z jeho krvi. Bola drobná a pôvabná, mala husté gaštanové kučierky, veľké orieškové oči, ktorými dychtivo pozerala na svet, výrazné obočie a husté mihalnice, ktorých prednosti si dobre uvedomovala a využívala vo svoj prospech. Susan Courtneyová, obrovská radosť svojho zbožňujúceho otca, sestra štyroch starších bratov, večná pýcha matky, ktorá bola nanajvýš ak celkom pekná, bola vychovaná tak, aby verila, že život jej môže ponúknuť viac ako len ďalšiu farmu a ďalšieho farmára, ako je jej otec.

Vstala a spravila hlboký pukerlík, keď lord Amberley voviedol do salóna Alexandru, a znova, keď za nimi vošli dve staršie dámy s Jamesom Purnellom. Hanblivo pozrela do tváre jeho lordstva, keď predstavil Alexandru, a pátravejšie do tváre jeho snúbenice. Pozrela spod tmavých mihalníc aj na Purnella a patrične sa začervenala.

Pán Courtney potriasol ruku lordovi Amberleymu a zahrmel svoju srdečnú gratuláciu. „Hovoril som pani Courtneyovej," vyhlásil, „a ona so mnou súhlasí, vaše lordstvo, ako aj moji synovia a tuto malá Susan, že ste nemohli pre nás všetkých v týchto končinách spraviť nič lepšie ako predstaviť nám novú grófku. Bez urážky, madam," uklonil sa a zaškrípal korzetom smerom k lady Amberleyovej. „Ale bude nám veľkou cťou mať dve lady Amberleyové."

„Posaďte sa, pane," odvetila lady Amberleyová a vľúdne kývla hlavou na znak prijatia komplimentu. Sama si sadla po tom, ako gestom ukázala na kreslo pre lady Beckworthovú. „Áno, všetci máme veľkú radosť z toho, že slečnu Purnellovú privítame v našej rodine. Je to pre nás veľká česť. Sadnite si, slečna Courtneyová. Ako pekne vyzeráte, drahá. Prepánajána, veď len minulý rok ste boli dieťa."

Dievča sa zasmialo. „Mám už sedemnásť, milostivá pani," odvetilo. „Už celý rok mám dovolené sedieť pri stole s hosťami a tancovať v spoločnosti. Ocko dostal tesne po Vianociach ponuku pre mňa, ale nebola veľmi výhodná. Spýtal sa ma, ale poprosila som ho, aby ju odmietol. Bol to pán Watson."

Pán Courtney sa láskavo usmial na svoju dcéru. „Nemusíme naše malé dievčatko predať prvému záujemcovi," odvetil s hrmotným smiechom. „Nájdeme pre ňu lepšieho, ako je pán Watson. Som si istý, že s tým budete súhlasiť, mylady."

„No aj tak je Watson jedným zo spoľahlivejších a čestných nájomcov," namietol lord Amberley. „Aj keď ste jeho ponuku nemohli prijať, slečna Courtneyová, som si istý, že vás potešila."

„Och, veľmi, mylord," súhlasila, pozrela spod mihalníc na Jamesa Purnella a opäť sa začervenala. „Ale má presne dvakrát toľko rokov, čo ja. Priznávam, že dávam prednosť niekomu mladšiemu a krajšiemu."

Lady Beckworthová nesúhlasne pozerala na Susan Courtneyovú od chvíle, čo dievča otvorilo ústa. „Vek a výzor by pri voľbe manžela nemali zohrávať podstatnú úlohu," napomenula ju. „Som prekvapená, že váš ocko vám dovolil vyjadrovať sa k tejto záležitosti. On by pravdepodobne spravil oveľa múdrejšiu voľbu." Obrátila sa k pánu Courtneymu. „Sedemnásťročné dieťa ešte nevie, čo chce, pane."

Zasmial sa a zdalo sa, že sa ho to vôbec nedotklo. „Ja sa na to pozerám takto, mylady," odvetil. „Tuto malá Susan bude musieť žiť so svojím manželom ďalších štyridsať alebo päťdesiat rokov, nie ja. Aspoň by sme jej mali dovoliť vybrať si niekoho, pri pohľade na koho jej nebude zakaždým zle." Srdečne sa zasmial.

„Na tom je niečo pravdy," pritakala lady Amberleyová a vymenila si so synom pobavené pohľady. „Ach, prichádzajú Madeline a Dominic. A sir Cedric."

Slečna Courtneyová vyskočila znova na rovné nohy a aj jej otec sa zdvihol.

„Ach, mylord a mylady," pozdravil ich. „Vždy je potešením pozerať sa na mladosť a módu. A dobrý deň, pane."

Susan sa medzičasom ukláňala Madeline, ukradomky pozerajúc na jej moderné mušelínové šaty a krátke svetlé kučery, a lordovi Edenovi a začervenala sa.

„Preboha, veď to je Susan," povedal, podišiel k nej a načiahol sa za jej rukou. „Už to budú dva roky, čo som ťa videl naposledy. Vtedy si bola len dieťa."

„Minulé leto ma poslali k tete Henshawovej, mylord," odvetila. „A teraz mám už sedemnásť."

„Vyrástla si," poznamenal, chytil jej ruku a držal ju vo svojej. „A kedysi si mi tykala, Susan."

„Ach," napäto odvetila, „teraz by to už bolo nevhodné, mylord."

„Sadni si," pokynul jej. „Môžem si sadnúť vedľa teba? Musíš mi povedať, či sa stále hráš so všetkými mačiatkami na farme."

„Pri poslednom sčítaní sme ich mali dvadsaťtri, vaše lordstvo," povedal pán Courtney s hrmotným smiechom. „Môj Howard topí všetky nové, keď sa mu podarí, ale ak sa o tom dozvie tuto slečinka, plače dovtedy, kým nám nie je do plaču všetkým."

„Sú to také pekné, bezmocné tvory, mylord," namietla a vážne pozrela lordovi Edenovi do očí. „Neviem, ako môže byť niekto taký krutý, aby čo len pomyslel na to, že ich zabije." Ukradomky pozrela na Jamesa Purnella, ktorý sedel kúsok od nej s očami upretými na ňu.

„Jete hovädzie, bravčové, baranie mäso či hydinu, madam?" spýtal sa nečakane.

„Nuž, áno," odvetila zapýrene. „Často mávame dve mäsité jedlá počas obeda či večere. Ak máme hostí, čo je bežné, je ich dokonca viac."

„Nie je vám ľúto kráv a prasiat, oviec a sliepok?" spýtal sa.

„Prirodzene, človeku sa nepáči pomyslenie na to, že ich zabíja," odvetila. „Ale jesť treba, pane. Samozrejme, nebola by som schopná pozerať na jatky. Som si úplne istá, že by som omdlela. Vždy omdliem pri pohľade čo len na kvapku krvi." Pohľad opäť preniesla na lorda Edena.

„Azda je pre tie zvieratá škoda, že nie sú pekné," poznamenal Purnell.

Pán Courtney sa zasmial. „Máte pravdu, pane," pritakal. „Boli by sme zaplavení zvieratami. A keď hovoríme o hosťoch, mylord," otočil sa k lordovi Amberleymu, „pani Courtneyová ma sem vyslala so špeciálnym účelom pozvať tu prítomnú spoločnosť na zajtra na večeru. Nebude to nič formálne, chápete. Len štyri či päť chodov. Potom sa k nám v salóniku pridá niekoľko našich priateľov. Naša slečna nás presvedčila, aby sme dovolili aj tanec. Tí z nás, ktorí neholdujú takej námahe, budú hrať karty v jedálni, keď odpracú zo stolov."

Lord Amberley sa usmial na Alexandru, ktorá sedela vedľa neho v kresle pre dve osoby, a chytil jej ruku. „Bude nám potešením prijať vaše pozvanie," odvetil. „Hovoril som slečne Purnellovej, ako sa neviem dočkať, kým ju ukážem svojim susedom."

„A ja sa tomu vôbec nečudujem," poznamenal pán Courtney. „Taká pôvabná dáma. Pani Courtneyová a ja sa len bojíme, či sa nerozhodnete zosobášiť niekde inde. Nepochybne by ste mohli pozvať desiatky elegantných hostí, ak by bol svadobný obrad v Londýne, ale tu by ste boli medzi priateľmi, mylord. Priateľmi a priaznivcami."

Lord Amberley sa opäť usmial na Alexandru. „Ešte sme o tom nediskutovali," povedal. „Ale určite zvážime váš návrh, však, drahá?"

„Áno," odvetila a pozerala radšej na jeho ruku so svojou v nej než jemu do očí. Potom pozrela na rozžiarenú tvár pána Courtneyho. „Myslím, že toto je dobrá časť Anglicka, pane. Priatelia sú dôležití."

„Máte pravdu, slečna," pritakal. „Práve som chcel aj so svojím dievčatkom odísť, ale vidím, že priniesli podnos s čajom, a ja šálku čaju nikdy neodmietnem." Potľapkal sa po statnom bruchu a zasmial sa. „Možno by bolo lepšie, keby som niekedy aj odmietol."

„Zajtra večer prídu aj dvaja dôstojníci z regimentu," hovorila Susan lordovi Edenovi. „Minulý pondelok boli na čaji u slečien Stanhopových a boli mimoriadne príjemní. Prijali pozvanie sira Peregrina Lampmana a pani Cartwrightovej, ako aj naše."

„Naozaj?" spýtal sa. „Neviem, či mám byť potešený, alebo zdesený, Susan. Budem musieť súťažiť s uniformami?"

„Ach, kdeže," namietla a upierala naňho veľké orieškové oči, „vy nepotrebujete uniformu, aby ste boli pekný, mylord."

Zaškeril sa na ňu. „Beriem to ako kompliment, Susan," povedal. „Povedz mi, bude sa zajtra tancovať aj valčík?"

„Mama najprv odmietla," odvetila. „Ale kapitán Forbes ju o to na čaji u Stanhopovcov výslovne poprosil a on je taký elegantný, že mama nedokázala odmietnuť. Okrem toho, Howard jej pripomenul, že všetci naši hostia z Amberley Court musia poznať valčík, keďže práve prišli z Londýna. Mama povedala, že si ich niekoľko môžeme zatancovať."

„Vynikajúce!" potešil sa. „Rezervuješ si prvý pre mňa, Susan?"

„Myslím, že by som si s takým moderným džentlmenom nepočínala veľmi dobre," odvetila zapýrená.

„Nezmysel," namietol. „Bude mi potešením naučiť ťa, čo nevieš, Susan." Pozoroval, ako sa jej tmavé mihalnice trepocú nad sčervenenými lícami, a potom pozrel nižšie na jej pekne zaokrúhlené prsia, ktoré sa jej rýchlo dvíhali a klesali pod tenkými mušelínovými šatami.

Lady Amberleyová začala nalievať čaj zo striebornej kanvice do šálok z wedgwoodskeho porcelánu a Madeline vstala a podávala ich ďalej.

Keď hostia odišli, Madeline a Alexandra sa šli poprechádzať k ružovému altánku. Deň bol stále slnečný a teplý. Vzduch bol ťažký od vône mnohých kvetín a uspával bzučaním hmyzu a včiel.

„Vyrastali sme v blízkom vzťahu s viacerými našimi susedmi," vysvetľovala Madeline. „Nikdy nám nedovolili pocítiť, že by sme patrili k špeciálnej kaste len preto, že pochádzame z Amberley a pred menami máme titul."

„Potom si vyrastala s mnohými priateľmi," odvetila Alexandra. „To muselo byť príjemné."

,A nepriateľmi," uškrnula sa Madeline. „Nikdy som nebola obľúbená medzi chlapcami, lebo som vždy chcela robiť to, čo Dominic. A zvyčajne to bolo niečo zakázané alebo niečo, čo sa nepovažovalo za vhodné pre dievčatá. S Dominicom sme sa o tom doma vždy hašterili, ale na verejnosti ma nikdy nekritizoval."

„Ale určite ti aj tak nedovolili hrať sa s chlapcami," poznamenala Alexandra.

Madeline na ňu pozrela s úsmevom. „Ale samozrejme, že dovolili," namietla. „Nemali sme nijaké pravidlá. Len tie, ktoré sme si stanovili my deti samy pre seba alebo pre tých, čo boli slabší od nás. Deti sú zarytí grobiani, vieš."

„Mne nikdy nedovolili mať kamarátov," povzdychla si Alexandra. „Farárove deti by boli považovali za vhodné, ale všetko to boli chlapci."

„Nijakých?" začudovala sa Madeline. „Musela si byť smutné dievčatko. Istotne si bola šťastná, keď nastal čas, aby si šla do školy."

„Ostala som doma," odvetila Alexandra, „s guvernantkou. Ockovi sa nepodarilo nájsť školu, ktorej pravidlá a morálne zásady by dostatočne schvaľoval."

Madeline na ňu pozerala s čiastočným zdesením. „Nikdy si nemala priateľky?" neveriacky sa spýtala. „To muselo byť hrozné!"

„Človek netúži po tom, čo nepozná," namietla Alexandra. „A mala som Jamesa." „Tvoj brat ostal doma tiež?"

„Nie." Alexandra sa načiahla, aby vzala do dlane tmavočervenú hlávku ruže, a ovoňala ju. „Chodil do školy a dva roky na univerzitu. Nedokončil ju. Nechcel sa vrátiť po... Nuž, stalo sa tam niečo, čo ho rozčúlilo, a už sa ta nevrátil. Vždy bol mojím najbližším priateľom."

Madeline nevedela, čo má na to povedať. Bolo pre ňu nepredstaviteľné, že niekto môže mať za priateľa tichého a nevrlého pána Purnella. Ak však človek nemal na výber a ak nikdy nemal skutočného priateľa, nazdávala sa, že to možné je.

„Si veľmi dobrá jazdkyňa," zmenila tému. „Dnes ráno som si chvíľku myslela, že Dominica dostihneš. A on je najlepší jazdec v našej rodine."

„Jazda na koni patrila vždy medzi moje záľuby," odvetila Alexandra. „Dnes ráno som si cval vychutnala, ale asi som nemala. Doma bol vždy prísne zakázaný."

„Videla som, že Dominic sa teší tvojej spoločnosti," poznamenala Madeline. „Možno by som ti to nemala hovoriť, ale sklamalo ho, keď si ho v Londýne odmietla, a ešte väčšmi ho rozrušilo, keď sa dopočul, že si prijala Edmunda. Myslím, že stále sa nedokáže tešiť z tvojho zasnúbenia."

„Bola to veľmi nepríjemná situácia," odvetila Alexandra po chvíľkovom váhaní. „Obaja tvoji bratia boli postavení pred nepríjemnú dilemu. Spravila som, čo sa za daných okolností javilo ako najlepšie."

„Myslím, že Dominic k tebe cíti náklonnosť," povedala Madeline. Začervenala sa z vlastnej lži. „Je to zvláštne, ale od Edmunda sme nikdy nepočuli, že by sa plánoval oženiť. Myslím, že sa mohol zmeniť na jedného z mužov, čo sú oddaní svojmu domovu a povinnostiam a nechcú sa oženiť." Kiežby o tom nezačala hovoriť. „Azda by sme mali byť vďační, že sa napokon predsa len ožení."

Alexandra neodvetila nič, ale zrýchlila krok. Kráčala smerom k domu a viac sa nezaujímala o kvety vôkol nej. Madeline si zahryzla do pery a ponáhľala sa za ňou. Nikto nikdy nepovedal, že vie dobre intrigovať. Chcela hovoriť v jemných náznakoch. Namiesto toho bola celkom otvorene urážlivá. Takmer Alexandre povedala, že ju Edmund nechce. A práve s Edmundom je zasnúbená.

Nech ide jej dvojča do pekla, pomyslela si Madeline neženským jazykom. Nech si nabudúce dvorí a klame sám. Aj tak je nezmysel čo len pomyslieť, že by s Alexandrou bol ženatý on.







 12
„NIE AŽ TAK NAŠIKMO, pestúnka." Alexandra sa zamračila, keď zacítila, ako sa jej pierko jazdeckého klobúčika obtiera o krk. „Mal by byť rovno na temene."

„Ani nie, zlatko," odvetila pestúnka Reyová a ponad okuliare pozorovala odraz svojej zverenkyne v zrkadle. „Klobúky sa majú nosiť na hlave, ale nikto nikdy nepovedal, že majú byť presne v strede. Dámske klobúky majú vyzerať príťažlivo. Tento vyzerá príťažlivo, keď je našikmo. Elegantne našikmo."

Alexandra sa proti svojej vôli zasmiala. „Ale ja nechcem vyzerať príťažlivo alebo elegantne. Chcem vyzerať slušne, pestúnka."

„Slušne!" Pani Reyová si odfrkla a posunula klobúčik o palec nahor. „S takým pekným lordom, akého máte? A je to aj dobrý muž, zlatko. Je čas, aby ste začali rozmýšľať, ako byť viac než len slušná."

Lord Amberley zastavil pestúnku predchádzajúci deň, práve keď chcela zísť po schodoch pre služobníctvo. Spýtal sa jej, či sa v Amberley Court cíti pohodlne a či môže pre ňu niečo spraviť, aby sa cítila väčšmi ako doma. Na prvú otázku odpovedala kladne, na druhú záporne, potom kývla hlavou na pozdrav a ušla. Úplne ju však opantali jeho modré oči a milý úsmev.

Keď pestúnka odišla, Alexandra prešla k oknu svojej spálne. Zapla si zamatový jazdecký kabátec až k brade a pozerala na jasnú modrú oblohu. Vzdychla si. Keby len pestúnka vedela, o koľko väčšmi za posledné dva dni rozmýšľala, než robila, čo je slušné!

Mala ísť jazdiť cez údolie na sever s lordom Amberleym. Len oni dvaja. Veľmi sa zdráhala prijať to pozvanie, keď vedela, že James ide so sirom Cedricom Harveym na západné vrchy, aby videl výhľad zvrchu útesov, že lord Eden a lady Madeline idú na návštevu a lady Amberleyová a mama zasa do dediny Abbotsford navštíviť farára. Nechcela ísť sama s jeho lordstvom, ale James nebol súcitný ako zvyčajne, keď naňho apelovala. Povedal jej, že si musí začať zvykať na spoločnosť muža, za ktorého sa rozhodla vydať. Dokonca aj mama považovala za bezúhonné, aby si šla zajazdiť so snúbencom na jeho vlastnej pôde.

Takže musí ísť. Ale netešila sa na to. V ten večer sa tiež konalo spoločenské stretnutie u Courtneyovcov, na ktoré sa mohla tešiť. Zoznámi sa s neznámym počtom susedov a známych lorda Amberleyho. Jej zasnúbenie a nadchádzajúci sobáš boli pre ňu čoraz desivejšie reálne. Cítila, akoby sa okolo nej uzatvárala sieť. Nemala sem prísť, pomyslela si neraz. Nie do jeho domova. Dokonca ani keď si uvedomila bláznivosť tej myšlienky, nepobavilo ju to. Skôr či neskôr by sem aj tak musela prísť.

Samozrejme, kým neprišla do Amberley, netušila, čo pre Edmunda jeho domov znamená. Pre ňu bol domovom vždy dom, kde žila v relatívnom ústraní podľa predpísaných pravidiel. Bol to pevný bod v jej existencii, miesto, kde ju pripravovali na skutočný život, ktorý ju čaká - na život vojvodkyne z Peterleigh.

Amberley bolo iné. Veľmi odlišné. Dokonca ani za mesiac, ktorý strávila v Londýne, si Alexandra neuvedomila, aký rozdielny je jej život v porovnaní so životmi ostatných okolo nej. Teraz si to začínala uvedomovať. Amberley bolo miestom šťastia, miestom, kde si každý mohol povedať, čo chcel, a robiť, čo sa mu zachcelo. Bolo miestom nehanebnej krásy. Miestom, kde bola dôležitá láska. Nie taká láska, akej sa dostávalo jej. Bola to vrúcna a slobodná láska, v ktorej kritika zohrávala len veľmi nepodstatnú rolu.

Amberley bolo miestom priateľstva, miestom, kde vás mohli pozvať na večeru s obyčajným nájomcom a pozvanie ste mohli prijať bez pocitu urážky alebo veľkej blahosklonnosti. Bolo miestom, kde dieťa v školskom veku mohlo jazdiť so staršími a slobodne s nimi hovoriť. Miestom, kde sa deti mohli bez obáv hrať s deťmi nižšieho spoločenského postavenia a kde sa chlapci mohli miešať s dievčatami. Kde dievčatá posielali do školy, aby sa mohli spriateliť s inými dievčatami, a neodpierali im to zo strachu, že by ich mohli nakaziť voľnejšími mravmi.

Bolo miestom, kde ľudia robili veci spolu pre radosť, nie aby sa navzájom súdili. Predchádzajúci večer ju sir Cedric presvedčil, aby zišla do hudobného salóna a zahrala na klavíri. Nie aby to bol recitál pre tiché a kritické publikum, ale aby ho sprevádzala pri spievaní.

„Preukážete mi tú láskavosť a pôjdete, slečna Purnellová?" spýtal sa jej po večeri, keď všetci ešte pili čaj v obývacej izbe. „Povedali mi, že hráte na klavíri, a ja veľmi rád spievam. Toto bude možno jediná príležitosť, keď ma budete sprevádzať. V budúcnosti si možno vymyslíte kopu dôvodov, aby ste sa tejto radosti vyhli."

„Aký si voči sebe nespravodlivý, Cedric," smiala sa lady Amberleyová. „Veľmi dobre vieš, že ťa chodím počúvať dobrovoľne. Má krásny barytón, Alexandra, ako budete sama počuť. Pôjdem s vami aj ja. Pridáte sa k nám, lady Beckworthová?"

Skončilo sa to tak, že dolu zišli všetci okrem Jamesa a lorda Edena, ktorí sa šli prejsť do kopcov. A bol to uvoľnený večer, keď všetci boli ochotní hrať alebo spievať bez ohľadu na talent.
A lord Amberley má talent, ako zistila. Hral krátku Bachovu fúgu, ktorá ju na niekoľko minút úplne fascinovala.
A Amberley bolo miestom, kde sa ľudia dotýkali a otvorene si preukazovali náklonnosť.

Alexandra si prešla prstom po pierku, ktoré sa jej krútilo okolo ucha. Neprítomné pozerala von oknom. Úplne zabudla, že lord Amberley už na ňu asi čaká dole. Áno, naozaj je veľmi zvláštna. Vôbec sa nehodila do ich sveta. A nebola si ani istá, či chce doň zapadnúť, alebo sa od neho bude zámerne dištancovať.

Aké by to bolo, keby vyrastala na takom mieste s rodičmi a starými rodičmi, ktorí by ju bezpodmienečne ľúbili, ako to povedal lord Amberley? S rodičmi, ktorí by jej nedali pocítiť, že ich lásku i Božiu lásku si musí zaslúžiť a môže ju veľmi ľahko stratiť sebeckými alebo bezohľadnými skutkami? Aké by to bolo, mať priateľov, s ktorými by sa mohla hrať, zdôveriť sa im? Mala šťastie, že mala Jamesa. Veľmi ho ľúbila a celé roky sa presviedčala, že je to jediný priateľ, akého potrebuje. Ale James bol od nej o päť rokov starší. A James býval tak často preč, keď bola malá.

Aké by to bolo, keby bola smela voľne rozprávať v spoločnosti starších ľudí a vyjadriť svoj názor v prítomnosti pánov? Voľne sa usmievať a obliekať a česať sa tak, aby priťahovala obdivné pohľady ľudí vôkol seba? Voľne sa dotýkať a nechať, aby sa jej dotýkali? Voľne prejavovať náklonnosť a dokonca bozkávať sa?

Niektoré z tých slobôd má, nazdávala sa. Má dvadsaťjeden rokov a je zasnúbená s džentlmenom, ktorý si želá, aby sa správala rovnako ako jeho sestra a ako sa správala slečna Courtneyová v predchádzajúce popoludnie. Mohla by sa oslobodiť od sveta svojho otca a stať sa súčasťou manželovho.
A napriek tomu je sloboda relatívny pojem, pomyslela si trpko a prudko sa obrátila od okna, keď si uvedomila, že sa zasnívala nadlho. Bude vôbec schopná nazývať sa slobodnou v manželstve, ktoré si nevybrala sama? A bude vôbec niekedy schopná byť taká uvoľnená ako lady Madeline? Alebo Anna? V takom prístupe k životu nemala nijaké skúsenosti ani školenie.

Obrátili kone do údolia smerom od mora. Onedlho minuli trávniky a záhony a malý pasienok pre ovce na rovine nad nimi. Stromy pokrývajúce úbočia kopcov sa za nimi zatvorili, siahali až takmer po brehy rieky a priniesli so sebou pocit mieru a súkromia, ktoré si lord Amberley cenil na svojom domove najväčšmi.

Túto časť údolia mal radšej ako širší, otvorenejší priestor nižšie a more. Tu mohol jazdiť alebo sa prechádzať, rozmýšľať alebo čítať alebo len nasávať krásy prírody vôkol seba. Mohol byť sám so sebou. Možno sám s Bohom.

Zámerne sem priviedol Alexandru na ich prvej spoločnej vychádzke. Bolo mnoho miest, na ktoré ju mohol vziať, aj keby nechcel ísť tou istou cestou, akou šla včera ráno. Mohol ju vziať na návštevu tety a strýka alebo niektorého zo susedov. Mohol ju vziať na vyhliadku z útesov, kam šiel sir Cedric s jej bratom. Alebo do dediny. Alebo na desať iných miest.

Rozhodol sa však, že ju vezme na miesto, ktoré preňho po dome znamená najviac. Bol v pokušení držať si ju od tela, na okraji svojho života, nechať si dôležité veci svojho sveta pre seba. Bolo to veľmi silné pokušenie, najmä keď napriek všetkej snahe necítil nijakú blízkosť k svojej snúbenici. Niežeby sa mu nepáčila. Nevedel sa k nej dostať natoľko blízko, aby vedel, či sa mu páči. Bola nepoznateľná. A bol v pokušení správať sa k nej rovnako odmerane.

Nespravil by to však. Musia sa zobrať. A on nemôže nechať svoju ženu na okraji svojho života. A musí sa vytrvalo pokúšať vryť si ju do srdca. Pokúsil sa o to deň predtým. Vôbec si však nebol istý, či má nejaký intenzívny pocit z domu. Možno okrem knižnice. A salóna jeho starej matky. Zdalo sa, že na ňu zapôsobil. Samozrejme, zničil tú príležitosť, unáhlil sa a pobozkal ju, skôr než bola pripravená na takú intímnosť. Ak vôbec niekedy bude. Začínal o tom mať vážne pochybnosti.

Musí sa však pokúsiť znova. Musí s ňou začať aspoň nejaké priateľstvo. Musí jej začať dôverovať natoľko, aby jej otvoril svoj najvnútornejší život.

„Toto je moja najobľúbenejšia časť krajiny," povedal. „Často sem chodím."

„Je tu ticho," poznamenala, „a veľmi pekne."

Usmial sa na ňu. „Je dobré mať také tiché miesto, kam môžeš uniknúť, však? Mala si také doma?"

„Len vresoviská," odvetila, „a len keď bol James doma. Nikdy mi nedovolili jazdiť ani prechádzať sa samej a nikdy to nebolo rovnaké, keď so mnou šla slúžka alebo čeľadník."

„Byť ženou je niekedy ťažké, však? Tu budeš mať oveľa väčšiu voľnosť, Alex. Na mojom pozemku je veľa súkromných miest, kam môžeš ísť a nik o tom nebude ani vedieť. Nemusí za tebou stále chodiť sluha. Ani ja. Existuje najmä jedno miesto, kam asi budeš chcieť chodiť. Ukážem ti ho neskôr."

Lord Amberley v duchu vystrúhal grimasu. Nemal v úmysle byť taký rýchly. Chcel pred ňou otvoriť svoj život. Musí odhaliť aj svoju dušu? Nik okrem neho nevedel o tom konkrétnom mieste.

„Čo by si spravil," spýtala sa ho náhle a zvrtla sa, aby naňho pozrela tmavými očami, ktoré občas vedeli byť také náruživé, „ak by si sa so mnou nemusel oženiť?"

Usmial sa a pokrčil plecami. „Pravdepodobne by som sa len tak potĺkal ďalej," odvetil.

„Ako dlho? Navždy? Niekoľko rokov? Oženil by si sa niekedy? Pokračoval by si v priateľstve s pani Bordenovou? Alebo možno stále pokračuješ. Prepáč. Som neospravedlniteľné neslušná. Nevšímajte si moje otázky, mylord."

„Naopak," odvetil, „máš plné právo klásť ich. A žiadať odpovede. Je mi ľúto, že vieš o Eunice Bordenovej. Bolí ťa, že o tom vieš?"

„Bola by som hlúpa, keby som to dovolila," odvetila a pozerala priamo pred seba. „Manželky si také veci nemajú všímať, však? Majú predstierať, že o ničom nevedia."

„Ja by som od svojej manželky očakával, že bude zúriť až na pokraj násilia," nesúhlasil s ňou. „Našťastie, nebude na to mať dôvod. Nikdy, Alex. Eunice je časť mojej minulosti. Nie súčasnosti ani budúcnosti. Je to dokonale úctyhodná dáma, ktorá ma len náhodou poctila tým, že bola rok mojou milenkou. V tvojom ponímaní morálky sa zdá pravdepodobne nemožné, aby bola dáma úctyhodná a zároveň mužova milenka, ale je to možné, ver mi. Nezavrhnem ju tvrdením, že je to bezvýznamná osoba. Hlboko si ju vážim. Ale jednako je súčasťou mojej minulosti, na vlastné naliehanie, ako aj z mojej vôle."

Pozoroval, ako Alexandra preglgla a očervenela a ďalej pozerá pred seba. Bolo nemožné rozoznať, či je s jeho vysvetlením spokojná. Možno v jej morálnom svete bolo naozaj šokujúce zistiť, že jej snúbenec spával dlhšie ako rok s inou ženou.

„Nechceš zísť z koňa a prejsť sa?" spýtal sa. „Som si istý, že kone by sa tu rady napásli, a pešo môžeme vystúpiť trochu vyššie na kopec. Zhora je nádherný výhľad, ktorý by som ti chcel ukázať."

„Áno," odvetila, „to by bolo pekné."

Znova zistil, ako predchádzajúce ráno, keď ju skladal z koňa, že jej telo je oveľa ľahšie a krajšie tvarované, ako vyzeralo. Jej vzpriamené držanie tela a disciplinované pohyby odpútavali pozornosť od jej ženských tvarov. Dával si pozor, aby si ju držal čo najďalej od tela, keď ju skladal, a pustil jej štíhly driek, len čo sa dotkla zeme.

„Je veľmi teplo," povedal. „Necítila by si sa pohodlnejšie, keby si si sňala kabátec a klobúčik?" Ospravedlňujúco sa na ňu usmial, keď videl, ako stuhla a začervenala sa. „Dúfam, že povieš áno, aby som si mohol sňať svoj."

Niekoľko chvíľ netušil, ako odpovie. Bolo jasné, že v duchu bojuje medzi chuťou urobiť to - naozaj bolo veľmi horúce popoludnie - a prísnosťou úzkoprsej výchovy.

„Áno," odvetila napokon. „Je veľmi teplo."

„A ešte teplejšie tu v údolí," pritakal, „ktoré je chránené pred vánkom, čo by tu mohol viať." Rozopol si vlastný kabát a s úľavou ho odložil. Vzduch bol pri dotyku voľných rukávov ľanovej košele takmer chladný. Kabát zavesil na konár stromu nad hlavou.

Alexandra mala pod zamatovým zeleným kabátcom bledozelenú hodvábnu blúzku. Napriek voľnému strihu, vysokému golieru a dlhým rukávom sa zdalo, že zdôrazňuje jej tvary väčšmi ako pevnejšie, odhaľujúcejšie šaty, ktoré nosila vnútri. Mala pevné, štedré prsia. Bojovala so sponkami, ktoré jej držali klobúčik vo vlasoch.

„Smiem ti pomôcť?" spýtal sa.

„Táto jedna nejde odopnúť," rozčúlene odvetila. Hlavu mala nahnutú dopredu a obe ruky zdvihnuté nad ňou.

„Ukáž, skúsim to," vyzval ju a okamžite si spomenul na inú príležitosť, keď jej šmátral rukami za hlavou, aby rozviazal šatku, ktorú mala v ústach.

Sponka sa nakoniec uvoľnila a ona si jednou rukou sňala klobúčik s pierkom. No jeho nemotorné pokusy uvoľnili iné sponky. Vlasy sa jej na jednej strane kaskádovito uvoľnili z hladkého drdola a zatočili sa jej okolo pliec až na prsia. Očervenela a vyľakane sa naňho pozrela.

Lord Amberley rýchlo ustúpil. Vyzerala sviežo pôvabne. Pocítil úplne nečakané bodnutie túžby po nej.

„Ospravedlňujem sa," ozval sa. „Obávam sa, že nie som dobrá komorná."

„Keď pestúnka Reyová pripína klobúčik," povedala trochu rozpačito, „pripína ho tak, aby ostal na mieste." Zohla sa a zdvihla dve sponky z trávy pri nohách.
O minútu vyzerali jej vlasy ešte prísnejšie ako predtým, aj keď neboli také uhladené. Plecia mala vystreté a bradu vysoko. Lord Amberley zavesil jej kabátec na konár vedľa svojho a klobúčik umiestnil tak, aby nespadol. Rozmýšľal pri tom, či si tú zmyselnú ženu, ktorá tu pred ním stála pred malou chvíľkou, len nevymyslel.

Alexandra Purnellová bola opäť nedotknuteľná a dokonale sa ovládala.

Chvíľu šli popri rieke. Voda plynula v jej úzkom koryte takmer nečujne. Na stromoch vyspevovali neviditeľné vtáky. Tráva pod ich nohami bola hustá a pružná a plná letnej vône. Alexandra vedome dvíhala bradu a sťahovala plecia dozadu, vnucovala si do mysle pokoj, ktorý čerpala z mieru vôkol seba.

Jemne sa pohybujúci vzduch bol na tenkej hodvábnej blúzke a vo vlasoch teplý a príjemný. Keby sa tu len prechádzala sama alebo s Jamesom, či dokonca s lordom Edenom, cítila by sa dokonale šťastná. Na svete určite neexistuje krajšie miesto. Ale nebola sama. Bola so svojím snúbencom, ktorý jej od prvej chvíle, čo sa stretli, preukazoval len dobrotu a zdvorilosť. A ktorý ju uväznil v tejto situácii. Bola sama s mužom, s ktorým vôbec nevedela, ako sa má k nemu správať.

Pred niekoľkými minútami sa cítila taká zahanbená. Už len návrh, aby si odložila kabátec a klobúčik, ju znepokojil. Nevedela prečo. Vnútri nosila šaty, ktoré boli oveľa tenšie a zakrývali oveľa menej ako jej blúzka. Možno to bolo predstavou, že si má vyzliecť kus odevu pred ním. Spomenula si, ako nevhodne bola oblečená, keď ju uvidel prvýkrát. Akoby to nestačilo, musel jej pomôcť s nepoddajnou sponkou. Takmer zamdlela, keď videla po oboch stranách svojej tváre jeho ruky, cítila jeho prsty na hlave a čelom sa takmer dotýkala záhybu jeho nákrčníka.
A ako posledné poníženie sa jej rozpustili vlasy. Ocko veľmi prísne trval na tom, že žena má mať vlasy zopnuté v drdole na zátylku alebo na temene. Od šestnástich rokov, keď začala nosiť vlasy vypnuté, si pamätala iba jednu príležitosť, keď sa objavila v otcovej prítomnosti s rozpustenými vlasmi. Prišla domov v daždi po jazde s Jamesom a len voľne si uviazala vlhké vlasy na krku a zišla na olovrant. Vyslúžila si burácajúce nadávky pred všetkými vrátane majordóma a komorníka, ktorý práve priniesol podnos s čajom, a otec ju poslal naspäť do izby bez čaju. Zvyšok dňa a celý nasledujúci deň strávila v nej. Vtedy mala sedemnásť.

Pocit, že ju lord Amberley vidí s rozpustenými vlasmi, bol rovnako ponižujúci, ako keby si spolu s kabátcom vyzliekla aj blúzku. Cítila sa nahá a bezmocná. A všimla si, ako v rozpakoch ustúpil, hoci bol dosť zdvorilý a vzal vinu na seba a ospravedlnil sa jej za svoju nešikovnosť.

„Myslíš, že by si zvládla výstup nahor?" spýtal sa jej. „Ak vystúpime po tomto chodníčku, ukážem ti nádherný výhľad z údolia k domu."

„Áno," odvetila a pozrela na lesnaté úbočie po svojej pravici. Nevyzeralo mimoriadne strmé. Tak rada by si chytila zamatovú sukňu do rúk a vybehla hore kopcom.

„Ukáž, pomôžem ti," ponúkol sa, keď začali stúpať.

Naozaj to nebolo potrebné. Stromy boli rozložené priestrannejšie, ako sa zdalo zdola, a pôda medzi nimi bola dosť pevná. Napriek tomu jej však vzal ruku do svojej a preplietol si s ňou prsty. Tie dlhé, citlivé prsty, ktoré ju dosť znepokojovali.

„Toto je dobrá skúška výdrže, však?" ozval sa o niekoľko minút s úškrnom. Trochu lapal po dychu. „Vládzeš, Alex?"

„Áno," odvetila. Bola podstatne zadýchanejšia ako on a nakoniec bola za oporu jeho silnej ruky vďačná.

„Ach, a sme tu," vydýchol si. „O chvíľočku si budeš môcť sadnúť a oddýchnuť si."

Stromy pred nimi ustúpili a ocitli sa na malej trávnatej čistinke. Trochu vyššie rástli stromy opäť hustejšie.

„Mal som so sebou priniesť svoj kabát, aby si si mala na čo sadnúť," uvedomil si nahlas. „Kiežby som na to bol myslel. Ale pozri sa najprv, Alex, kým si sadneš. Čo si o tom myslíš?"

Pustil jej ruku, dlane jej zľahka položil na plecia a obrátil ju, aby sa pozrela ponad vrcholce stromov do údolia.

Takmer prestala dýchať. To musí byť - áno, tá najkrajšia scenéria na zemi. Vôbec si neuvedomila, že vyšli až tak vysoko. Údolie pod nimi vyzeralo takmer ako zelený koberec a jeho zeleň narúšala len modrá línia rieky, kamenný sivý dom a jeho prístavby a záhrady v diaľke. Modrý opar na horizonte musí byť more.

„Je to krásne," vydýchla.

Rukami jej na okamih zovrel plecia a potom ich pustil. „Myslíš, že si zničíš sukňu, keď si na chvíľku sadneš?" spýtal sa.

Pozrela naňho. Chcela ostať stáť a pozerať sa na údolie podstatne dlhšie. „Myslím, že nie, mylord," odvetila a usadila sa v tráve. Zovrela si kolená, keď si sadol k nej. Stále videla dom v diaľke, ale stratila celkovú perspektívu údolia pod nimi a dráhu rieky.

Na niekoľko minút zavládlo ticho. „Alex," ozval sa napokon, „mali by sme sa lepšie spoznať. Nemyslíš? Máme sa zosobášiť. Vôbec ťa nepoznám. Včera ráno som šiel vedľa teba na koni a vyjadrila si sa, že dom je krásny. Popoludní som ti ho ukázal zvnútra a ty si povedala, že je krásny. Pred chvíľou v údolí si poznamenala, že je krásne. Priviedol som ťa sem hore, aby som ti ukázal výhľad. A podľa teba je krásny. Cítim, akoby som udieral na veľmi silný štít. Kto vlastne je Alexandra Purnellová?"

Spevnila zovretie kolien a strnulo pozerala na jeho dom. „Prepáč," ozvala sa. „Nevedela som, že ťa to uráža. Nemala som to v úmysle. Cítila som, že všetko toto je krásne. Cítila som to v hĺbke duše. Neuvedomila som si, že to slovo nie je dostatočne výstižné."

„A teraz som ťa ranil," povedal potichu.

„Ja som v tomto taká neschopná," pokračovala a hlas jej znel takmer nahnevane. „Zdá sa, že ty a tvoja rodina dokážete vyjadrovať svoje pocity voľne. Ja to neviem. Nie v reči. Mňa učili ovládať svoje pocity. Nedokážem sa zmeniť len preto, že sa tak náhle zmenili okolnosti môjho života. Nemôžem zrazu byť ako lady Madeline alebo lady Amberleyová. Alebo Anna. Ak poviem, že niečo je krásne, cítim, že to také je. Nedokážem vyjadriť vytrženie. Nepoznám správne slová."

„Ospravedlňujem sa," ozval sa jemne. „Mylne som sa domnieval, že len ja cítim frustráciu z nášho vzťahu. Vidím však, že tvoja je rovnako veľká ako moja, azda aj väčšia. Očakáva sa, že ako moja manželka budeš žiť v mojom svete a prispôsobíš sa mu. A môj svet je taký odlišný od sveta, aký poznáš ty. Je to nespravodlivé, však?"

„Áno," odvetila stroho a vstala. Ďalej pozerala do údolia. Zhlboka vdychovala teplý, voňavý vzduch, aby sa upokojila. „Čítala som tú báseň. O tinternskom opátstve. A znovu a znovu. Vyjadruje všetko, čo sa dá vyjadriť a cítiť, však? Ja to nikdy nebudem vedieť. Ach, nikdy. Ale aspoň je možné vyjadriť svoje pocity písomne. Pri reči mi tie správne slová nenapadnú."

„Píšeš?" spýtal sa.

„Ach," zvrtla sa k nemu. „Len aby som uľavila svojim pocitom. Aby som vyjadrila myšlienky, o ktoré sa nemôžem s nikým podeliť. Ani len nepredstieram, že to, čo píšem, je literatúra."

„Prepáč, že som na teba pred chvíľou tak vyskočil, Alex. Zdá sa, že sa ti stále za niečo ospravedlňujem, však? Je pre mňa také ťažké spoznať ťa. No aj tak, čím väčšmi som s tebou, tým lepšie vidím, že je čo spoznávať. Odpusť mi."

Pokrčila plecami a odvrátila sa. „Viem tak málo," poznamenala. „Nemám nijaké skúsenosti s komunikáciou s inými ľuďmi."

„Viem," prikývol. „Chceš ísť teraz radšej späť? Alebo si chceš ísť pozrieť to miesto, o ktorom som ti hovoril predtým? Odpusť mi, Alex, prosím. Nechcel som ťa rozčúliť. Rovnako ako včera popoludní. Dúfal som, že dnes popoludní by sme sa mohli spoznať trochu lepšie, spriateliť sa."

Zdráhavo sa k nemu zase obrátila. „Rada by som videla to druhé miesto," povedala. „Je blízko? Je také krásne ako toto?" Pokrčila plecami a napoly sa usmiala výberu svojich slov.

„Áno, je blízko. Je dosť odlišné od tohto," odvetil.

Bola to kamenná chatrč postavená do svahu kopca v neznámej minulosti z neznámeho dôvodu.

„Kedysi som si myslel, že je to hájovňa," poznamenal. „Ale prečo by ju vybudovali tak vysoko? Žeby to bola pustovňa, keď prvýkrát postavili starý dom alebo keď ešte na druhom konci údolia stál kláštor? Rád si to myslím, ale nikto živý si to už nepamätá. Vlastne o nej nik nevedel, keď som ju ako chlapec objavil. A myslím, že na ňu odvtedy zase všetci zabudli. Možno by sa všetkým okrem mňa zdalo absurdné, že ju považujem za svoje najdôležitejšie miesto na zemi."

Bolo to veľmi odlišné od čistinky, ktorú práve opustili. Vrcholce stromov vôkol nich boli príliš vysoko, aby umožňovali výhľad do údolia. Bolo vidieť iba vrcholce stromov za nimi, rozprestierajúce sa nadol a stúpajúce na úbočie oproti, a oblohu nad nimi. Alexandra však ihneď vedela, čo mal na mysli. Bolo tu úplné ústranie, úplný mier.

Prinútila sa nepovedať, že je to krásne.

„Poď," vyzval ju, otvoril ťažké drevené dvere kamenného domčeka a vstúpil dnu. Kým prišla k dverám, stihol zapáliť sviečku.

Vnútri stál nahrubo otesaný stôl a lavica, pri stene slamená posteľ s poskladanou prikrývkou. Pri druhej stene stála ďalšia lavica so stohmi kníh a papierov, s perami a kalamárom.

„Je to moja pustovňa," povedal a pozrel na ňu s výrazom, ktorý sa nedal označiť ako úsmev. Vyzeral neisto. „Niekedy sem uniknem na hodinu či dve. Niekedy tu dokonca strávim noc. Vtedy si zvyčajne vymyslím nejaký príbeh o obchode, pre ktorý musím odísť z domu."

„Vie o tom niekto?" spýtala sa. „Niekto iný?"

„Nie," pokrútil hlavou. „Okrem teba som to nepovedal nikomu."

Alexandra sa zvrtla a vyšla opäť na slnkom zaliatu čistinku. Prečo to povedal jej? Prečo ju sem priviedol a ukázal jej to tu? Bolo preňho naozaj také dôležité, aby sa stali priateľmi? Tak či tak sa s ňou nechce oženiť. Jeho sestra jej to včera povedala, ale ona by sa to aj tak dozvedela. Neodpovedal jej na otázku, či by sa oženil, alebo nie. A hovoril s vrúcnou náklonnosťou o milenke, ktorej sa musel vzdať kvôli nej. Práve priznal veľkú frustráciu z jej hroznej zdržanlivosti.

Tak veľmi sa kvôli nej snažil. Nedlhuje mu niečo na revanš? Dlhuje mu niečo, nejakú zraniteľnosť.

„Asi by si si už dala čaj," ozval sa spoza nej. Hlas mu znel unavene.

Zvrtla sa k nemu. „Ďakujem," odvetila stroho. „Ďakujem', Edmund." Znelo to však, akoby bola nahnevaná, akoby cítila odpor k pavučine povinností, do ktorej ju zamotával. A nechcela, aby to vyznelo nahnevane.

Možno to pochopil. Usmial sa a modré oči mal opäť milé. „Budeš moja žena, Alex," povedal. „Myslím, že manželia by medzi sebou nemali mať tajomstvá."

„Neprídem sem," náhlivo povedala. „Toto je tvoje miesto.' Tak to aj ostane. Nikdy ťa tu nebudem vyrušovať."

Neprestal sa usmievať. „Nič nesľubuj," namietol. „Sľuby sú pre čestných ľudí veľmi záväzné. Všetko, čo mám, bude tvoje, drahá, vrátane tejto chatrče, ak ju niekedy budeš potrebovať."

Cítila, ako sa jej zrýchľuje dych, keď naňho pozrela - na jeho husté tmavé vlasy, usmievajúce sa modré oči, hruď a široké plecia, ktoré sa mu jasne črtali pod ľanovou košeľou. Myslela si, že zamdlie. Ale dlhovala mu niečo.

„Pobozkaj ma znova!" ozvala sa impulzívne. Oči sa jej rozšírili, keď si uvedomila, aké slová vypustila z úst, a srdce jej začalo divoko biť až v hrdle.

Položil jej ruky na plecia a sklonil hlavu. Modrými očami hľadal jej pohľad. Zatvorila oči.

Jeho ústa sa zľahka dotkli jej a jemne sa roztvorili ako deň predtým. Ona mala svoje pevne zatvorené, napäto čakala na chvíľu, keď ju pustí a bude opäť voľná.

Ale keď mu o niekoľko chvíľ pozerala do očí, len kúsoček od svojich, a všimla si ich spýtavý výraz, vedela, že to nebolo dosť. Niečo mu dovolila, no sama mu nič nedala. A ona mu chcela niečo dať. Nevedela odolať tej potrebe.

Zdvihla ruky k jeho bokom a chytila jeho teplú ľanovú košeľu. Zdvihla ústa k jeho a pohla sa k nemu, keď k nej opäť sklonil hlavu. Prsami sa dotkla silných svalov jeho hrude, svojimi stehnami jeho stehien. A úmyselne sa vzdala odmeraňosti, ktorá ju vždy oddeľovala od ostatných.

V istej chvíli počas nasledujúcich minút - koľkých? - sa rozhorela. V istej chvíli dovolila, aby jej jazykom rozdelil pery, a otvorila ústa, aby do nich prenikol intímnejšie. V istej chvíli dovolila, aby jej rukami uvoľnil sponky, až sa jej vlasy kaskádovito rozprestreli okolo nich. V istej chvíli dovolila tým istým rukám vytiahnuť jej blúzku spod stužky jej sukne a vklznuť pod ňu a dotýkať sa tenkého hodvábu jej košieľky.
A v istej chvíli pocítila jeho husté vlasy a pevnosť jeho pliec a uvoľnila mu košeľu, aby mohla rukami láskať zvlnené svaly na jeho chrbte.

Keď znovu zdvihol hlavu, vedela z tela pritisnutého na jej, že po nej túži, hoci takéto vedomosti ju nik nenaučil. Videla mu to aj v tvári, v zasnených modrých očiach s ťažkými viečkami, ktoré pozerali do nej, hlboko za jej oči.

V tej chvíli nastal okamih rozhodnutia, okamih, počas ktorého vedela, že je na pokraji zážitku, ktorý by ju navždy zmenil, navždy rozhodol o smere jej života. Okamih, počas ktorého túžila dostať sa cez ten okraj, odovzdať sa, stratiť sa, ukončiť nanovo vymyslený boj, aby sa presadila. Len okamih.
A potom spanikovala.

Keď prišla k sebe, bola takmer na úpätí kopca, stromy pred ňou redli a rieku mala takmer na dohľad. Vzlyky, ktoré sa konečne dostali k jej sluchu, pochádzali z jej hrdla. Vedela, že lord Amberley uteká dolu za ňou, hoci zavolal jej meno len raz, keď sa od neho odtrhla a pustila sa naslepo bežať dolu kopcom.

Keď dobehla až nadol, spomalila krok a pustila sa ku koňom, ktoré videla dosť ďaleko po prúde rieky. Horúčkovito si zaprávala blúzku naspäť do sukne.

„Alex," oslovil ju lord Amberley, ktorý dobehol až k nej a pátravo na ňu pozrel. Nič viac nepovedal.

Alexandra odvrátila tvár. „Bola to moja vina, nie vaša," ozvala sa. „Toto nebude fungovať. Vy sa so mnou nechcete oženiť a ja sa za vás nechcem vydať. Obaja sme sa nedobrovoľne ocitli v tejto pasci a myslím, že k tomu obaja cítime odpor. Ak sa za vás vydám, budem naveky uväznená vo svete, v ktorom sa nedokážem cítiť príjemne. A ak sa so mnou vy oženíte, budete sa naveky cítiť mizerne. Nemôžem vám dať lásku a náklonnosť a spontánnosť, ktoré odo mňa chcete. Nie som schopná zmeniť sa. A nechcem sa zmeniť. Musím odtiaľto odísť. Nemôžem sa za vás vydať."

„Alex," ozval sa a krátko sa jej dotkol pleca, no hneď ruku stiahol, „si veľmi rozrušená. Neviem, či ti dlhujem ospravedlnenie, alebo nie. V tom objatí sme boli zapletení obaja, no nemal som dovoliť, aby sa nám to tak vymklo z rúk. Mám viac skúseností ako ty. Mal som vedieť, že ťa to vydesí. Nemal som v úmysle, aby veci zašli až tak ďaleko."

Pokúšala sa vypnúť si vlasy navrch hlavy, ale nemala sponky, ktorými by ich prichytila.

„Tu sú," povedal a v dlani mu ležalo niekoľko sponiek. „Tieto som zachránil. Alex, prosím ťa, neurob nič unáhlené. Najprv sa upokoj. Úplne. Dopraj si deň-dva. Myslím, že zrušenie nášho zasnúbenia by pre teba malo hrozivé dôsledky. A vieš, že to, čo sa práve stalo, nebolo až také hrozné. Si rozčúlená, lebo sa ti takéto niečo ešte nestalo. Ale vášeň medzi mužom a ženou nie je odporná. Medzi ľuďmi, ktorí sa majú stať manželmi, je to dokonca žiaduce, nie?"

„Nazdávam sa, že vám sa to stalo už tisíckrát," odvetila, upevnila si do vlasov poslednú sponku a načiahla sa za klobúčikom, „a ja som len ďalšia obeť, ktorú treba zviesť."

„To nie je spravodlivé," namietol potichu. „Vieš dobre, že v tom nebolo zvádzanie. A nie, vášeň tiež nepoznám. Nie je to súčasť všetkých vzťahov, vieš?"

„Nie, neviem," vyprskla, zvrtla sa k nemu so sčervenenou tvárou a neupravenými vlasmi. ,A nechcem vedieť. Nechcem mať s vami nič do činenia, mylord. Vôbec nič. Chcem byť sama sebou. Nemôžem sa za vás vydať."

„Myslíš, že nemôžeš byť sama sebou a zároveň mojou manželkou?" spýtal sa.

„Nie," odvetila. „Nie, nemôžem. Musím odísť. Porozprávam sa s mamou a Jamesom."

„Alex," naliehal a postavil sa pred koňa, takže nemala inú možnosť, len naňho pozrieť, „prosím ťa, neunáhli sa. Prosím. Je mi ľúto, čo sa stalo. Mal som to vedieť. Ale potrebuješ ma. Viem, že v tejto chvíli si myslíš, že akýkoľvek život bude lepší ako život so mnou. Ale dopraj si čas, aby si si bola naozaj istá, že je to tak. Zváž alternatívy. Viem, že ja nie som muž, ktorého by si si sama vybrala. No potrebuješ moju ochranu. A ja ti ju dobrovoľne dám, Alex. A pokúsim sa ti dať priestor, aby si si zvykla na tento život, ktorý je pre teba taký cudzí. Prosím ťa, nekonaj impulzívne, ani dnes, ani zajtra. Sľúb mi, že počkáš aspoň niekoľko dní."

Pozrela naňho rozbúrenými očami. „Ach, áno," povedala, „sľúbim ti to. Obaja vieme, že nemôžem toto zasnúbenie zrušiť. A obaja vieme, že v tejto chvíli som voči tebe veľmi nespravodlivá. A obaja vieme, že ťa potrebujem, že bez teba nemôžem fungovať ako člen tejto spoločnosti. Máš moje slovo, Edmund."

Nakrátko zatvoril oči a videla, ako sa zhlboka nadýchol. „Je mi ľúto, že si taká roztrpčená, Alex," povedal, „a že si taká rozčúlená. Pomôžem ti vysadnúť. Pôjdeme domov a dáme si čaj."

Cestou k domu zdvihla bradu a vyprázdnila si myseľ. Kým prídu späť, musí byť pokojná. A musí dúfať, že nikto neuvidí, aká je neupravená. Pokúšala sa zabudnúť, že lord Amberley ide potichu len pol konskej dĺžky za ňou.

„pa-pam-pam, pa-pam-pam," spievala Madeline, vzala svoje dvojča okolo pásu a pokúšala sa s ním krútiť v tanci. „Dnes večer budeme opäť tancovať valčík, Dom, a hopkať, skákať a vykrúcať sa. Nie je život nádherný?"

„Pokúšaš sa ma zhodiť zo schodov?" spýtal sa jej brat, striasol zo seba jej ruky a ďalej si vyrovnával čipkové manžety na chrbtoch rúk. „Toto naozaj nie je vhodný čas ani vhodné miesto na tancovanie, Mad. Bolo by elegantné, keby som sa skotúľal do haly po celom mramorovom schodisku?"

„Najmä keby som utekala za tebou a jačala odušu," odvetila a chichotala sa. „Tak poď, Dom, keďže sme vyšli zo šatní v rovnakej chvíli, chytím ťa pod rameno a zídeme dolu s pokojnou dôstojnosťou."

Keď však začali zostupovať, znova spustila: „Pa-pam-pam, pa-pam-pam," a schádzala po schodoch v rytme valčíka, ktorý si trochu falošne pospevovala.

„Z čoho máš takú dobrú náladu?" spýtal sa lord Eden a nezdvorilo ju stiahol späť. „Z predstavy tancovania v preplnenom salóne u Courtneyovcov? Z očakávania tanca s Howardom Courtneym?"

Veselo sa zasmiala. „Howard je taký vážny a taký verný," odvetila. „Nie je milé robiť si z neho posmech. Raz si s ním zatancujem, uvidíš. Ale tí dôstojníci, Dom! Viem, že sme ich dnes popoludní videli len z diaľky, ale vyzerali tak nádherne. Prečo je muž v uniforme úplne neodolateľný?"

„Predstav si ich bez uniformy o dvadsať rokov, keď bude dávno po vojnách," nesúcitne poznamenal jej brat. „Budeš musieť žiť s mužom, nie s uniformou, ak sa zaňho vydáš, Mad."

„Si taký neromantický," odvetila s predstieraným povzdychom.

„Okrem toho," pokračoval, „keď tak veľmi zbožňuješ vojenské uniformy, prečo takmer vždy, keď len spomeniem, že by som si jednu obliekol, chytáš záchvaty depresie?"

„Ach, nezačínaj s tým teraz," odbila ho. „Minimálne najbližších dvanásť hodín odmietam rozprávať sa o čomkoľvek čo len vzdialene vážnom. A neplánujem sa vydať ani za jedného z tých dôstojníkov, hlupáčik. Len si chcem s nimi zatancovať. A možno trošičku zaflirtovať." Zachichotala sa.

,A zajtra ráno budeš po uši zamilovaná do jedného z nich," odvetil. „Vidíš, nie sme dolu úplne prví, Mad."

Sir Cedric, James Purnell a lord Amberley sa zhovárali. Alexandra sa rozprávala s lady Amberleyovou. Iba lady Beckworthová ešte nebola dole.

„Koče sú pripravené," povedal lord Amberley. „Mohli by ste ísť prví, Dominic, s Madeline, Alex a pánom Purnellom. My ostatní pôjdeme hneď za vami."

Madeline sa usmiala a chytila Alexandru za rameno. „My dve si uplatníme právo dámy a budeme sedieť tvárou v smere jazdy, Alexandra," vyhlásila. „Nie je to veľmi fér, však? Ale muži majú toľko privilégií, ktoré sú pre nás nedostupné, že musíme brať, čo sa dá." Cítila sa zahanbene za pokus z predchádzajúceho dňa pomôcť plánu svojho dvojčaťa uchrániť staršieho brata pred vynúteným sobášom s Alexandrou. Dominicovi povedala, že sa na jeho plánoch nebude viac zúčastňovať. Urobí, čo bude v jej silách, aby sa spriatelila s Alexandrou bez ohľadu na to, za ktorého z bratov sa napokon vydá.

Madeline celou cestou odhodlane trkotala. Na Dominica sa mohla spoľahnúť, že si svoju úlohu splní, a zistila, že s Alexandrou sa zhovára prekvapivo ľahko, keď sú spolu samy. S pánom Purnellom sa však cítila úplne nesvoja. Zdalo sa nevyhnutné, že v dome sa často ocitne v jeho spoločnosti. Cítila však jeho nesúhlas. Mala pocit, že na ňu často pozerá tými intenzívnymi a nepriateľskými tmavými očami. Jej výbornú náladu z nadchádzajúceho večera spôsobila čiastočne aj úľava pri predstave, že sa bude môcť pozerať na iných mladých mužov a rozprávať sa a tancovať s nimi. S inými mladými mužmi, ktorí ju azda budú obdivovať. Madeline bola zvyknutá na to, že ju obdivujú, hoci musela pripustiť, že vo veku dvadsaťdva rokov sa dá očakávať, že obdiv pomaly ustúpi. Onedlho sa azda zoznámi s mužom, ktorého by mohla naozaj ľúbiť, a potom sa zaňho spokojne vydá.

„Farma" bolo nesprávne označenie masívneho domu z červených tehál, ktorý pán Courtney postavil pred dvadsiatimi rokmi. Nebolo to panské sídlo. Keby ho postavili vedľa Amberley Court, stratilo by sa. No aj tak to bola impozantná budova, dostatočne priestranná pre sedemčlennú rodinu. Pán Courtney bol nájomca statku, ale patril k tým zámožnejším, mal dokonca viac peňazí ako mnohí majitelia pôdy. Jeho najväčším potešením, ako aj jeho ženy, bolo mať hostí. Ak mohli zabaviť niekoho z Amberley Court, čaša ich radosti bola plná. Pri tejto príležitosti, keď si s nimi mali za jeden stôl sadnúť ôsmi ľudia z Amberley Court na večeru pozostávajúcu z plných piatich chodov, ich čaša doslova pretekala. Množstvo jedla sa sotva pomestí na servírovacie stolíky či na taniere hostí.

Halu nikdy nenazvali prijímacím salónom. Ak by však chceli, mohli by, lebo bola dosť veľká, aby pri tejto príležitosti, ako aj pri iných, slúžila ako slušne veľká tanečná sála. Pán Courtney však veľmi dobre poznal svoje miesto v spoločenskom rebríčku. Svoje bohatstvo si užíval, ale nepredstieral noblesu. Vo svojej mysli aj slovníkom bol stále farmár, jeho dom farma a jeho hlavná miestnosť na zábavu hala. Ak niekedy mal ambíciu dosiahnuť vyšší stav, tak len tým spôsobom, aby sa jeho dcéra dobre vydala. Nechcel vidieť, ako sa taká krása a elegancia premárni s rovnakým farmárom, ako je on.

Slečnu Courtneyovú usadili počas večere vedľa pána Purnella. Prerozprávala a prečervenala sa cez ňu, hoci od neho vymámila iba zdvorilostné odpovede. Na konci večere sa jej nejako podarilo rezervovať si s ním otvárací tanec. Keďže druhý tanec mal byť valčík a lord Eden ju oň požiadal deň predtým, bola dokonale šťastná.

Madeline bola aj naďalej veselá, aj keď na večeru vedľa nej posadili pána Howarda Courtneyho. Celkom rada by bola pri ňom sedela a rozprávala sa s ním, dokonca aj tancovala, ak by na ňu neustále nepozeral zbožňujúcimi očami a neprednášal afektované, úctivé prejavy. Už pred štyrmi rokmi mu povedala, a odvtedy ešte niekoľkokrát, že pre ňu je kamarátom z detstva, nič viac. Zdalo sa však, že sa nič nezmenilo. Možno by sa mohla naňho hnevať, keby nebol taký príjemný človek. Veľmi sa podobal na svojho otca. Vlastne sa zdalo, že zakaždým, keď ho vidí, je čoraz statnejší. Po otcovi zdedil aj prívetivosť bez burácajúcej žoviálnosti.

Avšak Madeline odmietala dať sa znechutiť. Na tanec mali prísť aj ďalší blízki susedia vrátane sira Peregrina Lampmana, ktorý ju zahŕňal toľkými komplimentmi, kým sa pred dvoma rokmi neoženil so ženou staršou od seba o desať rokov. Odvtedy sa začal správať odmerane. Podozrievala lady Grace Lampmanovú, že je tyranka. Mal prísť aj pán Watson, pekný farmár-básnik, ktorého Susan považovala za pristarého pre seba. A samozrejme jej strýko a teta s Walterom. Nuž a tiež dôstojníci z regimentu umiestneného vedľa Abbotsfordu. Určite jeden alebo aj obaja budú pekní. Muž predsa nemôže byť dôstojník a nebyť pekný. To je prísne zakázané.

Mladšia slečna Stanhopová mala hrať na klavíri do tanca a tretí syn Courtneyovcov na husliach. Nie je to veľmi pôsobivé, keď je človek zvyknutý na londýnske bály počas sezóny, ako podotkla pani Courtneyová pri večeri pred hosťami s kajúcnym hlasom a trepotajúcimi sa rukami.

Ale tanec je tanec, rozmýšľala Madeline a očividne sa rozžiarila, keď do haly vstúpili dvaja dôstojníci v uniformách a pán Courtney ich predstavil zhromaždeným prítomným. Ten vpredu, vysoký, bol mimoriadne pekný a ten druhý vyzeral tiež celkom slušne. Kapitán Forbes ju ihneď požiadal o prvý valčík a poručík Jennings o druhý. Kapitán Forbes bol ten veľmi pekný.

James Purnell si zatancoval so slečnou Courtneyovou. Bolo to neškodné dievčatko s prázdnou hlavou, ktorú slepo milujúci rodičia a zbožňujúci starší bratia preceňovali a ktorá mala ambíciu vydať sa za aristokrata. A možno sa jej to aj podarí. Bola dosť pekná a živá. A kto je on, aby posúdil, či bude pre nejakého muža dobrou ženou? Je možné, že sa od matky priučila mnohým domácim zručnostiam. Bývali časy, keď by priťahovala aj jeho. Kedysi ho priťahovali pekné, živé ženy.

Tie dni sa však skončili. Ťažké skúsenosti ho naučili, že takmer všetci jednotlivci a všetky spôsoby života majú svoju pretvárku, svoje zlo. Zdalo sa, že všetci sú vypočítaví. Stalo sa nemožným niekomu dôverovať. Neexistuje nevinnosť, nezištnosť a česť.

Takmer nič také. Samozrejme, ešte tu je Alex. Jeho dvadsaťjedenročná sestra, ktorá ešte nedostala príležitosť naozaj žiť. A keďže z jeho života sa stratila viera v ľudskosť a šanca na šťastie, žil už takmer len pre svoju sestru. Ona musí byť šťastná. V Alex je láskavosť, dobrota a krása charakteru, no úplne potlačená za maskou ženskej cnosti, ktorú vytvorili roky otcovej tvrdej výchovy. Tušil, že v Alex sa skrýva vášeň pre život, aj keď iní si to zrejme nevšimli, predovšetkým sama Alex.

Po skončení otváracieho kola Purnell stál a pozoroval tanečníkov. Našťastie, táto tancovačka bola iná ako väčšina londýnskych bálov, lebo tu bolo viac pánov ako dám. Dnes nehrozila potreba vyviesť nejakú úbohú čakanku a zachrániť ju pred ponížením. Keby si len mohol byť istý, že Amberley dokáže priviesť Alex k životu! No priviesť ju k životu nie je dosť. Potrebuje žiť vo svete, ktorý je jej hoden, a skúsenosť ho naučila, že taký svet neexistuje.

Kiežby existoval! Keby videl Alex šťastnú, mohol by konečne uniknúť a ísť hľadať... nevedel čo. Dokáže niekedy nájsť zmysel života? Dokáže niekedy zabudnúť? A dokáže niekedy zahodiť dlhoročný výcvik, ktorý z neho urobil človeka, čo nedokáže ľahko komunikovať s inými alebo oddychovať či rozprávať sa o taľafatkách? Chce vôbec byť taký? S trpkou nenávisťou odmietol svet svojho detstva, hodnoty svojho otca. Ale podarilo sa mu nájsť svet hodnôt, ktorými by ho nahradil? Hľadá nemožné? Mala lady Madeline pravdu, keď sa spýtala, či chce uniknúť sám pred sebou?

Uvedomil si, že sleduje lady Madeline Rainovú a že to robí často, no neúmyselne. Zosobňovala tak veľa toho, po čom túžil a čím opovrhoval. Bola bohatá, privilegovaná, krásna. Zdalo sa, že je stále šťastná. Je to skutočná súčasť jej povahy, alebo jej život ešte nepostavil do cesty nijaké prekážky? Zrútila by sa, keby náhle musela trpieť alebo žiť v takom útlaku, v akom žila Alex dvadsaťjeden rokov?

Teraz tancovala valčík s jedným dôstojníkom z regimentu umiestneného neďaleko, pozerala naňho usmievajúcimi sa zelenými očami, krátke svetlé kučery sa jej leskli vo svetle sviečok. Flirtovala s ním. Tvorili pekný pár.

Prečo sa mu nepáči? Je neškodná. Vlastne sa veľmi usilovala byť k Alex priateľská a dokonca rozprávať sa aj s ním. Mala veselú povahu. Je to jej chyba, že mala taký život, aký by si bol on želal pre svoju sestru? Nemal ju rád preto, že mu odhalila jeho vlastné nedostatky? Bol by rád dôstojníkom, aby bol schopný usmievať sa na ňu a zhovárať sa s ňou rovnako ľahko a šibalsky? Bol by v nej rád vyvolal takúto reakciu namiesto rozpakov a averzie, ktorú cítil, keď ju prinútili byť v jeho spoločnosti?

Nie, nechcel mať nič do činenia s takými ako lady Madeline Rainová. Presne taká slabá a plytká žena ako ona spôsobila, že z neho vytrhli ducha. Ak si niekedy vôbec vezme nejakú ženu, bude to úplne iný typ. Žena, ktorá uspokojí jeho potreby a nikdy nebude chcieť nič pre seba. Hlúpa predstava, samozrejme! Takú ženu by nechcel. Zase sa začína podobať na svojho otca?

Prudko odtrhol pohľad od Madeline a zistil, že najstarší Courtneyho syn na ňu tiež pozerá s takmer smiešnym výrazom neopätovanej lásky na tvári. Dúfal, že on sám nevyzeral pred chvíľou rovnako. Ale nie, jeho city k tej žene nezahŕňali lásku. Rád by sa s ňou vyspal, to je všetko. Rád by ju mal pod sebou, aby jej ukázal, že fyzická skúsenosť medzi mužom a ženou je oveľa skutočnejšia a surovejšia ako romantické flirtovanie, ktoré podľa svojho správania očakávala.

Panebože, pomyslel si úplne šokovaný sám zo seba, chce jej ublížiť.

„Je dovolené ísť sa prejsť do záhrady na čerstvý vzduch?" spýtal sa Howarda Courtneyho.

Ako sa zdalo, Howard sa potešil, že tok jeho myšlienok niekto prerušil. Zoširoka sa usmial. „Pridám sa k vám, ak smiem, pane," odvetil. „Predpokladám, že asi nechcete vidieť naše prasatá. Kanec vyhral minulý týždeň na výstave cenu."

„Myslím, že by som bol potešený, keby som videl vaše prasatá," odvetil Purnell so sarkastickým úsmevom, „ak sa na nás nenalepí zápach chlieva, ktorý by sme sem neskôr mohli priniesť."

Lord Eden tancoval valčík so Susan a plne si vychutnával pocit, ako drží jej útle, veľmi pekne tvarované telo. Samozrejme, držal si ju od tela na vzdialenosť ruky, ako vyžadovala slušnosť, ale hala Courtneyovcov nebola veľmi veľká a tancovalo v nej dvanásť párov, nehovoriac o ďalších, čo sedeli alebo stáli po okrajoch parketu, ktorý vyprázdnili kvôli tancu. Za týchto okolností sa mu naskytla nejedna príležitosť pritiahnuť si partnerku tak blízko, až sa takmer dotýkali.

„Neuveril by som tomu, Susan," ozval sa a usmial sa na jej rozžiarenú, peknú tvár. „Čo sa stalo s tým malým dievčatkom, ktoré som poznal ani nie pred dvoma rokmi?"

„Vyrástla, mylord," odvetila a šibla po ňom pohľadom spod mihalníc. „Je vám to ľúto?"

„Áno, vlastne je," odvetil a získal to, v čo dúfal: priamy a spýtavý pohľad veľkých orieškových očí. „To dievčatko ma volalo Dominic a tykalo mi."

„Už to však nie je vhodné," namietla a pôvabne sa začervenala. „Už som žena."

„Och, to som si všimol, Susan," povedal. „Ale chcem ťa počuť vysloviť moje meno."

„Nie je od vás vôbec pekné, že ma do niečoho nútite," posťažovala sa a zdvihla oči, v ktorých sa jej ligotali slzy, k jeho zaujatému pohľadu. „Zdá sa, že všetci džentlmeni si myslia, že si ma smú doberať, lebo som žena a nemôžem sa brániť."

„Susan!" zvolal a v hlase mu zaznievalo znepokojenie. „Nechcel som si ťa doberať. A už určite nie do niečoho ťa nútiť. Už ťa o nič žiadať nebudem, sľubujem. Môžeš ma volať, ako chceš. Usmej sa na mňa a povedz, že mi odpúšťaš."

„Samozrejme, že vám odpúšťam," odvetila. „Je tu naozaj veľmi teplo." Úpenlivo naňho pozrela.

„Tak ťa vezmem niekam, kde je chladnejšie," povedal. „Pôjdeme von?"

„Naozaj by som nemala," váhala. „Ale azda len kúsok od dverí."

Ukázalo sa, že „kúsok od dverí" je tmavý pás trávnika na opačnej strane domu ďaleko od všetkých budov farmy. A lord Eden kráčal celých desať minút s jej tenkou rukou pretiahnutou popod rameno a počúval, čo mu šepká do ucha. Celý čas sa cítil trochu nepokojne a odolával nutkaniu ukradnúť si od nej bozk. Problém bol, že Susan bola presne ten typ ženy, aký považoval za najneodolateľnejší. Cítil sa vedľa nej veľký, ako ochranca a starší, než bol v skutočnosti.

Takmer sa však rozplakala, keď jej prejavil dôvernosť a navrhol, aby mu tykala. Ak by sa ju pokúsil pobozkať, buď by ju to skľúčilo, alebo by si vyslúžil štipľavé zaucho. Okrem toho, nemohol si dopriať flirt so Susan Courtneyovou ani s inou ženou, či už príťažlivou, alebo nie. Zaviazal sa, že sa ožení s bratovou snúbenicou. A prehováranie nemôže odkladať na neurčito, inak sa tí dvaja vezmú a Edmund bude naozaj odsúdený na doživotie.

„Vrátime sa dnu?" navrhol a na okamih si pritiahol Susaninu ruku bližšie k svojmu boku. „Veľmi by ma mrzelo, keby si prechladla."

„Asi áno," odvetila clivo. „Je tu tak príjemne. Mohla by som sa prechádzať hoci aj hodinu."

„Tvoja mama by asi nebola veľmi spokojná, keby som ťa tu zdržal ešte o čosi dlhšie," namietol jemne.
V tme k nemu dvihla veľké oči. „Druhí ľudia naozaj radi klebetia," pripustila. „Áno, vezmite ma dnu, mylord. Viem, že by ste nikdy nespravili niečo, čo sa džentlmenovi nesluší, aj keby o tom druhí nevedeli."

Lord Eden jej stisol ruku a s veľkými ťažkosťami sa zdržal, aby jej nedokázal, že má o ňom nesprávnu mienku.

Alexandra sa ako snúbenica grófa z Amberley neočakávane stala stredobodom záujmu. Bola to pre ňu nová skúsenosť, že ju žiadali o každý jeden tanec. Dokonca zistila, že je v tejto spoločnosti oveľa uvoľnenejšia ako kedykoľvek predtým, potešila ju nepredstieraná priateľskosť susedov a príbuzných jej snúbenca.

Bolo pre ňu veľkou úľavou, že mohla ísť na túto večeru a tanečnú zábavu. Nevedela, ako by prežila večer doma. Ako by sa rozprávala so svojím snúbencom? Ako by naňho pozerala? Za týchto okolností sa jej podarilo vyhnúť jednému aj druhému. Zdalo sa, že aj on sa vyhýba jej, počas olovrantu sedel pri sirovi Cedricovi a rozprávali sa o ovciach a úrode, zatiaľ čo ju zatiahla do rozhovoru jeho matka. Poslal ju ku Courtneyovcom v koči, v ktorom necestoval on, k večeri odviedol pani Courtneyovú a vyberal si iné tanečné partnerky. Na jediný valčík, ktorý si u nej rezervoval na neskôr, sa netešila.

Alexandra mala nepríjemný pocit, že sa v to popoludnie správala veľmi zle. Ako prejav otvorenosti požiadala lorda Amberleyho, aby ju pobozkal. No keď tak spravil, vyčítala mu to a obvinila ho, že sa ju pokúsil zviesť. Bola veľmi nespravodlivá. V tom mal úplnú pravdu.
A povedala mu, že sa zaňho nevydá. V rozpakoch a hanbe bola pripravená zrušiť ich zasnúbenie a utiecť z Amberley. Kam si predstavovala, že pôjde? Naspäť k ockovi? Našťastie, lord Amberley si zachoval chladnejšiu hlavu a presvedčil ju, aby mu sľúbila, že najbližšie dva-tri dni nebude robiť nijaké rozhodnutia. A bude musieť ustúpiť, samozrejme. Bude to len ďalšie poníženie, vedieť, že mal viac rozumu ako ona.
A akoby toho nebolo dosť, stále cítila rozpaky pri spomienke na to, čo sa stalo a spôsobilo jej hysterický záchvat. Očakávala rovnaký bozk ako deň predtým. A taký naozaj aj dostala. Bolo by sa to skončilo tam, keby sa nerozhodla chcieť viac.

To, čo sa stalo potom, sa jej zdalo veľmi neskutočné. Takmer celý svoj život prežila bez silných fyzických pocitov. Tajné cválanie na vresoviskách s Jamesom bolo to najradostnejšie fyzické vzrušenie, aké kedy zažila. Nezažila nič, čo by sa dalo porovnať s objatím grófa z Amberley. Ten zážitok bol taký telesný, že jej myseľ toho vôbec nebola súčasťou. Cítila potrebu, bolestnú, dychtivú potrebu dotýkať sa, objavovať, cítiť dotyky, byť... ovládaná. Chcela ho bližšie, oveľa bližšie. Predpokladala, že chcela to, o čom vedela, že sa robí v manželskej posteli. Nikdy predtým na to však nemyslela z hľadiska potreby alebo túžby.
A nemohla ani teraz. Bola znechutená spomienkou na vlastnú bezmyšlienkovitú túžbu. Nevedela tomu odolať a celý večer kradmo pozerala na grófa, pripomínala si, že to s ním robila také veci. Cítila pod dlaňami jeho nahé telo, mala jeho ruky pod blúzkou, dokonca pod košieľkou, jeho ústa a jazyk uchvátili jej, jeho telo sa k nej tak intímne pritískalo.

Bolo to takmer neuveriteľné. Vo formálnom večernom obleku vyzeral tak zdržanlivo, kultivovane, tak pekne. Alexandra sa zachvela a zacítila vôkol seba horúčavu haly.

„Smiem prosiť, madam?" Pred sebou videla ukláňajúceho sa elegantného kapitána Forbesa s rukou natiahnutou k nej a bielymi zubami lesknúcimi sa vo svetle sviečok. Slečna Stanhopová stláčala jednotlivé klávesy klavíra a Colin Courtney opäť ladil husle. Začali sa tvoriť dve skupiny na ľudový tanec.

Alexandra sa usmiala a vložila ruku do kapitánovej.

Lord Eden bol na konci toho temperamentného ľudového tanca takmer bez dychu. Minul vzácny dych, keď sa smial na staršej slečne Stanhopovej, ktorá keď ju vyzval do tanca, vyhlásila, že netancovala desať rokov, ale aj tak jeho ponuku prijme a dokáže všetkým, ktorí to budú sledovať, že ešte udrží krok s mladými. Avšak zakaždým, keď ju na konci zostavy skrútol, veľmi zábavne píšťala, v dôsledku čoho ju lord Eden vykrúcal čoraz rýchlejšie.

„Zajtra sa budem môcť vystatovať pred farárom, a ešte celý ďalší mesiac, že som dnes tancovala s najkrajším a najelegantnejším džentlmenom tejto krajiny," pochválila ho a potľapkala po rukáve, keď ju po tanečnom kole odprevadil na miesto. „Ale len v prípade, ak sa mi podarí lapiť dosť dychu, aby som prežila noc." Zvyčajne škrobená slečna Stanhopová sa zachichotala ako dievčatko. Klobúčik mala na zvlnených kučerách mieme nakrivo.

Lord Eden galantne odpovedal a poobzeral sa po Alexandre. Bola jeho partnerkou pri jednej výmene, keď tancovala s kapitánom Forbesom, a s červenými lícami a lokňou, ktorá sa jej uvoľnila z drdola a padla na plece, vyzerala veľmi pekne. Prešiel cez celú miestnosť až k nej.

„Nemáte chuť poobzerať sa po niečom na pitie, slečna Purnellová?" spýtal sa. „Myslím, že v jedálni je misa s punčom a limonáda."

„Dala by som si limonádu," odvetila vďačne.

Ponúkol jej rameno. „Myslel som, že slečne Letitii Stanhopovej každú chvíľu odletia prsty z rúk," poznamenal, „tak rýchlo hrala na klavíri. A úbohý Colin Courtney vyzeral väčšmi, akoby chcel struny na husliach prepíliť ako na nich niečo zahrať."

Pobavene sa zasmiala. „Nebuďte krutý," karhala ho. „Musím pripustiť, že táto zábava sa mi páči väčšmi ako ktorýkoľvek iný veľký bál, na akom som sa zúčastnila v Londýne."

„To hovorí pravá vidiecka slečna," povedal. „V tom máte pravdu. Priateľskosť malej spoločnosti ako táto stojí naozaj za to, však?"

„Všetko je to pre mňa také nové," pripustila.

„Nešli by ste sa na pár minút prejsť von?" spýtal sa. „Myslím, že je to úplne primerané. Záhrada je malá a vyzerá to tak, že vonku sú aj iní ľudia."

„Čerstvý vzduch bude príjemný," súhlasila a znovu ho chytila pod rameno. Vzal jej z ruky prázdny pohár a vrátil ho na podnos.

Na trávniku, kde sa predtým prechádzal so Susan, skutočne bolo niekoľko ďalších ľudí. „Naozaj sa vám páči táto časť krajiny, slečna Purnellová?" spýtal sa lord Eden, keď sa prechádzali popri malých kvetinových záhonoch na inom trávniku.

„Veľmi sa mi páči," pritakala. „Všetci sú tu takí milí."

„Vzal vás Edmund dnes popoludní zajazdiť si do údolia? Je to jeho najobľúbenejší smer. Edmund je taký osamelý vlk. Je veľmi dobromyseľný a štedrý a svoje povinnosti berie veľmi vážne. No myslím, že nikdy nie je šťastnejší, než keď je sám so svojimi knihami alebo stromami či myšlienkami."

Alexandra neodpovedala. Prišli až ku schodíkom vedúcim na gazdovstvo. Vôkol nich sa vznášala vidiecka vôňa zvierat a hnoja.

„Zajtra vás vezmem na kopec, aby ste si pozreli výhľad z útesov, ak budete chcieť," povedal. „Ten smer sa mi páči viac. Človek sa cíti zapletený do divočiny prírody - hore na útesoch je vždy veterno. Na takom mieste si uvedomíte, aký je svet veľký a plný všakovakých vzrušení a dobrodružstiev."

„O tomto snívate?" spýtala sa a otočila sa, aby mu mohla pozrieť do nadšenej tváre. „V tomto ste si podobní s Jamesom. Rád by cestoval do cudzích krajín, hoci podľa mňa nevie, čo by tam robil, keby sa tam dostal."

„Och, ja viem," odvetil, „hoci mne sa moju ambíciu zrejme nepodarí naplniť. Chcem byť súčasťou anglickej armády. Chcem bojovať proti Francúzom. Chcem ísť do Španielska."

„Chcete slúžiť svojej krajine?" začudovala sa. „To je vznešená ambícia, mylord, hoci dosť nebezpečná. Prečo to nemôžete spraviť?"

„Pred rokmi zomreli moji dvaja strýkovia," povedal, „obaja v rovnakej akcii. Dokážete si predstaviť takú prekliatu smolu? Boli to mamini bratia. Moja matka je veľmi citlivá a pokojná dáma, ale už len pri náznaku, že by som šiel aj ja, sa uzavrie ako mušľa. Nikdy som nemal dosť odvahy, aby som na ňu zatlačil."

„Je ťažké postaviť sa proti rodičom," súhlasila. „Vychovávajú nás k tomu, aby sme rešpektovali ich lepšie vedomosti a múdrosť. Ale myslím, že pre mužov je to ťažšie. Viem, že pre Jamesa bolo ťažšie poslúchať otca."

„Naozaj?" spýtal sa. „Potom mám preňho pochopenie. Hóci moja matka by ma nezastavila, keby som jej povedal, že to chcem väčšmi ako čokoľvek iné v živote. Dokonca by sa postarala, aby nepreliala jedinú slzu, keby som odišiel. Ale môžem to spraviť? To je otázka. Mohol by som jej to spraviť s vedomím, že sa už možno nikdy nevrátim? Čo myslíte, slečna Purnellová?"

„Treba zvážiť toľko faktorov," odvetila. „Lásku a povinnosť voči matke. Vernosť krajine. Vašu vlastnú potrebu zaviazať sa k nejakému cieľu. Čo na to vraví váš brat?"

Usmial sa na ňu. „Edmund nevraví nič," povedal. „Edmund pevne verí, že každý má právo a povinnosť robiť vlastné rozhodnutia o svojom živote, aj keď viem, že by ma podporil v čomkoľvek. No nepotrebujem jeho povolenie, hoci je hlava rodiny. Som dospelý a mám vlastný majetok."

„Potom musíte urobiť, čo je správne," vyhlásila. „Ale rozhodnutie bude ťažké, lebo niekedy ani všetky myšlienky a úvahy sveta neodhalia jasne, čo je správne a čo nesprávne. Musíte sa za to modliť a veriť, že vaše rozhodnutie bude správne."

Naďalej sa usmieval a natiahol ruku, aby jej zakryl dlaň, ktorú mala položenú na schodíkoch. „Obdivujem vás, slečna Purnellová. Odporučíte mi, aby som sa modlil, a pozeráte mi pri tom do očí. A odvážim sa povedať, že sa ani nečervenáte. Väčšina z vás chodí do kostola verne každú nedeľu a aj tak sa hanbíme priznať k svojmu náboženstvu mimo tej jedinej hodiny. Nie sme zvláštni?"

„Áno," odvetila. „Náboženstvo bolo natoľko súčasťou môjho bežného života, že som si neuvedomila, že by som vás tým mohla priviesť do rozpakov. Myslím, že ja som zvláštna. Uvedomila som si to počas niekoľkých posledných týždňov."

„Nie," namietol. „Ste len iná. Páčite sa mi, slečna Purnellová. Vôbec nie ste bláznivá, frivolná ani koketná ako ostatné ženy.

„Och bože." Letmo sa usmiala. „Nie som si istá, či to je kompliment."

Rukami jej chytil dlane a dvihol si ich k perám. „Bolo to myslené ako kompliment," odvetil. „Vydáte sa za mňa, slečna Purnellová? Kúpim si dôstojnícku hodnosť v armáde a budem bojovať za Anglicko a za vás. Budete mojou inšpiráciou, lebo ste silná osoba. Bol by som hrdý, že môžem bojovať a vrátiť sa domov k vám. Vydáte sa za mňa? Prosím, povedzte áno."

Dychtivo jej pozeral do tmavých očí, tienených nocou vôkol nich.

„Som zasnúbená s vaším bratom," odvetila pokojne.

„Ale s ním nebudete šťastná," namietol. „S ním si nikdy nebudete istá, že vaše manželstvo nie je len z rozumu. Už začínate cítiť tie pochybnosti, však? So mnou sa tak nebudete musieť cítiť. Bol by som hrdý, keby ste boli mojou manželkou."

Zvrtla sa k nemu. Ruku mala stále v jeho. „Neverím, že by ste to cítili aj neskôr," povedala a hlas mala rozrušenejší, „hoci v tejto chvíli tomu asi veríte. Keby ste len vedeli, ako ma pokúšate. Keby ste len vedeli, aká unavená sa cítim a aká som si dnes neistá sama sebou." Napäto sa k nemu naklonila. „Môžete...?"

Nepodarilo sa jej však dokončiť svoju žiadosť, nech šlo o čokoľvek. Obaja zachytili hlasy, ktoré sa k nim blížili z druhej strany schodov. Cez gazdovstvo k nim prichádzal James Purnell a Howard Courtney.

Lord Eden pustil Alexandre ruku a obrátil sa k prichádzajúcej dvojici. Prekvapilo ho, že počuje Purnella smiať sa a priateľsky sa zhovárať so svojím spoločníkom, kým si neuvedomil, kto stojí pri schodoch.

„Budem hádať," ozval sa lord Eden hlasnejšie. „Ukazoval si pánu Purnellovi svojho oceneného kanca, Courtney. A pritom by si mal vnútri tancovať s dámami."

Howard Courtney sa uškŕňal, keď podišiel ku schodom. „Hádate správne, vaše lordstvo," odvetil. „A ako som videl, vnútri aj tak nebolo dosť dám, aby s nimi tancoval každý. Mama a Susan to budú považovať za úspešnú tanečnú zábavu."

„Pán Courtney mi položil na zem čerstvú slamu, aby som sa na M mohol postaviť, a nedovolil mi dotknúť sa jediného zvieraťa, Alex," povedal James Purnell s nezvyklou veselosťou v hlase. „Pri troche šťastia nebude nik ani tušiť, že som bol v stodole a chlieve." Vymenil si úškrn so sestrou a lord Eden na nich so záujmom pozeral. „Budú onedlho hrať valčík? Zatancuješ si so mnou?"

„Ďalší valčík mám tancovať s lordom Amberleym," odvetila. Obrátila sa späť k lordovi Edenovi. „Ďakujem, že ste ma odprevadili nadýchať sa čerstvého vzduchu, mylord. Vrátime sa dnu?"

Keď sa tí dvaja pohli pred nimi, ponúkol jej rameno a nahol sa k jej uchu. „Zajtra vás vezmem na útesy," zašepkal. „Porozprávame sa znova."

lord amberley s úľavou zistil, že jeho susedia dobre prijímajú jeho snúbenicu. Síce to očakával, ale bolo príjemné vidieť, že sa tak deje v skutočnosti, najmä v tento deň. Všetky dámy sa s Alexandrou rozprávali. Väčšina pánov s ňou tancovala a tí, ktorí nie, mali buď rezervované tance na neskôr, alebo sa k nej správali prívetivo.

Myslel si, že je spokojná. Aspoň mal pocit, že sa jej podarilo aspoň čiastočne spamätať a upokojiť. Neočakával, že by stále vyzerala rozrušená, ale vedel by, ak by bola stále rozčúlená. Chrbát by mala veľmi vystretý, bradu vysoko a vystupovanie chladné. Ale ona sa smiala a rozprávala. V modrých šatách vyzerala veľmi pôvabne.

Nadišiel čas na jeho valčík. Váhal, či si ho má u nej rezervovať. Nepochybne by bola šťastnejšia, keby sa k nemu po zvyšok dňa nemusela ani priblížiť. Bolo to však ich prvé spoločné vystúpenie pred susedmi. Musia ich vidieť spolu.

Uklonil sa lady Grace Lampmanovej a usmial sa na Alexandru, s ktorou sa rozprávala. „Nazdávam sa, že tento valčík patrí mne, drahá," ozval sa. „Zabávate sa dobre, lady Lampmanová?"

„Ach, vynikajúco," odvetila a očami hľadala svojho manžela, ktorý sa zhováral so skupinkou mužov vo dverách. „Je príjemné opäť mať väčšiu spoločnosť, mylord, keď ste sa vrátili do Amberley."

Urobil úklon hlavou na znak prijatia komplimentu a natiahol ruku k Alexandre. „Slečna Stanhopová a Colin začnú čochvíľa znova hrať," prihovoril sa jej. „Treba ich veľmi pochváliť za to, že nám tak živo hrajú. Pôjdeme im na konci tanca zložiť poklonu, Alex?"

„Áno," odvetila. Všimol si, že mu nepozrela do tváre.

Chvíľu tancovali potichu, obklopovalo ich len udieranie do klávesov a škrípanie huslí, bujaré hlasy a chichot mladých a hlučné rozhovory starších.

Lord Amberley cítil pod rukami, aký má jeho partnerka útly pás, a pozrel na jej hladké lesklé vlasy. Pozoroval, ako jej mihalnice ovievajú líca. A znova žasol nad vášňou, ktorú rozpútal v to popoludnie. Bolo to také neočakávané.

Ak by bol lepšie pripravený, azda by sa bol lepšie chránil pred tým, čo sa stalo. Dalo by sa povedať, že ju pobozkal ešte nesmelšie ako deň predtým, a všimol si, že sa nemykla ani neustúpila. Chcel viac. Chcel ju objať a bozkávať trochu dlhšie. Spýtal sa jej očami, či môže. A ona svojimi súhlasila.

Vzápätí stratil hlavu. S hanbou sa rozpomínal, ako ho rozpálil nečakaný dotyk jej krásne tvarovaného tela na jeho tele a ako využil svoje skúsenosti, aby jej otvoril ústa a vtrhol do nich a aby sa jej rukami dostal pod oblečenie. Jej pŕs sa nedotkol iba preto, že ich mala pritlačené k nemu.

Správal sa ako chlapec pri svojej prvej žene. V priebehu niekoľkých minút dovolil, aby sa úplne vzrušil, takže jeho jediná myšlienka, kým spanikovala, bola dostať ju do postele, zdvihnúť jej sukňu a nájsť v nej úľavu.

Bolo to úplne a hanebne sebecké. Je pravda, že aj ona bola v jeho náručí rozhorúčená a vzrušená, rovnako pripravená na intímnosti, kým sa nezľakla. On však vedel, že je úplne nevinná, že jeho bozk deň predtým bol nepochybne prvý v jej živote. Nemal právo vohnať ju do vášnivého a surového objatia, hoci ona ho naviedla. Ona nevedela, kam tá cesta vedie. On áno.

Hlboko sa za seba hanbil. A nemohol ju obviňovať za veci, ktoré vyriekla potom. Len pre jej dobro dúfal, že sa mu podarí zachrániť ich zasnúbenie.

„Musím povedať, že si najkrajšia žena na bále, Alex," ozval sa. „Som rád, že som si prezieravo rezervoval tento tanec už na začiatku večera."

„Páčia sa mi tvoji susedia," povedala. „Sú to milí ľudia."

„Áno," odvetil, „mám šťastie. Rád by som ťa predstavil niektorým ďalším ľuďom v susedstve, Alex. Niektorým robotníkom. Väčšina z nich žije v dedine. Väčšina z nich sa nevie dočkať, kedy sa s tebou zoznámia a porozprávajú. Odmietam pozerať na nich ako na bezvýznamných ľudí, čo za mňa pracujú."

„Bude to príjemné," riekla.

„Zajtra ráno?" spýtal sa.

„Sľúbila som lordovi Edenovi, že s ním pôjdem na útesy."

„Ach," prikývol, „to sa ti bude páčiť. Je tam cítiť celú Božiu moc. Pochopíš, čo myslím, keď tam prídeš. Zajtra teda budem musieť navštíviť svojich ľudí sám. Odkedy som sa vrátil z Londýna, nemal som ešte príležitosť navštíviť väčšinu rodín. Azda ma budeš sprevádzať iný deň."

„Azda áno," pritakala.

Cítil sa sklamaný. Pri svojich dobrovoľných úlohách súvisiacich s pozemkami nikdy nehľadal spoločnosť, hoci matka aj Madeline často navštevovali jeho robotníkov, najmä ak boli chorí alebo sa im narodilo dieťa. Tentoraz chcel vziať so sebou Alex. Chcel, aby sa zaujímala o jeho život.

Váhavo na ňu pozrel, nevedel, či sa má vyjadriť k popoludniu, alebo nie.

„Cítiš sa lepšie?" spýtal sa napokon potichu. „Spamätala si sa, Alex?"

„Bola to len moja vina," odvetila, letmo naňho pozrela a potom rýchlo uhla pohľadom. „Neurobil si nič, o čom som nežiadala. Bola som bláznivá. Musíš si o mne myslieť, že som hlúpa."

„Nie," namietol, „to určite nie, Alex. Odpúšťaš mi teda?"

„Nemám ti čo odpustiť," odvetila. Opäť bolo chvíľu ticho a ona naňho znova rýchlo pozrela. „Radšej by som predstierala, že sa nič z toho nestalo. Zabudnime na to, prosím."

„Súhlasím," prikývol a sklonil hlavu bližšie k nej. „Zaujíma ma len tvoje šťastie a pohodlie, Alex. Teraz aj v budúcnosti."

Hudba prestala hrať a oni si to takmer neuvedomili. Pán Courtney náhle potľapkal lorda Amberleyho po pleci v tej istej chvíli, ako k nim doľahol jeho srdečný burácajúci hlas.

„Práve som vravel pani Courtneyovej, aké krásne je vidieť mladú lásku, mylord, ospravedlňte moju dôvernosť," povedal. „Unavení z celovečerného tancovania a napriek tomu si sústredene vymieňate sladké prázdne slová a nepočujete volanie na večeru." Jeho srdečný smiech doplnil smiech tých, ktorí ešte ostali v izbe.

Lord Amberley sa smutne usmial na Alexandru. „Ideme sa porozprávať so slečnou Stanhopovou a Colinom, kým ešte môžeme?" spýtal sa.

„Áno," odvetila s napätým úsmevom.

Nasledujúce ráno sedel lord Amberley v raňajkovom salóne, zhováral sa so sirom Cedricom a čakal na Alexandru, kým zíde dole. Dúfal, že bude mať čas ukázať jej galériu a možno aj kaplnku, kým si pôjde zajazdiť s Dominicom a Madeline. Madeline a aj James Purnell sa večer rozhodli, že sa k nim pridajú.

Sir Cedric Harvey trávil každé leto mesiac v Amberley Court a robil to tak dlhé roky. Bol blízkym priateľom bývalého grófa a udržiaval priateľstvo aj s jeho vdovou. Mesiace počas spoločenskej sezóny trávil v Londýne ako ona.

Lord Amberley často rozmýšľal, prečo sa tí dvaja nezobrali. Jeho matka nemala ešte ani päťdesiat rokov a bola stále pozoruhodne pekná žena. Sir Cedric bol možno o rok-dva starší. Dlhé roky bol vdovec, jeho manželka zomrela na suchoty len tri roky po tom, čo sa vzali. Bol to distingvovaný muž, hoci pre strieborné vlasy vyzeral trochu starší, ako v skutočnosti bol.

Nikdy sa však nezobrali a ani nenaznačili, že by sa medzi nimi odohrávalo niečo romantické, hoci ich nepochybne spájalo pevné priateľstvo a vzájomná náklonnosť. Jeho matka hlboko ľúbila jeho otca a prvý rok po jeho smrti bol jej žiaľ takmer neutíšiteľný. Sir Cedric so sebou nosil miniatúrnu podobizeň svojej ženy, o ktorú prišiel, keď mala ledva dvadsať rokov. Človek tak miluje asi len raz za život, uvedomil si lord Amberley.

,Ak máš iné povinnosti, nechcem ťa zdržiavať," povedal napokon sir Cedric, keď si všimol, že jeho spoločník doraňajkoval. „Počkám na tvoju mamu a lady Beckworthovú, keďže som im sľúbil, že ich dnes budem sprevádzať do Abbotsfordu. Ach, záhaľčivý život, Edmund. V jeho prospech sa dá povedať veľa vecí."

„Nie, nezdržiavate ma," odvetil lord Amberley. „Ostávam tu, kým nepríde Alex, dúfam, že budeme mať čas, aby som jej ukázal galériu, kým pôjde jazdiť."

„Och, ale slečna Purnellová je v hudobnom salóne," povedal sir Cedric. „Počul som niekoho hrať, keď som sa vrátil z rannej prechádzky, a nazrel som tam, kto to je. Vyzerala veľmi nesmelo, tak som sa hneď stiahol. Vždy viem, keď je niekto radšej sám. A ona ma ani nepozvala, aby som ostal a zaspieval!"

Lord Amberley sa zasmial a vstal. „V tom prípade vás opustím," povedal, „ak vám to neprekáža. Možno tam ešte stále je."

Bola. Z haly počul tlmené tóny klavíra. Na okamih zaváhal pred dverami, potom sa obrátil a zamieril do knižnice. Nechcel ju vyrušovať, ak naozaj potrebuje nejaký čas pre seba. No aj keď nechcel načúvať za dverami, zistil, že zvuky nástroja vo vedľajšej izbe ho priťahujú k dverám, ktoré spájajú obe miestnosti. Stál pri nich a počúval, snažil sa rozoznať melódiu, ktorú hrala.

Bolo to komplikované, neodbytné. Neopísateľne sladké a romantické. Nech to bolo čokoľvek, ešte to nepočul. Nedokázal ani len uhádnuť, kto by to mohol zložiť.

Keď hudba doznela, zaklopal na dvere a otvoril ich. Už stála na nohách vedľa klavíra a červenala sa.

„Ospravedlňujem sa," povedala. „Vyrušujem ťa?"

„Čo to bolo?" spýtal sa. „Počul som koniec toho, čo si hrala, Alex. Bolo to nádherné. Ale neviem to identifikovať."

„Ach, to nič nebolo," odvetila, pokrčila plecami a vyzerala, že je v rozpakoch. „Len som nechala voľne plynúť svoje pocity."
V úžase na ňu hľadel. „Hovoríš, že to bola tvoja vlastná kompozícia?" spýtal sa.

„Áno," pritakala. „Nič to nebolo."

„Jej krása ma úplne uniesla," namietol. „Zložila si aj inú hudbu?"

„Hrám pre seba, keď som sama," povedala. „Naozaj neviem, čo hrám."

„Chceš povedať, že si si nič z toho nezapísala?"

„Nie, to by som nemohla. Už slová sú dosť ťažké. Len s ťažkosťami dokážem písať o svojich pocitoch. S hudbou by som to nedokázala vôbec."

Cítila sa veľmi nepríjemne. Líca mala stále červené. Oči upierala na jeho nákrčník. Žmolila si ruky.

„Odpusť mi," ospravedlnil sa. „Povedal som ti, že sem môžeš uniknúť a byť sama. Nenačúval som úmyselne. Len som čakal, kým skončíš, aby som mohol vojsť a spýtať sa, či si chceš pred jazdou pozrieť galériu."

„Máme dosť času?" spýtala sa.

Usmial sa. „Madeline nie je po dlhej noci ranné vtáča," odvetil. „Myslím, že máme more času."

„Tak si ju pozriem rada," prikývla. „Vravel si, že je tvoja najobľúbenejšia?"

„Áno, istým spôsobom," pritakal. „Sú v nej všetky rodinné portréty. Mali sme veľké šťastie, že starý dom nemal veľmi pôsobivú galériu. Preto boli všetky rodinné portréty uložené na radnici a vyhli sa tak požiaru."

Chytila ho za rameno a lord Amberley na ňu zvedavo pozrel. Čo sa ešte dozvie o svojej snúbenici? Navonok to bola disciplinovaná, vážna, chladná žena, za ktorou nemal nikto vidieť nijaký svet. Na začiatku napriek prvému stretnutiu s ňou predpokladal, že v nej nič iné nie je. Odvtedy však odhalil jej krásu, nadšenie, hlbokú lásku ku kráse, tvorivý talent, vášeň. A aj tak cítil, že ju stále nepozná.

Ešte stále sa s ňou necítil príjemne, ani ona s ním. Napriek tomu bol čoraz presvedčenejší, že je hodna výzvy, že úplnou náhodou získal pre seba neoceniteľnú nevestu.

Madeline sedela osamotene v raňajkovom salóne, kde ju o niečo neskôr našiel jej brat-dvojča.

„Šípková Ruženka!" zvolal. „Asi si bola príliš pohltená snívaním o dôstojníkoch a červených uniformách, aby si sa zobudila v správnom čase na obyčajnú jazdu."

„Dom, nedoberaj si ma v takúto rannú hodinu," brzdila ho. „Vieš, že najmenej hodinu po prebudení nie som vo forme. Musím ísť na tú hroznú jazdu?"

„Hroznú jazdu?" začudoval sa. „Vždy si mala rada útesy, Mad."

„Ale nemám rada spoločnosť," odvetila. „Dom, naozaj nie je spravodlivé, že zakaždým, keď sa rozhodneš niekam sprevádzať Alexandru, očakáva sa, že sa k vám aj s pánom Purnellom pridám."

„Nuž, musíš uznať, že by som sa so slečnou Purnellovou nikam nedostal, keby som ich musel zabávať oboch. A aj tak nemáš lepšiu robotu."

„Ako to môžeš vedieť?" rypla doňho. „Kapitán Forbes a poručík Jennings povedali, že nás dnes možno navštívia."

Lord Eden sa uškrnul. „Ach, to som si mohol myslieť," poznamenal. „Do ktorého si sa zaľúbila, Mad? Alebo nebodaj do oboch?"

„Nebuď odporný!" zvolala. ,A čo ty, Dom? Zdalo sa mi, že ťa včera uchvátila Susan. Nahradila v tvojom srdci slečnu Carstairsovú?"

Úškrn mu razom zmizol z tváre. „Hovor vážne. Ožením sa so slečnou Purnellovou, Mad. Včera som sa jej na to spýtal a nemyslím, že by povedala nie. Prerušil nás Howard a jej brat."

„Ach, Dom!" zhíkla. Šálka s kávou dosadla s cinkotom na tanierik. „Stále to plánuješ? Nie je to správne. Ešte pred jej príchodom sa to zdalo ako veľmi dobrý nápad. Ale nevidíš, že teraz je to už nemožné? Je formálne zasnúbená s Edmundom. Všetci o tom vedia. Včera večer ju tu každému predstavili ako jeho budúcu nevestu. Čo by sa stalo, keby si ju teraz od neho odlákal? Edmund by bol terčom posmechu a ty by si ostal v hanbe. Škandál okolo Alexandry by sa zdvojnásobil. Pochybujem, že Edmund by ťa ešte niekedy prijal. A okrem toho, Dom, bol by si s Alexandrou veľmi nešťastný. Nie je pre teba tá pravá."

„A práve v tom sa podľa mňa mýliš," namietol lord Eden. „Je to veľmi citlivá a chápajúca žena, Mad. A nie je ani zďaleka taká triezva, ako sa na prvý pohľad zdá. Vidí sa mi naozaj pravdepodobné, že sa ju naučím ľúbiť."

„Ach, Dom!" zvolala.

Usmial sa na ňu. „Včera som ťa videl dvakrát tancovať valčík s Purnellom," podotkol veľavýznamne. „Možno budeme predsa len mať tú dvojitú svadbu, Mad."

„Aká príšerná predstava," odvetila. „Myslím obe svadby. Druhýkrát som s ním tancovala len preto, že pán Courtney ma pred posledným valčíkom chytil za ruku, podal ju pánu Purnellovi a vyhlásil, že nás jednoducho musí vidieť tancovať ešte raz. Niekedy je jeho nedostatok slušného správania celkom ponižujúci. Videla som, že pán Purnell je nadšený asi rovnako ako ja. Za celý čas sotva prehovoril."

„Nuž," povedal, „dnes ráno s ním musíš udržiavať rozhovor. Spravíš to, Mad? Potrebujem byť so slečnou Purnellovou istý čas osamote."

Vzdychla si. „O čom sa s ním mám zhovárať?" spýtala sa. „Máš nejaké nápady, Dom? Ja som všetky svoje už dávno vyčerpala."

Postavil sa. „Budeš čoskoro pripravená?" spýtal sa. „Nebude ti trvať pol hodiny učesať si vlasy alebo také niečo, však?"

„Dvadsať minút," sľúbila mu. „Choď preč, Dom. Miešaš sa do môjho trávenia."

Avšak nie preňho jej hrianka chutila ako drevo, pomyslela si s povzdychom, keď odišiel z izby. Bolo to pre predstavu jazdy s pánom Purnellom.

Predchádzajúci večer ju prekvapila jeho žiadosť o valčík. Očakávala, že sa mu uľaví rovnako ako jej, že nemusí byť celý večer v jej spoločnosti. Žiadosť prijala, ale odmietla nechať si pokaziť celý večer. Alebo sa o to aspoň pokúsila. Usmievala sa naňho rovnako veselo, akoby bol jedným z dôstojníkov.
O niekoľko minút bolo už ťažké udržať úsmev na perách. Pozeral priamo na ňu tými tmavými, nepreniknuteľnými očami a neopätoval jej úsmev, hoci sa trochu snažil o zdvorilostnú konverzáciu.

Dusivo si uvedomovala jeho prítomnosť, jeho vysoké štíhle telo, tmavé prenikavé oči, prameň tmavých vlasov, ktorý si akosi vždy našiel cestu na jeho čelo bez ohľadu na to, koľkokrát si ho odhrnul. Madeline si zvyčajne rada uvedomovala pánov, s ktorými tancovala. Cítila sa ženskejšie, keď ju držal atraktívny muž a keď cítila príťažlivú silu toho čara. Takisto sa rada dala bozkávať a niekoľkokrát dovolila pánom, ktorí boli v jej priazni, ochutnať jej pery. Vzrušenia z takých chvíľ boli však vždy ľahké, koketné a osviežujúce.
S Jamesom Purnellom nič také necítila. Bol veľmi atraktívny, možno atraktívnejší ako ktorýkoľvek muž, akého kedy poznala. Príťažlivosť, ktorú pociťovala, však nebola príjemná. Jej výsledkom nebola skvelá nálada ani príjemné vzrušenie. Nedokázala si predstaviť, že by ju bozkával neškodným spôsobom ako iní džentlmeni počas ukradnutých chvíľ vo výklenku alebo v tienistom mieste záhrady.

Pri pomyslení na to, že by ju James Purnell pobozkal, sa Madeline zovrel žalúdok a zoslabli jej kolená, ale nebolo to z príjemného očakávania. Cítila, že by k žene nebol jemný.

Neuspokojil by sa s jemným flirtovaním. Bola by to naozaj nebezpečná hra, keby mu dovolila priblížiť sa k nej. A to pomyslenie nebolo ani trochu vzrušujúce. Aspoň nie príjemne vzrušujúce.

Bála sa pána Purnella. Bol z cudzieho sveta. Nebola by schopná ovládať ho tak ľahko, ako sa jej to darilo s ostatnými mužmi, ktorí za posledných niekoľko rokov hrali nejakú úlohu v jej živote.

„Zabávate sa tu?" spýtala sa ho veselo. „Myslím, že je to skvelé, aj keď na tancovanie máme len túto malú izbu a namiesto hudby len klavír a husle."

,A hojnosť mužov, ktorí vás obdivujú," poznamenal.

Zasmiala sa. „Naozaj? To je lichotivé."

„Máte z toho radosť, však?" spýtal sa. „Celá fúra sŕdc, ktoré sa dajú ovládnuť a zraniť."

„A zlomiť a zahodiť," odvetila s veselým smiechom. „Zajtra nájdem ďalšie a začnem odznova."

„Jedného dňa vám možno niekto vráti ten kompliment," podotkol.

Za očami mu niečo horelo. No až keď sa mu do nich usmiala, zistila, že to myslel vážne. A presne v tej chvíli si uvedomila, ako veľmi sa ho bojí.

„Myslíte to vážne," povedala a úsmev jej zamrzol na tvári. „Považujete ma za bezcitnú. Myslíte, že lámem srdcia?" Cítila, ako v nej stúpa hnev. „Povedzte len jedno meno, pane. Srdce jedného muža, ktoré som zlomila."

„Howard Courtney," odvetil bez zaváhania.

„Howard?" spýtala sa. „S Howardom som sa hrávala ako dieťa. Vie, že jeho pozornosť neopätujem. Ja som na vine, že po mne stále túži?"

„Správate sa k nemu a hovoríte s ním, akoby bol nejaká zábavná hračka," povedal. „Nie je hoden viac len preto, že je syn nájomcu majetku vášho brata a jeden z vašich odmietnutých nápadníkov?"

Ostala bez slova od hnevu a od potreby brániť sa. Hudba však náhle doznela a ona nedostala príležitosť. Kým ich opäť prinútili spolu tancovať, jej príležitosť pominula. Jeho pohŕdanie bolo skryté za jeho zvyčajnou mlčanlivosťou, jej hnev ju zmenil na ľad. Takmer nič si nepovedali. Ak na ňu aj pozrel svojimi tmavými očami, nevedela o tom. Pozerala - a usmievala sa - na všetkých v miestnosti okrem svojho partnera.
A teraz s ním musí jazdiť. Rozprávať sa s ním. Udržať ho čím ďalej od Dominica a Alexandry. Ako? Čo má povedať? Ako sa môže správať zdvorilo?

Madeline si vzdychla a odsunula stoličku. Nemá zmysel odkladať zlú chvíľu, pomyslela si.

Alexandra by vedela, že galéria je najobľúbenejšia miestnosť lorda Amberleyho, aj keby jej to nepovedal. Samozrejme, tá miestnosť bola mimoriadne krásna. Rozkladala sa v celom južnom krídle, takmer celá jedna stena pozostávala z vysokých okien. Strop a vlys boli namaľované jemným filigránskym vzorom zlatého lístia. No nič nemohlo nadlho odpútať pozornosť od portrétov, ktoré tam viseli.
A bolo jasné, že tieto portréty boli stredobodom jeho domova. Predstavovali rodinu lorda Amberleyho a jeho rodina bola očividne stredobodom jeho života.

Alexandra sa cítila takmer ako votrelec, keď počula tú hrdosť a náklonnosť v jeho hlase a pozerala na namaľované tváre cudzích ľudí.

Toto je rodina, ktorej súčasťou sa má stať. Pomyslela si, aké je zvláštne, že keď sa s niekým zasnúbite, najprv si myslíte, že sa to týka len dvoch ľudí. A potom si uvedomíte, že sa to týka oveľa väčšieho počtu osôb: bezprostrednej rodiny, tiet a strýkov, susedov. Dokonca aj mŕtvych. Keď sa vydá za lorda Amberleyho, stane sa súčasťou tejto rodiny. Súčasťou tohto bohatého dedičstva.

Prečo si takmer nikdy neuvedomila svoje vlastné dedičstvo? Jej rodičia nikdy nehovorili o svojich predkoch. Nikdy nepoznala iných rodinných príslušníkov okrem nich a Jamesa, tety Deirdre, Alberta a Caroline. Rodina, tradície, minulosť nemali v jej rodine miesto. Len Biblia a zákony morálky. Len konanie správnych vecí a vyhýbanie sa nesprávnym.

„Toto sú moji starí rodičia," ozval sa lord Amberley a zastal medzi dvoma portrétmi v životnej veľkosti. „Ich podoba je zachytená veľmi verne, hoci obaja boli podstatne starší, keď som ich poznal."

Stará matka, ktorá ho ako dieťa ľúbila a pomáhala mu, keď sa ulieval zo školy! Alexandra zvedavo pozerala na prísnu, peknú dámu vo vysokej napudrovanej parochni a plesových šatách s vypchatými bokmi.

Keby aj ona bola mala niekoho takého. Bol by v tom nejaký rozdiel? Dovolil by ocko starej mame, aby jej pomohla porušiť pravidlá domu? Ona svojich starých rodičov nikdy nepoznala. Rodičia jej matky žili síce ešte dlho po jej narodení, ale bývali v Berkshire a nikdy nejazdili až do Dunstable Hall.

„Poď k oknám," ozval sa potichu lord Amberley spoza jej chrbta. „Možno som ťa unudil rečami o ľuďoch, ktorých si nikdy nepoznala, Alex. Ale aspoň výhľad odtiaľto je nádherný."

Až teraz si Alexandra uvedomila, že odkedy vstúpili do galérie, neprevravela takmer ani slovko. Jej myšlienky boli priveľmi súkromné a dosť bolestné. Stále bola uväznená v súkromnom svete, do ktorého ju zaviedla jej hudba napriek rozpakom z otázok lorda Amberleyho a z poznania, že ju tajne počúval.

„Ach," obrátila sa k nemu, „to, že som ticho, neznamená, že sa nudím. Páči sa mi táto miestnosť, Edmund. A bojujem s nutkaním povedať, že je krásna." Usmiala sa naňho. „Rada maľujem portréty. Vždy ma fascinovali pokusy zachytiť druhých ľudí."

Usmial sa, keď kráčali k oknám. „Teraz vidíš, kam si šla pred dvoma dňami," povedal. „Nie úplne k moru, ale vidno dlhú cestu cez údolie. Vždy sa mi páčil pohľad na hory odtiaľto. Zdá sa, akoby smerovali k večnosti. A myslím, že je to vhodné prostredie na rodinnú galériu."

„Tamto je kaplnka?" ukázala na malú budovu blízko domu, ale trošku vyššie na kopci.

„Áno," odvetil. „Myslím, že teraz už nemáme čas tam ísť Alex, ale bol by som rád, keby si ju niekedy videla. Je veľmi malá a pokojná. Nie je zvláštne, že niektoré budovy môžu byť naplnené prítomnosťou Boha?"

„Používa sa?" spýtala sa.

„Kým žil môj starý otec a otec, používala sa každé ráno," odvetil. „Keď sa ozval zvon, sluhovia museli zanechať akúkoľvek prácu, ktorú robili, a zhromaždiť sa v kaplnke na modlitby. Vzdal som sa toho zvyku dva roky po tom, čo som zdedil titul."

„Prečo?" spýtala sa. „Necítiš sa zodpovedný za duchovné blaho svojich sluhov?"

„Nie," povedal. „Duchovné blaho je osobná vec. Mohol by som prinútiť svojich sluhov, aby chodili do kaplnky a správali sa zbožne. Priviedol by som ich tým bližšie k Bohu? Myslím, že je to nepravdepodobné. Oznámil som im, že ktokoľvek môže kaplnku využívať kedykoľvek, počnúc mnou a končiac poslednou umývačkou riadu. Z času na čas tam natrafím na sluhu pri modlitbe."

„Ocko by s tebou nesúhlasil."

„A ty?"

„Neviem," odvetila. „Napriek všetkým modlitbám a dôležitosti náboženstva v mojom živote si nemyslím, že som sa niekedy cítila blízko k Bohu. Alebo že by som mu chcela byť blízko. Nikdy nebudem hodna Boha."

„Samozrejme, že nie," odvetil. „Neočakáva, že budeme. Musíš ísť niekedy do kaplnky, Alex. Choď tam sama. Ak bude vonku svetlo, uvidíš, že si medzi kopcami. Ak nie, musíš si to pripomenúť. Budeš sa cítiť neuveriteľne blízko k Bohu. A uvedomíš si, že to nie je Boh odsúdenia a pomsty. Boh je láska. Nič viac. Jednoducho láska."

„To by nefungovalo," namietla. „Len láska by nefungovala. Bol by tu chaos."

„Áno," pritakal. „Prišlo k ukrižovaniu. Chaotický koniec pre mesiáša. Ale takisto nastalo vzkriesenie. Láska zvíťazila, vidíš?"

Bola to sladká, vábivá teória, ale príliš jednoduchá, aby predstavovala absolútnu pravdu. Alexandra sa smutne usmiala a odvrátila sa od okna.

„Madeline, lord Eden a James na mňa už iste čakajú," povedala.

„Áno," prikývol. „Nesmiem ťa už zdržiavať. More bude dnes zhora z útesov v slnečnom svetle vyzerať nádherne."

Viedol ju späť do mramorovej haly, kde na ňu naozaj čakali všetci traja jazdci. Rozprával sa s nimi Howard Courtney a jeho sestra.

Howard sa uklonil, a keď zbadal grófa, vyzeral nesvoj.

„Howard tu má nejaké záležitosti so Spillerom, Edmund," povedal lord Eden. „Pani Courtneyová poslala Susan, aby sa ubezpečila, že si dámy včera od námahy neublížili. Presvedčili sme ju, aby si s nami šla zajazdiť. Už som poslal do stajní, aby osedlali koňa. Nezávidíš Purnellovi a mne? My dvaja budeme mať medzi sebou tri dámy. Tomu hovorím spravodlivé šance." Uškrnul sa a vyzeral, že je sám so sebou nadmieru spokojný.

„Taký triumf ti nemôžem v nijakom prípade dovoliť, Dom," zasmial sa jeho brat. „Daj mi desať minút a bude nás šesť. Dedina neutečie, ak odložím návštevu o jeden deň, alebo možno len o pol dňa." Usmial sa na Alexandru.

„Neočakávala som taký výlet, mylord," ozvala sa Susan, pozrela na lorda Edena veľkými orieškovými očami a spod mihalníc vrhla pohľad na Jamesa Purnella. „Čakala som, že všetci budú ešte v posteli. Bola by som úplne spokojná, keby som si dala čaj s gazdinou, kým sa Howard dohodne so šafárom."

„Som taký rád, že sme ešte neodišli," povedal lord Eden a oslnivo sa na ňu usmial. „Nemal by som ani kúska lásky pre pani Oatsovú, keby ťa mala ďalšiu hodinu iba pre seba. Howard, keď dokončíš prácu, môžeš ísť domov. Postarám sa, aby sa Susan vrátila bezpečne k mame."

lord eden rýchlo zabudol na zlosť, ktorú azda cítil, keď mu prekazili plány na súkromný rozhovor s Alexandrou. Napokon, bol krásny letný deň a vedľa neho šlo na koni pekné dievča, ktoré sa červenalo a protestovalo, že sa k nim nemalo pridať na výlet, lebo na to nebolo vhodne oblečené. Podarilo sa mu ubezpečiť ho, že v ľahkých mušelínových šatách a slamenom klobúčiku vyzerá na chrbte koňa očarujúco. So slečnou Purnellovou strávi ešte kopu času.

So Susan trochu zaostali za ostatnými, keď vychádzali po ceste tienenej stromami na západnej strane údolia.

„Nuž, Susan," ozval sa, „včera večer si bola veľmi žiadaná. Bol som sklamaný, že som si s tebou nemohol zatancovať druhýkrát."

„Všetci džentlmeni boli veľmi ochotní," začervenala sa.

„Ešte mi povedz, že nemusím súťažiť s uniformou," požiadal ju s úškrnom. „Myslel som, že kapitán Forbes a poručík Jennings sa možno pobijú o to, kto ťa povedie do posledného kola."

„Poručík je brat baróna Renfrewa," odvetila. „Ešte nikdy som nebola prekvapenejšia. Poznáte ho, mylord?"

„Nikdy som o ňom nepočul," pokrútil hlavou.

„Povedal, že tancujem elegantnejšie ako všetky dámy v Almacku, ale myslím, že mi len lichotil. To nemôže byť pravda."

„Netancoval som so všetkými dámami v Almacku," poznamenal lord Eden, „ale niečo ti poviem, Susan. Videl som všetky dámy v Almacku a nijaká z nich nie je krajšia ako ty."

„Ach," zhíkla a úkosom naňho pozrela spopod dlhých mihalníc, „robíte si zo mňa žarty. Nie som veľká dáma. Moje šaty nie sú také moderné ako šaty lady Madeline, ani vlasy nemám učesané tak štýlovo. Som len farmárova dcéra."

„Ale," namietol, „ani pôvod, ani krajčírky či kaderníci celého sveta nedokážu dievča spraviť pôvabným, Susan. O to sa stará príroda. A povedal by som, že o teba sa príroda postarala veľmi dobre."

Vzdychla si. „Aké to musí byť krásne, keď môžete byť moderný, ísť do Almacku a na iné zhromaždenia, kam chodia naozaj dôležití ľudia."

„Sú to príliš preceňované zábavky, ubezpečujem ťa," povedal. „Včerajší večer bol pre mňa oveľa zábavnejší ako všetky ostatné bály, na ktorých som sa túto sezónu zúčastnil."

,Ach, som si istá, že to vravíte len preto, mylord, aby ste boli galantný."

„Vôbec nie. Ty si na tých ostatných báloch nebola, vieš, Susan, ale na včerajšom áno." Uškrnul sa na ňu.

Dorazili na vrch kopca. Pred nimi sa rozprestierala plocha drsnej trávy a kameňov, ktoré boli často bičované silnými slanými vetrami od mora. Krajina bola posiata pasúcimi sa ovcami, kam až oko dovidelo. Lord Eden sa usmial na svoju spoločníčku a popchol koňa, aby dohonil ostatných.

Veľmi ho pokúšalo flirtovať so Susan. Bola naozaj pekná s veľkými očami a žensky krehká. Bolo také ľahké očariť ju, hneď sa červenala. Zaujali ho zmeny, ktoré spôsobili ostatné dva roky. Zmenila sa z dievčaťa, ku ktorému sa správal so zhovievavou blahosklonnosťou, na ženu, ku ktorej sa chcel správať úplne inak. Rád by ju držal v náručí a cítil jej mäkké krivky na svojom tele. Veľmi by ju chcel pobozkať.

Naozaj si však nesmie dopriať viac ako jemné, dobromyseľné lichôtky ako pri troch stretnutiach s ňou v posledných dňoch. Z jedného dôvodu: to, že je privilegovaný šľachtic, zároveň obmedzuje jeho slobodu ako muža. Keď mal osemnásť a začal poškuľovať po ženách, brat si ho zavolal nabok. Ženy, s ktorými chceš flirtovať, si musíš vyberať pozorne, povedal mu Edmund. Je kruté a nedžentlmenské zasievať nádej tam, kde tvoje úmysly nie sú vážne. A je nemysliteľné zviesť akékoľvek poctivé dievča, bez ohľadu na jej pôvod. Nikdy si nesmie myslieť, že postavenie a majetok ho oprávňujú mať ktorúkoľvek ženu, ktorá sa mu zapáči.

Vždy dodržiaval bratovu radu. Preto dievčatá ako Susan boli preňho nedostupné. Keď cítil silnú túžbu po žene, vždy sa obrátil na tie, ktoré boli ochotné vyhovieť mu a nerobili si ilúzie o jeho úmysloch. Za ich služby im vždy pekne zaplatil. Nikdy si však nenašiel milenku. Vždy bol zaneprázdnený svojou najnovšou najväčšou láskou a snami o dokonalom manželskom šťastí s ňou.

Susan bolo škoda. Bolo by ľahké vtiahnuť ju do príjemného flirtu. Mal však ešte iný dôvod, pre ktorý to nesmel spraviť. Pozrel pred seba na slečnu Pumellovú, ktorá šla na koni vedľa svojho brata. Bola elegantná, ak nie očarujúca, oblečená v hnedom jazdeckom úbore a s klobúkom so žltým perom na hlave.

Zistil, že sa už vôbec nezdráha oženiť sa s ňou, ako keď sa prvýkrát rozhodol, že musí Edmunda zbaviť zodpovednosti za jej úctyhodnosť. Slečnu Purnellovú mal celkom rád. Bola dosť odlišná od jeho zvyčajného vkusu, pokiaľ ide o ženy, to je pravda. Obvykle ho priťahovali drobné, hanblivé, pekné dievčatá, pri ktorých sa mohol cítiť ako ochranca. Slečna Purnellová však nebola nepekná. Naopak, keď sa na ňu človek dobre pozrel, musel pripustiť, že je rozhodne pekná. Dokonca by mohla byť krásna, keby to sama sebe dovolila.

Nemala v sebe tú mäkkú, bezmocnú ženskosť, ktorá ho vždy priťahovala. Bola dôstojná a vyrovnaná. Napriek tomu nebola neatraktívna. Necítil potrebu ochraňovať ju, ale vždy cítil, ako vyzýva jeho mužskosť. Nikdy nepomyslel na armádu a manželstvo zároveň ako večer predtým. Ak by sa oženil s ktoroukoľvek inou dievčinou, ktorú ľúbil, musel by, samozrejme, ostať doma, aby sa o ňu postaral. Nemohol by ohroziť jej duševný pokoj tým, že by vystavil svoj život nebezpečenstvu na bojovom poli.

Noc predtým sa mu však videlo ako vynikajúci nápad oženiť sa so slečnou Purnellovou, kúpiť si hodnosť v armáde ä odplávať do Španielska, kde by získal slávu pre svoju krajinu a svoju manželku. Ona patrila k ženám, na ktoré by rád zapôsobil. Ona by ho poháňala k udatným činom. Zdalo sa, že predchádzajúci večer mu rozumela. Váhala s odpoveďou na jeho ponuku na manželstvo. Bol si istý, že by ju dokázal získať.

Musí preto hodiť svoju mladosť za chrbát. Nesmie si dovoliť dať sa priveľmi očariť Susaninou krásou alebo poddať sa príjemnej možnosti letného flirtovania.

Usmial sa na ňu. „Rada jazdíš na útesoch, Susan?" spýtal sa.

„Nerada som blízko pri kraji," odvetila. „Vo veľkých výškach sa mi krúti hlava. Vždy keď idem ku kraju, chytím sa ockovho alebo Howardovho ramena a potom sa cítim bezpečne."

„Neboj sa," upokojoval ju. „Vidím, že ostatní už zosadli. Kone sa tu budú pokojne pásť, kým pôjdeme dopredu. Ukáž, pomôžem ti. Potom sa ma chytíš za rameno a budeš sa cítiť úplne bezpečne, sľubujem."

„Dúfam, že vám nepokazím radosť, mylord," povedala úzkostlivo. „Naozaj nechcem ísť priveľmi k okraju."

Keď ju chytil za pás, aby ju zniesol na zem, položila mu ruky na plecia. Ruky sa jej však pošmykli, v dôsledku čoho sa naklonila k nemu a skĺzla po ňom, kým sa jej nohy v črievičkách nedotkli zeme. Prudko sa začervenala a dlhé mihalnice jej ovievali líca a úplne jej zakryli oči pred jeho pohľadom.

„Ospravedlňujem sa," ozval sa a pustil ju, keď si vyrovnávala sukne. „Aký som len nešikovný."

„Bola to moja chyba, mylord," odvetila bez dychu a kradmo naňho pozerala. „Ešte som nebola pripravená."

Lord Eden jej ponúkol rameno a znova ľutoval, že je preňho nedotknuteľná ako vestálka. Musel sa naplno sústrediť, aby ovládol svoj dych.

Alexandra sa nedržala nijakého ramena, keď prišli ku kraju útesu. Tešila sa z takmer sychravej prázdnoty okolia, drsnej trávy pod nohami, čerstvého vetra, pred ktorým boli len pred chvíľkou chránení. Pripomenulo jej to vresovisko, ibaže vzduch tu mal slanú príchuť. Cítila sa nadšene. Chcela odhodiť klobúk, rozprestrieť ruky vo vetre a utekať.

Potom prišla na vrchol malého stúpania a srdce jej spravilo premet. Svet sa jej prepadal takmer pri nohách, hlboko pod nimi sa trblietalo more a ťahalo sa až k tmavomodrému horizontu. Vietor jej trepotal sukňou okolo nôh. Zhlboka sa nadýchla a na okamih zatvorila oči. Obzrela sa po Jamesovi, aby sa s ním podelila o túto chvíľu.

Pri pleci jej však stál lord Amberley.

„Vezme ti to dych, ak na to nie si zvyknutá, však?" spýtal sa. „Vlastne berie dych aj tomu, kto vie, čo má očakávať."

„Je to skvostné," odvetila a obrátila sa späť, aby mohla pozerať na more a na bielu líniu vĺn rozbíjajúcich sa na pláži hlboko pod nimi. Videla skalu, ku ktorej sa pred dvoma dňami pretekali s lordom Edenom. Bola vďačná, že lord Amberley nehovorí nič. Nebol čas na nezáväzné rozhovory. A nedokázala vyjadriť slovami, čo cíti, rovnako ako v predchádzajúci deň, keď videla rovnako skvostný, aj keď úplne iný výhľad, z vrchu údolia.

„Myslím, že nič nevzbudzuje väčší rešpekt ako divá príroda," ozvala sa a prerušila ticho, „skrotená príroda. Záhrady môžeme oceniť zmyslami, ale toto," znova sa zhlboka nadýchla, „toto cítime tu." Položila si ruku na hruď. „Je to priveľmi hlboko na to, aby sa to dalo vyjadriť slovami. Je to takmer bolesť. Vieš, čo myslím?"

„Áno," odvetil ticho. „Dokonale."

Po chvíľke ticha k nemu obrátila hlavu. Letmo sa usmiala. „Mohla by som tiež povedať, že je to krásne," povedala.

Pobavene sa na ňu usmial. „Včera si mala pravdu o tom nedostatku slov," odvetil. „Bolo bláznivé a celkom nerozumné, aby som dúfal, že zareaguješ na miesta, ktoré milujem, slovami, aké som nedokázal nájsť ani ja sám. Ale na druhej strane ma nik nevyzval, aby som to urobil. Som veľmi uzavretý človek, ako si si už možno všimla, Alex. Mám so svojou rodinou veľmi blízky vzťah, ale o najhlbšie pocity som sa nepodelil ešte s nikým."

Pozerala mu do očí. V slnečnom svetle boli také modré, také láskavé, že si zase uvedomila jeho fyzickú prítomnosť, čo zlomilo vzácnu ľahkosť ich rozhovoru. Prudko sa zvrtla.

„Je útes veľmi strmý?" spýtala sa. „Dá sa naň vyliezť?"

„Ach, áno," prikývol, „ale je to veľmi nebezpečné, najmä na tomto mieste. Prvýkrát som to spravil, keď som mal trinásť, s Peregrinom Lampmanom. Je o dva roky mladší odo mňa. Samozrejme, bolo to prísne zakázané. Neprichytili by nás, keby sa Peny takmer pri vrchole nezasekol. Myslím, že spravil chybu a pozrel pod seba. Napriek môjmu presviedčaniu sa nechcel pohnúť ani hore, ani dole, ani nabok. Musel som utekať domov po pomoc. Cítil som sa asi ako hrdina, kým všetko vzrušenie neopadlo a Perryho neodniesol domov jeho otec. Po poriadnej bitke som sa už tak hrdinsky necítil. Myslím, že úbohého Perryho postihol rovnaký osud."

Keď naňho opäť pozrela, usmieval sa. „Tvoji rodičia museli šalieť z predstáv, čo sa ti mohlo stať," poznamenala.

„To áno," pritakal. „Už vtedy som si to uvedomil. Sľúbil som si, že keď budú mať moji synovia vhodný vek, možno aj dcéry, ak budú aspoň trochu ako Madeline, privediem ich sem a budem na nich pri výstupe dozerať. Azda to pomôže zničiť čaro zakázanej činnosti."

Ocko by takú situáciu riešil úplne inak, pomyslela si Alexandra. Zakázaná činnosť bola nesprávna, bola to urážka Boha aj morálnych zákonov. Dozerať na takú činnosť len preto, lebo človek vedel, že sa o ňu naozaj niekto pokúsi, bola morálna slabosť. Iba by to deti učilo, že hriechy sú niekedy ospravedlniteľné. Presne to by povedal ocko. Súhlasil by s bitkou. Nepochybne by pridal ešte aspoň týždeň uväznenia v učebni alebo spálni.

Nebola si celkom istá, či ocko má pravdu. Takmer si dokázala predstaviť intenzívnu radosť a pocit dobrodružstva a úspechu, ktoré by mali deti lorda Amberleyho, keby zliezli útes s ním. A takéto spoločné činnosti by ho zblížili s deťmi. Bolo by medzi nimi puto lásky, nie strachu.

Budú to aj jej deti! Pri tej myšlienke sa jej zakolísal žalúdok a uvedomila si, že stále pozerá na svojho snúbenca. Odvrátila sa a pozrela znova na pláž a vlnolamy.

„Je ešte jedna cesta nadol," povedal. „Trochu ďalej odtiaľto." Ukázal doľava. „V skale je puklina, ktorá vytvára celkom pôsobivý a pomerne bezpečný chodník. Je to celkom vzrušujúce cvičenie, hoci pre deti je, samozrejme, úplne nepríťažlivý."

„Môžeme ísť dolu?" spýtala sa a obrátila sa k nemu s rozžiarenými očami.

Vyzeral prekvapene. „Teraz?" ostal zarazený. „Keď som povedal, že chodník je bezpečný, asi som to trochu prehnal. Nie je veľmi široký a je dosť strmý. Treba po ňom zostupovať veľmi opatrne."

„Budem opatrná," odvetila. „Môžeme ísť dolu?" Cítila takmer naliehavú potrebu zísť tadiaľ. Cítila sa rovnako, ako keď doma prosila Jamesa, aby s ňou cválal na vresoviskách. Akoby mohla prasknúť, keby nejako nevypustila potlačovanú energiu. Jamesa nikdy nemusela dlho prehovárať.

Lord Amberley sa jej pátravo zahľadel do očí. „Budeme tu musieť nechať kone," povedal. „Od úpätia útesu sú to domov asi tri míle."

„Rada sa prejdem," nástojila.

Zdalo sa, že ho stále nepresvedčila. Potom sa náhle usmial. „Vezmem ťa dole pod jednou podmienkou. Musíš sa celou cestou pevne držať mojej ruky."

„Áno," súhlasila a otvorene sa naňho usmiala od vzrušenia.

„Mali by sme povedať Dominicovi a tvojmu bratovi, aby vzali späť naše kone," povedal a obrátil sa, aby našiel ostatných. Lord Eden stál kúsok od nich ďalej od kraja útesu a Susan Courtneyová sa oboma rukami pevne držala jeho ramena. James Purnell a Madeline prichádzali k nim cez vrchol útesu vedľa seba a nedotýkali sa.

Madeline mala ťažké ráno. Bolo nevyhnutné, že ju dali dokopy s Jamesom Purnellom. Už sa s tým takmer zmierila. Keď prišla Susan a súhlasila, že si s nimi pôjde zajazdiť, Madeline videla, že túto mladú dámu poteší, či už pôjde s pánom Purnellom, alebo Dominicom, ale nedovolila, aby ju zaplavil pocit radosti. Bolo nepravdepodobné, že by považovali za zdvorilé, keby ostala v spoločnosti svojho dvojčaťa. Okrem toho bolo jasné, že Dominicovi sa Susan páči. Najneskôr o niekoľko dní bude do nej zamilovaný až po uši.
A tak šla s pánom Purnellom ona, niekoľko minút sa s ním prechádzala po vrchole útesu a vyčerpala všetky konverzačné témy, ktoré ľudstvo pozná.

Niežeby bol stále ticho. Nebol až taký nevychovaný. Nikdy však nezačal rozhovor sám a jeho komentáre a odpovede na to, s čím začala ona, boli strohé a veľmi vecné. Nikdy jej nedal príležitosť rozvinúť nejakú tému. Povedal len to, čo bolo treba. Nevedel, že pri zdvorilom rozhovore treba odpovedať trochu obšírnejšie?
V čase, keď prichádzali k jej bratovi, už soptila od potlačovanej zúrivosti. Nápad jej staršieho brata zliezť z útesu peši bol neodolateľný, veď to nerobila celé roky.

„Och, pôjdem s tebou, Edmund," povedala a tvár sa jej rozžiarila. „To je vzrušujúci nápad. Dom, poď s nami. Pán Purnell môže odprevadiť Susan domov."

Lord Eden pozrel na svoju spoločníčku - Madeline si všimla, že sa ho drží oboma rukami a je veľmi bledá - a potom ľútostivo na svoju sestru. „Nie," odvetil, „ty choď, Mad. Ja ostanem so Susan. Bojí sa výšok, vieš?"

Možno mu to nepotrvá ani tých niekoľko dní, kým sa zamiluje, pomyslela si Madeline, keď si všimla, ako ochranne voľnou rukou potľapkal Susaninu. Dom vyzeral, akoby sa už zamiloval. Možno to nie je také zlé, hoci Susan je presne taká bezmocná, na mužovi lipnúca žena, aké Doma vždy priťahovali, ale nebola preňho tá pravá. Aspoň ho bude držať ďalej od Alexandry. Jeho pobláznenie nepotrvá dlho, veď nikdy netrvalo. Vlastne ani jej, pomyslela si filozoficky.

„Je tu cesta nadol?" spýtal sa James Purnell. „Si pripravená zdolať ju, Alex? Ja pôjdem tiež, samozrejme."

Madeline sa odvrátila od svojho dvojčaťa s potlačeným povzdychom, keď všetkých uistil, že vezme Susan domov a po kone pošle pomocníkov zo stajní.

Madeline a Purnell šli ako prví. Odmietla pomoc jeho ruky. Zo skúsenosti vedela, že chodník je dosť bezpečný, hoci pre neznalého mohol vyzerať nebezpečne. Ak ste šli blízko steny útesu a dokonca položili ruky na skalu, boli ste dosť ďaleko od okraja. Podložie pod nohami bolo trávnaté a dosť pevné. Len výška a strmosť svahu na kraji chodníka spôsobovala pocit nebezpečenstva.

Za polovicou cesty sa chodník otvoril do oveľa širšej rímsy. Odtiaľ bola cesta opäť užšia a strmšia, ale zdalo sa, že nebezpečenstvo pominulo, lebo pláž bola oveľa bližšie. Madeline si užívala každý krok zostupu. Hoci sa pán Purnell často obracal dozadu, aby zistil, či nepotrebuje pomoc, dočasne bola zbavená povinnosti viesť rozhovor. Bolo jej veľmi ľúto, keď nakoniec zoskočil z kraja chodníka na pláž a obrátil sa k nej, aby ju zniesol. A len vtedy si uvedomila, že s ním bude celé tri míle cestou domov sama.

Položila si ruky na jeho plecia a zoskočila. Keď obaja pozreli hore, videli, že Edmund s Alexandrou sú ešte len pri širokej rímse.

„Myslíte, že Alexandra bude v poriadku?" spýtala sa. „Musím priznať, že ma prekvapilo, že sa dala presvedčiť na zostup."

„Zostup pravdepodobne navrhla Alex," odvetil. „Má v sebe veľa energie a odvahy, keď sa pozabudne a uvoľní sa."

Vyzerá, akoby sa rozprával sám so sebou, pomyslela si Madeline, oči mal zúžené a pozeral hore. Prameň tmavých vlasov mal zase na čele. Nemal klobúk.

„Edmund sa postará, aby sa jej nič nestalo. Hovorili mi, že prvýkrát ma sem priviedol ocko, ale ja si pamätám len výlety s Edmundom. Vždy som sa s ním cítila mimoriadne bezpečne. Zdalo sa nemožné, aby sa pošmykol. Občas sme aj nahor vyšli peši. Zdá sa to oveľa bezpečnejšie, hoci výstup vyžaduje omnoho viac námahy."

„Vyzerá to tak, že ste ako dieťa mali veľmi veľa slobody," poznamenal, obrátil sa a pustil sa kráčať po pláži.

„Áno," pritakala. „Ani som si to neuvedomila, kým som nestretla iných ľudí a nezistila, že ich výchova bola oveľa obmedzenejšia. Neschvaľujete to?"

Všimla si, že kráča s rukami za chrbtom. Bola rada, že jej neponúkol rameno. „Nie," odvetil. „Ak by som niekedy mal deti..."

Madeline naňho spýtavo pozrela, keď hneď nepokračoval. Na tvári sa mu zjavil úškľabok. Oči upieral na piesok pod nohami.

„Ak by som mal deti," začal znova, „postaral by som sa, aby mali šťastné detstvo. Ak by som nejaké plánoval."

„Vy nechcete mať deti?" spýtala sa. „Alebo oženiť sa?"

„Nie a nie," odvetil stroho. „Načo priviesť deti do tohto sveta, keď viem, čo ich čaká? Je lepšie nechať ich v nevedomom zabudnutí."

„Ale nemôžete predsa vedieť, čo ich čaká," presviedčala ho. „Život prináša veľa šťastia a radosti. Poznám šťastných ľudí medzi tými, ktorí zdanlivo nemajú čo oslavovať."

„Každé dieťa, ktoré sa narodí, čaká smrť," odvetil hrubo.

„Ale nemôžeme odmietať hodnotu celého života len preto, že jeho nevyhnutný koniec je smrť," pokrútila hlavou. „Niekedy, keď si pomyslím, že musím zomrieť, že tomu koncu sa nedá vyhnúť, pohlcuje ma hrôza. Ale Edmund mi raz povedal, ako sa vyrovnať s takými chvíľami. Pozri na svoj život, povedal, a celkom čestne si priznaj, či by ti chýbal, keby si mala šancu. Myslím, že by mi bolo veľmi ľúto, keby som nežila vôbec."

„Vy máte privilegovaný život," povedal. „Niektorí ľudia nemajú nič príjemné, na čo by spomínali."

„Tomu neverím," namietla. „Ach, áno, viem, že som privilegovaná. Nie je nič horšie, ako keď ideme do Londýna a musíme prechádzať okolo tých hrozných znakov chudoby. Ale existujú veľmi chudobní ľudia, ktorí sú šťastní. Streda som niekoľkých. Neverím, že život musí byť plný nezmieriteľného zúfalstva."

„Ste romantická," povedal. „Váš postoj je typický pre ľudí, ktorí nikdy netrpeli."

„To nie je spravodlivé," namietala. „Áno, mala som šťastie. Väčšie šťastie, ako by som smela očakávať. Ale aj ja som trpela. Môj otec zomrel, keď som mala dvanásť. Bola som vo veku, keď život vyzeral bezpečný, dobre chránený a neuveriteľne šťastný. A potom ocko celkom náhle zomrel. A mama bola veľmi dlho mimo. Celý čas bola síce s nami, ale trpela akousi smrťou zaživa. Náhle bol svet veľké, tmavé a strašidelné miesto. Ale napriek tomu je život hoden žitia. Skúsenosť ma naučila, že šťastie si musíme vychutnávať čo najväčšmi práve teraz. Je to dar, ktorý nesmieme premárniť. Môže nám dať silu, aby sme prežili ťažké časy."

„A ako človek získa silu, keď mu nikdy nebolo dovolené byť šťastný?" spýtal sa. „A vieru, že život sa oplatí žiť?"

„Neviem," odvetila. „Máte na mysli svoju sestru? Myslím, že je to silná osobnosť. A podľa mňa sa nestotožňuje s vaším cynizmom k životu. Je možné, že ona bude šťastná. Edmund ju môže spraviť šťastnou."

Zastavil a obzrel sa na pláž. Prešli až takmer k hornému koncu údolia. Aj Madeline sa obzrela. Alexandra a jej brat boli už na pláži, ale stále stáli pod chodníkom vedúcim z útesu. Boli dosť ďaleko od nich.

„Možno," povedal. „Dúfam, že máte pravdu. Možno je na svete aspoň toľko spravodlivosti. Aspoň by to bol náznak istého zmyslu, keby Alex bola šťastná."

Keď vkročili na trávu, Madeline si vytriasla sukňu. Nemala však na leme veľa piesku. Pláž bola pevná a vlhká.

„Ste veľmi sebaľútostivý," poznamenala. „Myslím, že ste s Alexandrou mali tvrdú výchovu. Nepoznali ste veľa šťastia. Ale teraz žijete. Ste stále mladý. Ešte stále môžete získať veľa šťastia, ak budete chcieť. Myslím, že ste si natoľko zvykli ľutovať sa, že ste sa odsúdili na život plný utrpenia a mučeníctva. Za menej ako tridsať rokov života ste si toho predsa nemohli toľko vytrpieť."

Bolo to od nej veľmi nevychované. Takto sa mohla rozprávať s Dominicom, pričom nemusela mať strach, že ho urazí na dlhšie ako chvíľku. S cudzím človekom sa však nemala tak zhovárať. Ani by to nespravila, keby stále nebola nahnevaná na to, že musela stráviť také nádherné ráno so spoločníkom, ktorý bol tvrdým orieškom.

Pozrela naňho, keď hneď neodpovedal. V duchu si už pripravovala ospravedlnenie, ale prehltla ho, keď zbadala výraz na jeho tvári. Pozeral priamo pred seba, za čo mu bola nekonečne vďačná. Tvár mal napätú, tmavé oči mu horeli od zúrivosti.

„Čo vy viete o mojom živote, o mojej minulosti?" spýtal sa. Vystrašilo ju chladné ovládanie sa v jeho hlase. „Iba úplne hlúpa osoba bez štipky predstavivosti alebo súcitu oznámi druhému človeku, že nemohol trpieť, lebo ešte nemá tridsať rokov a je stále živý. Nepoznáte nič okrem svojho vlastného života plného zbytočných radostí. Nič!"

Madeline musela zrýchliť krok, aby mu stačila. Problémom bolo, že sa nemohla ani hnevať za jeho výbuch a úsudok o jej charaktere. Mala nepríjemný pocit, že si zaslúžila oboje.

„Máte pravdu," odvetila. „Bolo to odo mňa hlúpe. Ale nemyslela som to úplne tak. Myslela som to tak, že život je to, čo z neho spravíte. Nemá zmysel rozoberať minulosť, nech bola akákoľvek zlá. Život sa má žiť. A stále v ňom je veľa príležitostí pre vás i pre mňa. Nie je nesprávne odmietať dar budúcnosti?"

„Dar?" odfrkol si a obrátil sa k nej. Hlas mal plný opovrhnutia. „A kto je, prosím pekne, darca? Boh? Ak by niekto taký existoval, hodil by som mu ten dar rovno do tváre. Ste romantička."

„A to ma má usadiť, aby som sa cítila ako úbohý červík?" spýtala sa, keď jej konečne prišiel na pomoc hnev. „Radšej budem romantička ako cynička, pane. Ktorý z nich je zvyčajne šťastnejší, ak sa smiem spýtať? A vy ste ateista, ako som si všimla. Potom mi vás je naozaj ľúto. A rozumiem, prečo máte také pocity zo života. Človek bez Boha je človek bez nádeje."

Zasmial sa bez pobavenia. „Ďalší citát vášho brata? Rozmýšľam, či vôbec máte vlastné myšlienky."

„Teraz ste zašli priďaleko," zastala prudko a zazerala naňho. „Myslím, že mi dlhujete ospravedlnenie, pane."

Zastal tiež a pozrel na ňu chladným pohľadom. „Tak sa na to pozrime. Najprv sa elegantne ukloním. Takto? A potom poviem, že ak som urazil vašu ženskú citlivosť, dám si vyrezať jazyk z úst. Alebo sa radšej zaobídete bez divadielka? Prepáčte. Myslím, že som vyslovil urážlivú poznámku o vašej inteligencii."

Madeline sa zamračila. Slzy mala na krajíčku, ale neurobí mu tú radosť, aby videl, že ju to hlboko ranilo. „Prečo ma nenávidíte?"

Netrpezlivo zagestikuloval a vykročil. „Ďalšie divadielko," poznamenal. „Chcete, aby som si pred vami kľakol?"

„Nenávidíte ma," trvala na svojom. „Nie je to len, že ma nemáte rád. Nie je to len pohŕdanie niekým, koho považujete za blázna. Vy ma nenávidíte."

„Nezmysel!" namietol. „Nenávidieť môžeme len niekoho, kto je pre nás istým spôsobom dôležitý. Akým spôsobom by ste pre mňa mohli byť dôležitá vy? Ste sestrou Alexinho snúbenca. Boli sme prinútení byť spoločníkmi a pravdepodobne budeme opäť. Ani jedného z nás to neteší. Nemáme sa radi. Nemyslím si, že je to dôvod na sebaskúmanie. Navrhujem, aby sme sa správali civilizovane a udržiavali konverzáciu pri neutrálnych a v podstate bezvýznamných témach."

„A napriek tomu," rozhorčene ho obvinila, „keď som sa pokúšala presne o to, niesla som to bremeno takmer úplne sama. K nijakej téme nemáte čo povedať a sám nezačnete hovoriť o žiadnej."

Znova zastal a pozrel na ňu s nepreniknuteľným výrazom na tvári. „Chyťte sa môjho ramena," ponúkol jej. „Ako ďaleko ešte ideme? Asi míľu, čo poviete? Budem vám rozprávať o svojich školských rokoch, dobre? A keď vyčerpáme anekdoty z toho obdobia, poviem vám o svojich dvoch rokoch na univerzite. Môžete hovoriť ,Naozaj?', ,Skutočne?' a ,Aké skvelé!' na správnych miestach, ak chcete. Inak môžete nechať svoju myseľ odpočívať. Ja vás budem zabávať."

Madeline naňho zazrela a potom mu takmer pomstychtivo vrazila ruku pod rameno a vykročila.

Začal rozprávať.

chodník vyzeral veľmi nebezpečne. Kolmá stena útesu bola teplá a tvrdá a pod nohami mala pevný chodník. Ale strmý spád na pláž na kraji chodníka, príkry svah, vietor, čo im zavýjal okolo nôh a plieskal jej o sukňu a klobúk, slnečné lúče trblietajúce sa na vode hlboko pod nimi, čajky kričiace nad nimi a strmhlavo sa spúšťajúce nadol - to všetko ju napĺňalo intenzívnym vzrušením.

Srdce jej bilo rýchlo. Nepamätala sa na také radostné vzrušenie. Vedela, že by nemala pozerať dole - mohla by sa jej zakrútiť hlava. Lord Amberley a jej vlastný rozum jej to povedali ešte pred zostupom. Ale ako mohla odolať? Okraj prílivu sa rozprestieral na celé míle, povrch mal rozbrázdený neustále sa pohybujúcimi vlnami a tie, ktoré boli najbližšie k pláži, sa menili na penu. Zlatá pláž sa skrúcala do veľkého ohybu priamo pod jej nohami. Niekoľkokrát zastala a priam hltala ten výhľad. Možno už nikdy nebude cítiť také šťastie.

Počas zostupu sa poslušne držala ruky lorda Amberleyho. Necítila sa však ohrozená jeho dotykom alebo jeho blízkosťou. Obe prispievali k jej pocitu bezpečia. Okrem toho, nepokúšal sa vyrušiť ju z myšlienok. Nepovedal nič, pohyboval sa zároveň s ňou, zastavoval tam, kde ona, zdalo sa, že cíti jej potrebu ticha. Možno ju mal aj on.

Prvýkrát prehovoril, keď došli na širokú rímsu v polovici cesty. „Madeline a tvoj brat sú už na pláži," povedal. „Neprekáža ti, že sme tak ďaleko?"

„Nie," odvetila. „Nechcem sa ponáhľať. Nechcem, aby sa to skončilo." Zatvorila oči a obrátila tvár k vetru. Potom ich znova otvorila a previnilo naňho pozrela. „Ale chcem byť doma čím skôr. Máš veľa práce."

„Nemám nič, čo by nepočkalo," povedal. „Oveľa radšej budem tu s tebou, Alex. Cítim sa opäť takmer ako chlapec, ktorý uteká pred svojimi povinnosťami."

„Útek je taký zriedkavý," pritakala a opäť obrátila tvár k vetru, „a taký vzácny. Už nechcem myslieť na nič, čo nasleduje za týmto okamihom. Nebudem rozmýšľať."

„Obdivuhodné rozhodnutie," odvetil. „Budeme pokračovať v našej bezmyšlienkovitej ceste? Opatrne, Alex. Po zvyšok cesty je chodník užší. Pevne sa drž mojej ruky."

Jeho rada nebola nepotrebná, keďže sa jeho ruky nepustila, odkedy začali schádzať dolu. On jej však zovrel ruku pevnejšie, keď ju viedol nadol, a pustil ju až vtedy, keď zoskočil z chodníka na pláž a načiahol sa za ňou, aby jej pomohol nadol.

„To je škoda," poznamenala, položila si ruky na jeho plecia a dovolila mu, aby ju zdvihol zo skalnej rímsy. „Nechcem znova položiť nohy na bezpečnosť a rozumnosť."

„Potom vás k tomu nebudeme nútiť, madam," povedal a narovnanými rukami ju pridržal a skrútil do kruhu. „Ostaneš hore po celý zvyšok predpoludnia. Odnesiem ťa domov."

Alexandra zapišťala a zachichotala sa. „Zlož ma," požiadala ho. „Ach, zlož ma, kým sa mi zlomia ruky."

Postavil ju na piesok a ona sa od neho odvrátila k vzdialenej čiare mora. „Ach, aké je to krásne," poznamenala. „Krásne. Aké nádherné je žiť a byť tu." Sňala si klobúk z hlavy a obrátila tvár k slnku.

Lord Amberley stál za ňou celý ochromený. Bola to znova úplne iná žena, než tá, ktorú držal v náručí a stratil pre ňu hlavu predchádzajúci deň. Ibaže teraz nepozoroval sexuálnu vášeň. Táto živá, krása žena, ktorej tvár sa naňho len pred chvíľou usmievala, ktorej tmavé oči žiarili úžasom, bola časťou divočiny vôkol nej. Bola živá! Je to naozaj Alexandra Purnellová? Nevedomky zadržal dych.

„Bolo by úplne jednotvárne, keby sme teraz pokojne kráčali k domu, nie?" spýtal sa. „A urobili takú všednú vec ako prísť načas na obed. Zahráme sa na nehanebných ulievačov a prejdeme sa až k moru?"

„Môžeme?" Zvrtla sa k nemu a on vydýchol. Bola to stále rovnaká žena, tá, o ktorej existencii ani netušil až do predchádzajúceho dňa. Líca jej žiarili a oči iskrili. Usmievala sa.

„Môžeme," pritakal. Hlboko sa uklonil. „Som pánom tohto panstva, madam, a hovorím, že môžeme. „Zavesíš sa do mňa?"

„Nie," odvetila. „Chcem utekať. Až k vode. Ešte nikdy v živote som neutekala." Jednou rukou si nadvihla sukňu a obrátila sa k vode.

Lord Amberley ju chvíľu so smiechom pozoroval a potom sa pustil za ňou. Nepokúšala sa mu utiecť alebo súťažiť s ním. Tvár mala dvihnutú k slnku a telo nastavené proti vetru. Kým ju dobehol, spomalila až do kroku a držala si bok.

„Ach," lapala po dychu, „nie som veľmi vo forme. Ach!" Nehybne stála, dychčala a smiala sa.

„Madam," ozval sa, uklonil sa jej a tiež sa smial, „možno sa teraz začnete správať ako dáma, akou ste, a využijete moju oporu."

,Ach, veľmi rada, pane," odvetila, vsunula ruku pod jeho rameno a pokračovala pokojnejším krokom. „Vždy som to chcela spraviť. Bežať po vresoviskách s rukami rozprestretými proti vetru. Je to absurdné, však? Zabúdam, že už nie som dieťa."

„V každom z nás je večné dieťa," odvetil, „vďakabohu. Čas, aby sme boli blázniví, hlúpi a úplne nezodpovední."

Dlhšiu chvíľu nik z nich neprehovoril, ale lord Amberley ju s úžasom pozoroval. Obzerala sa vôkol seba s rozžiarenou, vzrušenou tvárou.

„Človek by si tu mohol myslieť, že je jediný na svete, všakže?" ozvala sa napokon, keď konečne zastali asi tri stopy od okraja prílivu. „Ale necítil by sa osamelý. Oveľa ľahšie sa cítiš osamelý uprostred Almacku. Tu je obrovská a mocná prítomnosť niečoho. Asi Boha."

„Niektorí ľudia považujú také okolie za desivé," poznamenal.

„Ach, áno," pritakala. „Ľudia, ktorí boli vždy obklopení aktivitou a inými ľuďmi, sa tak môžu cítiť. Ľudia, ktorí nikdy neboli sami so sebou. Niekedy som túžila po priateľoch, po vzrušujúcejšom živote. Ale v mnohých ohľadoch som bola požehnaná. Naučila som sa nebáť ticha. V prírode nikdy nie je ticho. Počúvaj!" Stáli veľmi ticho a počúvali hučanie mora, také nesmierne a živelné, že sa mohlo mylne považovať za ticho. „Och, užila som si tak málo prírody."

Ruku mala stále prepletenú s jeho rukou. Obrátil sa, aby mohli kráčať po piesku popri vode. Iskra a nadšenie z nej vyprchali, pozoroval s určitou ľútosťou, ale aj tak v sebe nemala prekážky. Jej zmierlivá nálada vyzerala pokojná. Nekráčala vedľa neho s meravou chrbticou a zdvihnutou bradou. Na tvári nemala disciplinovanú a bezvýraznú masku. Jeden pohľad na ňu stačil, aby si uvedomil, že je stále krásna.
A keď kráčali vedľa seba, zistil, že neprítomnosť konverzácie medzi nimi vôbec nie je nepríjemná. Po niekoľkých minútach sa dokázal uvoľniť natoľko ako počas osamelých prechádzok v týchto miestach. Možno dokonca ešte väčšmi. Cítil uspokojenie, keď vedel, že vedľa neho je niekto, kto sa zhoduje s jeho myšlienkami a pocitmi. Po prvý raz začal cítiť, že azda ich manželstvo bude možné. Možno aj ona začína zdolávať svoju nedôveru k nemu. Odkedy vyšli z domu, nebolo po nej ani stopy.

Rád by z tejto chvíle vyťažil čo najviac. Rád by znova zastal a pozeral na more s ňou vedľa seba, s rukou okolo jej pása, pridržiavajúc si ju blízko seba. Rád by ju znova objal, pritisol si ju, dokonca bozkával. Nie vášnivo. Vášeň z rána vyprchala pred niekoľkými chvíľami. Len zo spokojnosti chvíle.

Chcel, aby medzi nimi narástla náklonnosť. Chcel byť blízko pri nej. Chcel naozajstné manželstvo.
A náhle si s určitým ohromením uvedomil, že s Eunice by napokon nebol šťastný. Medzi nimi bola náklonnosť, to áno, a bola k nemu neuveriteľne milá. Ich priateľstvo bolo podnetné. Ale s Eunice by sa nemohol takto prechádzať, potichu a spokojne. Ani nikdy nesníval, že by Eunice držal v náručí len z čírej náklonnosti. Dovolila by mu to, ako mu dovolila aj tú najväčšiu intímnosť, kedykoľvek si ju želal. Ale dovolila by mu to ako matka dieťaťu, kvôli jeho potrebe. Nepotrebovala ho citovo. Nechcel ďalšiu matku. Chcel manželku.

Áno, potreboval manželku. Často myslel na to, že keď Dominic a Madeline napokon odídu a jeho matka nebude v rezidencii, veľmi ľahko sa z neho stane pustovník. Niekedy sa mu tá myšlienka pozdávala. Osamelý život by ho však napokon neuspokojil.

Chcel sa deliť o svoj život so ženou. A chcel deti. Cítil príliš veľkú potrebu dávať lásku na to, aby bol jeho život pustovníka možný.
A čoskoro bude mať manželku. Alex. A začínal si myslieť, že ju chce, napriek zvláštnej ostnatosti jej povahy. Nebolo to len tým, že sa musí naučiť ľúbiť ju. Mal pocit, že ju napokon bude ľúbiť. A dnes sa v ňom zrodila nádej, že možno aj ona sama dovolí, aby bola milovaná.

Dotkol sa jej prstov svojimi a usmial sa na ňu. „Všetci ulievači sa napokon musia vkradnúť domov, bohužiaľ," povedal, „ak nechcú, aby sa z nich stali utečenci. Utečieme zase k moru, Alex, a už nikdy sa nevrátime? Alebo pôjdeme späť a vymyslíme si dôveryhodnú výhovorku na to, že ideme tak neskoro? Určite meškáme na obed aspoň hodinu."

„To by znamenalo minimálne tri dni v našich izbách za trest od ocka," odvetila. „A po celý čas sa modliť, postiť a čítať Bibliu."

„Naozaj?" začudoval sa. „Bude studený obed namiesto toho dostatočným pokáním?"

„Áno," odvetila, obrátila sa s ním, aby prešla po pláži k hornému koncu údolia. Ruku už nemala prepletenú s jeho ramenom, ale držali sa za ruky.

Je to napokon možné, pomyslela si a nálada sa jej znova zlepšila. Je možné byť slobodný, robiť niečo len preto, že to človek chce. A nemusieť čeliť následkom. Sloboda napriek reťaziam. Byť šťastná bolo úplne možné.
A bolo možné byť s lordom Amberleym a necítiť k nemu odpor. Bolo možné kráčať s ním, mať svoju ruku v jeho, občas sa mu pozrieť do modrých očí, rozprávať a smiať sa s ním. Dokonca aj byť ticho ako teraz. Bolo to možné.

Pomyslela si, že v tej chvíli by od neho možno zniesla aj bozk a nestratila by sa a nespanikovala ako deň predtým. Dnes sa všetko zdalo možné. Zdalo sa jej možné, že sa zaňho vydá a bude s ním žiť pohodlný život. Zdalo sa možné, že manželstvo, aj také, ktoré si sama nevybrala, nemusí byť nutne väzením. Manželstvo ju pripúta k tomuto mužovi, ale v rámci tých pút bude možno voľná. Napokon, nie je život veľmi podobný? Človek je pripútaný k životu a nemôže uniknúť smrti, ale dá sa v ňom dosiahnuť sloboda a šťastie.

„Musíš byť veľmi unavená," poznamenal, keď mali dom na dohľad. „Prešli sme niekoľko míľ."

„Rozhodne ma bolia nohy," pripustila. „Ale ja som navrhla prechádzku, pamätáš? Ďakujem, Edmund."

Šafár lorda Amberleyho naňho čakal pri päte schodiska vedúceho k hlavným dverám. Stáli tam s ním aj Madeline a lady Amberleyová.

„Edmund," zvolala Madeline a ponáhľala sa k nemu a Alexandre, „čo vás tak zdržalo? Pán Spiller už chcel ísť za vami na koni, ale takmer hodinu ho už ubezpečujem, že nie ste za mnou a pánom Purnellom ďalej ako pár minút."

Lord Amberley sa spýtavo zahľadel na svojho šafára. „Slečna Purnellová a ja sme sa hrali na ulievačov a prechádzali sme sa pri vode," odvetil. „Čo je také dôležité, že to nemôže počkať?"

„Ide o Joela Petersona, vaše lordstvo," ozval sa šafár. Bol oblečený na jazdu. V rukách otáčal klobúk.

„Čo sa stalo Joelovi?" spýtal sa gróf zachmúrene.

„Ach, Edmund," zvolala lady Amberleyová, „ten úbožiak prevrhol povoz a nevedel sa mu vyhnúť, keď naňho spadol. Odniesli ho domov, ale obávam sa, že je veľmi ťažko zranený.

„Bol som na ceste tam," povedal pán Spiller. „Ale myslel som si, že by ste chceli ísť so mnou, vaše lordstvo."

Alexandra si vytiahla ruku z Edmundovej, keď vykročil vpred.

„Áno, iste," pritakal. „Myslíte, že je vážne zranený? Ako sa mu podarilo prevrátiť povoz? Kedy ste sa o tom dopočuli, Spiller?"

„Asi pred dvoma hodinami, mylord," odvetil šafár. „Seth Harrison prechádzal okolo chvíľu po tom, ako sa to stalo."

„A ja som mal byť doma!" povedal lord Amberley. „Nuž, Spiller, nemárnime viac čas. Dali ste mi osedlať koňa?"

„Je pripravený v stajni, mylord," odvetil šafár.

Lord Amberley sa pustil smerom k stajni.

„Edmund?" zakričala Alexandra a načiahla k nemu ruku.

Zastal a obrátil sa. „Mama," ozval sa, „Alex ešte neobedovala. Dozrieš na to?"

„Ocko bude isto veľmi nahnevaný, ak sa niekedy dozvie, ako si sa správala, Alexandra," sťažovala sa lady Beckworthová. „Kiežby nebol odmietol pozvanie, aby nás sem sprevádzal. Cítim sa úplne neschopná zvládať ťa. Si taká tvrdohlavá, že ťa dokáže skrotiť len tvoj vlastný otec. James na to vôbec nestačí."

Alexandra sedela na stoličke v matkinej šatni, kam ju poslali po neskorom obede. Nechcela jesť, ale lady Amberleyová ju chytila pod rameno a trvala na tom.

„Viem, akú chuť dokáže vzbudiť dobrý morský vzduch," povedala. „A nemyslite na to, že ste prišli neskoro, drahá Alexandra. Mala som tri deti, ktoré neustále chodili neskoro k stolu napriek tomu, že mali dojku, ktorá síce vyzerala prísna, ale nebola. Všetci traja si ju čoskoro omotali okolo prsta, najmä Dominic. Som len rada, že Edmund si nájde čas, aby vám to tu poukazoval."

„Ak čo ten úbožiak?" spýtala sa Alexandra. „Kto to je?"

Zistila, že Joel Peterson je jedným z pomocníkov na poliach lorda Amberleyho. Žil v dedine so svojou ženou a dvoma nedospelými synmi.

„Edmunda táto nehoda znepokojí," povedala lady Amberleyová. „Všetky záležitosti týkajúce sa jeho robotníkov berie veľmi osobne, akoby bol on sám zodpovedný za každú chorobu alebo nehodu, ktorá sa stane. Má nadmerne vyvinutý zmysel pre zodpovednosť. Ale budete ho za to ľúbiť, drahá, ako ja. Vždy je lepšie, ak je taký, než keby mal byť ľahostajný a necitlivý, však?"

Lady Amberleyová sedela pri stole a pila čaj, kým Alexandra obedovala. Nútila sa prehltnúť jedlo, ktoré pred ňu položili, hoci jej to šlo ťažko. „A ja som mal byť doma!" zvolal lord Amberley.

Boli by doma, keby nenavrhla zostup z útesu. Lord Eden zjavne prišiel domov a znova odišiel odprevadiť Susan Courtneyovú skôr, ako dorazili novinky. A lord Amberley by bol býval v dedine, ak by deň predtým súhlasila, že ho tam bude sprevádzať.

„Je nepríjemné, že jeho lordstvo nebolo doma, keď ho prišiel hľadať pán Spiller," povedala teraz Alexandra matke, no nepozrela na ňu.

„Nejde o to," poznamenala lady Beckworthová. „Domnievam sa, že šafár sa o tú záležitosť mohol postarať aj sám. Myslím, že aj preto ho zamestnávajú. Ale to, že si bola s jeho lordstvom tak dlho sama, Alexandra, je hanebné."

Alexandra na ňu prekvapene pozrela. „Včera ste hovorili, že je bezúhonné, ak si s ním pôjdem zajazdiť, mama," bránila sa.

„Veď aj bolo," pritakala jej matka, „ale len pri jednej príležitosti, Alexandra. To bolo však včera popoludní a už dnes ráno si s ním bola opäť sama vyše hodiny. Čo si lady Amberleyová pomyslí o tvojej morálke? Nechcem ani pomyslieť na to, čo by povedal tvoj otec mne i tebe, keby tu teraz bol."

Alexandra pozrela na svoje ruky zložené v lone. „Prechádzali sme sa popri oceáne," povedala.

„Zliezla si po strmom chodníku na piesok," namietla lady Beckworthová. „To je pre dámu absolútne nevhodná činnosť, Alexandra. Tvoj otec ťa nevychoval tak, aby si sa správala tak divoko. A čo je horšie, James si myslí, že to ty si navrhla tento bláznivý plán. Je to pravda?"

„Áno, mama."

„Nechápem to. A potom si ešte ostala na pláži celú hodinu po tom, čo sa James a lady Madeline vrátili domov. Ako môže niekto vedieť, čo ste tam robili?"

„Už som vám povedala, mama," vzdychla Alexandra, „že sme sa prechádzali popri vode."

„Nie som si istá, či ti môžem veriť, že hovoríš pravdu. Tvoj otec nebol celkom presvedčený, že si neodišla z bálu u Eastonovcov, aby si sa stretla s milencom, Alexandra. A teraz vyzerá tvoje správanie neospravedlniteľné zhýralo."

Alexandra mala ruky zovreté do pästí. Nepovedala však nič. Načo aj? Nikdy nemalo zmysel hádať sa s mamou alebo ockom. Vlastne sa naučila, že ak im bude odporovať, vedie to len k trestu.

„Nuž, si spravodlivo potrestaná," poznamenala lady Beckworthová. „Kým si sa tak nemorálne správala na pláži, nech už to bolo čokoľvek, ten muž pod povozom zomieral. Očividne chcel vidieť jeho lordstvo. Ak zomrie, Alexandra, kým k nemu jeho lordstvo príde, myslím, že budeš vedieť, kto ťa súdil. Oveľa vyššia autorita ako ja či tvoj otec, obávam sa. Od svojej dcéry očakávam oveľa slušnejšie a zbožnejšie správanie."

Alexandra vyskočila na rovné nohy a v očiach sa jej zračila panika. „Mama," zvolala, „ten muž nebol tak ťažko zranený, však? Ach, prosím, povedzte, že nebol až tak ťažko zranený."

„Netuším, ako ťažko bol zranený," odvetila jej matka.

„O také veci sa nestarám, Alexandra. Nazdávam sa však, že vieš, čo by ti teraz prikázal tvoj otec."

Alexandra na ňu ešte chvíľu divoko pozerala a potom sa zvrtla a utiekla z izby.

Lord Eden si pískal, keď obracal bričku z uličky vedúcej na Courtneyho farmu na hlavnú cestu z dediny do Amberley. Susan. Uškrnul sa. Stálo za to, že premeškal zostup dolu na pláž s ostatnými len preto, aby strávil extra hodinu s ňou.

Mal pocit, že ešte nikdy nestretol nikoho takého bojazlivého. Vždy bola taká. Pamätal si, že ako dieťa vždy chcela loziť po stromoch so svojimi bratmi, ale zakaždým ostala na spodnej vetve a bála sa pohnúť, kým jej niekto neprišiel na pomoc. Pamätal si, ako raz prechádzala po kameňoch cez rieku v údolí a museli ju takmer odniesť, keď ostala stáť na uvoľnenom kameni uprostred.

Už ako dieťa mala oči rozšírené od vďaky za záchranu rovnako ako teraz. Veľmi sa ospravedlňovala za to, že ho zdržala pred zostupom z útesu, a statočne sa ponúkla, že sa vráti na Amberley sama, ak naozaj chce ísť dole pešo. Avšak po celý čas sa držala jeho ramena ako kliešť, akoby ju vietor mohol odfúknuť cez kraj, ak by sa ho pustila. Akoby ju tam mohol nechať samu! Akoby mohol dovoliť, aby sa jej niečo stalo!

Lord Eden obrátil svoje myšlienky k Alexandre. Celkom iste stratil príležitosť sledovať svoj prospech z predchádzajúceho večera. Možno bude mať možnosť pozhovárať sa s ňou popoludní. Zdalo sa pravdepodobné, že Edmund bude tráviť čas povinnosťami na pozemku, keďže hneď ráno stratil niekoľko hodín.

Úbohý Edmund. Nikdy nemal veľmi v obľube hostí. Vždy uprednostňoval pokojný život, občas dokonca osamelý. Trávil čas s rodinou, samozrejme, lebo ich poznal a cítil sa s nimi pohodlne. A vždy svedomito organizoval rôzne spoločenské udalosti alebo sa na nich zúčastňoval. Určite však neznáša, že musí byť spoločenský, venovať sa slečne Purnellovej, zabávať ju. Určite túži byť sám so sebou, ako to často robil, keď boli všetci doma.

Edmund bol však vždy zdvorilý a úctivý. Keď po raňajkách ukázal slečne Purnellovej galériu, musel sa tešiť na pokojnú hodinu alebo dve vo svojej kancelárii alebo na koni na pozemku alebo na prácu, ktorú si naplánoval. Keď však zistil, že na jazdu pozvali aj Susan, cítil sa povinný pridať sa k nim, aby ich bol párny počet. Úbohý Edmund!
V tej chvíli ho jeho brat dobehol na koni a pozdravil.

„Bol si v dedine?" spýtal sa ho lord Eden. „Ty nepremárniš ani chvíľku času, Edmund."

„Práve zomrel Joel Peterson," povedal lord Amberley. Tvár mal nezvyčajne vážnu a bledú, ako si všimol jeho brat, keď naňho pozrel zbližša.

„Joel?" prekvapene sa spýtal a zatiahol za liace, takže sa kone takmer nehýbali. „Čo sa stalo?"

„Mal povoz naplnený senom," vysvetľoval gróf. „Potiahol ho nabok, aby mohol okolo neho prejsť iný voz, a povoz sa prevrátil. Padol priamo naňho."

Lord Eden sa zatváril bolestne. „Bol na mieste mŕtvy?"

„Nie." Lord Amberley bol veľmi bledý. „Odviezli ho domov, bol pri vedomí. Zomrel krátko predtým, ako sme tam so Spillerom prišli. Zjavne ho nešlo zachrániť. Ale kiežby som tam bol. Robil si starosti, čo sa stane s jeho ženou a synmi. Ja sa však vždy postarám o vdovy a siroty po svojich robotníkoch. Vedel to. Musel to vedieť, však, Dom?"

„Nikdy si nesklamal," potvrdil jeho brat, „ani ocko či starý otec pred tebou. Áno, Edmund, určite vedel, že sa o nich postaráš."

„Aj tak som tam chcel prísť skôr, aby som ho o tom ubezpečil. Keby som len bol prišiel o pätnásť minút skôr, bolo by to možné. O pätnásť minút, Dom. Úbohý Joel. Bol to svedomitý robotník."

„Je teraz niekto s jeho ženou?" spýtal sa lord Eden.

„Pol dediny," ubezpečil ho gróf. „A Spiller, samozrejme. Zariadi všetko potrebné na pohreb. Chvíľu som tam ostal, ale moja prítomnosť ich zväzovala. Pani Petersonová sa cítila povinná starať sa o mňa ako o váženého hosťa, aj keď bola celá bez seba od žiaľu. Potrebovala sa vyplakať, ale nedokázala to, kým som tam bol." Smutne sa usmial. „Sme osobitná rasa, však, Dom?"

Šli vedľa seba a zabočili cez bránu na úzku príjazdovú cestu lemovanú stromami, ktorá viedla k ceste v údolí.

„Odprevadil si Susan až domov?" spýtal sa lord Amberley. Nečakal na odpoveď. „Dom, zabavíš s Madeline dnes popoludní Alex? A jej brata a matku, samozrejme. Potrebujem byť chvíľu sám."

„Vieš, že nás o to ani nemusíš žiadať," odvetil lord Eden a uvoľnil liace, keď cesta začala klesať a jeho brat ho predbehol.

Keď sa neskôr popoludní James Purnell vydal hľadať svoju sestru, našiel ju v jej spálni, ako pozerá von oknom smerujúcim na východ. „Si tu úplne sama, Alex? Prečo?"

„Ten muž," odvetila bezvýrazné, „ten, čo bol zranený, zomrel."

„Áno, viem," prikývol. „Zdá sa, že celá rodina to znáša dosť ťažko."

„Šla som dole," pokračovala. „Keď som ho videla prichádzať domov, šla som dole spýtať sa ho na to. Takmer so mnou neprehovoril. Prešiel okolo mňa a šiel hore. Povedal mi to až lord Eden. A keď som prišla sem, videla som, ako zase odchádza preč na koni."

.Amberley?" spýtal sa. „Nepochybne má kopu povinností, Alex."

„Šiel do údolia," odvetila.

Purnell sa zamračil a postavil sa k nej. „Si nahnevaná? Cítiš sa opustená? Myslím, že na ňom začínaš lipnúť, nie?"

Skľúčene naňho pozrela. „Je to moja vina," povedala. „Len moja vina, James. Som pohroma pre všetko, čoho sa dotknem."

Zamračil sa ešte väčšmi. „O čo ide? Z čoho sa obviňuješ, Alex? Bola si na míle ďaleko od tej nehody. Toho muža si ani nepoznala."

„Ja som trvala na tom, aby sme zliezli po tom chodníku, úplne ako dieťa, ktoré chce hračku hneď. Boli by sme doma o pár hodín skôr, keby som nenaliehala."

„Nezmysel, Alex!" Chytil ju za plecia a zvrtol k sebe. „Začínaš mať rovnaké svedomie ako otec. Nerob to. Samozrejme, že nie si na vine. Si Amberleyho snúbenica, Alex, a hosť v jeho dome - na jeho pozvanie."

„Včera večer," povedala, „sa ma spýtal, či by som s ním nešla do dediny zoznámiť sa s niektorými jeho robotníkmi. Odmietla som. Cítila som nenávisť a odmietla som, lebo som sľúbila, že si pôjdem zajazdiť s lordom Edenom."

Ruky mu klesli. „Dúfal som, že aspoň toto ti vyjde," ozval sa. „Myslel som, že aspoň s Amberleym budeš šťastná. Ale stojí medzi vami niečo? Nejaký problém?"

„Neviem," odvetila a vyčerpane sa od neho odvrátila. „Je samá dobrota. Nemôžem chcieť nikoho zdvorilejšieho alebo pripravenejšieho potešiť ma. A teraz je z toho problém. Cítim sa utláčaná dobrotou, zviazaná, úplne neschopná. A jediný raz, keď som mohla pomôcť, ponúknuť slová útechy, spraviť niečo pre vdovu a jej deti, správa sa, akoby som neexistovala. Akoby som nebola dôležitá. Dáva ti to zmysel, James? Obávam sa, že mne nie."

„Myslím, že áno," odvetil. „Nikdy si nemala vzťah s nikým okrem mňa, Alex. A my dvaja sme mali úžasné pochopenie jeden pre druhého. Teraz zisťuješ, že nie je až také jednoduché byť súčasťou života niekoho iného."

„Nemyslím si, že so mnou bude šťastný, James," poznamenala. „Ako by mohol? Neviem nič o tom, ako rozdávať šťastie."

„Ale áno, vieš," namietol. „Si jediným lúčom šťastia v mojom živote, Alex. Nemusíš sa o to pokúšať. Jednoducho si. Ale počúvaj ma. Nesmieš sa obviňovať za to, čo sa dnes stalo. Amberley ťa neobviňuje, som si tým istý. Celkom slobodne sa dnes ráno rozhodol, že pôjde s tebou, a keď som ho videl naposledy, nevyzeral, že by to rozhodnutie ľutoval. Sľúb mi, že sa prestaneš cítiť vinná."

„Pokúsim sa," sľúbila mu. „Ale, James, prišiel tam pätnásť minút po tom, čo pán Peterson zomrel. Pätnásť minút! A ten muž sa s ním chcel rozprávať."

Purnell sa so stisnutými perami pozrel na sestru. „Poď teraz dolu," požiadal ju. „Prišiel na návštevu kapitán Forbes a chce sa ísť prejsť s lady Madeline. Bola by rada, keby si sa k nim pridala aj s lordom Edenom. Mala by si ísť, Alex. Nerád ťa vidím takto premýšľať."

„Dobre," odvetila nevýrazne. „Pôjdem na prechádzku, James. Ideš tiež?"

„Nie," odvetil. „Dnes ráno som mal toho dosť. Idem si zahrať biliard so sirom Cedricom."

„Nemáš rád Madeline, však?" spýtala sa a vzala si zo šatne slamený klobúčik. „Ja áno. Veľmi sa snaží byť priateľská a obdivujem jej bezstarostný prístup k životu."

„Myslíš jej ľahkovážnosť," poznamenal. „Nie, my dvaja si nerozumieme, Alex. Si pripravená?"

Ale aj tak sa mu neskôr, keď ich o niekoľko minút pozoroval odchádzať, zdalo zvláštne, že nejde s nimi. Tvorili stiesnenú skupinku, lord Eden aj jeho sestra vyzerali naozaj skrúšene z ranného smrteľného nešťastia.

Purnell si pomyslel, že je to nová skúsenosť, vidieť lady Madeline bez jej zvyčajnej iskry. V mušelínových šatách s rastlinným motívom a v slamenom klobúčiku však vyzerala rovnako pekne ako zvyčajne. A kapitán jej bol určite vďačný.

Nuž, pomyslel si a obrátil sa k biliardovému salónu, nech si flirtuje. Dnes popoludní má po boku muža, ktorý jej flirtovanie ochotne prijme a odplatí sa jej rovnako. Dnes popoludní sa nebude musieť hnevať ani byť vystavená urážkam.

Bude oveľa šťastnejšia. A rovnako aj on, pomyslel si, keď vošiel do biliardového salóna a zbadal tam staršieho muža, ktorý naňho už čakal.

LORD AMBERLEY LEŽAL s rukami za hlavou na slamenom matraci v kamennej búde. Dvere boli dokorán. Popoludňajšie slnko šikmo presvitalo cez otvor, jeho lúče sa ho takmer dotýkali.

Myseľ sa mu upokojila. Bola to jedna z tých nepredvídateľných nehôd, ktoré človeka tak rozrušia, lebo sa zdajú také nezmyselné. On sám nebol v nijakom prípade vinný. Povoz bol v bezchybnom stave. Spiller ho ubezpečil, že ho skontrolovali len týždeň predtým. Bolo poľutovaniahodné, že sa nemohol porozprávať s Joelom, kým zomrel, ale aj napriek bolesti musel vedieť, že zomrie a že o jeho ženu a deti bude postarané.

Asi najhoršou stránkou akejkoľvek smrti bol pre pozostalých pocit hroznej bezmocnosti, pomyslel si. Človek chce vždy niečo spraviť, ale len zriedkavo sa to dá. Sužoval ho pocit frustrácie. Vedel, že v tej chalupe ho nepotrebujú. Ocenili, že prišiel, ale nepotrebovali ho. Jeho ľudia nemôžu byť v jeho prítomnosti sami sebou. A tak radšej, ako by im spôsoboval rozpaky, keďže aj tak boli nervózni, odišiel.

Chcel spoločnosť. Po prvý raz, čo sa pamätal, chcel, aby s ním bol niekto, s kým by mohol prežívať svoj emocionálny zmätok. Chcel Alex.
S určitým prekvapením nad tým rozmýšľal, ale bola to pravda. Chcel s ňou byť ako v to ráno - pokojne, uvoľnene, s vedomím, že chápe jeho rozpoloženie. A chcel ju pri sebe ako v istej chvíli predchádzajúceho popoludnia. Chcel sa s ňou milovať.
A po prvý raz cítil ľútosť, že za ňou nešiel, keď sa vrátil domov. Mohol sa s ňou porozprávať, priviesť ju sem. Možno by sem ani nemusel ísť, keby sa s ňou mohol prechádzať ako ráno alebo si s ňou niekde sadnúť - napríklad v skleníku. Keď prišiel s Dominicom domov, stála v hale. Rozprával sa s ňou vôbec? Nespomínal si.

Vzdychol a posadil sa. Má pred sebou veľa práce, kým sa naučí, ako sa deliť o svoj život s niekým iným. Bolo veľmi pekné myslieť na lásku, snívať o dokonalom manželstve. Nič však nedosiahne tým, ak ustúpi do svojho súkromného sveta, kedykoľvek sa stane niečo, čo ho vyvedie z miery. Láska nie je len slovo, pasívny cit. Je to záväzok na celý život.

To ráno na chodníku na útese a na pláži akoby ani nebolo. Medzi lordom Amberleym a Alexandrou panovalo opäť napätie, ktoré sa v to ráno pokúšali uvoľniť.

Alexandra sa neuzavrela do seba úplne, ale nedokázala prestať cítiť vinu, ktorá ju zhrýzala od smrti Joela Petersona. Ak by šla do dediny so svojím snúbencom, ako ju požiadal, bol by tam, keď zraneného priniesli domov. Bol by síce zomrel aj tak, ale lord Amberley aspoň nemusel mať pocit, že sa vyhol svojej povinnosti - a hral sa na ulievača, ako sa žartovne nazval na pláži.

Vedela, že smúti za pánom Petersonom a súcití s jeho rodinou, ale jej nepovedal nič. Nepodelil sa s ňou o svoje najvnútornejšie pocity zvyčajným pokojným, láskavým spôsobom. Cítila sa potrestaná väčšmi, ako ju kedy potrestal jej otec. Zaobchádzal s ňou ako s osobou, ktorá neberie jeho život vážne a ktorú už nikdy nepozve, aby doň opäť nahliadla.

Keď lord Amberley a jeho matka šli nasledujúce ráno navštíviť vdovu v dedine, vyzerali úprimne prekvapení, keď ich poprosila, aby ich mohla sprevádzať.

„Naozaj to nemusíš robiť, Alex," ubezpečil ju lord Amberley a chytil jej ruky. „Taká návšteva je veľmi bolestná aj vtedy, keď je to naša povinnosť. Nie je to však tvoja povinnosť."

Aj tak šla, ale cítila sa jeho slovami potrestaná. Má byť v jeho živote len ozdobou, nie zúčastnenou? Mohla využiť tú chvíľu a pozrieť mu do očí, usmiať sa, vysvetliť mu, že ak má cítiť aspoň nejakú slobodu, nejaký zmysel v manželstve, ktoré musia uzavrieť, musí sa zúčastňovať na udalostiach v jeho živote. Ona sa však len pozrela na jeho ruky, ktoré držali jej, a stiahla plecia.

„Rada by som vyjadrila sústrasť vdove," povedala, ale nechcela, aby to vyznelo chladne.

„Myslím, že je to skvelý nápad, Alexandra," ozvala sa lady Amberleyová. „Ľudia z dediny na to nezabudnú a budú si ťa vážiť rovnako ako Edmunda."
V nasledujúcich dvoch dňoch sa medzi nimi nič nezlepšilo. V nedeľu šli spolu do kostola aj so svojimi rodinami a sedeli vedľa seba v lavici lorda Amberleyho. Spolu potom pozdravili známych a Alexandru predstavili iným ľuďom, ktorých ešte nepoznala. Popoludní šli na čaj ku Carringtonovcom. Nasledujúci deň sa zúčastnila na pohrebe s lordom Amberleym a jeho rodinou, keď opäť trvala na tom, že pôjde, napriek jeho jemnému naliehaniu, že to nie je jej povinnosť.

Neboli si však blízki. A lorda Amberleyho to trápilo rovnako ako Alexandru. Chcel napraviť svoje faux pas z toho dňa, keď zomrel Joel. Chcel sa s Alexandrou porozprávať, preniknúť cez jej bariéru a vtiahnuť ju do svojho života, ale ona bola opäť neprístupná. Nesprávala sa nepriateľsky alebo nevľúdne či ticho. No bola mu vzdialená. Rozmýšľal, či si to popoludnie vo vrchoch a ráno na pláži len nepredstavoval.

Musí nájsť príležitosť znova sa s ňou pozhovárať. Musí opäť priviesť tú rozžiarenú, energickú Alex k životu. Musí. Pomyslel si, že ju začína ľúbiť. A nechcel zistiť, že ľúbil sen, ženu, ktorá v skutočnosti neexistovala. Ale ako má začať? Bol mužom, ktorý dokázal spraviť veľa pre iných, ak to vyžadovali okolnosti. Nemal však skúsenosti s odovzdávaním seba samého. Pokúsil sa o to s Alex neraz, ale neúspešne. Neboli k blízkemu vzťahu bližšie ako v to ráno, keď sa zasnúbili.

Carringtonovci naplánovali piknik deň po pohrebe. Boli naň pozvaní všetci obyvatelia Amberley, rovnako ako Courtneyovci a dôstojníci z regimentu. Madeline mala dobrú náladu, skleslosť z predchádzajúcich dní ju opustila. Prišla do Alexandrinej obliekame vo chvíli, keď jej pestúnka Reyová česala vlasy.

„Tvoje šaty majú taký krásny odtieň ružovej," zhíkla. „Väčšinou je ružová taká bezvýrazná. Ja sa jej úplne vyhýbam. So svojimi všednými vlasmi si musím vyberať živšie farby."

„Ty že máš všedné vlasy, Madeline?" povedala Alexandra a pozrela jej do očí v zrkadle. „Sú také krásne - lesklé a zdravé."

„Radšej by som mala tvoje," odvetila Madeline. „Majú takú očarujúcu farbu. Prečo si nenecháš pár pramienkov len tak splývať?"

Alexandra pozrela v zrkadle na pestúnku a zasmiala sa. „Práve sme sa o tom hrozne hádali, keď si vošla," povedala. „Ach, tak dobre, pestúnka. Teš sa z víťazstva. Áno, sprav mi kučierky vedľa tváre a na krku, ak chceš."

„Som rada, že som prišla," usmiala sa Madeline.

„Ja tiež, mylady," pritakala pestúnka Reyová, pozrela na ňu ponad okuliare a spokojne kývla hlavou.

Alexandra bola odmenená neskôr, keď jej lord Amberley pomáhal do bričky k ostatným dámam. „Ako pekne vyzeráš, Alex," poznamenal. „Úplne očarujúco. Prečo sa chichoceš, Madeline? Povedal som niečo smiešne?"

Madeline zdvihla slnečník nad slamený klobúk, pokrútila ho a usmiala sa na Alexandru.

Piknik sa mal konať asi míľu od domu Carringtonovcov, blízko pri ruinách starého opátstva, ktoré bolo zničené pred stáročiami v čase, keď sa rušili kláštory. Bolo to tiché, malebné miesto medzi stromami takmer na konci údolia, ktoré viedlo do Amberley Court.

Všetci okrem lady Beckworthovej a pani Carringtonovej kráčali k miestu pikniku pešo. Lady Amberleyová vyzerala, že sa jej nesmierne uľavilo, keď sa jej švagriná dobromyseľne ponúkla, že pôjde v bričke s Alexandrinou matkou.

„Viola je vďačná, že má výhovorku, aby nemusela ísť peši," povedal pán Carrington tak, aby to všetci počuli.

„Ach, nezmysel, William!" odvetila jeho žena. „Predbehnem ťa, kedykoľvek sa mi zachce, a ty to dobre vieš, dosvedčia to dokonca aj Walter a Anna."

„Aj ja by som šiel na koni," dodal pán Courtney, „ibaže viem, že by sa našli ľudia, ktorí by hovorili, že sa nedokážem presunúť tak ďaleko po vlastných." Jeho dvaja synovia sa zasmiali.

Celkovo tvorili veselú skupinu, ktorá prechádzala cez polia a schodíky na nich. Lady Amberleyová sa vďačne zavesila na rameno sirovi Cedricovi, vdychovala teplú vôňu rastlín a dôverne mu prezradila, že by určite začala kričať alebo sa vykradla na polnočnú prechádzku, ak by ju slušné správanie prinútilo stráviť ešte jeden deň vnútri alebo usadenú v koči.

„Musíš ma pozvať, keď sa rozhodneš ísť na polnočnú prechádzku," povedal vážne. „Naozaj by som nechcel, aby si bola v takú neskorú hodinu vonku sama."

„Jednej noci ti možno prídem zaklopať na dvere," odvetila rovnako vážne. „Hoci ak by nás zbadali sluhovia, vyvolali by rozruch, ktorý by trval ešte dobrých desať rokov."

Lord Amberley kráčal s pani Courtneyovou, prispôsobil svoj dlhý krok jej a priateľsky počúval detailný výklad o každej rastline, ktorá rástla v jej zeleninovej záhrade, a o každej, ktorá tam nerástla, a v pravidelných intervaloch ju ubezpečoval, že ho ani najmenej nenudí. A čo bolo prekvapivé, keď sa spokojne obzrel vôkol seba, bola to pravda.

Susan kráčala s poručíkom Jenningsom, červenala sa a klopila zrak, keď hovoril, kradmo pozerala na Jamesa Purnella, ktorý kráčal s jej bratmi, a na lorda Edena, ktorý bol vedľa Alexandry.

Madeline bola šťastná, že kráča s kapitánom Forbesom, s ktorým sa cítila veľmi príjemne. Poznala osobitý spôsob lichôtok a flirtovania a vedela na ne reagovať. Bolo pre ňu úľavou, keď mohla uvoľniť myseľ a radostne klebetiť o témach, ktoré pre ňu i preňho neznamenali veľa. Bolo skvelé, že nemusela rozmýšľať, čo si myslí o jej inteligencii alebo čo sa skrýva za jeho tmavými, nepreniknuteľnými očami. Kapitán mal sivé a iskrivé oči.

Lord Eden odhodlane viedol Alexandru. Musí sa s ňou porozprávať. Stratil priveľa času a jeho odhodlanie chladlo. Jej odpoveď možno nebude taká priaznivá ako pred niekoľkými dňami. Napriek tomu bol spokojný, že ide s ním. Aj keď bola úplne iná ako ostatné ženy, s ktorými flirtoval - alebo možno práve preto -, páčila sa mu a cítil, že sa v jej spoločnosti dokáže uvoľniť a zhovárať sa o témach, na ktorých mu naozaj záležalo. So slečnou Purnellovou sa človek nemusel rozprávať o banalitách.

Lord Eden vysvetľoval Alexandre, že je takmer nemožné predstaviť si, ako vyzeralo opátstvo kedysi, hoci pôdorys bol stále zreteľný a sokle väčšiny pilierov, ktoré lemovali chrámovú loď veľkej kaplnky, boli stále na mieste. Vzal ju, aby jej ukázal, čo tým myslí.

„Je to veľká škoda, že je úplne zničené," povedala. „Toľko histórie vyhladenej v mene náboženstva."

Pokrčil plecami. „Taký je život, slečna Purnellová," povedal. „Vojna je rovnako zlá. Máme šťastie, že nás od ostatnej Európy oddeľuje more. Ak by sme žili tam, videli by sme zničených oveľa viac vecí ako pár starých kláštorov."

„Nepáčilo by sa mi to," poznamenala, „aj keď viem, že je nutné bojovať proti útlaku."

„Áno, je," pritakal a dychtivo na ňu pozrel. „Hovoríte, že sa vyhladzujú dejiny, slečna Purnellová. Ale pomysleli ste na to, ako tvoríme dejiny teraz, v tejto chvíli, v Španielsku? Ak Francúzov rozdrvia tam a potlačia inde, budú písať dejiny tí, čo bojovali proti Bonapartemu. Znovu urobia Európu bezpečnou pre slušných ľudí. Svet bude bezpečný. Aké by bolo krásne byť súčasťou vytvárania takýchto dejín namiesto toho, aby som bol len vzdialený pozorovateľ."

Alexandra si sadla na jeden zlomený pilier. Lord Eden vyzeral nadšene a veľmi chlapčenský, keď pred ňou kráčal sem a tam. A veľmi pekne.

„To je jediná vec, ktorú naozaj chcete robiť, však?" spýtala sa.

Zastal pred ňou. „Áno, jediná vec," prikývol. „Myslím, že do konca života budem ľutovať, ak sa vojna skončí bezo mňa."

Usmiala sa. „Potom si myslím, že by ste mali ísť."

„Naozaj?" Chvíľu na ňu zarazene pozeral. „Naozaj, slečna Purnellová? Ste jediná osoba, ktorá mi to kedy povedala. Mama a Madeline omdlievajú už len pri náznaku, že by som si kúpil hodnosť; sir Cedric mi vraví, že musím pozorne zvážiť matkine city, kým spravím niečo impulzívne; Edmund hovorí, že sa mám rozhodnúť sám. Iba vy ste mi povedali, že by som mal ísť."

„Ale to nie je dostatočný dôvod, aby ste tak spravili," poznamenala. „Jeho lordstvo má pravdu. Rozhodnutie je na vás. Ale ja si myslím, že človek by mal robiť to, čo si myslí, že naozaj musí, aj keby zranil city ostatných. Možno sa mýlim. Celý život ma učili, že máme robiť to, čo je správne podľa nejakých vonkajších noriem, podľa pravidiel, ktoré stanovili iní ľudia. Ale začínam si myslieť, že nie vždy je to tak. Možno budete musieť zraniť svoju matku aj sestru. Aby ste dali zmysel svojmu životu, budete možno musieť spraviť práve to. Neviem. Naozaj nie som schopná dávať vám takéto rady."

Chytil ju za ruky a pevne ich držal vo svojich. „Mám rád vaše rady," povedal jej. „Sú presne také, ako to cítim. Ale to, že ich počujem z iných úst, je ešte dôležitejšie. Áno, musím sa rozhodnúť sám za seba, slečna Purnellová. Musím sa rozhodnúť, či áno, alebo nie, a potom podľa toho rozhodnutia žiť. Je veľmi nedospelé snívať, zožierať sa a nikdy to neurobiť, však?"

„Ale veľmi normálne, myslím," odvetila. „Niekedy je to tá najťažšia vec na svete, robiť, čo chceme, alebo sa tomu napokon obrátiť chrbtom. Je veľmi ťažké byť si istý. Oveľa jednoduchšie je váhať, dovoliť, aby nás život unášal nešťastných."

„Ste taká múdra," povedal obdivne. „Myslím, že som ešte nestretol dámu, ktorej by som sa natoľko zdôveril, slečna Purnellová. Dodávate mi odvahu a odhodlanie, ktoré mi vždy chýbali." Zdvihol jej ruku k svojim perám.

„Ach, nie," povedala. „Nemôžem vám dodávať niečo, čo by ste nemali v povahe, mylord. A nemyslím si, že som veľmi múdra. Iba som nahlas premýšľala. Nie som veľmi praktická osoba. Nikdy ma neučili považovať samostatné rozmýšľanie za cnosť."

„To teda znamená, že v sebe navzájom prebúdzame len to najlepšie," poznamenal a stisol jej ruku, ktorú práve pobozkal. „Myslím, že sme boli stvorení jeden pre druhého, slečna Purnellová. Myslíte si to aj vy?"

Pozrela mu do chlapčenskej, peknej tváre a túžila povedať áno. Jednoducho povedať áno a nechať dôsledky, nech sa starajú samy o seba. V tej chvíli to bola veľmi príťažlivá vyhliadka, hoci nerozumná.

Opätovala mu stisnutie ruky a nežne a trochu smutne sa naňho usmiala.

„Dominic, tu si! Vedela som, že si ešte nemohol odísť. Dobrý deň, slečna Purnellová. Veľmi sa mi páčia vaše šaty. Kiežby som bola staršia a mohla nosiť niečo také nádherné." Anna obišla kopu kamenia, ktoré ich skrývalo pred ostatnými.

„Si pekná ako obrázok aj v tom, čo máš na sebe, dievčatko," povedal jej lord Eden. „O dva či tri roky zatieniš všetky ostatné dievčatá a ony ťa za to budú nenávidieť."

„Naozaj?" spýtala sa dychtivo. „Naozaj, Dominic? To bude úžasné."

Alexandra sa pridala k smiechu lorda Edena.

„Walter a Colin Courtney chcú ísť dolu do údolia," povedala Anna, „rovnako ako niekoľkí ďalší. Mama vraví, že máme pred olovrantom čas. Chceš ísť tiež, Dominic?"

,Ak budem musieť, tak asi áno," odvetil. „Ale ak to znamená vyťahovať niekoho z vody, tak nie. Z takých žartíkov som už vyrástol. Mohol by som si zničiť čižmy." Usmial sa na Annu a láskyplne ju poťahal za stužku, ktorá jej držala klobúčik pod bradou.

Prešli späť k ostatným a zistili, že väčšina mladých je naozaj na nohách. Colin, Howard Courtney a Walter už vyrazili. Madeline a kapitán Forbes pozerali dole pomedzi stromy. Poručík Jennings sa zhováral so Susan.

„Naozaj neviem, či by som mala," vravela mu a pozerala naňho spod mihalníc. „Kopec je strmý a ja by som vás zdržiavala a zničila vám popoludnie, pane."

„Bolo by mi radosťou, slečna Courtneyová," uklonil sa galantne.

„Čo to počujem, Susan?" ozval sa lord Eden. „Nebojíš sa, však? Budeme sa musieť postarať, aby si znova získala odvahu. Chytíš sa plukovníka a mňa za rameno. Každého z jednej strany. Tak nespadneš, ani keby si chcela."

„Ach, ste veľmi milý," poďakovala, pozrela naňho veľkými očami a spravila, ako jej kázal.

Purnell počkal, kým sir Cedric dokončí vetu, a vstal. Prešiel k zronenej Anne.

„Ani na chvíľku neuverím, že ste taká bojazlivá, že potrebujete moje rameno," ozval sa. „Ale prijmete ho aj tak, slečna Carringtonová, aby sme zišli z kopca ako pokojný, dospelý pár?"

„Ach," pozrela naňho a začervenala sa. Potom sa usmiala, obrátila vzrušenú tvár k matke a preplietla si rameno s jeho - akoby ju viedli na štvorylku u Svätého Jakuba, povedal jej otec s úsmevom pani Courtneyovej, ktorá stála vedľa neho.

„Pán Purnell je milý mladý muž," povedal pán Courtney. Pokrútil hlavou. „Mládež! Behajú hore-dole po kopcoch len z čírej radosti. Ak by som zišiel dole, potreboval by som pár volov, aby ma vytiahli zase hore." Veselo sa zasmial na vlastnom vtipe.

„Bolo by jednoduchšie splaviť rieku do Amberley, však?" spýtal sa pán Carrington, čo u jeho suseda opäť vyvolalo záchvat smiechu.

„William!" hrešila ho manželka. „To bolo veľmi nevychované. Nevšímajte si ho, pán Courtney. William rád podpichuje."

„Rieka by sa však mohla vyliať z brehov," poznamenal pán Courtney, „a spôsobiť záplavy."

Dvaja muži sa opäť rozosmiali, pani Carringtonová tľoskla jazykom, lady Amberleyová si vymenila pobavený pohľad so sirom Cedricom a lady Beckworthová sa tvárila nesúhlasne.

Lord Amberley vstal. „Poďme robiť niečo menej namáhavé, Alex," vyzval ju. „Pôjdeme sa prejsť po vrchole?"

Zostup po strmom lesnatom brehu nepredstavoval pre mladých mužov nijakú námahu. Musia tiež prejsť rieku, čo bolo o to odvážnejšie, že voda bola v tomto klesajúcom úseku prudšia, hoci neveľmi hlboká.

„Tie dva kamene uprostred zmizli, odkedy som tu bol naposledy," poznamenal Walter. „Boli vždy voľné. Vôbec ma neprekvapuje, že sú preč. Ale kde sú, čo myslíte?"

„Odplavilo ich do mora?" hádal Colin a za svoju námahu si vyslúžil od svojho brata zničujúci pohľad.

„Skôr ich odniesli chlapci z dediny," povedal Howard.

„Neboli by pre nich priťažké?" spýtal sa Walter.

Onedlho však na problém zmiznutých kameňov zabudli, lebo riešili zaujímavý problém, ako sa dostanú cez vzniknutú medzeru tak, aby sa nezamočili až po kolená.

„Mohli by ste ju preskočiť," navrhla Madeline, ktorá k nim podišla zavesená do kapitána Forbesa. „Myslím, že sa to dá. A napätie z tej neistoty by tomu dodalo vzrušenie."

„Otca by však nepotešilo, keby sme netrafili, lady Madeline," povedal Howard a napriek jej bláznivému nápadu jej venoval zbožňujúci pohľad. „Máme na sebe najlepšie šaty."

„Čo máte za problém?" chcel vedieť lord Eden. „Ach, nie sú tu kamene. A predpokladám, že je nevyhnutné, aby všetci šli na druhú stranu. Ach, áno, samozrejme. Ako som o tom vôbec mohol pochybovať. Nuž, tak budeme musieť priniesť nové kamene."

Muži a chlapci sa pustili do tejto úlohy s nadšením, Madeline a Anna sa tiež pripojili k hľadaniu vhodných kameňov. Susan postávala v pozadí. Onedlho sa kapitán Forbes a lord Eden potácali k brehu a potom cez kamene s veľkou skalou s plochou spodnou časťou v rukách. Keď bola na mieste bez väčších škôd okrem pár kvapiek na čižmách lorda Edena, poručík Jennings a James Purnell zaplnili zostávajúcu dieru ešte väčšou skalou.

„Tak," vyhlásil lord Eden, „teraz môžeme všetci bezpečne prejsť na druhú stranu a obdivovať trávu a stromy na druhom brehu rieky."

Walter bol na druhej strane prvý, za ním šli kapitán a poručík. Walter ich vzal na vrchol kopca na druhej strane, odkiaľ bola vyhliadka na celé údolie až po Amberley. Z ich piknikového miesta nebol taký výhľad pre ohyb rieky možný. Všetci ostatní také aktívne cvičenie zdvorilo odmietli. Bola pravda, že kapitán Forbes zaváhal, keď ho Madeline odmietla sprevádzať, ale ona ho mávnutím poslala s Walterom a poručíkom.

„Ach, nevšímajte si ma," prehodila bezstarostne. „Vidím Amberley takmer každý deň. Prečo by som mala v takejto horúčave loziť na nejaký kopec, len aby som ho videla z diaľky?"

„Ideš na druhú stranu, Dominic?" spýtala sa Anna. „Zvyčajne mi zakazujú chodiť blízko rieky, ale viem, že mame by neprekážalo, keby som prešla na druhú stranu spolu s tebou."

„Ja ostanem tu," ozvala sa Susan ustrašene. „Spadla by som do rieky, viem to. Ale nedajte si odo mňa pokaziť zábavu, prosím."

„Poďte, slečna Carringtonová," povedal Howard. „Poďte s Colinom a so mnou. Kúsok ďalej pri brehu je dobré miesto na rybačku. Pozrime sa, či ho nájdeme."

„Och, áno," odvetila celá rozžiarená. „Walter mi sľúbil, že ma tento rok vezme chytať ryby, ale ešte ani raz ma nezobral."

Nadvihla si šaty nad členky a zľahka prebehla po kameňoch s Howardom vpredu a Colinom vzadu.

„Susan," oslovil ju lord Eden pobavene, „neprejdeš na druhú stranu, ani keď ťa budem veľmi pevne držať za ruku? Kamene sú dosť pevné. Musela by si sa veľmi snažiť, aby si z nich spadla, sľubujem."

„Och, nie," pokrútila hlavou a počastovala ho rozšíreným pohľadom orieškových očí. „Prosím, mylord. Určite by som zomrela od strachu. Ale vy choďte aj s lady Madeline a pánom Purnellom. Ja sa vrátim naspäť k mame."

„Ani vo sne by mi nenapadlo, aby som ťa nechal samu," namietol veselo. „Poď, prejdeme sa po tejto strane. Ja pôjdem bližšie k brehu, aby si sa nemohla pošmyknúť a spadnúť. Zavesíš sa do mňa?"

„Ach, aký ste dobrý," povedala a prevliekla si ruku popod jeho rameno.

Madeline si želala, aby bola predsa len šla s kapitánom. Ako sa to len stalo, že namiesto celého davu ľudí vôkol seba náhle ostala s tichým pánom Purnellom? Bolo to tak ponižujúco nepríjemné!

Zvrtla sa a žiarivo sa naňho usmiala. „Nedokážem odolať preskakovaniu kameňov," povedala. „Robili sme to často ako deti. Ale bolo to oveľa nebezpečnejšie, lebo dva prostredné kamene boli veľmi nestabilné. A, samozrejme, ako typické deti sme si dokázali vymyslieť všetko možné, aby bolo preskakovanie ešte nebezpečnejšie. Ako napríklad chodiť dozadu alebo skákať na jednej nohe. Raz sme to dokonca robili poslepiačky, ale nakoniec bol z toho veľký problém, lebo Dom spadol do rieky a ja som skočila za ním, aby nemusel čeliť trestu sám."

„A aký ste dostali trest?" spýtal sa. „Výprask?"

„Nie," odvetila. „Preto som skočila do vody aj ja. Dom by určite dostal bitku, ale ocko by nikdy nezbil mňa, lebo som dievča. Pomyslela som si, že nebude môcť zbiť Dominica a mňa nie, keď sme vyviedli to isté. Mala som pravdu. Poslali nás do kuchyne oprať si veci a celú kopu šiat vedľa. Bola to hrozná úloha. Drhnutie, trenie, pláchanie a vešanie bielizne nám trvalo celé hodiny. A potom sme museli všetko ešte aj vyžehliť."

„A neminulo sa to účinkom? Nechodili ste už cez rieku poslepiačky?" opýtal sa.

„Ach, áno," povedala. „Ďalší raz sme prešli rieku so zviazanými členkami, myslím." Zasmiala sa.

„Pôjdem na druhú stranu s vami," oznámil jej a pustil sa po kameňoch bez ďalších okolkov.

Madeline stratila odvahu. Dúfala, že sa rozhodne ísť hore za ostatnými. Šla za ním a vložila mu ruku do dlane, keď zastal, aby jej pomohol prekonať najväčšiu medzeru. A kto sa rozhodol, že sa budú prechádzať po brehu opačným smerom, ako šla Anna s chlapcami? uvažovala o niekoľko minút. Ani jeden z nich to nenavrhol, ale aj tak šli práve tým smerom.

„Cítite potrebu, aby sme dnes znova robili hluk?" spýtal sa. „Dúfam, že nie. Myslím, že som pred niekoľkými dňami vyčerpal školské aj univerzitné príbehy."

„Nie," odvetila, „nerada by som, aby ste sa namáhali, pane. Budem niekoľko minút dokonale šťastná v duchovnom kontakte s prírodou, ak vás to tiež poteší."

Ako však môže človek byť duchovne v kontakte s prírodou, pomyslela si, keď ho jeho spoločník úplne popudzuje? Ako môže oceniť rôznorodé odtiene zelenej a zvuk vánku v korunách stromov a valiacej sa vody? Pokojne mohla byť slepá a hluchá.

„Toto je absurdné!" vyprskla o niekoľko minút.

Obrátil na ňu spýtavý pohľad so zdvihnutým obočím a padnutou kučerou na čele. „Čo je absurdné?" spýtal sa.

„Vy, ako kráčate potichu, ja, ako kráčam potichu," odvetila. „Niekedy je ticho ohlušujúce. Nedokážem počuť nič vôkol seba."

„Váš život bol naplnený banálnymi zvukmi," poznamenal. „Táraním. Klebetami. Rozhovormi o móde a iných banalitách. Čímkoľvek, čo dokázalo vyplniť ticho. Nečudo, že ticho je pre vás hlasné. Je to pre vás úplne cudzí zážitok."

„Ach!" Madeline zastala a zvrtla sa k nemu. „Aký ste len protivný. Vždy ma musíte postaviť do úlohy hlúpej, povrchnej ženy. Pred pár dňami ste na mňa boli veľmi nahnevaný a chceli ste vedieť, čo viem o vašom živote, a povedali ste, že len niekto veľmi hlúpy by sa opovážil vedieť, čo sa stalo za tridsať rokov života niekoho iného. Ale vy robíte presne to isté. Domnievate sa, že o mne viete všetko, a usúdili ste, že to nie je nič extra."

„Nemám pravdu?" spýtal sa, čím ju rozzúril ešte väčšmi, lebo neprejavil ani náznak primeranej ľútosti. „Nie je pre vás život hľadanie jednej zábavy za druhou?"

„Nie, nie je," odvetila. „Ale vy tomu, samozrejme, neuveríte. Podľa vášho názoru som očividne žena hodná pohŕdania."

„Čo ešte skrývate? Kto je lady Madeline Rainová? Čo je pre vás v živote dôležité?"

„Moja rodina je dôležitá," odvetila. „Dominic. Edmund. Mama. Amberley Court." Zvrtla sa, aby mohla odísť.

„Máte vyše dvadsať rokov, nie?" spýtal sa. „Nenašli ste medzi svojimi záľubami nič, čo by nahradilo tento domov? V skutočnosti nie je váš. Patrí vášmu bratovi. Neboli ste priveľmi zaneprázdnená svojou zábavou a pridávaním mužských úlovkov do zoznamu na to, aby ste spravili niečo také nudné ako vydala sa a mala deti?"

„Vy ste starší ako ja," odvetila pobúrene. „A nie ste ženatý. Je to pre ženy iné? Môžu ženy dokázať svoju cenu len výdajom a rodením detí? Chcem sa vydať a chcem mať deti, ale nechcem ani jedno len kvôli úctyhodnosti. Chcem sa vydať z lásky. Chcem, aby sa moje deti narodili z lásky. Chápete? Mýlite sa. Ak by som bola taká hlúpa, za akú ma považujete, myslela by som len na manželstvo. Takmer všetky dievčatá, s ktorými ma uviedli do spoločnosti, sa už dávno povydávali."

„Láska!" pohŕdavo si odfrkol. „Vy budete vždy romantická, však? Ľudia sa neberú z lásky. Berú sa, aby uspokojili svoje záujmy. A ženy nerodia deti z lásky. Rodia ich preto, lebo boli predmetom žiadostivosti mužov."

„Aký ste odporný," zhrozila sa. „Veľmi odporný. Ľutujem ženu, ktorá bude predmetom vašej ž-žiadostivosti, ako ste to označili vy. Aké hrozné by muselo byť mať vaše dieťa."

Až keď vyslovila tie slová a už sa nedali vziať späť, uvedomila si, ako veľmi nežensky vyzneli. Ako mohla na také niečo vôbec pomyslieť? Nedostala však príležitosť začervenať sa od hanby a rozpakov. James Purnell ju pevne a bolestivo schmatol za ruku a trhnutím si ju pritiahol bližšie.

„Neviete nič!" povedal. „Neviete nič o tom, aké by to bolo..." Tlak na jej ruke sa stále zvyšoval a on frustrovane krútil hlavou.

Madeline bola vydesená. Jeho tmavé oči sa vpálili do jej. Tvár mal drsnú od zúrivosti. Pomyslela si, že jej ublíži. Na obranu nastavila ruky pred jeho kabát.

Vždy sa rada bozkávala. Pocit, keď dovolila, aby sa mužské pery dotkli jej, bol rozkošne neslušný a vedomie, kedy ho musí odtisnúť a ospravedlňujúco sa usmiať, bolo vzrušujúco vyzývavé.

No v bozku Jamesa Purnella nebolo nič príjemné. Jeho ústa sa drvivo prisali na jej pery, rozrezali jej zadnú časť perí o zuby. Rukami jej zvieral ramená ako v kliešťach, tisol si ju k sebe, takže si uvedomovala každý tvrdý obrys jeho tela od pliec až po kolená. Cítila sa ako zneuctená. A objatie - ak sa to tak dá nazvať - bolo úplne mimo jej kontroly, mimo jej moci ukončiť ho.

Keď napokon zdvihol hlavu, nepustil ju hneď ani ju neodstrčil.

„Zahrávate sa s ohňom, mylady," povedal veľmi ticho. „Bolo by pre vás oveľa lepšie držať sa hier, ktoré viete vyhrávať. Flirtujte s kapitánom. Zdá sa, že je to dokonalý džentlmen. Ja nie som. Držte sa odo mňa ďalej, ak viete, čo je pre vás dobré."

Pustil jej ramená a ona sa od neho odtisla. Nepovedala ani slovo. Bola priveľmi zmätená, priveľmi vystrašená. Zvrtla sa a rozochvenými rukami si uhladila sukňu.

„Prepáčte," stroho sa ozval spoza jej chrbta. „Nespravili ste nič, čím by ste si zaslúžili také zaobchádzanie. Nijaká žena by nemala byť vystavená násiliu. Prepáčte."

Bez slova sa obrátila a pustila sa naspäť rovnakou cestou, ktorou prišli. Musela sa snažiť, aby sa nepotkla. Nohy mala jednoznačne roztrasené. Kráčal vedľa nej v trochu väčšej vzdialenosti. Obaja mlčali.

„ja viem, som len hlúpa hus," ozvala sa Susan a kradmo pozrela na lorda Edena spod mihalníc. „Všetci začínajú so mnou strácať trpezlivosť. Všetkým kazím zábavu."

„Len preto, že si nechcela prejsť na druhý breh?" spýtal sa. „Nezmysel, Susan. Zo skúsenosti viem, že tráva na tejto strane je rovnako zelená a stromy rovnako vysoké ako na druhej strane. Vôbec nezáleží na tom, či sa prechádzame na tomto brehu, alebo na druhom."

„Nejde len o dnešok," namietla. „Pred pár dňami som sa bála na útese. A včera bol poručík Jennings natoľko láskavý, že ma pozval zajazdiť si. Howard šiel tiež a zavolali sme aj Nancy Mortonovú. Ja som sa však bála ísť rýchlejšie ako klusom, kým všetci ostatní mali chuť zacválať si. Všetci tvrdili, že im to neprekáža, najmä poručík, ale viem, že som bola pre nich bremeno."

„Stavím sa, Susan, že nie," odvetil nežne. „Ach, možno pre svojho brata. Bratia sú príšerne netrpezlivé a nesúcitné tvory, nie je tak? Ale pre nikoho iného. Tvoje obavy a strach mi vôbec nie sú na obtiaž."

„Naozaj nie?" clivo sa spýtala. „Ste mimoriadne milý. Vždy ste boli ku mne milý, aj keď som bola dotieravé dievčatko. Pamätáte sa, ako ste ma zachránili zo stromu?"

„Pamätám," prikývol. „Jeden z tvojich bratov - Harold? Bol to Harold, však? - ti povedal, že ak si naň sama vyliezla, môžeš rovnako dobre sama zliezť."

„Ale ja by som tam bola doteraz, keby ste neprišli a nepomohli mi dole," povedala.

„Čo si vlastne robila na tej vetve?" spýtal sa. „Vyliezla si tam kvôli mačiatku, nie?"

„Áno," pritakala. „Boli ste môj hrdina ešte dlho potom, mylord."

„Čože? Hovoríš to v minulom čase, Susan? Znamená to, že už nie som tvoj hrdina?" Uškrnul sa na ňu.

„Ach," začervenala sa. „Teraz by sa to už nehodilo, mylord."

„Naozaj? To je škoda. Myslím, že sa mi celkom páči byť hrdinom."

„Samozrejme, stále vás veľmi obdivujem. Ste milý, mylord. Máte strpenie so slabosťou."

„Zase poukazuješ na seba?" pokrútil hlavou. „Ale ty nie si slabá, Susan. Len máš priveľkú predstavivosť a si citlivá. To však vôbec nie je na škodu, práve naopak. Kto by chcel ženu, ktorá je vždy smelá a nezávislá a nikdy nepotrebuje mužovu pomoc?"

„Ach," vzdychla, „ja vôbec nie som taká, však?"

Pozrel na ňu, na jej rozšírený, trochu vystrašený pohľad, na jej ústa ako ružový púčik formujúci sa do ďalšieho „ach". Áno, bola presne z tých žien, ktoré ho najväčšmi priťahovali - malá, sladká, bezmocná. Veľmi rozkošná. Rád by ju zovrel do náručia a naveky ochraňoval pred všetkými životnými problémami.

Neuvedomil si, že zastali, kým nezistil, že pozerá do jej širokých orieškových očí a na ústa. Priťahovali ho ako magnet. Len ochutnať. Ach, len ich ochutnať.

Vystrel sa a ľútostivo na ňu pozrel. „Susan," ozval sa. „Drahá, malá Susan. To nesmieme, vieš? Nebolo by to voči tebe spravodlivé."

„Nesmieme čo?" spýtala sa a v očiach sa jej zračila nevinnosť.

„To len ja som mal hriešne myšlienky?" spýtal sa s rozochveným úsmevom. „Nič si neželám väčšmi ako pobozkať ťa, Susan. Ale naozaj by nebolo spravodlivé voči tebe, keby som to spravil."

Oči jej náhle zaplavili slzy. „Neviem, čo som spravila, keď si myslíte, že mám také ľahké mravy," ozvala sa. „Nedala som vám na to nijaký dôvod, mylord."

„Susan!" zvolal, chytil jej ruku do dlaní a potľapkal ju. „Nič také som nemal na mysli. Ale dnes popoludní vyzeráš tak príťažlivo a okolie je také nádherné a pokojné. Priznávam, že som takmer stratil hlavu a pobozkal ťa. Ale iba na znak úcty. Ak som to tak nemal cítiť, je to len moja vina, ver mi. Ty si dokonalá dáma, Susan."
Z očí jej vytryskli slzy. „Pokúšam sa," vzlykla. „Viem, že ocko je len farmár a nájomca jeho lordstva. Viem, že nie som veľká dáma. Viem, že sa nemôžem snažiť získať si váš obdiv, mylord, alebo iného veľkého džentlmena. Ale snažím sa byť vznešená. A nikdy som nijakému džentlmenovi nedovolila, aby ma pobozkal. Som si istá, že by som určite omdlela, keby sa o to niektorý pokúsil."

Znova ju potľapkal po ruke a siahol do vrecka po vreckovku. „Musíš ma považovať za netvora," povedal. „Osuš si oči, Susan, a povedz, že mi odpúšťaš. Odpustíš mi? Nechcel som ťa vystrašiť alebo vzbudiť v tebe odpor. Naozaj nie. Odpustíš mi?"

Osušila si oči a vrátila mu vreckovku do vystretej ruky. „Samozrejme, že vám odpúšťam, mylord," odvetila. „Hoci vám vlastne nemám čo odpúšťať. Som len hlúpa hus."

„Poď," ponúkol jej rameno. „Je čas, aby som ťa vrátil mame, Susan. Okrem toho si myslím, že už bude olovrant, a ja som poriadne vyhladol. Už sa cítiš lepšie?"

„Áno, ďakujem. Ste veľmi milý, mylord."

Lord Eden, skrúšený svojou netaktnosťou a necitlivosťou, bol úplne zamilovaný. Spomalil krok, aby pomohol svojej spoločníčke vyjsť po strmom svahu.

Alexandra sa prechádzala po vrchole kopca vedľa lorda Amberleyho. Neponúkol jej rameno.

„Dominic ti ukazoval ruiny opátstva?" spýtal sa. „Nie je to nešťastie, že z neho ostalo tak málo?"

„Áno," pritakala. „Muselo vyzerať krásne. Toto je také pokojné prostredie pre kláštor."

Kráčali ďalej a pozerali dolu po svahu posiatom stromami.

„Chce sa pridať k armáde v Španielsku," ozvala sa. „Lord Eden."

„Ach, takže ti to povedal, však? Nazdávam sa, že to myslí dosť vážne. Mama dúfala, že je to len chlapčenský rozmar. Ale Dominic už nie je chlapec."

„Mal by ísť," povedala. „Vravel mi, že by mu bolo naveky ľúto, keby sa vojna skončila a on nebol jej súčasťou. A ja si to myslím tiež. Vždy by cítil, že jeho život nebol naplnený. Ľudský život je priveľmi vzácny, aby ho ovládali iní, nie?"

„Myslíš, že sa snažím ovládať Dominica?" spýtal sa. „Nie je to tak, ubezpečujem ťa. Vždy som mu hovoril, že sa sám musí rozhodnúť, čo chce od života, a potom to spraviť. Môže slobodne vstúpiť do armády, kedykoľvek bude chcieť."

„Existuje viacero spôsobov ovládania iných, nielen rozkazmi," namietla. „To je ockov spôsob. Potom existuje spôsob, ktorý človeka neviditeľne zväzuje a ani jedna strana si to nemusí uvedomovať. Vieš, čo myslím?"

Zamračene na ňu pozrel. „Obávam sa, že nie," povedal.

„Lord Eden vraví, že matka by mu dovolila ísť, keby vedela, že to naozaj chce, a povedal mi presne to, čo ty. Teda že si mu dal slobodnú vôľu rozhodnúť sa sám za seba. Vlastne mi povedal, že ani nepotrebuje tvoj súhlas, aby si kúpil hodnosť. Ale nechápeš, že mu zväzuješ ruky a nohy láskou?"

„Zväzujem?" zvolal. „Láskou? Nie sú to protichodné výrazy?"

„Nie," odvetila. „Nie som si celkom istá, ako to mám vyjadriť. Keby ste s matkou - a Madeline - na lorda Edena kričali a zúrili a zakázali mu ísť, mal by proti čomu bojovať. Mohol by sa rozhodnúť, či poslúchne, alebo sa vzbúri. Ale v terajšom stave má povinnosť vedieť, že je milovaný, že má na revanš moc zraniť ľudí, ktorých ľúbi. A vie, že niekto bude trpieť, nech sa rozhodne akokoľvek. Nedávaš mu voľnosť jednoducho tým, že mu povieš, že sa môže rozhodnúť sám za seba. Vôbec nie je slobodný."

Zastal a pozeral do údolia. „Potom neexistuje nič také ako sloboda," povedal. .Alebo láska. Ak je to, čo hovoríš, pravda, tieto veci nemôžu existovať vedľa seba."

„Neviem," vzdychla a postavila sa k nemu. „Nepremýšľala som nad tým. Rozmýšľam a zároveň hovorím. Môžeš dať lordovi Edenovi voľnosť. Môžeš mu povedať, že musí ísť, že tvoje pocity a pocity tvojej matky sú druhoradé v porovnaní s veľkou pýchou, ktorú budeš cítiť, keď bude bojovať za svoju krajinu. Môžeš skryť hrôzu z toho, že môže zomrieť. Ak to spravíš, spravíš to preto, že ho ľúbiš. Chápeš? Sloboda a láska vedľa seba."

Lord Amberley sa k nej obrátil a usmial. „Je skľučujúce pomyslieť, že láska môže byť niekedy aj deštruktívna. Nie som si istý, že tomu verím. Budem si musieť premyslieť, čo si povedala, a zistiť, či v tom nájdem chybu. Máš rada Dominica?"

„Áno," odvetila. „Je dychtivý a mladý." „A aj tak ti veľmi ublížil."

Usmiala sa a obrátila, aby mohla znova vykročiť.

„Ale ty to tak nevidíš, však?" spýtal sa a pridal sa k nej. „Ty považuješ za pôvodcu svojich problémov mňa, nie? Ja som ťa chytil do pasce tohto všetkého." Jednou rukou ukázal vôkol seba. „Presne o tomto sme sa rozprávali, však? Spútal som ťa reťazou."

„Myslel si to dobre," povedala. „Viem to. A ty sám si musel priniesť veľkú obeť, aby si spravil to, čo si považoval za potrebné, aby si mi pomohol."

„Ale ty mi to máš za zlé," poznamenal.

„Odmietla som tvoju pomoc. Spravil si to, čo si vyžadovala česť, rovnako ako lord Eden. Ja som odmietla tvoju ponuku a tiež som ti povedala, ak si pamätáš, že nebudem potrebovať, aby si sa vrátil, ak sa to vyvinie zle. Tvoj záväzok sa tam skončil."

„Lenže, Alex..." Chytil ju za rameno a zastavil ju. Obrátil ju tak, aby mu pozerala do tváre. „Trpela si. A bola by si trpela oveľa väčšmi. Nielen v ten večer, ale aj v nadchádzajúcich dňoch. A verím, že tvoj otec by ťa prinútil trpieť. A trpela by si po celý zvyšok života. Ako by som na to mohol nečinne pozerať?"

„Nebol to tvoj problém, ale môj," odvetila. „Znova zo mňa spravili vec, ako to bolo po celý môj život. Tovar - tovar na obtiaž -, ktorý si odovzdávajú z ruky do ruky. Nechcem, aby ma niekto vlastnil. Nechcem byť vec. Chcem byť sama sebou. Mať vlastný život, dúfam. Trpieť, ak to bude potrebné. Ale chcem, aby to bol môj život a moje utrpenie. Moja voľba."

Všimla si, že zreteľne zbledol. Z očí mu úplne zmizol zvyčajný úsmev. „Nikdy som ťa nechcel vlastniť, Alex," povedal. „Hneď na začiatku som ti povedal, že tu môžeš byť sama sebou."

„Áno," prikývla, „ale musím sa za teba vydať. Ani vo sne by si nepomyslel, aby si mi dal slobodu, však? Si priveľmi galantný, aby si riskoval, že zažijem škandál a zavrhnutie a trest z rúk môjho otca. Akú slobodnú ma len nechávaš, Edmund."

Dlho jej pozeral do očí, kým prehovoril. „Želáš si byť voľná?" ozval sa napokon. „Uprednostnila by si to pred manželstvom so mnou?"

Mlčky opätovala jeho pohľad.

„Neprenáhlime sa," pokračoval a rukou si prikryl oči. „Musím si to premyslieť, Alex. Nemôžem to spraviť. Nemôžem sa prizerať, ako si vystavená tomu všetkému." Chvíľu bol ticho a potom jej znova pozrel do očí. „Amberleyský bál sa koná o niečo vyše týždňa. Počkajme aspoň dovtedy. Ak budem aj potom vidieť, že si nešťastná, ak obaja budeme cítiť, že z nášho spojenia nevytvoríme šťastné manželstvo, dovolím ti zrušiť naše zasnúbenie. Nebudem sa hádať. Dovolím ti byť voľná. Súhlasíš s tým?"

Pokrútila hlavou. „Chcem, aby si ty zrušil zasnúbenie," odvetila. „Ty si na ňom trval. Ty ho zruš."

„Alex!" zalapal po dychu.

„Neustále ma strážiš!" zvolala. „Ako pavúk muchu. Ibaže tvoja tyrania je zhovievavá. Ale ja som lapená v tvojej pavučine, Edmund! V tvojej zlatej pavučine. Chceš ma chrániť za každú cenu. Bude pre mňa ľahšie, ak zruším zasnúbenie ja. Nebudú na mňa pozerať ako na opusteného tvora. Nechcem tvoju ochranu, Edmund. Nikdy som o ňu nežiadala. Dusí ma. Nemôžem dýchať."

„Nuž dobre," povedal stroho a upieral na ňu pohľad. Stále bol veľmi bledý. „Ak sa medzi dneškom a budúcim týždňom nestane niečo, čo by veci zmenilo, po bále zruším naše zásnuby. Urobí ti to radosť?"

„Áno," prikývla. „Áno, urobí."

Náhle sa zasmial, nebol to však veselý smiech. „Budem vyvrheľ," poznamenal. „Už si počula o džentlmenovi, ktorý zrušil svoje zasnúbenie, Alex?"

„Nie," odvetila'.

„Niekedy..." Zhlboka sa nadýchol a pomaly vydýchol: „Niekedy - v posledných niekoľkých týždňoch - som mal pocit, že sme obaja celkom šialení."
A nečakane sa na seba usmiali, akoby z nich opadlo veľké napätie.

„Alexandra Purnellová," povedal, „nikdy som nepoznal nikoho takého, ako si ty, a myslím, že by som mal poďakovať osudu. Mimochodom, dnes popoludní vyzeráš pozoruhodne pekne. Už som ti to povedal?"

„Áno, Edmund," prikývla, „ale opakovanie neuškodí."

„Naozaj?" usmial sa. „Máš také krásne vlasy. Prečo si ich zvyčajne češeš tak prísne?"

„Ockov výcvik," odvetila, „a sila zvyku. Veľmi si uvedomujem, keď mám spustený čo len pramienok, a myslím si, že na mňa každý pozerá."

„V tom máš asi pravdu," poznamenal. „Dnes popoludní som z teba nedokázal spustiť oči. A ak máš byť moja - alebo takmer moja - už len týždeň, plánujem dopriať svojim očiam poriadnu hostinu."

Smutne sa usmiala, keď k nej načiahol ruku a rozviazal mašľu, ktorá pod jedným uchom uväzovala široké ružové stužky jej slameného klobúčika. Zdvihla bradu, aby mu to uľahčila. Uvoľnil klobúčik z jej vlasov a hodil ho na zem.

Chytil jej tvár do dlaní a prstami jej prečesával kučierky. Usmial sa jej do očí.

„A ako ťa mám nechať odísť?" spýtal sa s ústami tesne pri jej ústach. „Povedz mi to, Alex. Reťaze lásky fungujú oboma smermi, vieš?"

Nedal jej však príležitosť odpovedať ani nijakým spôsobom vyjadriť šok, ktorý spôsobili jeho slová v jej mysli. Jeho zatvorené pery sa zľahka dotkli jej, provokujúco ich obtieral o jej pery, kým nezaklonila hlavu, neroztvorila pery a neprijala jeho bozk.

Nepodobalo sa to na ich posledné objatie. Zistila, že ho rukami objíma okolo krku a prsia má pritisnuté na jeho kabát, ale rukami položenými na jej páse si ju držal od tela. Jeho ústa sa otvorili a pohybovali sa na jej perách, provokovali, ochutnávali, láskali, ale nepoužil jazyk. Cítila jeho mužskú príťažlivosť bez hrozby fyzického neznáma.

Aj po tom, čo sa ich pery oddelili, ju držal za pás a ona zabudla zložiť ruky z jeho krku.

„Závidím mužovi, ktorého si napokon vyberieš za manžela, Alex," ozval sa.

„Nevyberiem si nikoho," odvetila so smutným úsmevom. „Vrátiš sa k pani Bordenovej?" Zhrozene sa začervenala, keď počula slová, čo jej vyšli z perí.

„Nie." Usmial sa. „Povedal som ti, že patrí do mojej minulosti, Alex. Ostane tam, nech sa medzi nami stane čokoľvek."

„Prepáč."

Uškrnul sa. „Ak by som si myslel, že tvoju otázka podnietila žiarlivosť, hneď by som ti odpustil. Poďme na olovrant a dúfajme, že nám nejaká dobrá duša niečo odložila. Náhle som si uvedomil, aký som hladný."

Zohol sa a zdvihol klobúčik. Pozoroval, ako si ho uväzuje pod bradou.

„Za tie zaujímavé uhly je zodpovedná pani Reyová?" spýtal sa. „Klobúčik na jednej strane, stužky uviazané pod uchom? Ak áno, budem jej musieť povedať, že je rodená zvodkyňa. Človek by to nečakal od takej malej osôbky, čo vyzerá ako vrabec. Na druhej strane, ty musíš mať všetko rovno a nijaké nezmysly. Asi by som mal byť vďačný, že si si nevytvorila svoj účes sama." Potiahol jednu kučierku a pozeral, ako sa skrútila naspäť.

„Pestúnka je svätá tyranka," vyhlásila Alexandra, chytila ho za ponúknuté rameno a pustila sa kráčať k miestu pikniku.

,Ak sa napokon rozhodnem oženiť s tebou," povedal lord Amberley, „a ak sa ty rozhodneš vydať za mňa, budem musieť pani Reyovej zvýšiť plat a povedať jej, aby pokračovala v dobrej práci."

Nasledujúce ráno Alexandra jazdila na koni so svojím bratom po vrchole útesu v bezpečnej vzdialenosti od okraja. Deň bol studený a vlhký. Ťažké oblaky viseli nízko nad vodou a vyzerali, akoby každú chvíľu mali vychrliť svoju vlhkosť.

„Onedlho odtiaľto odídem, Alex," ozval sa James. „Viem, že ťa sem pozvali na celé leto a že som sľúbil robiť ti morálnu podporu. Myslím však, že už ma tu nepotrebuješ. Alebo sa mýlim?"

,Ale prečo musíš odísť?" spýtala sa. „Veď len pred chvíľkou si sám pripustil, že toto musí byť jedna z najkrajších častí krajiny, James. A všetci sú mimoriadne milí. Čo budeš robiť? Kam pôjdeš?"

Pokrčil plecami. „Neviem," odvetil. „Nepôjdem domov, Alex. Nie, keď si odtiaľ už bezpečne preč. Ešte som sa vlastne nerozhodol, kam pôjdem."

„Nemôžeš sa zmieriť s ockom?" spýtala sa s prosebným pohľadom. „Je to tvoj otec, James. Viem, že máš pocit, že ti ublížil, a on ti naozaj ublížil, ale robil len to, čo vtedy považoval za správne. Ocko robí vždy to, čo považuje za správne."

„Áno," potvrdil jedovato. „Jeho problém, Alex, však je, že si myslí, že nikto iný nemôže mať pravdu. Pravdepodobne by našiel chybu aj na Bohu, ak by sa stretli zoči-voči."

„James!" zvolala rozrušene.

„Nemôžem mu odpustiť, aj keby pripustil, že to, čo spravil, bolo nesprávne, a poprosil ma o odpustenie. Ach, možno vtedy by som mu odpustil. Ale, samozrejme, to on nikdy nespraví. Zamiešal sa mi do života neospravedlniteľným spôsobom. A zničil tým všetky moje nádeje na budúce šťastie a neodvolateľné zmenil smer dvoch iných životov. Ťažko povedať, či k lepšiemu, alebo horšiemu. Nie, nemôžem sa vrátiť domov, Alex. Domov! Ja nemám domov."

„Áno, máš!" zvolala vášnivo. „Domov máš tam, kde budem ja. U mňa vždy nájdeš svoj domov."

Nežne sa na ňu usmial. „Amberley Court? Napokon si si predsa len dobre vybrala, Alex. Budeš tu šťastná?"

„Neviem," odvetila s ostražitým výrazom. Zachvela sa, keď jej do tváre udrel náraz vetra a trhol jej plášťom. „Neviem, James. Myslím, že je veľmi pravdepodobné, že sa napokon za lorda Amberleyho nevydám."

„Čože?" zvolal. „Nepáči sa ti, Alex? Nezaobchádza s tebou dobre? Musím priznať, že som si ho napriek svojmu počiatočnému podozreniu začal vážiť."

„Nie je to tým," povedala. „Mám ho veľmi rada. Je mimoriadne dobrý. V porovnaní s vojvodom z Peterleigh je láskavosť sama. Myslím, že lepšieho manžela by som si nemohla želať."

„Tak prečo?"

Pokrčila plecami. „Neviem," priznala. „Nazdávam sa, že keď vypukol ten škandál, prebudila som sa. Po prvý raz v živote som sa naozaj prebudila. Asi som nikdy nebola šťastná - ty aj pestúnka Reyová ste mi to stále hovorili. Ale ja som nevedela, že som nešťastná. Bola som celkom spokojná s tým, že ma pripravovali za nevestu neznámemu človeku, hoci som po celý čas vedela, že ako manžel bude veľmi podobný ockovi. Bol by to veľmi prísny a náročný pán. No vždy som to akceptovala. Až keď so mnou jeho milosť nechcela nič mať a lord Amberley s lordom Edenom sa začali predstihovať v žiadostiach o moju ruku, uvedomila som si, akými figúrkami sú ženy v mužskej hre."

„Obávam sa, že máš pravdu," povedal. „Ale Amberley by bol určite iný, Alex. Povedal by som, že máš šťastie, že si zasnúbená s mužom, ktorý ťa nebude týrať."

„Viem, že máš pravdu," súhlasila. „Ak by ma požiadal o ruku z akéhokoľvek iného dôvodu, bola by som šťastná alebo aspoň spokojná. Ale on ma o ňu požiadal, lebo to považoval za svoju povinnosť, James. A aj keď som ho odmietla, vrátil sa a viac-menej sa mi vnútil, aby ma zachránil pred ponížením a vypudením zo spoločnosti. A ja som vďačná. Som mu veľmi vďačná. Ale nechápeš, James, ako veľmi sa preto cítim bezmocná? Aká zbytočná?"

Pozrel na ňu a chvíľu neprehovoril ani slovo. „Áno," ozval sa napokon. „Myslím, že si to viem predstaviť, Alex. A chápem to. Vždy som vedel, že si mimoriadne silná, len som čakal na deň, keď si to uvedomíš. Takže odmietneš Amberleyho, hoci vieš, že by si s ním mohla byť šťastná?"

„Stále si hovorím, aký som blázon," povedala. „Ale áno, myslím, že to budem musieť spraviť."

„Vie o tom?"

„On sám zruší zasnúbenie," oznámila mu. „Na budúci týždeň po bále, ak to dovtedy neurobím sama."

„To nesmie!" zvolal Purnell zdesene. „Bola by to pre teba neznesiteľná potupa, Alex. Vyzvem ho na súboj, ak sa čo len opováži."

Nečakane sa naňho usmiala. „Nie. Ja to tak chcem. Nechcem, aby so mnou zaobchádzali ako s bezmocnou ženou, ktorú treba za každú cenu chrániť. Keď to spraví, James, budem si ho vážiť väčšmi, ako dokážem vyjadriť slovami."

Pokrútil hlavou. „Vy dvaja ste zvláštny pár," poznamenal. „Si si istá, že sa neľúbite, Alex?"

Úsmev jej pohasol. „Nie, neľúbim ho," odvetila. „Ale vážim si ho."

„Tým sa moje plány menia," vyhlásil. „Dúfal som, že budem môcť odísť už zajtra. Vyzerá to však tak, že ma budeš potrebovať."

Usmiala sa naňho. „Chcem, aby si ostal, James," povedala, „avšak iba ak si to sám želáš. Už sa o teba nebudem opierať. Môžeš pokojne odísť a robiť, čo chceš. Alebo ostať tu. Dosť dlho som ti bránila vo vlastnom živote."

„Alex!" zvolal, zastavil koňa a pozeral na ňu. „Naozaj si sa zmenila. Veľmi sa mi páči, čo vidím a počujem, aj keď musím pripustiť, že s Amberleym robíte šialenú vec. Čo budeš robiť? Život s ockom bude po tomto všetkom peklom."

„Nebudem žiť s ockom," odvetila. „Celú noc som o tom premýšľala. Budem sa uchádzať o miesto guvernantky alebo spoločníčky. Musíš pripustiť, že sa na také miesto neobyčajne hodím, James. Som zvyknutá na jednotvárny a disciplinovaný život. Ale toto bude aspoň život, aký si zvolím sama."

Pokrútil hlavou. „Mimochodom, kde to sme?" spýtal sa. „Určite sme celé míle od domu. Radšej by sme sa mali vydať na cestu späť."

„Prečo musíš odísť?" chcela vedieť. „Prečo tak skoro?"

Pokrčil plecami. „Asi som nepokojný," odvetil. „Musím odísť preč, Alex, niekam, kde môžem uvoľniť svoju energiu a vnútorný hnev bez toho, aby som ublížil niekomu nevinnému."

„Tu však nikomu neubližuješ," presviedčala ho.

Zachmúrene sa usmial. „Myslím, že úplne odídem z tejto krajiny. Pôjdem niekam, kde odo mňa nebudú očakávať, že budem žiť záhaľčivým životom džentlmena. Niekam, kde využijem svoje svaly a mozog."

„Budeš mi chýbať," vzdychla. „Napíšeš mi?"

„Samozrejme," prikývol. „Ach, samozrejme, Alex. Si jediná dôležitá osoba v mojom živote. Bez teba by stratil zmysel."

„Pôjdeš teda zajtra?" spýtala sa skľúčene.

Zaváhal. „Počkám, kým bude po bále," odvetil. „Nie, aby som ťa chránil, Alex. Chcem však vedieť, aký bude tvoj osud."

„Dobre," prikývla a usmiala sa naňho. „Budem ťa mať teda ešte jeden týždeň."

Ďalej pokračovali bez slova, obaja rozmýšľali o vlastných veciach. Purnellove plány sa trochu skomplikovali. Chcel odísť nasledujúci deň. Otriaslo ním, čo sa stalo na pikniku. Posledných päť rokov pozeral na svet a ľudí v ňom s určitým opovrhnutím, no jeho nenávisť sa nikdy nesústredila na jednu osobu, ak nebral do úvahy svojho otca. Nikdy nie na nevinnú osobu.
A racionálna časť jeho mysle musela pripustiť, že vôbec nemá dôvod nenávidieť lady Madeline Rainovú. Nenávisť je silný cit. Neurobila nič, čím by ho urazila. No aj tak, vždy keď na ňu pozrel či dokonca len myslel, chcel jej ublížiť. Svoje pocity si uvedomil počas tanečnej zábavy u Courtneyovcov, ale považoval sa za dostatočného pána svojich impulzov, aby jej nikdy neublížil.

Dokonca aj nadávky, ktorými ju počastoval, ho znepokojovali. Zvyčajne nebol otvorene neslušný, najmä nie k dáme. Avšak deň predtým voči nej použil fyzické násilie. Pravdou síce je, že ju chcel len objať, ale napriek všetkému to objatie nebolo. Chcel jej ublížiť rukami a ústami. Chcel ju položiť na zem. Chcel si ju zobrať priamo tam na tvrdej zemi.

Až keď sa jej už nedotýkal, keď sa od neho odvrátila, uvedomil si celú hrôzu toho, čo spravil. Až keď bolo neskoro, chcel ju vziať nežne do náručia, privinúť si ju, upokojiť ju ústami, hlasom a telom.
A ten impulz náhlej nežnosti ho vystrašil takmer rovnako ako násilie. Nie, nie znova. Už nikdy viac.
A tak sa rozhodol, že musí odísť. Pre dobro lady Madeline a pre svoje vlastné dobro tiež. Alex ho už nepotrebuje, usúdil. Amberley sa o ňu postará. No teraz sa aj to skomplikovalo. Potešilo ho, že Alex našla svoju statočnosť. Vždy dúfal, že ju nájde, veril, že to je možné, hoci by si radšej želal, aby sa prejavila iným spôsobom ako odmietnutím muža, ktorý by jej nepochybne bol dobrým manželom. Vedel však, že nebude môcť odísť, kým nebude s istotou vedieť,- čo sa stane s jeho sestrou.

Alexandra cítila nezmyselnú zmes radostného vzrušenia a skľúčenosti. Vzrušenie z toho, že sa jej napokon podarilo usporiadať všetky znepokojujúce pocity uplynulých týždňov, že má svoj život vo vlastných rukách a že s ním môže do určitej miery robiť, čo len chce. Vyhliadky mala neradostné - zrušenie zasnúbenia, hrozná scéna s ockom, budúcnosť slúžky. Bola to však jej budúcnosť a ona cítila vzrušenie z toho, že prvýkrát v živote bude môcť riadiť svoj osud.

Cítila však aj skľúčenosť. James odchádza preč, pravdepodobne na veľmi dlhý čas - azda aj naveky. A ona sa ho nesmie ani len pokúsiť zdržať. Naopak, musí ho podporiť v odchode, aby našiel svoj osud. James musí ísť hľadať to, čo ho oslobodí od hroznej trpkosti, ktorú cítil voči životu.

Cítila skľúčenosť, že musí opustiť lorda Amberleyho práve v čase, keď si začala uvedomovať, že jej na ňom záleží. Bol to naozaj láskavý muž. Pochybovala, že vôbec niekedy stretne niekoho podobného. A bol veľmi, veľmi príťažlivý. Najprv sa jeho dotyku bála, lebo nerozumela fyzickej odpovedi, ktorú vyvolával. Teraz jej však už rozumela. Jeho dotyk vyvolával sexualitu, ktorá v nej bola dlho potlačovaná, ktorú jej vždy opisovali ako hriech.

Táto sexualita mohla rozkvitnúť pri dotykoch lorda Amberleyho. Vedela to. Keď sa jej dotýkal, keď ju bozkával - dokonca keď na ňu pozeral tými modrými očami -, ožila spôsobom, aký nepoznala a o akom nikdy ani nesnívala. Vedela o fyzickej povinnosti, ktorú by jej prinieslo manželstvo, ale vždy to považovala za povinnosť, najnepríjemnejšiu povinnosť celého manželského života. Niečo, čo by robila, lebo patrí mužovi a je tu nato, aby mu porodila deti a poskytla pôžitok.
S grófom z Amberley sa však chcela intímne zblížiť. Chcela viac ako bozky, dotyky rúk a tiel. Chcela všetko, všetko, čo sa dá zažiť, dokonca aj obávanú penetráciu jej tela, o ktorej vedela, že je samotnou podstatou aktu sobáša. Chcela ho vnútri svojho tela. Edmund!

No aj tak sa rozhodla, že ho musí opustiť, z jediného dôvodu, že jej ponúkol manželstvo, aby ju ochránil. Musí mať v hlave veterný mlyn! A on ukončí ich zasnúbenie, lebo rešpektuje slobodu iných priveľmi, aby ju nútil k zasnúbeniu, ktoré bolo proti jej vôli.

Šialená! Určite som zošalela, pomyslela si Alexandra. Vietor jej udieral do chrbta, keď šla vedľa brata popri útesoch k Amberley. Bola vzrušená aj skľúčená, jasajúca aj nešťastná.

„nuž, dom." Lord Amberley sa cítil s vytiahnutým golierom na plášti a klobúkom posunutým dopredu celkom pohodlne napriek chladnému ránu. Šiel na koni vedľa svojho brata z dediny, kde boli navštíviť pani Petersonovú a jej synov, aby zistili, ako sa im darí. „Je to už celá večnosť, odkedy sme sa naposledy rozprávali."

„To znie zlovestne," ozval sa lord Eden. „Máš na mysli niečo konkrétne, Edmund?"

Jeho brat sa zasmial. „Nie," odvetil. „Je to len istá závisť staršieho brata. Dosť priťahuješ ženy, však?"

„Myslíš Molly Sugdenovú v Petersonovie chalupe?" uškrnul sa lord Eden. „Prisahám, ani štipku som ju nepovzbudzoval. Je pre mňa priveľmi kyprá."

Lord Amberley sa zasmial. „Musíš pripustiť, že preukázala nezvyčajnú oddanosť. Kiežby som bol počítal, koľkokrát sa ti uklonila. Ak vôbec viem do toľko narátať. Mne sa uklonila dvakrát, raz, keď som vstúpil, a druhý raz, keď som odišiel."

„Čo mám robiť, keď som najkrajší Raine v rodine?" pokrčil lord Eden plecami.

„A najneskromnejší," dodal jeho brat. „A ešte aj Anna, Dom. Je smutným dôkazom uctievania. Myslím, že pre ňu neexistuje na svete iná osoba okrem teba."

„Vyrastie z toho," namietol lord Eden. „Počkaj, kým ju vezmú do Londýna do spoločnosti. Všetci fešáci sa budú krútiť okolo nej. Anna je veľmi pôvabná. Daj jej čas, kým nadobudne príslušné krivky a trochu ženského čara, Edmund, a uvidíš, že bude lámať mužské srdcia vo veľkom."

„A čo Susan?" spýtal sa lord Amberley.

„A čo Susan?" zamračil sa jeho brat.

„Je beznádejne zamilovaná, Dom," povedal gróf. „A ty si neurobil vôbec nič, aby si ju od toho odradil, pokiaľ viem."

„Ach," poznamenal lord Eden, „takže napokon máme vážny bod tohto rozhovoru. Mýliš sa však, Edmund. Nie je beznádejne zamilovaná a ja som ju nepodporoval. Vlastne včera začala plakať, keď som jej povedal, že by som ju nemal pobozkať. Cítila sa ranená tým, že som si mohol myslieť, že by chcela niečo také. V tomto prípade sa nemusíš ničoho obávať."

Jeho brat naňho neveriacky pozrel. „Povedal si jej, že by si ju nemal pobozkať. Čo znamená, že ste sa dostali do šťastnej romantickej nálady, v ktorej je bozk ďalším logickým krokom?"

„Nuž, áno, veď vieš," vysvetľoval lord Eden, „boli sme v údolí, Edmund, a všetci ostatní prešli cez kamene v rieke na druhú stranu. Susan tam nechcela ísť, musel som ostať s ňou. Čo iné som mohol robiť? Bolo tam strašne ticho a tienisto a Susan je taká peknučká. Musel by som byť z kameňa, aby som ju nechcel pobozkať. Ale ona sa nechcela dať, takže sa vlastne nič nestalo."

„Dom," krútil hlavou lord Amberley, „koľko máš rokov, dvadsaťdva alebo dvanásť? Čo si čakal, že povie? Že ťa poprosí? Každá poriadna žena by reagovala presne ako ona, ak by jej muž povedal, že by ju nemal pobozkať. Každá žena, ktorá má v sebe hrdosť. Samozrejme, že chcela, aby si ju pobozkal, ty zadebnenec. A teraz to chce pravdepodobne väčšmi ako predtým. Obaja nezáujem len predstierate, ale myslím, že ty si to neuvedomuješ."

„To je číry nezmysel!" nepokojne vyhlásil lord Eden. „Nezahrával by som sa so Susaninými pocitmi. A ja sa s ňou oženiť nemôžem."

„Lebo je dcérou nájomcu?" spýtal sa ho brat. „Je pravda, že by to nebola najvýhodnejšia partia. A mnoho ľudí by na to zrejme pozeralo pochybovačné. Ale si dobre zaistený z finančnej stránky, Dom. Ak ju naozaj chceš, svadba nie je nemožná."

„Áno, je," odvetil lord Eden a pozeral priamo pred seba. „Mám iné plány." „Armádu?" hádal lord Amberley.

„To tiež," pripustil jeho brat. „Ale teraz som myslel iné plány. Ešte stále som odhodlaný oslobodiť ťa, Edmund, ako som hovoril v Londýne. Stále plánujem oženiť sa so slečnou Purnellovou."

„Naozaj?" prelomil lord Amberley krátke ticho. „A čo na to hovorí Alex, Dom?"

„Nepovedala nie," odvetil lord Eden. „Nádejam sa, že povie áno, ak dokáže prekonať pocit, že bude konať nečestne, keď zruší zasnúbenie s tebou. Mohol by si sa s ňou pozhovárať, Edmund. A nemusíš mať pocit ako v Londýne, že musíš spraviť ušľachtilý čin kvôli mne, keďže si môj starší brat. Chcem sa oženiť so slečnou Purnellovou. Ľúbim ju. Aspoň si to myslím."

„Chápem," povedal lord Amberley potichu. „Vyzerá to tak, že stojím v ceste obojstranne šťastného zväzku."

„Áno," prikývol lord Eden a znova naňho nepokojne pozrel, „stojíš, Edmund."

Zabočili do amberleyského parku a potichu šli vedľa seba.

„Nie si urazený?" vyhŕkol napokon lord Eden. „Toto bude najlepší výsledok pre všetkých troch, nemyslíš? Budeš znova voľný a slečna Purnellová a ja sa vezmeme podľa svojej náklonnosti."

„Keď to vravíš ty," odvetil lord Amberley. „Nezabúdaj však, že ja som snúbenec tej dámy. Kým nevyhlásime niečo iné, som zaviazaný k tomuto vzťahu. A k ochrane jej cti. Buď opatrný, Dom. Neurob nič, čím by si skompromitoval jej česť. Nezopakuj to."

Lordom Edenom myklo. „Pripusti, že budeš šťastný, keď budeš oslobodený," povedal.

Lord Amberley sa zachmúrene usmial. „Aspoň moje pocity sú mojím súkromným majetkom, Dom," poznamenal. „Nateraz necháme túto tému nášho rozhovoru, prosím."

Lord Eden naňho pozrel a necítil sa vôbec tak hrdinsky, ako očakával.

„Ešte je tu jedna vec," ozval sa lord Amberley, keď začali zostupovať po svahu do údolia. Jeho brat zastenal.

„O armáde," spresnil gróf. „Kedy plánuješ kúpiť si hodnosť, Dom?"

„Čo?" Lord Eden prekvapene pozrel na brata. „Vieš, že mamu by porazilo, keby som to naozaj spravil, Edmund. Hoci slečna Purnellová mi pomáhala posilniť odvahu. Počas zimy budem na to musieť mamu veľmi opatrne pripraviť. Azda budúcu jar."

„Budúcu jar bude Bonaparte možno už porazený," poznamenal lord Amberley. „Prečo nie skôr, Dom? Ak si naozaj odhodlaný ísť, mama a Madeline sa budú musieť skôr či neskôr vyrovnať s tvojím odchodom."

„Áno." Lord Eden nepokojne pozeral na brata. „Musím sa rozhodnúť, však? Už nie som chlapec. Ale nechcem byť lapený uprostred, Edmund. Nechcem, aby si sa za mňa prihováral a aby sa mama na teba hnevala. Ešte horšie, ak by ma zabili..." zhlboka sa nadýchol a uprene pozeral na cestu pred sebou, „ak by ma zabili, nechcem, aby na teba zvaľovala vinu."

„Ani vo sne by mi nenapadlo, aby som s tebou zaobchádzal ako s dieťaťom a hádal sa kvôli tebe s mamou alebo Madeline," odvetil lord Amberley. „Ale keď sa rozhodneš, Dom, a keď sa s nimi porozprávaš, budem ťa podporovať. Ak ma prídu prosiť, aby som ťa zastavil, poviem im, že som na svojho brata hrdý väčšmi, ako som si kedy myslel, že budem."

„Naozaj?" Tvár lorda Edena sa rozžiarila ako chlapcovi. „Nemyslel by si si o mne, že som nezodpovedný, Edmund?"

„Nezodpovedný? Za to, že sa vzdáš pohodlia a bezpečnosti, aby si bojoval za svoju krajinu proti tyranii a útlaku, Dom? Za ochotu vzdať sa vlastného života? Obdivujem ťa z celej duše."

Lord Eden sa naňho uškrnul, a keď došli do údolia, obrátil koňa mimo cesty. „Idem si zacválať na pláž," povedal. „Dovidenia neskôr, Edmund."

Lord Amberley ho pozoroval, ako cvála preč, a mal pocit, akoby ho v žalúdku ťažilo olovené závažie. Dominic a Alex!

Nepovedala nie, vravel Dom. Myslel si, že povie áno, ak bude na to mať príležitosť.

Bola oficiálne jeho snúbenicou a on ani nebol schopný zmlátiť svojho brata a vyraziť mu za také slová predné zuby. Už sľúbil, že ju na budúci týždeň po bále nechá ísť. Nielen to, že jej dovolí ukončiť ich zasnúbenie, ale že ho ukončí sám, ak v tom čase nebude presvedčený, že s ním bude šťastná alebo že bude mať rozumnú šancu spraviť ju šťastnou.

Bude dosť hrozné nechať ju ísť a zmiznúť z jeho života. Ešte horšie by však bolo vidieť ju ako nevestu vlastného brata. Šťastnú nevestu. Dom bol očividne presvedčený, že to bude obojstranne šťastný zväzok.

Nuž dobre. Nech je tak.

Lord Amberley obrátil koňa k domu. Nebude sa môcť ani ubezpečiť, že je spokojná a v bezpečí. Bude manželkou vojaka. Možno bude dokonca v Španielsku, keď bude sprevádzať regiment. Nedokázal si predstaviť, ako Alex vydatá za vojaka sedí v pohodlí domova, kým on každý deň riskuje svoj život. Bola jednoducho z tých žien, ktoré by šli tiež.
A on ju ľúbi. Vedel to naisto už niekoľko dní. Vedel minimálne to, že k nej cíti fyzickú vášeň, že po nej túži. Možno to bol výsledok rozhovoru z predchádzajúceho dňa, že si začal vážiť aj jej charakter, silu zámeru, vďaka ktorej chcela ostať radšej sama ako byť chránená pred nepríjemnými stránkami života.

Možno až teraz, dnes, ju mohol začať naplno ľúbiť. A on ju ľúbil. Dnes ju potreboval rovnako ako vzduch, ktorý dýchal, dokonca väčšmi ako svoj milovaný domov, ku ktorému sa blížil.

Prekliaty Dominic! A prekliaty zmysel pre česť, ktorý mu bránil vyraziť bratovi zuby, zlomiť nos a ešte k tomu pár rebier! Lord Amberley cítil jedovatú a celkom nezvyčajnú potrebu niekoho potrestať.

Asi o hodinu neskôr našiel lord Eden Madeline v skleníku. Takmer ju nezbadal. Bola schovaná za veľkým papradím. Jej prítomnosť prezradil len pohyb ruky, keď prevliekla ihlu cez látku, ktorú vyšívala.

„Tu si, Mad," ozval sa. „Všade ťa hľadám. Čo tu, dopekla, robíš taká sama?"

„Vyšívam," odvetila a ani naňho nepozrela.

„To vidím, ty hus," podpichol ju. „Ale prečo taká sama a skrytá?"

Pokrčila plecami. „Je hrozný deň," povedala. „Necítim sa na vychádzku."

Sadol si na sedadlo pri okne vedľa nej a pátravo sa na ňu zahľadel. „Čo sa stalo? A nehovor, že nič, viem, že si to práve chcela povedať. Dobre vieš, ako rýchlo navzájom odhalíme svoje lži."

Zapichla ihlu do látky a odložila vyšívanie na kôpku vedľa seba. „Som taká nešťastná, Dom," vyhŕkla.

Načiahol sa a chytil jej ruku do dlaní. „Myslel som, že sa dobre zabávaš," namietol. „Forbes je tebou celý unesený a včera na pikniku si s ním ustavične flirtovala. Čakal som, že budeš doňho až po uši zamilovaná - znova." Uškrnul sa.

Ale ona naňho nepozrela. „Pobozkal ma," šepla.

„A to je dôvod na také nešťastie?" spýtal sa lord Eden. „Predpokladám, že sa ti to nepáčilo. To nie je veľká tragédia, Mad. V mori je kopa ďalších rýb. Čo Jennings?"

„Pobozkal ma pán Purnell," vysvetíila.

„Ach." Chvíľu potichu sedel vedľa nej a potom jej stisol ruku. „Chceš mi o tom porozprávať, Mad?"

„Nenávidí ma," povedala. „Neviem prečo, Dom. Neurobila som nič, čím by som ho urazila. Nuž, možno som povedala pár nepekných vecí, ale boli výsledkom nenávisti, ktorú v ňom cítim, nie príčinou."

„,Nenávidí' je dosť silné slovo," zamračil sa lord Eden.

„Viem," odvetila. „Ale volila som tie slová s opatrnosťou, Dom. On ma nenávidí. Vidím to zakaždým, keď na mňa pozrie alebo sa so mnou zhovára. Neviem, ako som s ním mohla včera uviaznuť osamote. Snažila som sa mu vyhýbať. Ale nejako sa to stalo."

„A on ťa pobozkal," povedal lord Eden. „To nedáva veľmi zmysel, Mad. Nevyzerá to ako čin muža, ktorý ťa nenávidí."

„Nebol to skutočný bozk," vravela. „Bola to urážka. Ťažko sa to vysvetľuje, Dom. Bolo to hrozné."

„Nepokúšal sa o nič viac, však nie?" spýtal sa a hlas mu stvrdol. „Ak áno, Mad, povedz mi to. Zmlátim ho, aj keď je hosť. Napokon, nie je môj hosť. Toto je Edmundov dom."

„Nie," odvetila. „Iba ma pobozkal. A potom mi povedal, aby som sa od neho držala čo najďalej. A potom sa ospravedlnil."

„Aj tak by som mu mal dobre naložiť," nahnevane odvetil lord Eden. „Čo si myslí, kto si?"

„Nie," riekla unavene. „Nechaj to tak, Dom. Prosím, nechaj to tak."

„Tak sa od neho drž čo najďalej," nakázal jej. „Sú tu aj iní ľudia, ktorí ho môžu zabávať, Mad. Sústreď sa na to, aby si sa zaľúbila do Forbesa alebo Jenningsa, či dokonca Watsona. Zabávaj sa."

Nepočul, čo zamumlala na odpoveď.

„Čo?" spýtal sa.

„Ľúbim ho," zašepkala.

Nastalo zdesené ticho. „Purnella?" neveriacky sa spýtal. „Ľúbiš Purnella?"

„Nenávidím ho," pokračovala. „Bojím sa ho. A som ním posadnutá. Nerozumiem tomu, Dom, ani sebe. Ani jemu. Správa sa ku mne hrozne a je príšerne cynický voči všetkému. Viem, že sa nenávidí. Myslím, že je veľmi nešťastný."

„To nie je dôvod, aby ničil životy všetkých vôkol seba," rozhorčene zvolal lord Eden. „Najmä nie mojej sestry. Nemôžeš naňho jednoducho zabudnúť, Mad? Nechať ho, nech sa stará o svoje problémy?"

„Nie," odvetila a pozerala na voľnú ruku položenú v lone. „Nemôžem, Dom. Skúšala som to. Včera som skúšala zamilovať sa do kapitána Forbesa. Za normálnych okolností by to bolo jednoduché. Teraz by som už lietala v oblakoch a počula svadobné zvony. Ale tentoraz nie."

„Nuž, tak sa zamiluj do niekoho iného. Onedlho sa zoznámiš s niekým iným a stane sa to znova."

„Možno," odvetila skľúčene. „Ale myslím, že nie. Ľúbim ho."

Lord Eden preglgol a stisol sestre ruku. Netušil, čo by mal povedať. A najmenej novinky, ktoré jej prišiel oznámiť. Ony môžu chvíľu počkať. Rozhodol sa ostať, kým nebude po bale. Tu v Amberley má ešte nedokončené veci, kým odíde do vojny.

„A čo ty?" spýtala sa Madeline a napokon pozrela na brata. „Myslím, že si sa zaľúbil do Susan, nie?"

Opätoval jej pohľad a nervózne sa usmial. „Je rozkošná, však? Rozhodne vyrástla, odkedy som ju videl naposledy."

„Susan je rozkošne vypočítavá," odvetila. „Je rozhodnutá nájsť si manžela nad svoju úroveň, Dom."

„Ach, no tak," bránil ju. „To je nespravodlivé, Mad. Nemôže za to, že je pekná a očarujúca. A nie je nič zlé na tom, že si chce polepšiť. Určite však nie je koketná ani vypočítavá. To je nezmysel. Dokonca mi ani nechce tykať a nedovolí mi pobozkať ju. Tak sa správa vypočítavý človek?"

„Áno," odvetila a nečakane sa usmiala. „Ale je kruté, že ti to vravím, Dom, keď máš v očiach také iskričky. Užívaj si flirtovanie. Aj tak sa s ňou neoženíš, viem to. Aspoň dúfam, že to viem. Onedlho ťa omrzí. Vždy to tak bolo a všetky tvoje známosti boli navlas rovnaké ako Susan."

„Nik nie je ako Susan," rozhorčil sa. „A ja s ňou neflirtujem, Mad. Nemôžem. Idem sa oženiť so slečnou Purnellovou."

Skrivila tvár. „Ach, nie, Dom. O tom nemôžeš ani premýšľať. Je to absurdné. Prešlo priveľa času. A myslím, že sa s Edmundom k sebe obdivuhodne hodia. Naozaj. A mám dojem, že k sebe začínajú cítiť náklonnosť. Len zo seba spravíš blázna, ak sa budeš hrať na hrdinu a pokúsiš sa ju zachrániť z nešťastného zväzku. Úplne ako don Quijote."

„Mám ju rád," trval na svojom. „Myslím, že z nás bude dobrý pár. A nepovedala nie, vieš? Už som to povedal aj Edmundovi."

„Povedal si to Edmundovi?" prekvapila sa. „Že sa mu pokúsiš prebrať slečnu Purnellovú? Nezaškrtil ťa?"

„Nie. Vlastne sa správal veľmi zdvorilo. Povedal by som, že sa mu uľavilo, Mad."

„A Alexandra nepovedala nie?" spýtala sa. „Teda si sa jej na to pýtal?"

„Včera," prikývol. „Na pikniku. Myslím, že aj jej sa uľavilo."

„Ach, Dom," zvolala, chytila mu druhú ruku a obe mu stisla, „bude z toho obrovská rodinná hádka. Nemôžeš očakávať, že to Edmund vezme ľahko, aj keď vyzeral, že sa mu uľavilo. Bude všetkým na smiech. To nemôžeš spraviť. Bolo by oveľa lepšie, keby si ho nechal oženiť sa s ňou, aj keď sa neľúbia. Obaja sú veľmi úctyhodní ľudia. Budú si vážiť jeden druhého a možno sa medzi nimi vyvinie náklonnosť. Azda aj niečo viac. Čo my môžeme vedieť? Nerob to, Dom. Prosím ťa. Ach, viem, že to robíš zo zmyslu pre česť, ale naozaj by to bolo príšerne nečestné. Naozaj, Dom."

Aj on jej stisol ruky. „Neber to tak, Mad. Niekedy neviem, čo si mám myslieť alebo čo robiť. Som už muž - aspoň podľa veku. Ale stále sa cítim ako malý chlapec. Rozhodnem sa niečo spraviť a potom sa s niekým porozprávam a znova zmením názor. A nikdy neviem, či je to slabosť, alebo múdrosť, keď počúvnem. Chcel by som, aby ma všetci nechali rozmýšľať a rozhodovať sa samého."

Madeline si uvoľnila ruky a objala ho okolo krku. Pritisla si líca k jeho tvári. „Ach, prepáč mi to, Dom," povedala. „Naozaj ma mrzí, ak som spôsobila, že sa cítiš neschopný. Tvoj problém nie je to, že by si bol nezrelý, ale že si veľmi milý a citlivý. Nechceš nikomu ublížiť. Chceš všetkých potešiť a vziať všetku váhu sveta na svoje plecia. V tomto si úplne ako Edmund. Ale nie vždy sa to dá, zlatko. Iní ľudia si musia niesť svoje bremeno sami. Niekedy musíš iným ľuďom dovoliť, aby trpeli, Dom, aj keď sú to ľudia, ktorých ľúbiš. Niekedy môžeš situáciu tým, že do nej zasiahneš, aj zhoršiť."

„Alebo sa zapletiem," dodal. „Ale čo ak som to utrpenie spôsobil najprv ja, Mad?"

„Pozri, Dom," povedala, odtiahla sa od jeho líca a vážne mu pozrela do očí, „skompromitoval si Alexandru, požiadal si ju o ruku a ona ťa odmietla. Myslím, že si sa aj ospravedlnil. Tvoja povinnosť sa v tomto bode skončila. Musíš to prijať. Odmietla ťa. Čo sa stalo neskôr medzi ňou a Edmundom, je len ich vec. Ak má problém, je to jeho vec. A jej. Nie tvoja ani moja, aj keď ich oboch ľúbime a chceme, aby boli šťastní. Nemáme za nich zodpovednosť. Sú to dospelí, rozumní ľudia. Vyriešia si to sami."

Zhlboka sa nadýchol a prudko vydýchol. „Takže don Quijote, čo? A nie som nezrelý!"

„Don Quijote bol milý," tvrdila. „Moja najobľúbenejšia románová postava, rovnako ako ty si moja najobľúbenejšia skutočná postava, Dom." Mľaskavo ho pobozkala na líce.

„Nuž," ozval sa, „nevyriešili sme nijaký svetový problém, Mad, všakže? Pôjdeme pozrieť, či je už obed hotový? Každú chvíľu by mali zazvoniť."

„Úžasný nápad," súhlasila, vstala a zohla sa, aby úhľadne poskladala výšivku. „Keď zlyhá všetko ostatné, jedz. Znie to veľmi rozumne. A rozhodne to zaváňa tučnotou!"

Alexandra prisľúbila robiť spoločnosť matke a lady Amberleyovej pri návšteve sira Peregrina a lady Grace Lampmanovej. Sir Cedric takisto vyhlásil, že sa k nim rád pridá, a lord Amberley sa pri obede rozhodol, že nemôže dovoliť staršiemu mužovi, aby mal tri dámy celé popoludnie sám pre seba.

Objednali si bričku namiesto koča, keď sa napokon ťažké oblaky z rána rozplynuli a slnko sa rozhodlo zasvietiť. Bolo síce dosť veterno a lady Beckworthová vyzerala trochu pochybovačne, ale lady Amberleyová vyhlásila, že je to teplý a zdravý vetrík. Lord Amberley šiel na koni.

Alexandra sedela vedľa sira Cedrica chrbtom ku koňom. Usmial sa na ňu a potľapkal ju po ruke.

„Nuž, slečna Purnellová," ozval sa, „potešili vás Amberleyho novinky pri obede?"

„Áno, veľmi," odvetila a prinútila sa usmiať. „Bude príjemné znova vidieť ocka."

„Teším sa za vás, drahá," pokračoval, „že zmenil názor a rozhodol sa na pár týždňov prísť. Nič nepozdvihne náladu väčšmi ako prítomnosť celej rodiny, však?"

„Áno," pritakala.

„Neviem ani vyjadriť, aká som potešená, že príde Beckworth," povedala lady Beckworthová. „Nikdy som od neho nebola preč tak dlho, iba ak doma, keď ho občas odvolali kvôli obchodu. Rozhodnutia sú pre mňa priveľmi dôležité, aby som ich robila bez rady môjho manžela."

Sir Cedric sa na ňu usmial. „Bude to šťastie pre všetkých, keď bude tu na amberleyský bál, madam," riekol. „Je to zakaždým nádherná udalosť."

„Je to jedna zo zriedkavých príležitostí v roku, keď sa používajú reprezentačné miestnosti," zapojila sa do rozhovoru lady Amberleyová. „Obávam sa, že sa tešíme z okázalých príprav a výzdoby. Samozrejme," usmiala sa vrúcne na Alexandru, „svadba je dokonalý dôvod na to, aby sme ich použili tiež. Azda tentoraz nebudeme musieť čakať celý rok, kým budeme opäť večerať v jedálni určenej pre kráľov. Ale teraz sa červenáte, Alexandra, a na vine som ja. To je neodpustiteľné. Pozrite dole, drahá, a všimnite si, ako odtiaľto vyzerá dom a záhrady. Musím priznať, že ma ten pohľad nikdy neomrzel."

Alexandru v to ráno ostro vyhrešili za to, že dovolila lordovi Amberleymu, aby ju na pikniku sám odviedol preč, hoci sa mohli pridať k väčšej skupinke, ktorá šla dole k rieke. A boli preč vyše hodiny, povedala jej matka, dlhšie ako všetci ostatní. Čo si o nej všetci pomyslia?
A teraz ešte aj ocko napísal, že príde. A mame sa veľmi uľavilo, ako povedala pred chvíľkou. Presne to povedala Alexandre, kým odišli z domu. Jej otec zvládne jej správanie, poznamenala lady Beckworthová. Keď na ňu bude dohliadať jej otec, neodváži sa spraviť nič také nevhodné ako odísť so svojím snúbencom častejšie ako jeden či dva razy za týždeň.

Bude to ťažké, pripustila v duchu Alexandra. Bolo veľmi dobré hovoriť si, že nová Alexandra sa mu postaví na odpor a presadí sa. Má dvadsaťjeden rokov, mohla by si povedať, a je oficiálne zasnúbená. Nemusí dovoliť svojmu otcovi alebo inému mužovi, aby jej diktoval každé slovo alebo čin. Iba ak sa vydá za ďalšieho muža, samozrejme. Potom sa stane jeho majetkom, bude ju môcť ovládať, trestať ju, ak sa tak rozhodne. Ale nemusí dovoliť, aby sa tak stalo. Spoločnosť, v ktorej žije, môže ženám vnútiť všetky možné obmedzenia, pokiaľ ide o správanie, ale nijakú ženu nemôže prinútiť, aby sa vydala proti svojej vôli.

Bolo veľmi dobré navrávať si, že bude ovládať svoj osud. Vedela však, že bude oveľa ťažšie dodržať svoje rozhodnutie, keď príde jej otec. Bolo jej životným zvykom, že vždy poslúchla jeho príkazy do písmena a bez otázok - dokonca aj niekoľkohodinové kľačanie na zemi v izbe a čítanie Biblie, keď ju nik nechodil kontrolovať a ona mohla pokojne sedieť na stoličke alebo ležať na posteli. Dokonca aj pred niekoľkými týždňami sa podrobila jeho trestom. Prijala lorda Amberleyho, lebo jej to prikázal otec a povedal jej, že ak ho neprijme, bitky budú pokračovať.

Už sa nemusela podrobovať tomu bitiu alebo hodinám a niekedy celým dňom tichého mučenia. Len dnes ráno zažila radostné vzrušenie zo svojej slobody, svojej schopnosti oslobodiť sa a žiť vlastný život. Ale skutočná skúška nastane, až keď príde ocko. Bude mať silu spraviť to, o čom vedela, že má na to právo? Nevedela povedať. Mohla len dúfať, že sa tak stane.

Jej oči spočinuli na lordovi Amberleym, ktorý klusal na koni za bričkou. Vedela, že bude v pokušení obrátiť sa naňho, ak zistí, že vyjednávať s ockom je ťažké - keď zistí, že vyjednávať s ockom je ťažké. Inštinktívne vedela, že by jej pomohol. Aj keď bol stále milý a zdvorilý, cítila v ňom kus pevného železa. Už ho raz videla na večierku u lady Sharpovej, keď si len silou vôle, bez sprievodu presviedčajúcich slov alebo činov, vynútil, aby ju celá smotánka rešpektovala.

Nedovolil by ockovi, aby ju zastrašoval. On by ju ochránil. Bola si istá, že by sa s ňou bez zbytočného otáľania oženil, keby mu len naznačila, že potrebuje zachrániť pred otcom. Bolo by dobré dať sa zachrániť grófom z Amberley. Edmundom. Príjemné odpočívať, zabudnúť na svoje problémy a dovoliť mu niesť jej bremeno na svojich pleciach. Dobré vedieť, že starého tyrana nenahradí nový. Život s ním by bol dobrý. Mohol by byť jej priateľ a aj ochranca. Jej milenec. Otec jej detí. Tých detí, s ktorými by vyliezol na najnebezpečnejšiu časť útesu. Ona by šla s nimi.

Až keď lord Amberley odvrátil zrak od údolia, zachytil jej pohľad a vrúcne sa na ňu usmial, uvedomila si, akým zradným smerom sa ubrali jej myšlienky. Zdvihla bradu a napoly sa naňho usmiala.

Ešte nie je čas na čaj, vyhlásila lady Grace Lampmanová, keď prišli k peknému kamennému domu umiestnenému medzi starostlivo udržiavanými záhradami a sadmi. Nepôjdu sa radšej prejsť? Rázne chytila Alexandru pod rameno, keď vychádzali z domu, a viedla ich po cestičke lemovanej živým plotom opačným smerom, ako prišli v bričke.

„Trvám na množstve fyzického pohybu ráno aj popoludní," povedala, „hoci Peny si robí starosti. Myslí si, že by pre mňa bolo oveľa lepšie, keby som sedela doma s nohami na stolčeku. Dokážete si predstaviť nudnejší život, slečna Purnellová?"

„Nie, naozaj nie," vrelo odvetila Alexandra a pomyslela si na všetky roky, ktoré strávila takmer uväznená vnútri. Po prvý raz si všimla, že lady Lampmanová čaká dieťa - nechápala, ako si to mohla nevšimnúť na tanečnej zábave u Courtneyovcov a v nedeľu v kostole.

„Peny je, samozrejme, vydesený," pokračovala lady Lampmanová s rýchlym a nervóznym úsmevom. „Bojí sa o mňa aj o..." Dotkla sa brucha a začervenala sa. „Mám tridsaťsedem rokov, viete. Nie, asi ste to nevedeli, hoci ste si to určite domysleli. Myslím, že sme si obaja mysleli, že som pristará."

„Tešíte sa?" Alexandra sa cítila trochu v rozpakoch, lebo bola vychovaná tak, že rozhovory o tehotenstve považovala za rovnako nemysliteľné ako rozhovory o svadobnej noci.

Lady Lampmanová ju znova obdarovala nervóznym úsmevom. „Som vydesená," odvetila, „ale Peny sa to nesmie dozvedieť. Predstieram, že to pôjde veľmi rýchlo. Ale nemôžete vedieť, čo to pre mňa znamená, slečna Purnellová, že mám príležitosť dať mu dieťa ako každá normálna žena."

Alexandra na ňu prekvapene pozrela.

„Peny má dvadsaťsedem rokov," povedala lady Lampmanová. „Mal by byť ženatý s pôvabnou mladou dievčinkou, ktorá by mu zaplnila celú škôlku, nie?"

Alexandra nedokázala nájsť na túto otázku odpoveď. Ani sa o to nepokúšala.

„Privádzam vás do rozpakov," uvedomila si lady Lampmanová. „Páči sa vám v Amberley? A plánujete sa vydať čoskoro? Sú moje otázky impertinentné? Môžeme sa rozprávať o živom plote, ak chcete."

Alexandra sa zasmiala. „Zbožňujem Amberley," odvetila. „Som si istá, že na zemi neexistuje krajšie miesto. Jeho lordstvo mi ukázalo miesto na útese, kam vyliezol ako malý chlapec s vaším manželom. Sir Peregrine sa zasekol a oboch chytili. A dostali výprask."

Lady Lampmanová jej venovala široký úsmev. „Chlapci sú príšerní, však?" povedala. „Premýšľam, či sa naši synovia niekedy pokúsia o niečo podobne bláznivé. Ach, slečna Purnellová, tak veľmi si želám syna. Toto bude istotne moja jediná šanca. Samozrejme, v prvom rade si želám živé a zdravé dieťa. Ale syna! Nemohla by som byť väčšmi šťastná!"

Táto žena vyzerala prísne a seriózne. Alexandra si ju tak označila počas ich prvého stretnutia. Sledovala svojho manžela počas celého tanečného večera u Courtneyovcov pohľadom, ktorý Alexandra považovala za žiarlivý a majetnícky. Aké nesprávne môžu byť prvé dojmy, pomyslela si, keď kráčali ďalej a vyšli na nízky kopec, aby pri návrate obišli dom zozadu.

Lady Grace Lampmanová bola hlboko zamilovaná žena. A možno bolestne zamilovaná. Bola o desať rokov staršia od manžela - Alexandra nepoznala príbeh ich zväzku - a veľmi neistá. Určite stále uvažuje, či jej manžel neľutuje svoje rozhodnutie, či nepozerá túžobne na mladšie ženy. A teraz mu porodí dieťa a je vydesená, že je pristará na to, aby sa narodilo živé a zdravé, bolestne túži po tom, aby mu bola schopná dať tento dôkaz lásky.

Rozmýšľala o sirovi Peregrinovi, a keď sa vrátili do domu, zvedavo ho pozorovala počas olovrantu. On a lord Amberley strávili nejaký čas spomínaním na detstvo a veľmi sa nasmiali. Iba raz naznačil svoje city k manželke. Nakláňala sa nad podnosom s čajom a nalievala druhú šálku sirovi Cedricovi. Oči sira Peregrina boli upreté na ňu, na miernu vypuklinu na jej bruchu. Sledoval ju pohľadom, keď niesla šálku cez celú izbu, hoci neprestal rozprávať príhodu. Keď si jeho žena sadla, vstal a priniesol jej stolček pod nohy. A skôr než sa vrátil na miesto, zľahka sa jej dotkol pleca.

Boli to drobné gestá a nespôsobili ani náznak prestávky v rozhovore. No Alexandra sa v duchu usmiala. Bol to zvláštny vzťah - desaťročný rozdiel sa zdal enormný, keď bola staršia žena -, no manžel cítil rovnakú náklonnosť.

Poobzerala sa po útulnom salóniku, v ktorom sedeli. Na okamih nebola priamo zapojená do nijakého z troch prebiehajúcich rozhovorov. No cítila enormnú a vábivú spokojnosť. Zbožňuje Amberley Court, ako práve priznala lady Lampmanovej. A jeho okolie. Začínala ľúbiť aj tunajších ľudí - lady Amberleyovú, ktorá bola vždy láskavá a rozumná, sira Cedrica, tichého, nenáročného člena rodiny, hoci nie pokrvného, a sira Peregrina a lady Grace Lampmanovú, ktorí sa pre ňu stávali nielen tvárami, ale aj zaujímavými a pravdepodobne zložitými ľuďmi.

Aké ľahké by bolo uvoľniť sa do tohto pohodlia, dovoliť si stať sa jednou z nich. A aké bláznivé nestať sa, keď jej alternatíva bola taká nepotrebná a pochmúrna. Hrdosť je príšerná vec, pomyslela si, keď pohľadom zavadila o modré usmievajúce sa oči svojho snúbenca, ktorý ju pozoroval cez celú miestnosť. Sklopila oči k šálke.

„Zabavila si sa dnes popoludní?" spýtal sa jej neskôr, keď ju po návrate vzal na prechádzku do ružovej záhrady. „Peny bol vždy jeden z mojich najbližších priateľov."

„Áno," odvetila. „Mám ich oboch rada."

„Myslím, že sú spolu šťastní," povedal. „Som veľmi rád. Vtedy som si myslel, že je šialený, priznávam. Lady Lampmanová žila so svojím bratom, naším posledným farárom, ako jeho gazdiná. Peny sa s ním veľmi spriatelil. Trávieval polovicu času na fare. A keď farár pred dvoma rokmi náhle zomrel, ona ostala úplne bez prostriedkov."

„Úbohá žena," vzdychla Alexandra.

„Všetci sme usilovne premýšľali nad riešením," pokračoval lord Amberley. „Mama jej dokonca chcela ponúknuť miesto spoločníčky, aj keď vždy neznášala takú pozíciu. Avšak Perry nás zbavil podobných starostí a oženil sa s ňou. V tom čase som si myslel, že je to bláznivé ušľachtilé gesto a aj som mu to povedal. Za svoje úsilie som dostal dobre po nose." Mierne sa zasmial. „Myslím však, že ju má rád. A ona sa v ňom vidí."

„Áno," pritakala Alexandra. „Dúfam, že sa jej podarí porodiť zdravé dieťa."

Keď sa na ňu lord Amberley usmial, zúrivo sa začervenala a zahryzla si do pery.

hoci o týždeň sa mal konať každoročný bál v Amberley, rozhodlo sa, že pre lorda Beckwortha prichádzajúceho z Londýna bude vhodným privítaním neformálny záhradný večierok. Mali prísť Carringtonovci, Courtneyovci a Lampmanovci, ako aj slečny Stanhopové, farár a jeho manželka a dvaja dôstojníci z regimentu. Stoly rozložili na severnom trávniku blízko pri stromoch a rieke.

Lord Eden prežil niekoľko nešťastných dní. Jeho rozhodnutie kúpiť si hodnosť v armáde a ísť do Španielska, ak to bude možné, bolo pevné. Usúdil, že niekedy je potrebné spraviť to, čo si človek želá, bez ohľadu na to, aké sebecké sa môže toto správanie zdať. Niektoré veci sú priveľmi dôležité, aby sa ich človek vzdal, dokonca aj kvôli ľuďom, ktorých ľúbi. Aktívny život vojaka v službe jeho krajiny bol preňho najdôležitejší. Cítil, že by nebol úplným človekom, ak by nešiel. A ak nebude úplným človekom, ako by mohol byť dobrým synom alebo bratom - či manželom.


O svojom rozhodnutí odísť pred koncom leta sa ešte nerozprával s matkou ani so sestrou. Nebola to zbabelosť ani otáľanie, čo ho zdržiavalo. Len im chcel porozprávať o všetkých svojich plánoch, no sám ich zatiaľ nepoznal všetky. Ožení sa so slečnou Purnellovou? Alebo sa ju aspoň bude snažiť presviedčať, aby sa zaňho vydala?

Bol dosť odhodlaný spraviť to. Spýtal sa jej a dokonca spomenul zámer spýtať sa Edmunda. Ani jeden ž nich nevyjadril zreteľný odpor voči jeho nápadu. No nevedel dostať z mysle to, čo mu v skleníku povedala Madeline. Znepokojivo nahlas vyslovila presne tie myšlienky, ktoré tak tvrdo potláčal.

Bolo úplne v poriadku cítiť to, čo cítil od začiatku, že je jeho, a nie Edmundovou povinnosťou oženiť sa so slečnou Purnellovou. Na začiatku nebolo nič na tom, že bojoval s bratovým rozhodnutím a pokúsil sa zbaviť ho neželanej snúbenice. Až do chvíle, kým odišli z Londýna, bola zmena možná. Obe rodiny už aj tak obklopovalo dosť rozruchu a škandálov, takže jeden incident navyše by neznamenal vôbec nič.

Musel však pripustiť, že keď prišli do Amberley, situácia sa stala pozoruhodne formálnou a nezmeniteľnou. Slečnu Purnellovú predstavili všetkým susedom ako Edmundovu snúbenicu. Prijali ju v domovoch mnohých susedov, bola s Edmundom v kostole, navštívila s ním Petersonovcov, zúčastnila sa na Joelovom pohrebe - a o týždeň sa tu má konať bál.

Pomyslenie, že by ju teraz mal odlákať, aby sa s ňou oženil on sám, sa mu zdalo takmer neuveriteľne naivné. Určite nie šľachetné. Madeline má pravdu. Dokonca si to už myslel aj sám. Pre Edmunda by už navždy bolo veľmi ťažké žiť so vztýčenou hlavou. Slečnu Purnellovú by úctyhodná spoločnosť už nikdy neprijala. A jeho by iste vykázali z domova, v ktorom strávil detstvo.
A prečo sa snažil spraviť takú vec? Lebo ľúbi slečnu Purnellovú? Neľúbi ju, hoci ju má veľmi rád a hlboko si ju váži. Chcel sa s ňou oženiť, aby zachránil brata pred nešťastným životom. Neuvrhol by Edmunda do ešte väčšieho nešťastia, ak by pokračoval vo svojom pláne, ako keď ho nechá oženiť sa? A on sa s ňou chcel oženiť, aby na seba prevzal povinnosť spraviť ju šťastnou. Spravil by ju šťastnou, keby ju spoločnosť odvrhla? Bol to šialený nápad.

No aj tak, pomyslel si zakaždým, keď sa mu odpoveď zdala očividná a rozhodol sa, že musí nechať svoje plány tak, ak Edmundovo manželstvo nebude dobré, ak manželstvo slečny Purnellovej nebude dobré, nikdy by si neodpustil, že on je toho príčinou.

Život vôbec nie je ľahký, usúdil lord Eden. Život dospelého. Ak ste dieťa, často robíte nesprávne rozhodnutia a často sa dostanete do problémov. Ale keď ste dieťa, vždy vás niekto zdvihne a utíši vašu bolesť alebo si vás zavolajú a vymerajú vám trest. A vždy vám presne vysvetlia, čo ste mali spraviť. V detstve sa zdá, že na všetko existuje absolútne správna odpoveď. Ak ju človek nepoznal sám, poznal ju niektorý dospelý: mama, sir Cedric alebo Edmund.

No keď dosiahnete vytúženú dospelosť, už vás nikto nepoučuje, nehreší ani netrestá, no uvedomíte si najväčší vtip života - že neexistujú absolútne správne odpovede, aspoň nie na tŕnistejšie životné otázky.
A potom tu je Susan! Prvú časť záhradného večierka až po olovrant strávila s poručíkom Jenningsom a on bol ochotný nechať to tak. Vyhýbal sa jej spoločnosti od strýkovho pikniku. No keď sa obrátil od stola s plným tanierom v ruke, doslova do nej narazil. Uhorkový sendvič letel na jednu stranu, lekvárový koláč na druhú. Susanina ruka vystrelila k ústam, aby potlačila výkrik.

„Susan!" uškrnul sa na ňu. „Vidíš, aký máš na mňa účinok? Nedokážem ani udržať pevnú ruku."

Začervenala sa a sklopila mihalnice. „Je to len moja vina, mylord," ozvala sa. „Nepozerala som, kam idem."

„Mám šťastie, že si nepozerala. Môžem ti naložiť na tanier?"

„Ach," takmer nečujne vzdychla, „nie som hladná."

Nepýtal sa jej, načo šla k stolu s jedlom, ak nechcela jesť. Galantne odložil svoj tanier a ponúkol jej rameno.

„Čírou náhodou ani ja nie," prehodil. „Chcel som jesť iba zo zvyku. Prejdeme sa k mostu?"

Ukradomky naňho pozrela spod mihalníc. „Som si istá, že mama by mi to dovolila," odvetila. „Most odtiaľto vidno."

„Určite si si obliekla zelenú, aby si ma mučila, Susan," poznamenal, keď vykročili, a pozrel na pekný klobúčik, ktorý jej zakrýval celú hlavu. „Dokonale dopĺňa tvoje gaštanové vlasy."

„Som si istá, že vás nechcem mučiť, mylord," namietla a pozrela naňho orieškovými očami. „Nebolo by to vhodné, keďže ste v spoločenskom rebríčku oveľa vyššie ako ja."

„Aha," uškrnul sa, „no krása ťa môže vyšvihnúť veľmi vysoko, Susan. Ak by si stála vedľa vojvodkyne, ju by si nik ani len nevšimol."

,Ach, len si ma doberáte, mylord. Kto by si ma vôbec všimol, keby som bola v takej významnej spoločnosti?"

„Ja, Susan, ja by som si ťa všimol," odvetil a potľapkal ju po ruke. ,A ručím za to, že každý iný muž v okruhu piatich míľ."

Oči sa jej naplnili slzami a sklopila mihalnice. „Robíte si zo mňa žarty, mylord," povedala potichu.

„Nie. Susan!" Dlaňou jej zovrel ruku, ktorá mu spočívala na ramene. „Samozrejme, že nie. Vôbec si neuvedomuješ, aká si pôvabná? A aká rozkošná?"

„Som nikto," zašepkala.

„Susan!" zvolal, zastal a zvrtol sa k nej. „Pozri na mňa. Prosím, pozri na mňa."

Spravila, ako jej kázal, líca jej horeli a v očiach mala nepreliate slzy. Rýchlo pozrel na cestu, ktorou prišli. Zhluk kríkov pri rieke ich chránil pred pohľadmi ostatných účastníkov pikniku.

„Susan," ozval sa jemne, „si niekto, ver mi. Určite si tá najkrajšia a najsladšia mladá dáma, akú poznám. Vlastne by som povedal, že si viac ako niekto. Povedal by som, že si všetko, Susan. Pre mňa si všetko. Tak. Vrátilo ti to sebadôveru?"

„Och," odvetila a po lícach sa jej začali kotúľať dve slzy.

Lord Eden vzal jej tvár do dlaní a palcami jej slzy nežne utrel. A perám ako ružový púčik, stále sformovaným do slova „och", sa nedalo odolať. Sklonil sa k nim.
A potom jej pustil tvár a pritisol si jej štíhle, poddajné telo k svojmu. Jej ruky sa mu vkradli na plecia. Pery sa jej pod jeho ústami chveli a opätovali mu tlak.

Lord Eden ju pritisol k sebe len jemne. Na dotyk bola veľmi drobná a krehká. Cítil sa pri nej veľký a ako ochranca. Poddal sa svojej láske k nej.

Ale len dovtedy, kým trval ich bozk. Len čo zdvihol hlavu a zistil, že pozerá do jej veľkých dôverčivých očí, vedel, že sa mu práve podarilo ešte väčšmi si skomplikovať život, a to práve v čase, keď mu spleť myšlienok aj tak spôsobovala hlavybôľ. Zastenal.

„Ach, moja sladká láska," ozval sa, „som ja ale ničomník! Nemám nijaké právo to robiť, vieš, nemôžem sa poddať svojej láske k tebe. Mám iné povinnosti, Susan. Nie som voľný. Aspoň v súčasnosti nie."

Oči mala opäť zaplavené slzami, no nevyhŕkli jej. „Nemôžem si pomôcť a neľúbiť vás," povedala. „Nie je nesprávne, ak vám odhaľujem, že vás ľúbim, však? Nemôžem si pomôcť. No neočakávam od vás, že moje city opätujete. Ste lord Eden."

„Susan." Znova si ju privinul a potom od nej odstúpil. „To s tým nemá nič spoločné. Nedbal by som, aj keby som bol anglický kráľ a ty dojička. Stále by som ťa ľúbil. Ale mám povinnosti. Som v zložitej situácii."

„Ľúbite niekoho iného," hádala. „Je to pochopiteľné. Ste taký pekný."

„Nie," odvetil. „Aspoň... Susan, odpusť mi. Dnes popoludní som sa správal neospravedlniteľne, uprednostnil som svoje potreby a pocity pred tvojimi. Odpusť mi. Prosím, odpusť mi."

„Odpúšťam vám. Ľúbim vás, mylord."

Lord Eden na okamih zatvoril oči a pustil jej ramená. „Zaiste si nezaslúžim tvoju lásku," povedal. „Mal by som ťa vziať späť, Susan. Alebo by si sa radšej šla prejsť až na most? Sme takmer tam."

„Na most, prosím. Bola by som nerada, keby mama videla moje slzy. Mám veľmi červené oči?" Dvihla k nemu dokonalé oči a tvár a znepokojene naňho pozrela.

„Vyzeráš veľmi krásne," riekol a dvihol ruku, akoby sa jej chcel dotknúť líca, no hneď ju zase spustil. Prekrížil si ruky za chrbtom. „Tak si chvíľku postojme na moste. Je na dokonalom mieste, čo povieš? Výhľad je krásny oboma smermi."

„Áno," pritakala. „Vedeli ste, že regiment možno pôjde do Španielska? Poručík Jennings to nedávno hovoril ockovi."

„Áno," prikývol. „Celé okolie je tými správami vzrušené, hoci nik nevie, či je to úplná pravda."

„Myslím, že je to hrozné," poznamenala, „pomyslieť na všetkých mužov, ktorí idú tam, kde sú zbrane a bojuje sa. Nechápem, ako si môžu vôbec stáť za tým nápadom. Ja by som zomrela už len pri pomyslení na to."

„No to je práca vojaka," odvetil, „bojovať, keď je to potrebné."

„Zomrela by som," opakovala. „Jednoducho by som zomrela."

Madeline sedela na trávniku s kapitánom Forbesom, sirom Peregrinom a lady Lampmanovou, slečnou Letitiou Stanhopovou a bratancom Walterom. Veselo im rozprávala príhody z Londýna a všetci sa na nich smiali. Zúfalo sa pokúšala zamilovať do kapitána.

Bol vysoký a veľmi pekný a v uniforme svojho pluku vyzeral nádherne. Len pred niekoľkými týždňami by sa vôbec nemusela snažiť, aby sa doňho zamilovala. Vlastne by musela vynaložiť všetko úsilie, aby sa nezamilovala. Aj tak by pre ňu nebol vhodná partia. Bol to mladší syn baroneta, nemal nijaký vlastný pozemok ani majetok. Navyše to bol vojak, ktorý vyhlásil, že má v úmysle do konca života ostať v armáde. 

Nie, vôbec nebol vhodná partia. Niežeby potrebovala vydať sa za niekoho bohatého. Mala nesmierne bohaté veno. A nemusela sa vydať za princa alebo vojvodu. Jej rodina bola pozoruhodne osvietená, čo sa týkalo uzatvárania manželstva s ľuďmi bez titulu. Nevedela si však predstaviť, že by žila nepokojným životom manželky dôstojníka. Raz to takmer spravila, keď sa pokúsila utiecť s poručíkom Harrisom. No v tom čase mala sotva osemnásť. Okrem toho neskôr v duchu pripustila, že list na mieste, kde ho Edmund musel nájsť a zastaviť jej plány, nechala pravdepodobne úmyselne. Bolo jednoduchšie obviniť jeho, že je tyran, ako usúdiť, že útek by aj tak nevyšiel.

No tentoraz to nemôže spraviť. Hoci jej kapitán preukazoval úctu a nepotreboval veľa, aby sa vyjadril, nedokázala sa doňho zamilovať.

„Porozprávajte teraz niekto iný nejakú príhodu," vyzvala ich, keď sa dosmiali na jej poslednej anekdote. „Walter, ty si bol v Londýne niekoľko týždňov. Muselo sa ti stať niečo zaujímavé."

„Nuž," spustil, „raz som sa s Hanburym pokúsil dostať do klubu White. Povedal, že keď zošpúlim pery a nasadím prísny výraz, vyzerám staršie."

„Predpokladám, že to nevyšlo," poznamenal sir Peregrine s úškrnom.

„Roky utečú rýchlo," ozvala sa lady Lampmanová, „a budete môcť chodiť do všetkých možných klubov, pán Carrington."

Bola to veľmi osvietená chvíľa, keď začala Waltera volať „pán Carrington", pomyslela si Madeline. Lady Lampmanovej musí pripadať len o niečo starší od bábätká. Vrhla na ňu zvedavý pohľad. Vždy ju považovala za fascinujúcu. Keď bola farárovou gazdinou, bola taká tichá a skromná, že si ju takmer nevšimla. A náhle sa dostala do šokujúceho popredia ako nevesta sira Peregnna.

Madeline si raz predstavovala, že je doňho zaľúbená, a on jej zvyčajne vracal štedré komplimenty a prehnane s ňou flirtoval. Teraz si uvedomila, že jeho úmysly neboli nikdy vážne. Ale lady Lampmanová! Ako sa mohol prinútiť oženiť s ňou? Bola o toľko staršia od neho a nebola nijako atraktívna.

Madeline - ako už mnohokrát predtým - znova hľadala na tvári sira Peregrina náznaky nešťastia alebo nespokojnosti, no nijaké nenašla. Ich vzťah bol taký zaujímavý! Bolo nemožné zistiť, či sú mierne spokojní, alebo zúfalo nešťastní. Nemožné vedieť, či mu lady Lampmanová vládne železnou rukou, ako si občas rada predstavovala. Tá žena ho neprestajne pozorovala, zakaždým keď boli v spoločnosti.
A čakala dieťa. Madeline by si myslela, že je na to pristará.

„Áno, prosím, Peny," povedala lady Lampmanová a podala manželovi prázdny pohár, aby jej priniesol ďalšiu limonádu. A sledovala ho očami, keď prechádzal cez trávnik a zastavil sa na krátky rozhovor s farárovou manželkou. Staral sa o potreby svojej manželky - ako poslušné šteňa? Alebo ako oddaný manžel?

Madeline zistila, že znova zablúdila pohľadom k rieke, ako sa jej to za poslednú hodinu mimovoľne stalo zo desaťkrát. No stále sa nevracali - Howard, strýko William, Anna a pán Purnell. Šli si pozrieť dobré miesto na rybárčenie, no čo sa dalo vidieť na dobrom mieste na rybárčenie, unikalo Madelininmu chápaniu. Mohla ísť s nimi. Strýko William sa jej spýtal a Howard mal v očiach nádej. Pán Purnell na ňu vôbec nepozrel. A samozrejme nešla.

Ľúbi ho? Presne to slovo použila pred niekoľkými dňami pred Domom. No bolo slovo „láska" vhodné, vyjadrovalo jej pocity voči pánu Purnellovi? Lepšie slovo bolo skôr „posadnutosť". Bola určite posadnutá. Celý deň sa mu vyhýbala, no zakaždým vedela, kde je a s kým je. Keď ho mala na dohľad, uvedomovala si ho s rozochvením a starostlivo sa vyhýbala pohľadu naňho. A zistila, že každú chvíľu naňho vrhá pohľad.

Veľmi sa ho bála. Ani poriadne nevedela prečo. Bála sa spôsobu, akým sa s ňou zhováral. Nikdy sa netajil s tým, že ju nemá rád, a neraz ju aj urazil. No takého správania sa nikdy nedesila. Ak sa s ňou chcel niekto rozprávať takým spôsobom, odplatila sa mu rovnakou mincou, ak nie väčšou. Dokonca by si také doberanie užívala. Niežeby takú hru dobre poznala. Podľa jej skúseností boli muži zvyčajne úctiví. A nudní.
A potom spôsob, akým s ňou zaobchádzal naposledy, keď boli sami. Stále sa jej nepodarilo zbaviť sa spomienky na ten bozk. Nebola si však istá, či sa pokúšala dosť silno. Bol to veľmi násilný a urážlivý bozk a podľa nej by to dostatočne vysvetľovalo jej strach z pána Purnella. No napriek tomu to nebol dôvod jej strachu. Možno bolo od nej bláznivé, že bola taká dôverčivá, no necítila, že by jej hrozilo zneuctenie ani že by sa niečoho takého mala obávať. Neverila, že by bol taký bezcharakterný.

Nie, nevedela vysvetliť svoj strach. Bol to strach z neznámeho. A pán Purnell jednoznačne predstavoval to neznámo. Bolo v ňom hlboko uzamknuté niečo, čo ju desilo. Neobávala sa, že by to mohlo vyústiť do násilia. Nebála sa, že by jej pán Purnell fyzicky ublížil.

Čoho sa teda bála? Že sa doňho zamiluje natoľko, že sa už nikdy nebude zaujímať o iného muža? Áno, toho sa bála. Veľmi sa toho bála. Mala dvadsaťdva rokov a chcela sa vydať. Chcela sa usadiť. Chcela sa zamilovať, vydať sa, mať deti.

Bála sa uvedomiť si, že sa nezvratne zamilovala a potom zistila o pánu Purnellovi niečo hrozné, niečo, čo by ju od neho úplne vzdialilo. Niežeby na tom záležalo. Ani v najdivokejších snoch si nevedela predstaviť, že by ju pán Purnell ľúbil, chcel s ňou stráviť zvyšok alebo čo len časť života. No určitým spôsobom sa musí stotožňovať s jej posadnutosťou. Nepočula ho zaobchádzať s nijakou inou dámou rovnako ako s ňou. Dvakrát sa jej ospravedlnil - raz za to, čo povedal, druhý raz za to, čo spravil. A ten bozk bol úplne neplánovaný, tým si bola istá.

„Och, áno, ďakujem," povedala a usmiala sa na sira Peregrina, ktorý priniesol pohár limonády aj pre ňu. „Je dosť teplo. Mala by som vám porozprávať, ako mi raz v Almacku lord Timmins priniesol pohár limonády a potkol sa vo chvíli, keď mi ju podával, hoci nikto nikdy nezistil, na čom sa potkol. Úbohý muž. Stalo sa to pred tromi rokmi a odvtedy som ho nevidela."

Ostatní sa pridali k jej smiechu. Videla, že sú na ceste späť, Anna cupitala vedľa pána Purnella zavesená do jeho ramena. Pozeral na ňu so zhovievavým úsmevom. Madeline sa zasmiala, keď sir Peregrine vyhlásil, že sa bojí podať svojej manželke limonádu, aby jej neoblial šaty.

Alexandra sa hrozila otcovho príchodu, v dôsledku čoho sa mu vrhla do náručia a objala ho s vrúcnosťou, ktorá ju prekvapila rovnako ako jeho. Ešte nikdy nebola od neho preč tak dlho, a keď videla známu objemnú postavu zostupovať z koča pred dverami domu lorda Amberleyho, uvedomila si, čím si až dovtedy nebola istá: ľúbi ho.

„Nuž, Alexandra," ozval sa, keď od nej odstúpil a pozrel hore mramorovými schodmi na miesto, kde čakal lord Amberley a jeho matka, a na svoju manželku naspodku schodiska, „vidím, že si zabudla na dobré mravy, slečna."

No aj tak, pomyslela si, keď sa obrátil, aby sa oveľa zdržanlivejšie zvítal s jej mamou a pozdravil hostiteľov, nebol nahnevaný. V jeho strohosti sa skrývalo trochu potešenia. Alebo si to len predstavovala? Bolo možné, že otca jej objatie nepotešilo? Ešte nikdy nič také nespravila.

Odvtedy sa s ním súkromne takmer nerozprávala. Ak mu mama opísala jej prečiny, ešte nenašiel príležitosť, aby sa jej na ne spýtal. Predchádzajúci deň po večeri jej oznámil jednu vec.

„Nuž, Alexandra," povedal, „nepochybne ťa potešia najnovšie správy z mesta. Vojvoda z Peterleigh sa práve zasnúbil s lady Angelou Pageovou. Za týchto okolností sa jej podaril slušný úlovok. Má sedemnásť rokov."

Čo cítim? pýtala sa teraz Alexandra sama seba. Pocit konečnosti, akoby sa jej nakoniec zatvorili dvere pred nosom? Áno, cítila to. Úľavu? Rozhodne áno. Tak ľahko to mohla byť ona. Vlastne celý život očakávala, že to bude ona. A teraz po niekoľkých týždňoch rýchleho dospievania vedela, že v živote by nepoznala ani chvíľku šťastia, ak by sa vydala za jeho milosť.

Vlastne, pomyslela si s určitým prekvapením, ten absurdný únos, ktorý bol pôvodcom všetkého jej utrpenia, bol pravdepodobne jediná šťastná vec, ktorá sa jej kedy prihodila. Je v zložitej situácii a prídu ešte horšie dni, ale aspoň jej pomohli uvedomiť si seba ako samostatnú bytosť, úplne oddelenú od otca alebo vojvodu z Peterleigh alebo akéhokoľvek iného muža. Lordovi Edenovi vďačila za veľa. Musí mu to povedať, keď bude mať príležitosť, pomyslela si s úsmevom.

„Alex," oslovil ju lord Amberley a vzal jej prázdny tanier z ruky, „pôjdeme sa prejsť popri rieke s tvojou matkou a otcom? Možno by sme najprv mohli prejsť cez most na druhú stranu. Vždy som mal radšej prechádzku na druhom brehu."

Chytila svojho otca za rameno a lord Amberley ponúkol svoje jej matke.

„Máte tu veľmi príjemné sídlo, Amberley," poznamenal lord Beckworth, keď sa prechádzali. „Je veľká škoda, že je tu toľko nevyužitej pôdy."

„Hovoríte o údolí?" spýtal sa lord Amberley.

„A o pôde pri mori," odvetil lord Beckworth. „Predpokladám, že nie je vhodná na iné ako na pasienky pre ovce."

Lord Amberley sa usmial. „Máte úplnú pravdu," pritakal. „Je to pustatina, všakže? Je zvláštne, že až do tejto chvíle mi to nenapadlo. No aj tak sú údolie a útesy moje najobľúbenejšie miesta spomedzi mojich pozemkov. Sú pre mňa veľmi vzácne. Možno nie sú až také bezcenné, ak dokážu potešiť srdce."

„Lovu sa tu darí?" spýtal sa lord Beckworth.

„Je zakázaný, ľutujem, hoci som povolil rybárčenie. Zastávam názor, ktorý je podľa niektorých, čo ma poznajú, trochu zábavný alebo až šialený, že divo žijúce zvieratá majú rovnaké právo na život ako my. Vaša ďalšia otázka pravdepodobne bude, či jem mäso. Odpoveď je, nanešťastie, áno. Nemám odvahu zodpovedajúcu môjmu presvedčeniu, ako vidíte. Ak by som žil úplne sám a pripravoval si vlastné jedlo, asi by som sa zdržal. Ale vždy si pomyslím, aké nevhodné by bolo pre všetkých, keby som bol taký výstredný."

„Žiť bez mäsa?" spýtala sa lady Beckworthová. „To by nebolo možné, mylord, alebo áno? Neprežili by ste dlho, najmä nie počas zimy. Podľa mňa je to zvláštny názor."

„A úplne nepotrebný," dodal lord Beckworth. „Stačí si prečítať Bibliu, Amberley, aby ste vedeli, že zvieratá boli stvorené ľuďom za potravu. Bola by to vzbura proti Bohu, keby sme odmietli prijať jeho dar."

Lord Amberley sa usmial. „Je celkom možné, že máte pravdu," odvetil, „hoci názor na túto záležitosť závisí od toho, ktorú verziu Stvorenia čítate."

„Hm. Prišiel som sem, Amberley, aby som dohodol okolnosti vášho sobáša. Najlepší čas by bol podľa mňa koncom leta. Koncom augusta, možno začiatkom septembra. V Kostole svätého Juraja. V meste bude dosť ľudí alebo sa ich tam dosť vráti, ak pošleme pozvánky bez ďalšieho zdržiavania."

Alexandra zadržala dych.

„Alex a ja sme sa o tom ešte nezhovárali," odvetil lord Amberley. „Určite sme nerozmýšľali o svadbe tak skoro."

„To je najlepšia možná vec," trval na svojom lord Beckworth. „Načo čakať?"

„Naše zasnúbenie bolo veľmi náhle," namietal lord Amberley. „Vôbec sme sa nepoznali a zatiaľ sme mali len zopár týždňov, aby sme sa zoznámili. Nechcem Alex súriť do manželstva."

„Alexandra spraví, čo sa jej povie," odsekol jej otec. „Toto je len medzi vami a mnou, Amberley. Možno som s tým nemal začínať, kým nebudeme sami. Ale lady Beckworthová aj Alexandra musia vedieť, čo plánujeme."

Všetci zastali. Alexandra pozorovala svojho snúbenca so zdvihnutou bradou a stisnutými perami. Usmial sa na ňu.

„Ja by som skôr povedal, že je to vec medzi Alex a mnou," odvetil s pokojnou zdvorilosťou. „Porozprávame sa o tom a dáme vám vedieť, ako sme sa rozhodli, ešte kým tu budete. Chápem, že chcete vedieť, aké sú naše plány. Ale myslím, že s určitou istotou môžem potvrdiť, že sa nebudeme brať tak skoro, ako navrhujete vy. A pravdepodobne nie v Londýne."

„Nie v Londýne?" spýtal sa lord Beckworth a zamračil sa. „Oženíte sa na vidieku, akoby ste skrývali svoju hanbu? Za daných okolností, Amberley, je nevyhnutné, aby bola vaša svadba veľmi verejná."

„Keď sa ožením," povedal lord Amberley rovnako zdvorilým hlasom ako predtým, „ožením sa s Alex, mylord, a zaviažem sa jej na celý zvyšok života. Úprimne povedané, v tej chvíli mi bude jedno, čo si myslí zvyšok sveta alebo kde je. Ak tam bude Alex a ľudia, ktorých ľúbime, budem dokonale šťastný."

Alexandra videla, že ocko sťažka dýcha. Mama vyzerala vystrašene. Alexandra zdvihla bradu ešte o palec vyššie. A potom napätie prerušil hlas strýka Williama z druhej strany rieky.

„Nemá zmysel chodiť ďalej," zavolal na lorda Beckwortha. „Sú tam len ďalšie stromy a voda." Zasmial sa. „A voda ide všetka týmto smerom."

„Ukazovali sme pánu Pumellovi jedno z najlepších miest na chytanie rýb," veselo zvolala Anna. Visela na jeho ramene a vyzerala veľmi spokojná sama so sebou.

James Purnell skúmavo pozrel na skupinku na druhej strane rieky a stretol sa so sestriným pohľadom. Vymenili si úsmev, ktorý nepostrehol nik iný.

„Som celkom vyčerpaná," podráždene vyhlásila lady Beckworthová, keď druhá skupina pokračovala v ceste späť k domu. „Určite sme prešli aspoň pol míle."

Lord Beckworth ju chytil za rameno.

„Alex," ozval sa lord Amberley, „nechceš sa prejsť ešte trochu ďalej, kým sa obrátime späť?"

Uvedomovala si prekvapený pohľad, ktorým ju počastoval otec aj matka. Zbadala sa práve včas a zastavila automatickú odpoveď, ktorá sa jej drala na pery.

„Áno, ďakujem," odvetila a chytila ho za rameno.

„si nahnevaná," poznamenal lord Amberley a prstami sa zľahka dotkol Alexandriných. Niekoľko minút sa prechádzali v tichu.

„Áno," odvetila.

„Lebo tvoj otec hovoril o našej svadbe?" spýtal sa. „Nemôže ťa prinútiť vydať sa za mňa koncom leta, Alex, ani inokedy. Nedovolím to."

„Viem," prikývla.

Po ďalšej minúte ticha na ňu znova pozrel. Jej výraz sa vôbec neuvoľnil a bradu mala stále vysoko.

„O čo ide?" chcel vedieť. „Radšej mi to povedz. Poznám ťa dosť dobre, aby som vedel, že ti niečo vŕta v hlave, ale nie natoľko, aby som vedel čo."

„Nedovolíš to," povedala s potlačovanou zúrivosťou v hlase. „Aká musím byť vďačná."

„Takže si nahnevaná na mňa, nie na otca. Hneváš sa, lebo som sa snažil ochrániť tvoje záujmy. V tejto hre sa mi nepodarí vyhrať, však, Alex?"

„Aké to je ponižujúce, že sa o mňa hádajú dvaja muži, akoby som bola neživá. Samozrejme, som ešte menej ako to, veď som žena a ako taká nemôžem mať vlastný názor ani hlas. Aká som len šťastná, že mám zástancu!"

Bol nahnevaný. Nikdy predtým si pri nej nedovolil cítiť hnev. Vždy si bol priveľmi vedomý svojho záväzku voči nej, svojej potreby ochraňovať ju, spraviť ju šťastnou, ak to bude možné. Teraz bol však nahnevaný.

,A očividne nemáš ani uši," povedal. Trhlo jej hlavou a prekvapene naňho pozrela. Jeho hlas znel naozaj podráždenejšie, ako chcel. „Nepočula si, čo sa hovorilo, Alex?"

,Ach, áno," odvetila. „Veľmi dobre. Otázka bola, myslím, kedy a kde sa budeme brať. Povedal si, že potrebujem viac času, aby som sa s tebou zoznámila. Nechcem viac času, mylord. Mala som ho dosť, ďakujem. Si rovnaký ako môj otec, len v inom kožuchu."

„Dosť!" zvolal nahnevane. „Tvoj problém, Alex, je, že v posledných týždňoch si sa začala ľutovať. Každý muž je tvoj nepriateľ. Niekto, kto ti dáva príkazy, je tvoj nepriateľ. Niekto, kto sa ťa pokúša zapojiť do rozhodovania o vlastnej budúcnosti, je tvoj nepriateľ. Čo vlastne chceš? Vzdávam sa."

„Niekto, kto sa ma pokúša zapojiť do rozhodovania!" zvolala. „Nechápeš? Som doň zapojená len preto, lebo ty si sa tak rozhodol. Akým spôsobom som teda slobodná? Som ti zaviazaná za každú láskavosť. Nemal by si byť v pozícii, aby si mi dával možnosť. Ja by som mala mať tú možnosť už len tým, že som človek."

„Nezmysel!" povedal. „Chceš modré z neba. Chceš niečo, čo nemám v moci dať ti, Alex. Žijeme v určitom spoločenskom systéme. A v tomto systéme, nanešťastie pre teba, sú muži dominantní. To je fakt, moja drahá. Ani jednému z nás sa nepodarí zmeniť tento fakt len preto, že si to želáme. Ak si proti nemu želáme bojovať, môžeme to robiť v rámci našich jednotlivých životov. Necítim nijakú vinu za to, čo som dnes povedal alebo spravil. Snažil som sa chrániť tvoje záujmy."

„Áno," odvetila trpko. „Chrániť!"

„Ak sa ti to nepáči," poznamenal, „na budúci týždeň budeš mať možnosť ísť a hľadať svoje šťastie a slobodu ako guvernantka alebo čokoľvek iné si zvolíš. Možno sa ti nebude páčiť, čo nájdeš, Alex. Myslím, že máš nesmierne naivnú predstavu o svete, v ktorom žijeme. Ale aspoň si budeš môcť slobodne zvoliť svoj osud."

„Áno, budem. A neprídem sa ti sťažovať, ak sa mi nebude páčiť. Na to sa môžeš spoľahnúť."

„Úprimne, Alex," povedal, „keď odtiaľto raz odídeš, bude mi úplne jedno, ako sa ti páči tvoj život. Ledva sa viem dočkať tej chvíle. Myslíš, že môj život bol za posledné týždne príjemný?"

Zdesili ho vlastné slová, len čo ich vyslovil. Povedal ich v hneve, ktorý si dovolil cítiť len zriedkavo. Boli to jedovaté slová, ktoré ju mali zraniť. Zvolil ich z vlastnej frustrácie a bolesti. Boli neospravedlniteľné.

Pozrel na jej sklonenú hlavu. Nevidel jej do tváre, lebo ju zakrýval okraj slameného klobúčika.

„Alex," ozval sa nežne, „nemyslel som to tak. Správal som sa ako urážlivý školáčik, ktorý ti chcel ublížiť. Odpusť mi, prosím, ak môžeš."

Pozrela naňho. Tmavé oči mala podozrivo jasné. Zračilo sa v nich aj nepriateľstvo. „Nie," povedala, „nežiadaj o odpustenie. Si až priveľmi dobre vychovaný. Tvoja zdvorilosť a láskavosť je ako štít. Myslím, že som práve videla skutočného muža skrývajúceho sa za štítom. O to väčšmi si ťa vážim. Prečo by si nemal byť rád, keď odídem? Privodila som ti len samé problémy. A je pravda, že si pre mňa spravil veľa. A že som bola úplne nevďačná. Chápem to a oceňujem, ale nemôžem prijať, čo si pre mňa spravil a stále robíš. Samozrejme, že ma nenávidíš. Bolo by zvláštne, keby to tak nebolo."

„Necítim k tebe nenávisť, Alex," ozval sa. Zastali. Dlaň mal položenú na jej ruke.

„Nuž," poznamenala, „keď bude po bále, odídem. Obaja budeme radi. Budeš môcť vrátiť svoj život do normálnych koľají."

„Áno," prikývol.

„A táto veľmi naivná mladá dáma zistí, aký široký a zlý je tento svet." „Áno."

Usmiala sa naňho neradostným úsmevom. No on nebol schopný opätovať jej ani to.

„Kiežby sme sa boli zoznámili za iných okolností, Alex," povedal. „Rád by som ťa poznal bez všetkej trpkosti, ktorú cítiš."

Pokrútila hlavou. „Nemá zmysel rozmýšľať nad tým," namietla. „Bez tohto škandálu by si ma bol spoznal - ak vôbec - ako vojvodkyňu z Peterleigh. A mám dojem, že by som bola radšej, keby si nemal tú možnosť. Myslím, že tvojmu bratovi mám za čo ďakovať."

„Vydáš sa za Dominica?" spýtal sa potichu.

Oči sa jej rozšírili. „Či sa vydám za lorda Edena?" začudovala sa. „Samozrejme, že nie."

„Vravel mi, že si nepovedala nie," pokračoval. „Nádejal sa, že sa mu možno podarí presvedčiť ťa."

„Bola som v pokušení," priznala, „ale potom som si uvedomila, že sa nemusím vydať za nikoho. Teraz už nie. Ak sa ma znova spýta, odpoviem mu nie."

„Ak prečo si bola v pokušení?" chcel vedieť. „Keď si vtedy cítila, že manželstvo je potrebné, prečo si bola v pokušení, keď si bola zasnúbená so mnou?"

Pokrčila plecami.

„Cítiš ku mne odpor? Ale nie, tomu neverím. Keď som ťa bozkával, reagovala si na to."

Skúmala si chrbty rúk. „Spôsobil si priveľký zmätok v mojej mysli," odvetila. „Lord Eden nie. Lord Eden sa mi javí ako môj mladší brat, hoci je odo mňa starší."

Prstami sa dotkol jej líca. „Bol by som sa s tebou rád miloval, Alex," povedal. „Ľutujem, že nikdy nebudem mať tú príležitosť."

Pozrela naňho rozšírenými očami a líca jej horeli. Usmial sa. „Aj ty to ľutuješ, však?"

Neodpovedala, hoci oči sa jej ešte väčšmi rozšírili, ak to bolo vôbec možné.

„Alex," povedal hlasom, ktorý znel ako zastonanie, chytil ju za plecia a privinul si ju k sebe, „ako je možné, že by som sa ťa mohol striasť a zavrhnúť ťa, že sa neviem dočkať, keď odídeš, a že ťa chcem držať a zovrieť v náručí a milovať ťa a milovať?"

Prehla sa k nemu a ovinula si ruky okolo jeho pásu. Nepovedala však nič ani nedvihla hlavu. Objal ju rukami a zatvoril oči.

„Mám nejakú nádej?" spýtal sa. „Existuje možnosť, že zmeníš svoj názor a rozhodneš sa ostať tu so mnou? Existuje pre nás spoločná budúcnosť, Alex?"

„Nie!" Zdvihla hlavu a veľmi vážne mu pozrela do tváre. „Nie, Edmund. Bolo by mi naveky ľúto, keby som ostala, stále by som sa obviňovala zo slabosti. Bola by som nespokojná a nešťastná a aj teba by som spravila nešťastným, ako sa to už stalo. Áno, chcem, aby si sa so mnou miloval. Nie! Ja sa chcem s tebou milovať. Chcem, aby sme sa milovali. Chcem ťa. Nemôžem to poprieť a bolo by odo mňa bláznivé pokúšať sa o to. Držal si ma a vieš, že som ťa chcela. Ale to nestačí. Nestačí padnúť si do náručia a predpokladať, že najbližších päťdesiat rokov alebo tak nejako budeme žiť šťastne. Nie som si istá, či som schopná šťastia. To budem musieť objaviť. Ale nemôžem byť šťastná s tebou, Edmund. A záleží mi na tebe priveľmi, aby som riskovala, že sa o to pokúsim, lebo by som ťa spravila nešťastným. A ty si nezaslúžiš nešťastie."

Kývol hlavou a preglgol. „Neviem, či si tá najodvážnejšia, alebo najbláznivejšia žena, akú som kedy stretol," povedal. ,Ale chápem, že ťa musím nechať odísť. Nemôžem ťa zdržiavať. Je mi to ľúto, Alex. Naozaj ľúto."

Postavila sa na špičky a pritisla si pery na jeho. Stál veľmi pokojne. Zdvihla ruky z jeho pása a chytila mu tvár do dlaní, prstami mu vošla do vlasov. O chvíľu sa odtiahla, ale ruky nechala tam, kde boli.

„Môžem ti povedať," ozvala sa, „že som bláznivá žena. V nasledujúcich rokoch to budem ľutovať, Edmund Raine. Viem to rovnako isto ako to, že tu stojím. A rovnako isto viem, že ak nepôjdem, stratím sebaúctu. A bola som bez nej tak dlho - vlastne celý svoj život -, že viem, že život bez nej nemá zmysel. To musím dať na prvé miesto. Musím, Edmund."

Ešte raz ho pobozkala a potom ho pustila. Nechal svoje ruky klesnúť k bokom.

,Ak sa čoskoro nevrátime, ocko zorganizuje pátraciu skupinu," poznamenala. „Už aj tak ma vyhreší. Vezmi ma späť."

Smutne sa na ňu usmial a ponúkol jej rameno.

Nasledujúci týždeň sa väčšina pozornosti susedstva sústredila na nadchádzajúci bál. Každoročná udalosť bola vždy zlatým klincom leta. K tejto príležitosti sa pridalo vzrušenie z vedomia, že v Amberley Court majú návštevu, predovšetkým novú snúbenicu mladého grófa.

Alexandru prijímali susedia veľmi dobre, oveľa lepšie ako v Londýne. Väčšina ľudí obdivovala jej tmavú krásu, ktorú si smotánka nevšímala, lebo počas spoločenskej sezóny bola zaplavená mladými dámami s očividnejšou a vyzdobenejšou krásou. A jej tichá dôstojnosť si získala uznanie tých, ktorí vedeli, že k nej budú vzhliadať ako k hlavnej dáme tejto časti grófstva.

Povšimli si, že je priateľská, ochotná počúvať a zúčastňovať sa na všetkých aktivitách dediny alebo vidieka bez toho, aby sa do niečoho nútila alebo sa vyvyšovala len preto, že sa má stať grófkou z Amberley. Dokonca aj chudobnejší ľudia z dediny, z ktorých väčšina pracovala pre grófa, ju vzali na vedomie kývnutím a úsmevom, keď ju videli. Jej láskavosť k pani Petersonovej a jej synom a jej účasť na pohrebe Joela Petersona neostali bez ohlasu.

Alexandra počas dní pred bálom nezaháľala. Väčšinou chodila na čaj k niektorému zo susedov, zvyčajne ich navštívila s lady Amberleyovou a niekedy aj so svojou matkou a Madeline. A zistila, že musí bojovať proti príjemnému pocitu spolupatričnosti, ktorý sa v nej začínal prebúdzať. Pani Carringtonová, ktorá trvala na tom, aby ju volala „teta Viola", ju neustále chránila pred doberaním strýka Williama, Anna ju zasypávala dychtivými otázkami o Londýne a spoločenských stretnutiach a báloch, slečny Stanhopové vystavili všetky svoje čipky a výšivky, aby si ich mohla obzrieť, pani Courtneyová jej ukázala veľkú zeleninovú záhradu, ktorú vysadila a starala sa o ňu sama, farárova manželka jej porozprávala o dobročinnosti lorda Amberleyho v susedstve, čo malo byť dobre strážené tajomstvo, lady Grace jej ukázala veľkú kvetinovú záhradu za domom, ktorá bola radosťou a pýchou pre ňu i jej manžela.

Bolo ťažké čeliť vedomiu, že je podvodníčka. Čo si o nej títo ľudia pomyslia, keď odíde? Na tom, samozrejme, nebude záležať. Nebude vedieť, čo si myslia a hovoria, a tak sa jej ich názory nedotknú. Ale čo si pomyslia o lordovi Amberleym? Budú ho ľutovať, alebo obviňovať?

Bolo by veľmi nespravodlivé, keby ho obviňovali. To nesmú spraviť. Musí zaistiť, že zasnúbenie zruší ona, rozhodla sa. Stačilo jej vedomie, že bol ochotný spraviť to, dokázať jej, že je ochotný dovoliť jej vziať si na plecia bremeno života. Nechcela ho však ponížiť verejne. A preňho by bolo hrozným ponížením, keby bol známy ako muž, ktorý ukončil formálne zasnúbenie.

Jej vzťah s otcom nebol ani zďaleka taký zlý, ako čakala. Bola pravda, že jej za niekoľko vecí vynadal, ale nepokúsil sa ovládať každý jej krok. Dokonca sa nepokúsil ani uložiť jej nejaký trest.

Lord Amberley sa mu nepáčil. Podľa neho to bol slaboch.

„Čo, dopekla, má znamenať, že chce prediskutovať svadbu s tebou, Alexandra?" spýtal sa jej deň po záhradnom večierku. „Čo to má vôbec s tebou spoločné?"

„Rozprávali ste sa o mojej svadbe, ocko," odvetila. „Istotne je len prirodzené, že rozhodnutie by mal spraviť lord Amberley a ja."

„Nezmysel!" zvolal. „V živote by sa o ničom nerozhodlo, keby mali byť do rozhodovania zapojené ženy. Mala by si sa cítiť dostatočne vďačná, že sa vydáš do úctyhodnej rodiny, dievča moje. Nechaj mužov, nech sa postarajú o praktické záležitosti."

„So mnou to tak nebude, ocko," odvážila sa protirečiť. Opatrne mu pozrela do očí.

„Alexandra!" šokovane zašepkala jej matka. „Pamätaj, s kým sa rozprávaš."

Ocko však nevybuchol, ako očakávala. Dlho a tvrdo na ňu pozeral oceľovým pohľadom. „Kto ti natlačil do hlavy také nezmysly, Alexandra?" spýtal sa. .Amberley? Zdá sa, že má zopár zvláštnych zvyklostí. A ten jeho brat so sestrou sú veľmi vratká dvojica. Nuž, onedlho budeš jeho problémom. Onedlho nepochybne zistí, že si napriek môjmu výcviku zanovitá a tvrdohlavá žena. Bude sa musieť naučiť, ako ťa zvládnuť. Radšej buď opatrná, slečinka. Opováž sa s ním rozprávať tak ako pred chvíľou so mnou a on ti pravdepodobne odpovie tvrdou rukou."

Alexandra neodpovedala a už sa o tom viac nezhovárali. Slová jej otca sa začali obmedzovať na nedôležité reptanie.

„Asi si sa zbláznila, keď si dovolila Amberleymu, aby ti tykal," povedal raz. „A ešte k tomu aby ťa volal ,Alex'. Mala by si mať viac hrdosti, dievča. Je to jediná dôvernosť, ktorú si mu dovolila?"

Bola to rečnícka otázka. Nečakal na odpoveď.

„Courtneyovci sú Amberleyho nájomcovia?" spýtal sa v deň, keď šla s lady Amberleyovou navštíviť pani Courtneyovú. ,A ty si ideš dať s nimi čaj, Alexandra? To je bláznivý precedens, dievča moje, na to môžeš dať krk. Budú od teba očakávať, že sa s nimi budeš stýkať už navždy. Úplne by stačilo, keby si zastavila koč, keď pôjdeš okolo, a spýtala sa ich na zdravie."

Znova nečakal na odpoveď. Alexandra šla svojou cestou. James sa držal od otca čím ďalej, zistila Alexandra. Uľavilo sa jej, no zároveň ju to znepokojilo. Tak veľmi túžila po ich zmierení. Vedela, že je to veľmi nepravdepodobné. Ocko asi nikdy neprizná, že Jamesovi ukrivdil a ublížil, a James otcovi neodpustí, kým ho o to nepoprosí. Napriek tomu však dúfala. Za daných okolností bola vďačná, že medzi otcom a bratom nevládne otvorené nepriateľstvo.

James trávil väčšinu času sám alebo v spoločnosti jedného či viacerých mužov. Nekonečné hodiny hral biliard so sirom Cedricom. Ak boli v spoločnosti, často dovolil Anne Carringtonovej, aby mu visela na ramene. Vyzerala, že je ním naozaj unesená, ako bola lordom Edenom. Prekvapilo ju, že James je ochotný podvoliť sa jej. Zdalo sa, že chápe pocit márnosti pätnásťročného dievčaťa, takmer dospelého, no stále dieťaťa.

Alexandrino srdce potešilo, keď ho videla, ako vážne počúva dievčinino táranie, prispôsobuje svoj krok jej cupitaniu a často jej sám niečo hovorí. James sa tak zriedkavo dokázal uvoľniť s niekým iným okrem Alexandry. Existovala však nádej. Nikdy nestratí vieru, že preňho existuje nádej.
A tak nadišiel deň bálu. V Amberley bolo náhle rušno ako v úli, čistili a pripravovali sa reprezentačné priestory, zhromaždili sa haldy kvetín a usporiadali sa pod dohľadom lady Amberleyovej a pomaly začali prichádzať hostia, ktorí pochádzali z väčšej diaľky a boli pozvaní, aby prespali u nich.

Lord Eden stál tesne za vchodom veľkej plesovej sály a obzeral sa. Miestnosť bola tento rok vyzdobená ružovými a bielymi klinčekmi a ružami a záplavami papradí a inej zelene a voňala väčšmi ako záhrada než ako izba. Dlhá stena so zrkadlami zdvojnásobovala počet kvetov a lustrov plných sviec. Tie isté zrkadlá znásobovali počet hostí, takže miestnosť vyzerala preplnená. Bolo prekvapujúce, že udalosť na vidieku dokáže pritiahnuť toľko hostí. Avšak amberleyský bál bol vždy veľkým lákadlom.

Pre lorda Edena patrila táto udalosť odjakživa k najobľúbenejším udalostiam roka, dokonca aj vtedy, keď bol primladý, aby mu dovolili zúčastniť sa na nej. Spolu s Madeline sa im zvyčajne podarilo vkradnúť na nepoužívanú minstrelskú galériu a pozerať na trblietavé šaty a vesty. Teraz si myslel, že rodičia a neskôr Edmund museli dobre vedieť, že tam sú. Avšak zvyšovalo to vzrušenie z toho, že robia niečo, čo je prísne zakázané.

Tentoraz sa na nadchádzajúci večer netešil až tak veľmi ako zvyčajne. Skôr sa cítil, akoby niesol na chrbte celý svet. V to ráno sa porozprával s mamou aj Madeline o svojom rozhodnutí o dva dni odísť, aby si kúpil hodnosť v armáde.

Mama to znášala pomerne dobre. Potichu ho počúvala, iba sa vystrela do plnej výšky a zovrela si pred sebou ruky, kým hovoril.

„Áno, Dominic," ozvala sa, keď skončil. „Už dlho som vedela, že tento deň príde. Ale čakala som, kedy mi to prídeš takto oznámiť, zlatko. Nie pýtať sa ma, ale oznámiť mi to. Teraz viem, že tvoje rozhodnutie je definitívne, že si konečne dospel. A vidím, že ťa musím nechať ísť, hoci mi to láme srdce. Musíš urobiť to, čo musíš, a ja musím trpieť tak, ako musím. Ale vždy budem na teba hrdá, syn môj. A neexistuje na svete nič, čo by ťa mohlo pripraviť o moju lásku. Pamätaj na to."

„Pokúšal som sa striasť to z mysle, mama, lebo som vedel, čo si si vytrpela. Pokúšal som sa byť spokojný so svojím životom, aký je."

„Ach, nie," namietla. „Pre mladých nie je prirodzené, aby boli spokojní, Dominic, alebo aby chceli to, čo chcú pre nich ich rodičia. Mala som svoju príležitosť a teraz je rad na tebe. Vydala som sa za tvojho otca. Tvoj starý otec nechcel, aby som to spravila. Bola to pre mňa skvelá partia, samozrejme, ale mala som iba sedemnásť a on si myslel, že by som mala byť ešte jednu sezónu v Londýne, aby som spoznala ďalších mladých mužov, kým sa rozhodnem. Avšak nikdy som neoľutovala, že som sa mu vzoprela. Prežila som dvadsať nádherných rokov s ockom. Dvadsať hrozne krátkych rokov.
A mám teba, zlatko, a Edmunda a Madeline. Bola som požehnaná. Nemôžem si pre teba želať nič lepšie, len aby ti tvoje rozhodnutie prinieslo rovnako veľa šťastia."

Nevidel matku plakať od toho hrozného roku nasledujúceho po otcovej smrti. V to ráno ju držal v náručí, kým sa neupokojila, potom ju pobozkal a odišiel. Nebol schopný vymyslieť, čo by mal ešte povedať.

Madeline bola oveľa väčší problém. Hodila doňho každý vankúš, ktorý jej prišiel pod ruku - bol vďačný, že nie sú v knižnici -, a odmietla akceptovať jeho rozhodnutie.

„A čo budem robiť, keď ťa zabijú?" kričala. A potom dodala dosť nelogicky: „Tebe to však bude jedno, nie?"

Dosť nemúdro sa uškrnul a pripustil, že áno, za daných okolností mu to asi bude jedno. Potom bol svedkom záchvatu zlosti spojeného s dupaním a jačaním. Napokon sa to však skončilo rovnako ako s mamou - držal ju vzlykajúcu v náručí.

„Nechcem, aby si šiel, Dom," povedala medzi čkaním a vzlykmi. „Zakazujem ti ísť. Keď pôjdeš, už nikdy s tebou neprehovorím ani slovo."

„Pôjdem, Mad," povedal potichu a pobozkal ju na vlasy.

„Nechcem, aby si šiel," nariekala tak, že mu to pripomenulo časy, keď boli deti a jej zakázali zúčastniť sa s ním na jednej z eskapád. „Zomriem, ak zomrieš, Dom."

„Nie, nezomrieš," odvetil. „Budeš žiť ďalej, Mad, aby si mohla svojim deťom a vnúčatám porozprávať o ich statočnom strýkovi Dominicovi."

„Chcel si povedať o ich hlúpom, bláznivom, tvrdohlavom, necitlivom strýkovi Dominicovi," opravila ho podráždene.

„Ako chceš." Znova ju pobozkal na vlasy.

„Nenávidím ťa," povedala a odtiahla sa od neho. „Nenávidím ťa, Dominic. Vypadni. Už nikdy ťa nechcem vidieť."

Smutne sa usmial a odišiel. Dodržala slovo a zvyšok dňa sa s ním nerozprávala. Keď sa ocitla blízko pri ňom, počul, ako vzlyká, a videl, ako pohadzuje hlavou, ale nepovedala mu ani slovo a nepozrela naňho. Niekedy je ťažké byť dvojčaťom, pomyslel si.

Kiežby to bol koniec jeho trápenia. Ak by to bola iba otázka opustenia mamy a Madeline, považoval by sa za požehnaného. Musí však ešte dať do poriadku záležitosť so slečnou Purnellovou. A nebola to jednoduchá záležitosť. Spýtal sa jej pred vyše týždňom, či sa zaňho nechce vydať, a v tej chvíli mal pocit, že povie áno. Určite od neho čaká, že túto záležitosť nadhodí znova. Zaväzovala ho česť spýtať sa jej znova, keďže vtedy nemala príležitosť odpovedať mu.

No odvtedy si uvedomil, že oženiť sa so slečnou Purnellovou nie je to pravé. Ak by to urobil, ublížil by Edmundovi oveľa väčšmi ako pôvodne, keď sa kvôli nemu cítil zodpovedný požiadať o ruku slečny Purnellovej sám. On však pokračoval vo svojom pláne s bojovým odhodlaním a pevne zatvorenými očami. Madeline ho výstižne prirovnala k donovi Quijotovi.

Nemohol to však nechať len tak plávať. Už sa rozprával so slečnou Purnellovou aj s Edmundom. A čo ak teraz napokon prijme jeho ponuku? Samozrejme, musel by sa s ňou oženiť. To je ale zmätok! Musí si nájsť čas ešte dnes večer, aby sa s ňou porozprával. Neodvážil sa presunúť to na ďalší deň, inak môže úplne stratiť odvahu. A aké by bolo hrozné, keby musel odísť z Amberley, keď začal niečo také dôležité a nedokončil to.
A Susan! Nie, nebude myslieť na Susan. Neodvážil sa. Človek dokáže zniesť len určitú záťaž, kým sa pod ňou zosype. Nesmie myslieť na Susan. Nesmie s ňou dnes tancovať. Ani sa s ňou rozprávať. Ani na ňu pozerať. Bola taká krásna v ružových šatách, ktoré vyzerali, akoby ich vytvorili špeciálne na to, aby ladili s plesovou sálou. Ružová by mala v kombinácii s gaštanovými vlasmi vyzerať hrozne. Nuž, na nej nevyzerala. Vyzerala čertovsky krásne.

Orchester, ktorý najal Edmund za veľké peniaze, si ladil nástroje. Edmund sa pripravoval odviesť slečnu Purnellovú na otváracie kolo. Lord Eden sa obzeral, kde je najstaršia slečna Moffatová, ktorú si zahovoril na prvý tanec. Usmial sa, keď zachytil jej pohľad na druhej strane sály. Vyzerala tiež pozoruhodne pekne a veľmi slušivo sa červenala. Najbližšiu polhodinu sa sústredí na jej krásu. Videl, že Susan ide tancovať s poručíkom Jenningsom.

Lord Amberley odviedol Alexandru na parket, aby otvoril úvodné kolo. Mala by to byť úžasne šťastná príležitosť, pomyslel si a pozrel na ňu. Vyzerala tak krásne, až mu to vyrážalo dych, mala oblečené bledožlté hodvábne šaty so sieťovými pláštikom. Pomyslel si, že pestúnka Reyová s ňou musela vybojovať poriadny boj o účes. Vlasy mala vyčesané do uzla a na krku, ušiach a spánkoch jej voľne viseli kučierky.

Vyzerala takto pôvabne v Londýne? rozmýšľal. Alebo je to tým, že teraz na ňu hľadí inak, vie, že za disciplinovaným zovňajškom sa skrýva tvrdohlavá, odvážna, nezávislá, rozkošná a úplne zmätená osoba? Až teraz odhaľuje krásu, ktorá v nej bola po celý čas? Alebo rozkvitla v priebehu niekoľkých týždňov? Naozaj bola takmer neživou schránkou, akou sa zdala, keď ju prvýkrát stretol, a nie ženou v plnom a krásnom rozkvete?

„Vyzeráš veľmi pôvabne, Alex," ozval sa, keď jej držal ruku a čakal, kým sa spustí hudba.

„Ďakujem," odvetila. A potom jej v očiach zahrali nezbedné iskričky, ktoré v Londýne určite nevidel. „A ty vyzeráš veľmi pekne, Edmund."

Uškrnul sa. Hudba začala hrať.
A tak si začal užívať svoj posledný večer ako jej snúbenec. Zajtra musí šokovať obe rodiny a všetkých známych a aj tých, ktorí neboli ich známi, a vyhlásiť, že už nemá v úmysle oženiť sa s ňou. Kde sa mu podarí nájsť ďalšiu Alexandru Purnellovú? Asi bolo dobre, že nemal v úmysle ďalej hľadať či nájsť takú ženu. Navyše pochyboval, že po zajtrajšku bude akákoľvek dáma ochotná prijať jeho ponuku na sobáš, bez ohľadu na jeho bohatstvo a postavenie. Zajtra stratí právo nazývať sa džentlmenom tým najhorším spôsobom.

ALEXANDRA MALA V ÚMYSLE užiť si bál. Rozhodla sa tak ešte skôr, ako sa začal, a dokonca neprotestovala, keď jej pestúnka Reyová učesala vlasy oveľa frivolnejším spôsobom ako kedykoľvek predtým. Vybrala si šaty s ohľadom na ľahkosť a odvážne krivky. Ešte ich nemala na sebe. Možno už nikdy nebude mať príležitosť zúčastniť sa na takejto udalosti alebo zabávať sa. Bola odhodlaná vyťažiť z tejto šance maximum. Zajtra bude dosť času na žiaľ a ľútosť.

Bola rada, že lord Amberley má rovnakú náladu ako ona. Nevyzeral nadmieru vážne, tragicky či nahnevane. Usmieval sa na hostí aj na ňu. A ona bola rada, že môže vidieť jeho dom v plnej paráde. Reprezentačná jedáleň pripravená pre tridsať hostí vyzerala naozaj očarujúČo a tanečná sála jej vyrážala dych ako nijaká iná pred ňou. Bola rada, že toto všetko patrilo jemu. Nikdy by sa k takému majetku nestaval nedbanlivo.

„Toto by malo rozohriať všetkých," povedal jej s úsmevom, keď sa dynamický ľudový tanec, ktorý otváral bál, skončil. „Aha, prichádza Dominic, aby si s tebou zatancoval štvorylku. Stavím sa, že dnes večer nebudeš mať príležitosť sadnúť si, Alex."

Usmiala sa na lorda Edena. Aj on jej v posledných týždňoch veľmi prirástol k srdcu. Taký pekný a chlapčensky šarmantný, taký obľúbený u mladých dievčat všetkých spoločenských tried. Túžila po ňom Susan Courtneyová, jeho sesternica Anna a nespočetné množstvo dievčat z dediny. Bude jej chýbať.

„Slečna Purnellová," ozval sa, „vyzeráte oslnivo. Edmund, slečna Moffatová vyhlásila, že už nechce ísť k Svätému Jakubovi, do Almacku ani do inej spoločenskej sály. Tvrdí, že túto tanečnú sálu nič neprekoná."

Lord Amberley sa uškrnul. „Prekvapuje ma, že si vôbec všimla svoje okolie, Dom. Zdalo sa, že má oči len pre svojho partnera."

Lord Eden sa nečakane začervenal a načiahol sa za Alexandrinou rukou. „Zaujmeme svoje miesta, slečna Purnellová?" spýtal sa jej. „Orchester je celý nedočkavý. Myslím, že sú takmer pripravení znova spustiť."

Keď lord Amberley odišiel pohľadať svoju ďalšiu tanečnú partnerku, vložila ruku do jeho dlane.

„Musím sa s vami porozprávať," povedal jej lord Eden a pozeral na ňu so zmesou nedočkavosti a nepokoja. „Mal som to spraviť oveľa skôr a nenechávať to na takúto príležitosť. Môžem sa s vami porozprávať neskôr, slečna Purnellová, alebo sa so mnou pôjdete prejsť teraz?"

„Azda by sme sa mohli porozprávať hneď," odvetila a ľútostivo pozerala na tanečníkov stojacich na svojich miestach okolo nich.

Odviedol ju cez jedny z francúzskych dverí, ktoré sa ťahali po celej dĺžke tanečnej sály oproti stene so zrkadlami. Všetky boli otvorené proti teplému večeru. Terasa vonku bola takmer ľudoprázdna. Bolo priskoro, aby na nej prechádzajúci sa ľudia hľadali útočisko pred teplom tanečnej sály.

„Otáľal som, madam," ozval sa lord Eden nepokojne. „Mal som sa s vami súkromne pozhovárať už pred niekoľkými dňami."

„Možno áno," odvetila pokojne. „Naposledy, keď sme sa zhovárali, spýtali ste sa ma, či sa za vás nevydám. Nemala som príležitosť odpovedať vám. Prerušila nás Anna. Odpoveď bola a je nie, mylord, hoci vám veľmi úprimne ďakujem za vašu ponuku. Máte láskavé a veľkorysé srdce."

Chvíľu bol ticho, zatiaľ čo sa začali prechádzať a vôkol nich prúdila melódia štvorylky. „Nechal som tomu priveľa času," povedal. „Mal som presadiť svoju požiadavku, ešte kým sme boli v Londýne. Napadlo mi to, až keď sme boli tu. Zistil som, že teraz je už nemožné zmeniť situáciu bez vyvolania ďalšieho obrovského škandálu. Toto vám vnuklo odpoveď, slečna Purnellová?"

„Dojala ma vaša lojalita k bratovi a vaša starosť o mňa," odvetila. „Ale nemyslím, že by som prijala vašu ponuku, mylord, ani keby to nevyvolalo ďalší škandál."

„Ale ak by som sa ešte v Londýne dozvedel skôr," namietol, „čo sa stalo u lady Sharpovej, a prišiel na Curzon Street pred Edmundom, prijali by ste moju ponuku, slečna Purnellová? Nedokážem si odpustiť, že som bol taký pomalý."

„Nie," povedala a na okamih sa zľahka dotkla jeho ruky. „Ani vtedy nie. Lebo by ste prišli a spýtali sa a moja odpoveď by bola rovnaká ako po prvý raz."

,Ale neurobil Edmund to isté?" naliehal.

„Nie celkom," odvetila s ľahkým úsmevom. „V čase, keď ma prišiel váš brat požiadať o ruku druhýkrát, som naozaj nemala veľmi na výber."

„Vniesli sme vám s Edmundom do života poriadny zmätok, však?" spýtal sa jej zachmúrene.

„Ani nie," namietla. ,Ak by si ma na eastonovskom bale nepomýlili s Madeline, bola by som sa zasnúbila s vojvodom z Peterleigh a vydala sa zaňho. Myslím, že som z toho šťastne vyviazla."

„V tomto bode s vami súhlasím," prikývol a vyzeral trochu veselšie. „Nerád by som myslel na vás ako na majetok toho chlapa, slečna Purnellová. Na taký život ste priveľká osobnosť."

„Ďakujem," odvetila.

„Dokážete byť šťastná s Edmundom?" spýtal sa trochu melancholicky. „Lepšieho muža by ste si nemohli želať. Lepšieho nepoznám. Vždy som obdivoval bratovu pevnú povahu a jeho stálu láskavosť. Určite sa o vás dobre postará."

„Áno," pritakala Alexandra, „vie sa postarať o ľudí a vziať na svoje plecia ich bremená."

„Však je to tak?" dychtivo súhlasil. „Som rád, že ste si to všimli, slečna Purnellová. Vždy som si myslel, že jedného dňa niekto príde a spraví pre Edmunda to isté. Teda že sa oňho postará a pomôže mu so životnými problémami. Je až smiešne predstaviť si, že Edmund potrebuje pomoc, nie?

Niekedy si však myslím, že je zraniteľnejší ako my všetci dokopy. Vždy sme utekali rovno k nemu. Teraz je preňho takmer prirodzené, že sa ponáhľa pomôcť bez ohľadu na seba. A robí to už desať rokov, slečna Purnellová. Mal len devätnásť rokov, keď zomrel ocko. Teraz mi to pripadá, že bol veľmi mladý."

„Áno," povedala Alexandra, „naozaj bol."

„Presne to som teraz chcel spraviť ja preňho," pokračoval. „Sňať z neho bremeno. Pomyslel som si, že keby som sa s vami oženil..." Zasekol sa uprostred vety i kroku. Keď naňho Alexandra pozrela, mal zatvorené oči a skrivenú tvár. „Ach, madam, odpusťte. Nemyslel som..."

Zasmiala sa. „Viem, čo ste mysleli," riekla. „Viem presne, čo ste tým chceli povedať, mylord. Neurazilo ma to."

„Ste veľkorysá," vydýchol si. Náhle sa mu rozžiarila tvár a vzápätí na ňu pozeral zvyčajný chlapčenský, dychtivý lord Eden. „Práve mi niečo napadlo. Možno som to práve preňho spravil. Možno som zodpovedný za to, že som mu dal vás. Ak to cítite rovnako ako ja, slečna Purnellová, ak chcete, aby bol Edmundov život menej osamelý, menej ťaživý, budete to najlepšie, čo sa mu za desať rokov prihodilo. A ja budem za to zodpovedný."

„Áno," usmiala sa naňho Alexandra. Cítila, akoby mala v hrdle veľkú hrču. Chcela sa obrátiť a utiecť preč do tmy. „Áno, budete."

„Stojíte o Edmunda?" spýtal sa. „Pozoroval som vás dvoch spolu a niekedy mám pocit, že o seba navzájom stojíte. Ale možno vidím len to, čo chcem vidieť. Stojíte oňho?"

„Áno," odvetila. „Stojím oňho." Odvrátila od neho tvár. „Veľmi," dodala takmer šeptom.

Chytil ju za ramená a stisol ich. „Mám z toho takú radosť," povedal. „Som taký šťastný, slečna Purnellová. Vedeli ste, že pozajtra odtiaľto odchádzam?"

„Nie," pokrútila hlavou. „Do armády?"

Prikývol a v tvári sa mu zračila nedočkavosť. „Dúfam, že to znamená Španielsko. Dúfam, že ma tam pošlú čím skôr.

Chcem mať príležitosť pichnúť si do starého Napoleona. Ledva sa viem dočkať." „Ako to prijala vaša rodina?"

Upokojil sa. „Edmund bol skvelý," odvetil. „Presvedčil ma, aby som spravil, čo chcem. Ženy preliali slzy, samozrejme, aj keď mama nalieha rovnako ako Edmund, že musím so svojím životom spraviť to, čo považujem za správne. Madeline mala ráno hysterický záchvat, keď som jej to oznámil, a odvtedy sa so mnou nerozpráva."

„Úbohá Madeline," poľutovala ju. „Veľmi vás ľúbi."

„Viem," prikývol. „Predstavoval som si, ako by som sa cítil, keby som sa prizeral, ako dobrovoľne ide do veľkého nebezpečenstva. Myslím, že aj ja by som mal hysterický záchvat."

„Napokon to pochopí," utešovala ho. „Uvidíte, že spraví presne to, čo ste spravili vy. Predstaví si seba na vašom mieste a pochopí, aké to je pre vás dôležité."

„Slečna Purnellová..." Vážne na ňu pozrel. „Musím vás požiadať o jednu láskavosť. Ak by sa mi niečo stalo, ak by ma zabili, postaráte sa za mňa o Mad? Žiadam vás o veľkú láskavosť, všakže, a napadlo mi to len v tejto chvíli. Ale viete, mama a Edmund budú zápasiť s vlastným žiaľom. Madelinin žiaľ však bude iný a oveľa horší. Sme dvojčatá. Pomôžete jej?"

Alexandra sa cítila, akoby ju uväznili na dne hlbokej studne. Takmer sa udusila alebo utopila. Usmiala sa. „Madeline je silná osobnosť," odvetila. „Ak by sa také niečo stalo, nik by jej nedokázal pomôcť. Ani vaša matka, ani Edmund, ani ja. Ale prežila by. Aj to viete. Prečo sa však rozprávame o smrti? Je oveľa pravdepodobnejšie, že sa vrátite domov ako víťazný hrdina."

Usmial sa. „Naozaj necítim potrebu byť mŕtvy alebo hrdina. Chcem byť len časťou armády a časťou vzrušenia a špiny a nebezpečenstva a vyčerpania z boja. To chcem, slečna Purnellová: príležitosť zohrať svoju úlohu. Počujete? Hudba sa končí. Musím vás odprevadiť dnu. Som rád, že sme sa porozprávali."

Zasmiala sa. „Mali by ste byť," odvetila. „Zbavilo vás to jedného problému, pane."

Smutne sa usmial. „Neboli by ste pre mňa problém, slečna Purnellová. Bol by som hrdý, keby som bojoval za vás."

Madeline bola celý večer tak zúrivo veselá, že o polnoci bola úplne vyčerpaná. Smiala sa, klebetila a flirtovala tak náruživo, až bola presvedčená, že si celé grófstvo musí myslieť, že lady Madeline Rainová je mladá žena s takou prázdnou hlavou, akú len spoločnosť môže ponúknuť. Odmietla požiadavku ísť sa prejsť von s kapitánom Forbesom, lebo cítila hrozbu, že by ju požiadal o ruku, a obávala sa, že by ju v momentálnej nálade mohla prijať. A odkedy vyšla pred večerou zo svojej izby, úsmev jej nezišiel z tváre.

Neverila by, koľko úsilia a vynachádzavosti treba na to, aby sa vyhýbala dvom mužom. Vyhýbať sa ich pohľadom, nebyť blízko natoľko, aby počula, čo hovoria, alebo riskovala, že im niečo povie ona sama.

Zabila by Dominica. Ušetrí Francúzom prácu a sama ho odstrelí z povrchu zemského. Spravila by to pre nich. Prečo musí byť taký plný križiackeho nadšenia? Prečo musí byť rytierom v zlatej zbroji? Prečo musí niekedy byť donom Quijotom? Nechcela odvážneho, dobrodružného, rytierskeho brata. Bolo by jej jedno, keby bol najväčším zbabelcom v celom kráľovstve, ak by vedela, že je v bezpečí. Chcela len Dominica.
A teraz odíde preč a dá sa zabiť. Bolo mu jedno, ako sa cíti alebo ako bude trpieť ona. Nedopraje mu však to potešenie, že ho bude prosíkať, rozhodla sa. Dokonca s ním ani neprehovorí, kým neodíde preč.

Kým neodíde preč! Zachvátila ju panika, keď si uvedomila, že jej brat odchádza už o dva dni. Možno ho už nikdy neuvidí. Nasledujúce mesiace a možno roky bude neustále čakať na správy, neustále sa obávať listu, ktorý prinesie zlé správy. Ako oznamuje armáda pozostalým smrť ich blízkej osoby v boji? Nechcela to vedieť. Pokrútila hlavou a usmiala sa na Howarda Courtneyho očarujúcejšie, ako mala v úmysle.

Zvrtla sa a vykĺzla cez jedny francúzske dvere. Jeden tanec mala voľný. Rezervoval si ho farár, ale nečakane ho odvolali k chorému farníkovi. S úľavou zistila, že nejde o nikoho z Amberley, inak by Edmund považoval za životne dôležité, aby šiel tiež.

Nik si nevšimol, že na kolo, čo sa práve začína ešte nemá partnera. Bol to skvelý pocit, že najbližšiu polhodinu môže byť sama, uvoľní sa a konečne nebude musieť predstierať žiadne potešenie.

Nepôjde na terasu. Niekto by ju tam mohol zbadať. Preklzla do prednej časti domu a okolo ružového altánku. Chvíľu sa bude prechádzať v záhradách, kde bolo chladno a ticho. Nik iný sa neprechádzal tak ďaleko od tanečnej sály.

Bolo bezútešné, keď sa človek na bále nemohol zabávať, najmä na bále v Amberley. Nič podobné si nepamätala. No nech sa pokúšala, ako vedela, nedokázala cítiť veselosť, ktorú predstierala. A nedokázala sa zaľúbiť do kapitána Forbesa ani do iného mladého muža, ktorý jej mohol padnúť k nohám, keby čo len nadvihla obočie. Aké nezaujímavé bolo nebyť zaľúbená, nevenovať sa plánovaniu, koľko si môže dovoliť flirtovať a kedy presne sa musí stiahnuť a znova hrať zdržanlivú dámu.

Podvedome kráčala rovnakou cestou, ktorou šla prvý večer s Jamesom Purnellom. Zdalo sa to tak dávno! Ako sa len odvtedy zmenila. Vtedy sa jej iba nepáčil. Necítila nenávisť. Ani lásku. Nechala ruku voľne kĺzať v nádrži fontány ako on v ten večer. A prechádzala sa okolo fontány. Presne tam stál, keď jej hovoril, ako sa bojí o Alexandru. Presne tam.

Musela naňho pozerať niekoľko sekúnd, kým si uvedomila, že ho vidí. Stál v tieni, opieral sa o mramorovú nádrž, ruky mal prekrížené na hrudi. Až keď sa jemne pohol, uvedomila si, že tam stojí.

„Ach," ozvala sa nerozumne, „čo tu robíte?"

„Pravdepodobne to isté, čo vy," odvetil. „Unikám. Hoci sa mi zdalo, že sa zabávate priveľmi dobre, aby ste potrebovali uniknúť. Opustil vás nejaký partner?" „Farár," odvetila. „Odvolali ho."

„Úbohá lady Madeline," poznamenal. „Čakanka na bále vlastného brata."

„Prestaňte," zahriakla ho.

Dlhý čas nič neprehovoril ani sa nepohol. Nevidela, aký má výraz v tvári. Nenapadlo jej, že by sa mala obrátiť a odísť alebo utiecť preč.   

„Mohol by som s vami tancovať tu, ak chcete," ozval sa. „Hudbu počuť až sem."

Pokrútila hlavou.

Ešte chvíľu tam tak stáli, potom si narovnal skrížené členky, odtlačil sa od nádrže a zastal pred ňou. Pravou rukou ju chytil okolo pásu a druhú ruku natiahol k jej dlani.

Melódiu valčíka počuli z diaľky, bola však dosť hlasná, aby sa na ňu dalo tancovať. Madeline položila jednu ruku na jeho plece a druhú do jeho dlane. Keď začali tancovať, zatvorila oči.

Nečakala, že bude dobrý tanečník. Jediný raz, keď s ním tancovala u Courtneyovcov, si to nevšimla. No tu, kde boli len oni dvaja a tma, vedela, že sa pohybuje v súlade s hudbou, že ju cíti telom a dokáže ju vziať so sebou do jej rytmu.

Nevedela, kedy sa ho prvýkrát dotkla telom ani kedy ju on objal oboma rukami okolo pása a ona jeho okolo krku. Nevedela, kedy si položil líce na jej hlavu. Pohybovali sa v rytme hudby a nakoniec sa v ňom kolísali. V tom čase bola vo svete mimo reality.

Keď hudba prestala hrať, zdvihla tvár, aby ju pobozkal. Nie zdržanlivo a so vzrušeným očakávaním ako pri iných mužoch. Nie so strachom z muža, ktorý ju pred týždňom zranil a urazil. Ale bezmyšlienkovito a bez jasného úmyslu. Ponúkla sa svojmu milencovi.

Pri plnom vedomí by nevedela, že toto je James Purnell, muž, ktorého pery sa jej dotkli s nežnou jemnosťou. Všetkými ostatnými časťami svojej bytosti však spoznala svojho milenca, akoby vždy vedela, že ním bude. Oddala sa mu. Bola jeho a na nijakom inom mužovi jej už nebude záležať. Nemohlo jej záležať.

Ľahko, maznavo ochutnal jej pery, otvoril ústa na jej ústach, jazykom ju skúmal medzi perami, láskal jej mäkké pery jeho špičkou. Keď zastonala, zdvihol ruky z jej pása a vzal jej tvár do dlaní. Nežnými palcami jej pohladil líca a spánky, ústa presúval po celej tvári a naspäť k ústam, cez bradu a po krku.

Rukami sledoval líniu jej krku a pliec, zľahka sa jej dotýkal a obdivoval jej telo. Ona sa mu oddala, prehla spodnú časť tela k nemu, schúlila plecia, keď jej stiahol šaty cez ramená, aby ľahšie sklzli dole, znova zastenala, keď vzal jej prsia do dlaní a palcami vyhľadal bradavky. Zalapala po dychu a zaklonila hlavu, keď jeho bozky vytvárali cestičku od krku a nahradili jeho ruky na jej prsiach. Presunul ruky nižšie a tlačil jej na boky tak, aby si ju pritisol bližšie k sebe.

„Madeline." Ústa mal pri jej uchu a potom nad jej ústami. Rukami si ju pritískal k sebe. „Madeline."

Bola vzrušená a uvoľnená zároveň. Nevedela, kde si urobia posteľ. Avšak nezáležalo jej na tom. Bola jeho. Nechá rozhodnúť jeho. Pôjde tam, kde bude chcieť on, ľahne si, kde sa ju rozhodne položiť.

„Moja láska," užasnuto zašepkala s ústami na jeho ústach, s rukami prepletajúcimi sa jeho dlhými tmavými vlasmi. „Ach, James. Láska moja."

Keď si privinul jej hlavu k plecu, zatvorila oči a oddala sa tomu, čo s ňou urobí. Vdychovala jeho vôňu, vychutnávala si drsnosť jeho vesty na svojich nahých prsiach, cítila svoje telo, ako brní od nedočkavosti a túžby, ktorá bude onedlho ukojená.

Avšak on ju držal veľmi pokojne. Počula a cítila na svojom líci, ako mu bije srdce. Ďalším zmyslom si však uvedomovala, že sa začal ovládať. Nevezme si ju. Nezneuctí ju. Uvoľnene sa oňho oprela a zatvorila oči. Azda cíti úľavu, ako aj ľútosť, pomyslela si. No nech cítila čokoľvek, vedela, že je úplne, dokonale šťastná.

Pomohla mu, keď cítila, ako jej rukami vyťahuje šaty. Upravila sa, kým od neho odstúpila a pozrela naňho. Nevidela však jeho tvár. Znova stál chrbtom k fontáne.

„Choď naspäť do tanečnej sály, Madeline," ozval sa, „kým si ešte pomerne v bezpečí."

Pokrútila hlavou. „Som v bezpečí," odvetila. „Som tam, kde chcem byť. A nič z toho sa nestalo proti mojej vôli."

„Potom to tak malo byť," povedal. „Varoval som ťa, aby si sa mi vyhýbala pre vlastné dobro."

Cítila sa zmätená. Hlas mal plochý, nebol to hlas jej milenca, ktorý len pred niekoľkými minútami šepkal jej meno.

„Ľúbim ťa," povedala.

Ticho a drsne sa zasmial. „Láska!" povedal. „Je také ľahké ľúbiť, dávať sľuby až za hrob. Také ľahké zabudnúť na ne ešte skôr, ako doznie ozvena tých slov. Raz som ľúbil a zničilo ma to. Už nikdy!"

Bolestivo preglgla. „Ale ty ma ľúbiš," namietla. „Cítila som to. Nevymyslela som si to."

„Mýliš si lásku so žiadostivosťou," odvetil. „Na niekoľko minút som zabudol, že si malý motýľ. Chcel som ťa. Rozumieš mi? Chcel som osedlať tvoje telo a uspokojiť sa ním. Nič viac by to nebolo. Nič potom. Nijaká láska. Len ukojená žiadostivosť."

„Nie," pokrútila hlavou. „Prečo sa tak veľmi nenávidíš? Prečo nechceš, aby sa ťa niečo dotklo? Nie, nesmej sa. Nehovor nič, viem, čo chceš povedať. Dotýkala som sa ťa rukami aj telom. No nikdy som sa nedotkla teba. Spravil si zo seba nedotknuteľného, James Purnell. Ale aj napriek tomu som ťa zazrela. Neverím, že pred pár minútami si cítil len žiadostivosť. Neverím tomu."

„Si rojko," povedal. „Romantička. Považuješ za hanebné, že si vzdychala od túžby ležať podo mnou. Musíš dať telesnej túžbe krásne meno láska."

„Ľúbim ťa," zopakovala.

„Choď odo mňa preč," odháňal ju. „Choď ihneď preč."

Madeline pozrela na nehybnú tmavú postavu v tieni. Znova sa zdalo, akoby tam nebol. Medzi nimi boli celé míle a oceány. Zvrtla sa a ponáhľala sa preč.

Purnell s prekríženými rukami počúval, ako odchádza, pod topánkami jej jemne vŕzgal štrkový chodník. Sklonil hlavu a zatvoril oči.

Lady Beckworthová blahoželala lordovi Amberleymu k úspešnému bálu. Sedeli s lordom Beckworthom, Alexandrou, lady Amberleyovou a sirom Cedricom Harveym v jedálni, zatiaľ čo všetci ostatní sa vrátili do tanečnej sály.

„Tento bál bol vždy gala udalosťou," povedala lady Amberleyová. „A zvyčajne sme mali šťastie na počasie, však, Edmund? Je vždy sklamaním, keď je vlhko alebo chladno a musíme nechať zatvorené dvere."

„Vždy vítame každú príležitosť, keď môžeme otvoriť reprezentačné priestory nielen pre hostí, ktorí prechádzajú okolo," dodal lord Amberley. „V takých izbách sa má žiť, myslím. Nie sú to len muzeálne exponáty."

„Dúfam, že tento rok sa tieto izby využijú ešte na jednu príležitosť," povedala lady Amberleyová a žiarivo sa usmiala na Alexandru.

Lordovi Beckworthovi neuniklo, čo tým naznačuje. „Ako ste sa teda rozhodli, Amberley?" ozval sa. „Bude to začiatkom jesene v Kostole svätého Juraja? Mali by sme začať posielať pozvánky."

„Ach," vzdychla prekvapene lady Amberleyová a pozrela na syna, „svadba bude teda v Londýne? Aká som len nerozumná, keď som čakala, že svadba bude tu."

Lord Amberley pozrel na Alexandru a napoly sa usmial. „Nie u Svätého Juraja, pane," odvetil. „Azda by sme sa tu mohli zajtra všetci stretnúť a znova to prediskutovať. Teraz som hostiteľom bálu."

„Nebude nijaká svadba," ozvala sa Alexandra potichu. Lord

Amberley sa načiahol za jej rukou, no ona pevne zovrela obe dlane v lone. Zdvihla bradu.

„Čo si to povedala, Alexandra?" Lord Beckworth stiahol obočie do jednej čiary.

„Nebude nijaká svadba," zopakovala zreteľnejšie. „Rozhodla som sa nevydať za lorda Amberleyho."

„O čom to, dopekla, rozprávaš?" Lord Beckworth vyskočil na rovné nohy. .Amberley, ospravedlňte nás, Alexandra a ja pôjdeme na chvíľu do jej izby. To dievča sa pomiatlo na rozume."

„Nie," pokrútil hlavou lord Amberley. „Vraví čistú pravdu. Rozhodli sme sa spoločne. Ja som sa tiež rozhodol, že sa s Alex neožením. Je to priateľská dohoda, ako môžete vidieť."

„Edmund, drahý!" Aj lady Amberleyová vyskočila z kresla. „Alexandra? Čo to má znamenať? To nemyslíte vážne."

„Myslíme, mama," povedal lord Amberley. „Ľutujem, ale dospeli sme k záveru, že sa k sebe nehodíme a budeme obaja oveľa šťastnejší, keď nebudeme spolu."

„Alexandra!" zvolala lady Amberleyová a obrátila ustarostenú tvár k nej. „Ale ja som si ťa veľmi obľúbila, drahá. Už o tebe rozmýšľam ako o svojej dcére. Je mi to tak veľmi ľúto."

 „To nemôžete spraviť, Amberley," povedal lord Beckworth. „Dali ste slovo. Toto nestrpím."

„Obávam sa, že sme to už spravili," odvetil potichu lord Amberley. „Zasnúbenie je ukončené, pane." 

„Alexandra," ozvala sa jej matka, „ako si to mohla ockovi spraviť, ty nevďačnica?"

Sir Cedric zakašľal. „Dovoľujem si navrhnúť, aby sme sa riadili Amberleyho návrhom a zajtra sa zišli, aby sme túto záležitosť prediskutovali. S výnimkou mojej prítomnosti, samozrejme. Toto nie je ani správny čas, ani miesto."

„Máte úplnú pravdu," súhlasil lord Amberley a vstal. „Počujem, že hudba znova začína hrať. Alex, myslím, že toto je môj tanec."
O niekoľko minút si pomyslel, aké je to absurdné, úplne neskutočné, že tancuje so svojou snúbenicou - nie, s bývalou snúbenicou - len chvíľu po takej scéne, tancuje s ňou valčík, usmieva sa na susedov aj na ňu.

„Myslel som, že ja mám zrušiť zasnúbenie," ozval sa.

„Zmenila som názor," povedala. „Nie je potrebné, aby si na seba vzal všetku hanbu."

„Tvoj otec by si ťa dal ako zákusok, keby som to nespravil," namietol.

„To by bol môj problém," odvetila.

„Ach, áno." Zvrtol ju popri jednom z rohov miestnosti. „Nikdy sa nesmiem pokúsiť uľahčiť ti bremeno, však? Nuž, Alex, teraz si voľná. Už za teba nenesiem zodpovednosť. Ale obávam sa, že to budú búrlivé dni. A nič mi nehovor. Viem. To je tvoj problém, nie môj."

Pozoroval ju počas tanca - svoju krásnu tmavovlasú, tmavookú Alex. Nie, už nie svoju. Ale veľmi krásnu a veľmi žiaducu. Nedovolil myšlienkam, aby preklzli týmto momentom do ďalšieho dňa a nasledujúceho. A ďalšieho. Teraz, keď na ňu pozeral, takú dôverne známu, milovanú, bolo ťažké veriť, že len pred niekoľkými týždňami ju vôbec nepoznal.

Pokúšal sa spomenúť si, ako ju videl prvýkrát - neupravenú, vystrašenú, hrdú, vzdorovitú, zmyselne krásnu. Áno, teraz jasne videl, že dokáže byť presne taká. A pamätal si, ako vyzerala pri druhom stretnutí, keď prvýkrát požiadal o jej ruku. Alebo sa pokúšal rozpamätať. V tom čase mu pripadala nepekná, neprístupná, chladná.

Nepekná? Pozrel na jej žiarivé tmavé vlasy a provokujúce kučery na krku, na tmavé mihalnice ovievajúce jej líca, zružovenú farbu líc. Pozeral na jej smotanovo hladkú pokožku na pleciach a štedré vydúvajúce sa poprsie pod jemnou látkou šiat. Alex a nepekná? Je to určite najkrajšia žena, akú kedy poznal.
A chladná? Pomyslel si na zúrivú nezávislosť a vášeň, ktorú mu odhalila v náručí pri nejednej príležitosti. Pomyslel si na hudbu, ktorú ju počul vytvárať. Alex bola pravdepodobne schopná väčších citov a väčšej vášne, než si vôbec dokázal predstaviť.

Pozrela naňho. „Čo budeš robiť?" spýtala sa. „Oženíš sa? Budeš mať deti?"

„Obzeral som sa po celej sále a uvažoval som, komu začnem dvoriť, ešte kým sa skončí bál," odvetil.

„Ach!" zhíkla a oči mala vyľakané. „Ach, prosím ťa, hovor vážne."

Usmial sa. „Nie," povedal. „Neožením sa, Alex. Myslím, že po tom, čo som ťa spoznal, už nemôžem."

Chvíľu naňho pozerala, tmavé oči mala doširoka otvorené a nepreniknuteľné. Potom sa ostro odvrátila.

„Ospravedlň ma," ozvala sa, len čo sa hudba skončila. „Musím na chvíľu odísť."

Uvoľnil jej ruku a s úsmevom, ktorý mu nezmizol z tváre, ju pozoroval, ako odchádza.

LORD EDEN STÁL chrbtom k francúzskemu oknu, vychutnával si chladný nočný vzduch na chrbte a uvažoval, či má pozvať tetu Violu na parket do formujúceho sa kola, alebo či je večerný vánok lákavejší. Kiežby tu bol niekto, s kým by mohol ísť von, musel si však pripomenúť, že toto je Amberley, nie Londýn. Tu nie je také jednoduché oddávať sa bezstarostnému flirtovaniu. Okrem toho na to ani nemal náladu.

Náhle mu do hrude narazilo malé ružové tornádo, ktoré sa obzeralo ponad plece, a stúpilo mu na prsty nohou obutou v ľahkej črievici.

,Ach!" Susan naňho pozrela s červenou a zmätenou tvárou. „Ach, mylord, veľmi sa ospravedlňujem. Nepozerala som, kam idem. Chcela som vykĺznuť von nadýchať sa čerstvého vzduchu."

„Čože?" začudoval sa a chytil ju za plecia, aby nespadla. „Sama, Susan? Ty netancuješ?" „Sľúbila som, že vyhoviem Colinovi a zatancujem si s ním,"

odvetila. „Ale povedala som mu, že musím ísť von. Je tu tak horúco." Uprela naňho veľké orieškové oči.

Lord Eden cítil, ako ho opustili všetky predsavzatia. Nemôže ju nechať ísť von samu. Je síce pravda, že sú na vidieku, a nie v meste, no aj tak pred niekoľkými týždňami dostal bolestivú príučku, čo sa môže stať mladej dáme, ak sa prechádza sama po vonku. Okrem toho vyzerala sakramentsky pekne.

„Zvláštnou zhodou náhod ani ja nemám na toto kolo nijakú partnerku," povedal. „Zachrániš ma pred osudom čakanky, Susan, a pôjdeš sa so mnou prejsť?"

„Ach," zachichotala sa, „vy a čakanka, mylord? Aký ste zábavný."

Uľavilo sa mu, keď zistil, že nie sú jediný pár na terase. No aj tak ich kroky zaviedli až na jej opačný koniec, kde nedosiahli svetlá lustrov. Tam zastali a pozerali do tmy.

„Myslím, že som vás urazila," zašepkala tak potichu, až sa k nej musel skloniť.

„Urazila? Ty, Susan? Nemožné," namietol.

„Netancovali ste so mnou," vytkla mu. „Viem, že by som to ani nemala očakávať, lebo ja som nikto a vy ste lord Eden. Ale dúfala som, že ma azda požiadate aspoň o jedno kolo."

Chvíľu bol ticho. „Nie je to preto, že by som nechcel, Susan," odvetil. „Ver mi, drahá, celý večer som nevnímal takmer nikoho okrem teba, ale neodvážil som sa s tebou tancovať či priblížiť sa ti, to je všetko."

„Zrejme som spravila niečo, čím som vás zranila," premýšľala nahlas a uprela naňho ustaraný pohľad.

„Nie." Usmial sa na ňu a odolal túžbe vziať jej tvár do dlaní. „Zranila si ma len tým, že si tak veľmi pekná a rozkošná, Susan. No priveľmi si ťa vážim, priveľmi ťa ľúbim, aby som sa to pokúsil využiť. A nemôžem ti ponúknuť nič, len flirtovanie. Aspoň teraz nie. Možno nikdy."

Aj v tomto pološere videl, ako sa jej v očiach zaleskli slzy. „Nikdy som od vás nič nečakala," ozvala sa. „Viem, že som nehodná."

„Susan!" zvolal. „Ach, nehovor tak. Si mi taká drahá. Musím ťa vziať naspäť dnu. Neverím si, preto tu s tebou nemôžem ostať ani trochu dlhšie."

„Ľúbim vás," povedala a pritisla si ruky na prsia. „Je to také nesprávne? Nič by som od vás nežiadala. Len šancu ľúbiť vás. Ach... Nie, už nesmiem povedať ani slovo."

„Nemôžem ti ponúknuť život, aký by som chcel," odvetil. „Určite nie teraz. Bolo by kruté vtiahnuť ťa do života, ktorý budem onedlho viesť, Susan. To nesmiem, drahá. Vráť sa teraz so mnou do tanečnej sály, inak stratím svoje predsavzatie a budem sa nenávidieť po zvyšok života."

Rukami si zakryla ústa a uprela naňho veľké oči plné sĺz.

Lord Eden si prehrabol vlasy, čím si ich dosť rozstrapatil. „Som netvor," poznamenal. „Netvor. Nechcel som ťa rozplakať, Susan. Ty nie si stvorená pre slzy. Nemôžem sa s tebou oženiť, drahá, a nič menej ti nechcem ponúknuť."

Jedna slza sa neudržala a stiekla jej po líci. Náhle prešla tesne okolo neho a ponáhľala sa do tanečnej sály.

Lord Eden sa za ňou neobzrel. Stál tam so zaťatými zubami a päsťami a oči mal upreté na tmavú oblohu. Pokušenie ho takmer premohlo. Ak by ostala ešte o sekundu dlhšie, schytil by ju do náručia a nepustil by ju, kým by ju nepožiadal, aby sa zaňho vydala.

Táto myšlienka mu napadla ako prvá, keď ho slečna Purnellová odmietla. Je slobodný, pomyslel si, môže sa oženiť so Susan. No samozrejme, nebol o nič slobodnejší ako predtým. Nemohol by žiadať od Susan, aby bola manželkou dôstojníka, najmä nie počas vojny. Bola taká rozkošná, ustráchaná a krehká. Bolo by kruté žiadať ju, aby žila v neustálom strachu, ktorý je osudom každej manželky vojaka. A bolo by veľmi sebecké požiadať ju, aby naňho počkala, kým sa skončí vojna. A rovnako kruté žiadať ju, aby čakala na príležitosť, že na konci toho všetkého sa vráti živý a zdravý.

Nie, rozhodol sa, musí jej dať príležitosť, aby sa mohla vydať za muža, ktorý sa o ňu postará a ponúkne jej bezpečnosť, akú si zaslúži. A dostane nejednu ponuku. Susan sa síce nenarodila v aristokratickej rodine, ale mala spôsoby dámy a výzor a povahu anjela.

No v tejto chvíli mu bolo ťažko znášať bolesť. Pred niekoľkými minútami sa rozhodoval medzi Susan a armádou. Bolo to bolestivé rozhodnutie, no napokon si zvolil armádu. Teraz musí žiť podľa svojho rozhodnutia. Musí žiť so svojím trápením a dúfať, že nový život čoskoro prehluší všetko ostatné okrem dobrodružstva a vzrušenia z vojenských akcií.

Keby len mohol zachrániť Susan pred trápením! Keby sa len mohol presvedčiť, že nespravil nič, aby ju povzbudil. No on s ňou od začiatku flirtoval a nevedomky spravil to, čo bol odhodlaný nikdy neurobiť. Vzbudil nádej tam, kde ju nemohol naplniť.

Lord Eden sa oprel o kamennú balustrádu, ktorá ohraničovala terasu, a pozeral do noci.

Alexandra bola v kaplnke pol hodiny. Vzala si so sebou len jednu sviecu a postavila ju na oltár. Kľačala vzadu a pozerala nahor do tmavých okien, za ktorými boli kopce, čo vedela z dvoch predchádzajúcich návštev.

Boh lásky, povedal. Nie Boh pomsty a obmedzujúcich prikázaní, ale Boh lásky. Znelo to nádherne. Po živote, v ktorom ju naučili, že má žiť tak, aby naplnila vysoké očakávania pomstychtivého Boha, to bola sladká, príťažlivá myšlienka, že možno Boh je jednoducho láska.

No zistila, že láska nie je dosť silná moc, aby bola Bohom. Láska nie je dosť. Ľúbila grófa z Amberley. Áno, naozaj ho ľúbila. Nevedela si predstaviť nijaký spôsob, ako by ho neľúbila. A mala dôvod veriť, že jej tú lásku azda aj vracal. No napriek tomu verejne ukončili svoje zasnúbenie. Zajtra alebo najneskôr pozajtra pôjde od neho preč a pravdepodobne ho už nikdy neuvidí.

Láska nestačí. Prečo nie? uvažovala. Ak je Boh láska a Boh je všetko, prečo láska nestačí?

Zistila, že jej sebaúcta je pre ňu dôležitejšia, jej potreba presadzovať sa ako osoba. Lord Amberley je najláskavejší, najohľaduplnejší muž, v akého kedy dúfala. Bol vysnívaným manželom väčšiny žien, manželom, ktorý dbá o svoju manželku a chráni ju po celý svoj život.

Ona sa však pri jeho starostlivosti dusila. Nemala by pocit svojej vlastnej hodnoty, svojej identity, ak by dovolila, aby ich plány na sobáš pokračovali. Musela sa presadiť. Potrebovala vedieť, že ak to bude nevyhnutné, dokáže existovať aj bez muža, ktorý by dozeral na každý jej krok a chránil ju pred bolesťou.
A tak bola prinútená vzdať sa jediného muža, ktorý jej mohol naplniť život radosťou a spoločnosťou. Bola prinútená vzdať sa lásky, aby sa mohla spoznať.
A cítila sa teraz, keď je po všetkom, väčšmi ako osobnosť? Dvadsaťjeden rokov vyrastala ako poslušná dcéra muža, ktorý jej nedal ani chvíľku slobody, ani jednu príležitosť premýšľať alebo robiť niečo iba sama pre seba. A postúpili ju mužovi, ktorý by ju chránil svojím životom až do konca. Aj keď sa ocko a lord Amberley na prvý pohľad zdali úplne odlišní, istým zvláštnym spôsobom boli dve strany jednej mince.

Áno, cíti sa väčšmi ako osobnosť. Teraz ovláda svoj život sama. Nie je šťastnejšia. Vlastne vôbec nie je šťastná. No napokon ani nečakala, že bude. Vôbec nejde o šťastie. Ide o to, že teraz je osobnosť a aj žena. Nebolo to veľké víťazstvo. Nemohla teraz ísť von a dobyť svet. Koniec koncov, je stále žena žijúca v mužskom svete. No nemusí byť bábka, obyčajný majetok.

Áno, je nešťastná. Teraz mohla byť s Edmundom, užívať si posledné hodiny bálu a tešiť sa, pozerať na jeho peknú postavu a vedieť, že patrí jej, rozvíjať známosti s jeho príbuznými a priateľmi. Mohla sa tešiť na manželstvo s ním, na život strávený v Amberley. Mohla byť šťastná. Mohla si zvoliť lásku.

Ale nezvolila si. A čo Edmund? Mohla ho vôbec obviňovať z toho, že sa podobá na ocka? Keď napokon pochopil, čo jej robí, nepokúsil sa napraviť svoje činy. Pochopil a mal pochopenie. Uľahčil jej slobodu. Dokonca bol pripravený prevziať na seba hanbu za rozpad ich zasnúbenia. Nepokúšal sa ju zadržať proti jej vôli. Nechal ju ísť.

Edmund žil podľa lásky. Aké väčšie znamenie lásky jej mohol dať ako vôľu oslobodiť ju? Znelo to ako paradox. Edmund však preukázal najväčšiu nesebeckosť. Ignoroval vlastné pocity pre jej dobro. Dokonca bol ochotný čeliť najhoršiemu škandálu, akému mohol byť džentlmen vystavený. Vlastne robil to, čo podľa jeho rodiny vždy: žil pre niekoho iného.

Nikdy nežil pre seba, ak mohla veriť iným ľuďom a ak bol dôkaz toho, čo zažila, preňho typický. Vždy pre iných. Ľudia takmer zabúdali, že aj on má potreby. Taký je on človek. Vo veku devätnásť rokov prevzal na seba zodpovednosť ako hlava rodiny a zdalo sa, že odvtedy tú zodpovednosť berie veľmi vážne.

Koľko slobody vôbec Edmund poznal? Svojím spôsobom bol vždy rovnako zviazaný ako ona. Zviazaný svojou starosťou o iných a túžbou uľahčiť im život. Keď jej jeho brat zničil život, pridal si ju na zoznam toho, za čo je zodpovedný. A zároveň chránil svojho brata.
A čo dostal za odmenu? Čo kedy dostal za odmenu? Lord Eden ide do vojny, aby si splnil životný sen. A ona odchádza z jeho života, aby hľadala svoju vlastnú budúcnosť. A lord Amberley ostáva so svojím domovom, pozemkami a poddanými, so svojou matkou a sestrou. So svojou osamelosťou.

Naozaj je to osamelý muž. Nikdy predtým si to neuvedomila. Toľko ľudí od neho záviselo, dokonca ho ľúbilo, že zvyčajne si nevšimli, aký je osamelý. Nemal nijakého blízkeho priateľa, nijakého dôverníka ani milenku.

Ona mohla byť všetkými tromi osobami.

Ktorý z nich je teda teraz v závideniahodnejšej situácii? On, pre ktorého je láska všetkým? Alebo ona, pre ktorú je dôležitejšia sebaúcta?

Kto je sebeckejší?
A preto napokon nešťastnejší?

Alexandra s lakťami na lavici pred sebou a s čelom položeným na zopnutých rukách nedokázala odpovedať na vlastné otázky. Alebo nechcela. Po chvíli vstala a vyšla z kaplnky so sviecou v rukách. Rozhodla sa, že sa musí vrátiť do tanečnej sály. Musí doviesť aspoň túto noc do konca.

„Alex!" Zvrtla sa vo veľkej hale, ktorou práve prechádzala, a položila sviecu na stôl. Jej brat sa ponáhľal dolu schodmi. Namiesto tanečného obleku mal na sebe jazdecké šaty.

„Čo je, James?" spýtala sa.

Chytil ju za ruku a popohnal ju cez otvorené predné dvere dolu po mramorových schodoch.

„Všade som ťa hľadal," povedal. „Už som si myslel, že odtiaľto budem musieť odísť bez toho, aby som sa s tebou rozlúčil."

„Odísť?" spýtala sa a bezvýrazne naňho pozerala. „Kam ideš?"

„Odchádzam preč," odvetil. „Už tu nemôžem dlhšie ostať, Alex. Ani len ďalšiu noc. Musím odísť. Nie je veľmi tmavá noc. Budem vidieť, kam idem."

„Ale už je po polnoci," namietala, „a bál je v plnom prúde. Čo sa stalo, James? Ide o ocka? Povedal ti niečo?"

Pokrútil hlavou a chytil jej obe ruky do dlaní. „Nemôžem ti to vysvetliť. Nežiadaj to odo mňa, Alex. Musím jednoducho odísť. Mame a ockovi som nechal list. Ale teba som chcel vidieť. Budeš v poriadku? Cítiš sa rovnako ako posledný týždeň? Už ma nepotrebuješ?"

 Chvíľu naňho ticho upierala pohľad a hrýzla si peru. „Nie," odvetila napokon. „Chcem, aby si spravil, čo musíš. Ale kam pôjdeš, James? Je to také náhle, aj keď som vedela, že tento čas nastane. Nedokážem teraz premýšľať."

„Preč z krajiny," odvetil. „Musím ísť rovno preč. Asi do Kanady. Je tam priestor a kopa príležitostí. Je tam práca, výzva a nezáleží na tom, kto si alebo čo vlastníš. Myslím, že pôjdem do Kanady."

Držala sa jeho rúk a oprela si čelo o jeho hruď. „Tak choď," ozvala sa. „A napíš mi."

„Áno," prikývol. „Ale nebudem vedieť, kam mám napísať, Alex."

Náhle sa zamračila a pozrela naňho. „Napíš sem," rozrušené povedala. „Napíš sem, James. Dám im vedieť, kde budem. Možno lady Amberleyovej. Alebo Madeline."

Pozreli na seba so zúfalstvom nevyhnutnej rozlúčky.

„Začni znova žiť, James," prosila ho. „Daj životu ešte jednu príležitosť. Ľúbim ťa."

„Áno," odvetil, schytil ju do náručia a objal ju tak silno, že sa nemohla nadýchnuť. „Áno, Alex."
A vzápätí videla, ako kráča k stajniam bez toho, aby sa obzrel. Rozrušene za ním hľadela, kým sa jej nestratil z dohľadu. Potom rýchlo vybehla po schodoch a vošla do domu. Nemohla čakať, kým ho uvidí odchádzať.

Keď sa Alexandra vrátila do tanečnej sály, mnoho hostí už odišlo alebo práve odchádzalo. Lord Amberley stál vo dverách s lordom Edenom, Madeline a svojou matkou a prial dobrú noc takmer nepretržitému prúdu susedov. Nemala inú možnosť, len sa k nim pridať.

„Hrozný bál, Edmund," vravel strýko William. „Hrozný. Na budúci rok musíš najať orchester, ktorý bude hrať polovičnou rýchlosťou. Tento nás zabije: najprv nás utrápi pľuzgiermi a potom nám zlyhá srdce. Hrozný bál." Zachichotal sa.

„Ach, William!" pokarhala ho manželka. „Celý večer si spieval ódy o tom, ako skvele sa cítiš. Vôbec si ho nevšímaj, Edmund. Je to obyčajný posmešník. Slečna Purnellová ťa bude brať vážne, William. Ešte ťa nepozná."

Lord Amberley sa usmial. „Nevšimol som si, že by si trpel, strýko William," ozval sa. „Vždy keď som na teba pozrel, tancoval si."

„Iba som nacvičoval," odvetil veselo jeho strýko. „Na budúci rok sem budeme musieť priviesť Annu. Tento rok sa takmer utopila vo vlastných slzách, lebo Viola povedala nie - a ja sa neodvážim vzpierať Viole, veď vieš. Na budúci rok, chlapče, budem musieť tancovať s Annou. A, Dominic, mal by si si u nej čím skôr rezervovať otváracie kolo, inak bude mať zlomené srdce."

Ďalšími odchádzajúcimi boli manželia Courtneyovci. Ich chlapci šli tesne za nimi a Susan postávala trochu ďalej s poručíkom Jenningsom.

„Nuž, vaše lordstvo," zahrmel pán Courtney a natiahol veľkú ruku k svojmu hostiteľovi, „úplne veľkolepý večer, ako vždy. Stavím sa, že moja maličká si ho bude pamätať po celý život."

Lord Amberley sa usmial na Susan. „Mala si veľký úspech, Susan," povedal jej. „Ešte stále som rozladený z toho, že si pre mňa nemala ani jedno voľné kolo."

Začervenala sa a sklonila hlavu.

„Má to byť tajomstvo," zašepkal pán Courtney tak nahlas, že nik zo skupinky nemal problém počuť to. „Nemám povedať ani slovo, kým poručík nebude mať príležitosť oznámiť novinky svojej rodine. Ale určite im nebude prekážať, ak to bude vedieť táto spoločnosť. Poručík Jennings dnes popoludní požiadal našu Susan o ruku a pani Courtneyová a ja sme mu dali požehnanie. Susan dnes večer jeho ponuku prijala." Žiarivo sa usmial na každého, kto ho počul.

„Ocko!" zvolala Susan celá v rozpakoch a dovolila poručíkovi, aby jej zdvihol ruku a položil si ju na rukáv.

„Nuž," povedal lord Amberley, „môj bál bol teda naozaj pamätnou udalosťou. Blahoželám vám obom."

Poručík Jennings sa uklonil. Susan nechcela dvihnúť hlavu.

„Moje dievčatko manželkou dôstojníka!" tešil sa pán Courtney. „Dokážete si to predstaviť, mylord? Mylady?"

„Som si istá, že Susan sa s tým vyrovná," ozvala sa lady Amberleyová. „Verím, že má oveľa väčšiu odvahu, než si všetci myslia. Je to pravda, že regiment možno pôjde do Španielska, poručík?"

Madeline, ktorá celý večer nepozrela na svojho brata ani s ním neprehovorila, sa potichu presunula k nemu a chytila ho za rameno. Na chvíľu si zľahka oprela líce o jeho plece. Privinul si jej rameno k sebe a vlastné ramená mal napäté a tvrdé ako železo.

„My sa pôjdeme uložiť do postele," ozval sa lord Beckworth a pustil sa k dverám s manželkou zavesenou doňho. Upäto a bez úsmevu kývol svojmu hostiteľovi. „Ráno sa s vami porozprávame, Amberley. A s Alexandrou." Priamo a chladno na ňu pozrel. „Kde je James?"

Alexandra zaváhala. „Odišiel," odvetila. Pozrela na lorda Amberleyho. „Povedal ti to?"

„Áno," stručne odvetil. „Som rád, že ťa našiel, Alex. Hľadal ťa."

„Odišiel?" spýtal sa lord Beckworth. „Čo tým, dočerta, myslíš?"

„Odišiel preč, ocko," odvetila Alexandra ticho. „Myslím, že navždy."

„Uprostred noci?" čudovala sa lady Beckworthová. ,A uprostred bálu? Čo ho to posadlo? Musí to byť nejaký omyl. Kam šiel?"

„Povedal, že do Kanady." Alexandra sa poobzerala. „Nechal vám list. Azda by som vás mala odprevadiť hore, mama."

Rýchlo zaželala všetkým dobrú noc, preplietla si ruku s matkinou a odišla z tanečnej sály.

Lord Eden chytil voľnou rukou sestrinu. Madeline pozerajúc na ich zovreté ruky prázdno uvažovala, čie kĺby sú belšie od napätia, či jeho, alebo jej. Sústredila sa na ich ruky, venovala im plnú pozornosť. Len tak sa mohla zachrániť pred pádom do dlhého tmavého tunela, ktorý na ňu čakal.

O viac ako hodinu neskôr stála Alexandra pri okne svojej izby a bezducho pozerala von. Prečesávala si vlasy, hoci to vôbec nemusela robiť. Pestúnka Reyová jej ich prečesala dvestokrát ako každý večer. A jej dotyky neboli veľmi nežné. Už jej povedali o zrušení zasnúbenia a ich blízkom odchode z Amberley.

„Sama neviete, čo chcete," vyčítala jej a vytiahla poslednú sponku z vlasov. Potom ich rozprestrela na plecia, aby ich mohla začať prečesávať. „Po všetky tie roky ste nemali príležitosť žiť, a teraz, keď vám ponúkajú všetko, aby ste mali šťastný život, nie ste spokojná."

„Viem, že som nerozumná," pokorne odvetila Alexandra.

„Nerozumná?" Prvý divý ťah kefou mykol Alexandrinu hlavu dozadu. „Ja by som vás nazvala šialenou. Taký láskavý lord, až sa mi nechce veriť, že je skutočný. A nie je vám dosť dobrý."

„Ach, to som nepovedala, pestúnka," namietla Alexandra. „Azda je pre mňa až pridobrý. Dobrota s tým nemá nič spoločné. Musím byť slobodná, to je všetko. Aspoň raz v živote musím byť slobodná."

„To je najhlúpejšie slovo, aké som kedy počula," odfrkla si pestúnka Reyová. Vôbec si nedala námahu, aby zauzlené vlasy najprv rozplietla, a zaryto cez ne ťahala kefu. „Keby bolo po francúzsky alebo po taliansky, možno by sa to dalo zniesť, ale nie po anglicky. Angličania by mali byť rozumní ľudia. Slobodná! Neexistuje nič také ako sloboda, to vám hovorím."

„Keby som bola muž, mohla by som byť slobodná," protestovala Alexandra. „Juj, pestúnka, nemôžeš byť trochu jemnejšia?"

„Chcete ísť do postele so zauzlenými vlasmi?" prísne sa spýtala pestúnka. „Seďte pokojne, zlatko. Muži nie sú o nič slobodnejší ako my, ubezpečujem vás. Všetci sme sa narodili do istého života a musíme z neho spraviť to najlepšie. Osoba, ktorá robí, čo sa jej zachce, vlastne nežije. Ach, niektorí princovia z Východu možno áno s tými svojimi háremami a inými bezbožnými pascami, úbohé stratené duše. Ale stavím sa, že aj oni musia robiť to, čo sa od nich očakáva. Čo ak niektorý z nich chce len jednu manželku? Všetci by sa mu smiali a považovali ho za menejcenného muža. A tak je prinútený naplniť svoj hárem päťdesiatimi ženami."

„Juj! Pestúnka!" sťažovala sa Alexandra.

„Seďte pokojne, zlatko," bolo jediné vyjadrenie súcitu, ktorého sa jej dostalo. „Ak strávite život hľadaním slobody, budete ju hľadať do posledného dňa a ani vtedy k nej nebudete bližšie ako na začiatku."

„Azda áno," odvetila Alexandra. Nikdy sa nedokázala hádať s pestúnkou, ktorej prostá múdrosť bola nepopierateľná.

„Na vašom mieste by som ráno utekala za jeho lordstvom a poprosila ho o prepáčenie," vyhlásila pestúnka. „Stavím sa, že vám odpustí, zlatko, a ožení sa s vami. Nikdy som nepoznala láskavejšieho džentlmena."

„Ani ja," súhlasila Alexandra. „Ale už sa stalo. Chcem vás poprosiť, aby ste mi zajtra ráno zbalili kufre."

Napokon osamela, celá nešťastná, a jej víťazstvo sa naozaj zdalo veľmi prázdne. Aj James odišiel. Možno ho už nikdy neuvidí. Možno o ňom už nikdy nebude ani počuť. Nemala čas vymyslieť, kam by jej mohol poslať list, aby ho určite dostala. Za týchto okolností môže byť lady Amberleyová alebo Madeline veľmi neochotná preposlať jej list. Lord Amberley by to však spravil, ozvalo sa jej neočakávane v mysli. No túto myšlienku zavrhla.
A potom ho zbadala. Stál pred domom s rukami za chrbtom a s rozkročenými nohami. Pozeral na oblohu. Zadržala dych a pozorovala ho, kefa vo vlasoch zastala uprostred cesty. Dlho tam nehybne stál. Vzrastalo v nej nutkanie ísť dolu k nemu, postaviť sa vedľa neho, rozprávať sa s ním. Chcela sa ho spýtať, na čo myslí, čo cíti. Prineskoro si uvedomila, že na akýkoľvek vzťah sú potrební dvaja ľudia. Nielen ona bola zasnúbená. On bol tiež.

Musela by sa obliecť, pomyslela si. Nemusela by si vyčesať vlasy. Jemu by bolo jedno, keby si ich len zviazala na šiji. Pomaly si vybrala kefu z vlasov a nerozhodne naňho pozerala.

No kým premenila svoj polovičatý plán na čin, lord Amberley sa pohol. Kráčal preč od domu smerom ku kamennému mostu. Už na sebe nemal tanečné šaty, ale jazdecké. Nešiel však po koňa. Prešiel cez most, obrátil sa do údolia a zmizol jej z dohľadu za stromami.

Alexandra stála pri okne ďalšiu polhodinu s čelom opretým o sklo, čakala na jeho návrat, hoci vedela, že sa nevráti. Vedela, kam šiel. Ako plynuli minúty, túžila nasledovať ho. Chcel byť sám. Preto odišiel. Ona je posledná osoba, ktorú by chcel vidieť. Raz mu povedala, že to bude jeho súkromné miesto. Že ona tam už nikdy nepôjde.

Viedla sama so sebou márny boj. Prehrala ho na konci tej polhodiny, keď rýchlo prešla cez spálňu do obliekame, chvatne sa prezliekla do zelenej zamatovej jazdeckej sukne a zelenej hodvábnej blúzky, kabátik nechala tak a načiahla sa za vlneným šálom. Nemala nijakú stuhu do vlasov a v tejto chvíli jej nenapadlo, čím by si zviazala vlasy. Prehodila si ich cez plecia, omotala si šál okolo ramien a potichu vyšla z izby.
O pol hodiny si už vôbec nebola taká istá, či urobila správne, že prišla. Samozrejme, je nesprávne, že ho prenasleduje sem na jeho najsúkromnejšie miesto, a to v tú noc, keď povedala jeho matke a svojim rodičom, že sa nevezmú. Nesprávne. Vlastne šialené. Ale vytlačila to z mysle. Nemala čas myslieť na také veci. Všetok rozum potrebuje na to, aby videla, kam ide.

Hoci noc nebola tmavá, medzi stromami bolo dosť tma a nevidela poriadne pod nohy. Ak by vedľa nej netiekla rieka, bola by beznádejne stratená. A stále sa obávala, že nebude vedieť, kam zabočiť, aby vyšla až ku kamennej chatrči, a že sa naozaj stratí, keď začne stúpať.

Dlho stála na brehu rieky na mieste, ktoré považovala za správne. Vôbec sa jej nepozdávala myšlienka kráčať nahor pomedzi tie tmavé stromy. Ako mohla vedieť, kto alebo čo je tam hore?

Napokon pokrčila plecami a rozhodne sa obrátila smerom hore. Mala na výber: buď sa vydá nahor, alebo sa vráti sama do Amberley. A ak sa stratí, nebude to navždy. Onedlho príde úsvit. Okrem toho, musela by ísť len dole, kým by neprišla do údolia a k rieke.

Myslela si, že chatrč nenájde. Pri výstupe zahla trochu väčšmi doprava, ako mala. No napokon ju našla, väčšmi so šťastím ako s rozumom, pomyslela si. Tu je, malá čistinka medzi stromami a kamenná chatrč s otvorenými dverami oproti kopcu.

Dlho stála na mieste; teraz, keď tu bola, sa oveľa väčšmi zdráhala pohnúť vpred a dať o sebe vedieť. Prečo vlastne prišla? Čo ešte mohla povedať? Akú útechu hľadala? Alebo dúfala, že môže dať?

Pomaly prešla k dverám, zastala pri nich a nazrela dnu. Na stole horela sviečka. On ležal na slamenej posteli a pod sebou mal natiahnutú deku. Mal na sebe len košeľu a krátke nohavice. Jednu nohu mal ohnutú v kolene a bosé chodidlo na posteli. Jednu ruku mal položenú cez oči a druhú natiahnutú k zemi.

Musela vydať nejaký zvuk alebo vrhnúť tieň. Náhle zložil ruku z očí a prudko sa k nej obrátil. Na chvíľu znehybnel a vzápätí vyskočil na nohy a podišiel k nej.

lord amberley celkom netušil, ako prežil bál. Potreba neustále obchádzať hostí, zhovárať sa s nimi, tancovať, ubezpečovať sa, že všetci sú spokojní, a usmievať sa, usmievať sa, usmievať sa bola takmer nad jeho sily. Až do večere si udržiaval celkom dobrú náladu a nemyslel na to, čo malo prísť na ďalší deň. No aj noc mu ukradli. Lord Beckworth položil nepríjemnú otázku a Alex na ňu priamo odpovedala.

Nejako sa mu podarilo zahovoriť to - s pomocou sira Cedrica, ak sa dobre pamätal. No potom už nemohol nič predstierať. Tancovanie s Alex bola agónia. Cítil potrebu usmievať sa dokonca aj za ňu, aby nevytušila úplnú pravdu. A po celý zvyšok večera si robil starosti, kam šla a čo robí. Beckworthovo chladné správanie a ustaraný, súcitný pohľad jeho matky boli rovnako znepokojivé. Keď poslední hostia odišli domov či utiahli sa do svojich izieb, on nedokázal ísť spať. Sluhov poslal preč a trval na tom, že upratovanie môže počkať do rána. On sám šiel do svojej izby a vyzliekol sa, ale uvedomil si, že si nemôže ľahnúť; navliekol si jazdecké šaty a zišiel dole s úmyslom, že si osedlá koňa a pôjde jazdiť na útesy. Možno mu morský vzduch omámi myseľ, unaví ho natoľko, že si bude môcť oddýchnuť.

Zmenil však názor. Keď vyšiel von, túžil po pokoji a tichu, po úplnej osamelosti, aby si mohol dať do poriadku myseľ na nadchádzajúci deň. V tejto chvíli nepotreboval zabudnúť či spať, ale pokoj mysle, schopnosť vyrovnať sa s nadchádzajúcim ťažkým dňom. Musí vyzerať pokojne. Musí to vyzerať tak, že to, čo chce Alexandra, chce aj on.
A tak, aj keď bolo neskoro, prešiel cez údolie k chatrči, ktorá ho nikdy nesklamala. Nemôže si tam dovoliť stráviť viac než niekoľko hodín, ale to mu bude stačiť. Tam sa mu bude lepšie premýšľať a oddychovať ako doma v jeho izbe.

Zapálil sviečku, zhodil zo seba kabát, na slamu na neotesanej posteli, ktorú vyrobil pred niekoľkými rokmi, natiahol deku a ľahol si. Bola teplá noc! dvere nechal otvorené. Chvíľu pozeral na strop a potom si na unavené oči položil predlaktie.

Alex. Poznal ju len niekoľko týždňov. Kým ju stretol, myslel si, že je sebestačný. Naozaj necítil potrebu, aby mu niekto pomáhal so životom. Pravda, zvažoval sobáš s Eunice, ale skôr preto, že život s ňou by bol príjemný a pohodlný, nie preto, že by ju naozaj potreboval.

Len pred niekoľkými týždňami! Mohol sa za taký krátky čas natoľko zmeniť? Veď teraz je rovnako schopný žiť sám, spoliehať sa sám na seba, čo sa týka všetkých potrieb. Určite nie je možné, aby sa iná osoba stala tak rýchlo a ľahko nevyhnutne potrebnou pre jeho život.

Vyhliadka prežiť zvyšok života, všetky nasledujúce roky bez Alex sa zdala taká bezútešná. Samozrejme, hneď od začiatku ju chcel ľúbiť. Mal v úmysle oženiť sa s ňou a považoval za potrebné ľúbiť svoju ženu. Vtedy však ešte nevedel, čo je to láska - nie úplná láska muža k žene. Aj predtým cítil náklonnosť, zodpovednosť, úctu, priateľstvo i sexuálnu túžbu. To všetko už cítil, ale nikdy nie naraz, sústredené na jednu osobu, s niečím neidentifikovateľným navyše, čo z nej robilo polovicu jeho vlastnej duše.

Nevedel, že bude ľúbiť Alex takýmto spôsobom, z jednoduchého dôvodu - nevedel, že taká láska existuje. Ako sa má teraz usmievať a nechať ju odísť? Ako má zdvihnúť niť svojho starého života a pokračovať, starať sa o mamino pohodlie a Madelinino šťastie, čo najlepšie ich ochraňovať pred strachom, že Dominic je v armáde a v boji, starať sa o pozemky, o blaho svojich poddaných? Nemyslel si, že má silu pokračovať.

Niečo je pri dverách. Stiahol si ruku z očí a rýchlo sa obrátil k otvoru v stene, čakal, že v ňom uvidí jeleňa alebo iné zviera. Najprv nevidel, čo je za svetlom sviečky. A zrazu bol na nohách a kráčal k dverám.

„Alex?" Začudovane na ňu pozeral.

„Sľúbila som, že sem nikdy neprídem," ozvala sa.

Pokrútil hlavou. „Povedal som ti, že taký sľub mi nemusíš dávať," odvetil.

Zdalo sa, že na to sa nedá nič povedať. Pozerali jeden na druhého. Mala na sebe rovnakú blúzku, ako keď ju sem priviedol prvýkrát. Vlasy mala rozpustené a divoko sa jej vlnili na chrbte. Oči mala veľké a ostražité. Vyzerala rovnako pozoruhodne, ako keď ju videl prvý raz.

Načiahol sa a prstami sa dotkol jej líca. Potom jej opakom prstov prešiel po sánke až po bradu.

„Prečo si prišla?" spýtal sa.

Pod prstami cítil, ako preglgla. „Neviem," odvetila. A potom zdvihla ruku a chytila ho za zápästie. „Áno, viem. Chcem sa s tebou milovať."

Na okamih zatvoril oči. „Alex," ozval sa, „nemôžem ťa tak zneuctiť."

„Nemám v úmysle vydať sa," nedala sa odbiť. „Nik sa o tom nedozvie, budeme to vedieť len my dvaja. Obaja to predsa chceme, nie?"

„V manželskej posteli, drahá."

„Nie. Nie tam," pokrútila hlavou. „Tam by to bola moja povinnosť. Nebolo by to milovanie. Chcem sa ti oddať slobodne. Teraz som slobodná. Chcem dávať."

„Možno ti spravím dieťa," namietol.

Na okamih onemela a potom pokrútila hlavou. „Nie je správny čas."

Pozrel na oblohu za jej hlavou. Nesvietili na nej nijaké hviezdy, hoci nebola úplná tma. Keď znova obrátil zrak k nej, opätovala mu pohľad a tmavé oči mala veľké a pokojné. Čakala na to, ako sa rozhodne on. Stále ho držala za zápästie.

Vtiahol ju do chatrče, dvere za ňou nechal otvorené. Nežne jej chytil tvár do dlaní a prstami jej vošiel do vlasov. Pozrel jej do očí a pohľadom jej odpovedal na otázku v nich.

Zdvihla ruky a začala si rozopínať blúzku. Keď prišla k spodným gombíkom, vytiahla si ju zo sukne a potom striasla z pliec. Nechala ju padnúť na zem. Potom si dala ruky za chrbát a začala si rozopínať gombíky na sukni. Aj tú nechala spadnúť. Stála pred ním v tenkej hodvábnej košieľke. Nechal jej ruky vo vlasoch, prstami jej nežne masíroval hlavu a palcami hladil líca a spánky. Pozoroval, ako blúdi očami po jeho tvári, pleciach a hrudi.

Nakrátko mu položila ruky na plecia a potom mu začala rozopínať košeľu. Prsty sa jej chveli. Nepomohol jej, kým mu neroztvorila košeľu a nestiahla mu ju cez plecia a ramená. Potom si vymanil ruky z jej vlasov, rozopol si gombíky na manžetách a nechal košeľu padnúť na zem.

Cez tenkú košieľku videl, ako sa jej zrýchlil dych. Náhle zaborila tvár do jeho nahého pleca a položila si ruky na jeho pás.

„Tak veľmi sa bojím," rozrušené sa zasmiala.

Palcami zachytil ramienka jej košieľky, pretiahol ich cez plecia a košieľka jej skĺzla z tela. Spustila ruky, ale nedvihla hlavu. Rozopol si gombíky na nohaviciach, stiahol si ich cez boky a odkopol ich, potom ju objal a pritiahol si ju k sebe. Zalapala po dychu a zdvihla hlavu, aby mu pozrela do tváre.

„Mám sfúknuť sviečku?" spýtal sa.

Pokrútila hlavou. „Nie," odvetila. „Chcem ťa vidieť. Chcem, aby si ma videl."

Sklonil hlavu a pobozkal ju. A okamžite sa rozhorel. Ešte nikdy nedržal tak neuveriteľne ženské telo, nijakú ženu, ktorá by sa mu oddala s takou vášnivou a nahou uvoľnenosťou.

Neprišlo na postupné narastanie túžby, na pomalé a erotické skúmanie, na pozornú prípravu neskúsenej panny. Ich ruky, pery, jazyky, telá sa dotýkali drsne, naliehavo, so vzájomnou a zúfalou potrebou spojenia a oslobodenia. Držala sa ho, pohybovala sa na ňom, vzdychala pri jeho dotykoch, bozkoch, ktorými plienil jej ústa.

Zvalil ju na posteľ, nasledoval ju v naliehavej potrebe a jej ruky si ho zúfalo pritiahli k telu. A bez ďalšej prípravy a bez toho, aby si lámal hlavu nad tým, ako jej spôsobiť čo najmenšiu bolesť, sa ocitol medzi jej stehnami a hlboko do nej vnikol. Vykríkla a zovrela ho oboma rukami a nohami, keď sa zdalo, že sa stiahne.

„Nie!" zvolala. „Poď ku mne. Poď ku mne. Ach, prosím, Edmund. Prosím."
A pritláčala sa k nemu, skrúcala sa pod ním, kým do nej vrážal uvoľnenú silu svojej vášne. Spolu vykríkli, napäto sa pritisli k sebe a potom spolu klesli do sveta za vášňou.

Vzlykala a chvela sa pod ním. Lord Amberley sa uvoľnil z jej tela a presunul sa k jej boku. Privinul si ju v náručí, hladil jej vlasy a zasypával jej tvár nežnými bozkami.

„Ublížil som ti," ozval sa. „Ublížil som ti, Alex. Vystrašil som ťa."

„Nie," pokrútila hlavou. Prestala vzlykať, hoci jej telo sa stále chvelo. „Nie."

Pozoroval ju, ako sa jej zatvorili oči a jej telo sa postupne upokojovalo a uvoľňovalo. Počúval, ako sa jej upokojil a spomalil dych. Usmial sa s miernym údivom. Mal pocit, že ešte nijakú ženu neuspal.

Bola krásna. Priam neuveriteľne krásna. Vlasy mala divoko rozstrapatené okolo tváre a na pleciach. Líca mala červené, pokiaľ videl v chabom svetle sviečky, ktorá už takmer vyhorela. Pery mala pootvorené. Pokožku mala hebkú a smotanovú ako lupienok kvetu. Prsia mala pevné a štedré, pás štíhly a boky dráždivé. Jej nohy - dlhé, krásne tvarované nohy - cítil pritisnuté na svojich.
A oddala sa mu. Oddala sa mu s vášňou, o akej netušil, že sú jej ženy schopné. Oddala sa, len preto, že bola slobodná a sama chcela. A čo zajtra? No odpútal sa od tej myšlienky ešte skôr, ako sa mohla v jeho mysli rozvinúť. Nech sa zajtrajšok postará sám o seba. On si vezme dar tejto veľmi krátkej noci.

Zatvoril oči.

Keď sa Alexandra zobudila, hneď vedela, kde je. Pod hlavou cítila teplú ruku svojho milenca a vo vlasoch jeho dych. Cítila teplo jeho tela na svojom a chladný vzduch zvonku na chrbte. Otvorila oči a zbadala časť jeho hrude a široké plece. No neosvetľovalo ich svetlo sviečky.

Obrátila hlavu a zistila, že svet za dverami sa rozjasňuje. Uvedomila si vtáčí zbor v rannom úsvite, ktorý podával vrcholný výkon.

„Ešte je veľmi skoro," ozval sa lord Amberley. „Práve som pozoroval, ako sa rozjasňuje obloha."

Obrátila sa späť a pozrela mu do očí. Usmievali sa na ňu s rovnakým výrazom, ktorý jej vždy dokázal vyraziť dych.

„Ľutuješ niečo?" spýtal sa nežne.

Pokrútila hlavou.

„Obávam sa, že som bol veľmi drsný," poznamenal. „Bolí ťa to?"

Alexandra sa na chvíľu sústredila. Áno, bolelo ju to. Cítila miesto, kde bol. Ale bola to príjemná bolesť, chcela ju cítiť. Pokrútila hlavou.

Naďalej sa na ňu usmieval očami. Dvihol k nej voľnú ruku a odhrnul jej tmavé vlasy z tváre.

„Máš krásne vlasy," povedal. „Nemala by si ich tak tvrdo skrývať."

Položila mu ruku na široké plece, pritisla sa k nemu a pobozkala ho. Cítila, ako sa pomaly nadychuje a zoviera okolo nej ruky.

Ochutnávali si navzájom pery, jemne ich hrýzli, provokovali sa zubami. Otvorila ústa a uvoľnila sa, keď jej špičkou jazyka vklzol za zuby a kĺzal po podnebí, potom zakrúžil okolo jej jazyka a pomaly vchádzal a vychádzal jazykom z jej úst. Ostro sa nadýchla.

Rukami jemne prechádzal po jej tele, dotýkal sa jej, skúmal ju, trel jej pokožku pomalými, no vzrušujúcimi pohybmi. Začal jej pomaly bozkávať tvár, prešiel cez bradu a hrdlo až na prsia a naspäť na ústa. Oprela sa dlaňami o jeho hruď a rozprestrela prsty. Pod drsnými chĺpkami cítila svaly na hrudi, pleciach a ramenách.

Vklzol jej rukou medzi nohy a skúmal ju a dráždil prstami. Zastonala a rukami ho chytila okolo krku.

„Pomaly, láska," zašepkal jej do ucha. „Nie tak rýchlo." Prevrátil sa na chrbát, zdvihol ju a položil na seba. Nohy jej zovrel svojimi a rukami jej držal hlavu.

„Ukážem ti, aké to môže byť krásne," povedal. „Netreba sa ponáhľať. Máme pred sebou celé hodiny, kým začneme niekomu chýbať. Pomaly, láska."

Pokračoval v jemnom skúmaní jej tela rukami, ľahkými bozkami, dráždivými stretnutiami úst. Alexandra cítila fyzické vzrušenie. No nielen to. Ani na okamih nezabudla, s kým leží, kto sa s ňou tak nádherne miloval. Vedela, že aj on si rovnako uvedomuje ju. Aj on mal otvorené oči. Mrmlal jej meno rovnako ako ona jeho.

Napokon podsunul nohy pod jej, pokrčil jej kolená, aby objímali jeho telo, a mierne ju nadvihol. Keď jej rukami pevne zovrel boky a položil ju na seba, cítila, ako do nej hlboko vnikol.

„Edmund," zašepkala mu do úst a kolenami mu stisla boky. „Pomaly, láska," upokojoval ju. „Neponáhľaj sa." Pohyboval ňou dráždivo pomalým rytmom, ktorý v nej postupne narastal a stúpal z lona do pŕs a hrdla. Stratila pojem o čase a svete mimo jej tela a tela muža, ktorý v nej vytváral také erotické pocity.

Napokon jej chytil plecia a nadvihol ju, takže nad ním kľačala, pozerala mu do očí a jej zvlnené vlasy mu obkolesovali tvár ako záves.

„Jazdi na mne, Alex," zašepkal a ona sa na ňom začala pohybovať, kým nenašli spoločný rytmus, hýbali sa čoraz rýchlejšie, rukami ho držala za plecia, on ju za boky a hľadeli si hlboko do očí.

Napokon však zatvorila oči a zahryzla si do spodnej pery. Bola napätá od túžby, v agónii skutočnej túžby a potreby. No aj tak mala všetky svaly nesúhlasne stuhnuté, držali ho od jej stredu, kde ešte nebol nik okrem nej. A každý náraz sa stal bolesťou a extázou, požiadavkou, aby pripustila, že sa neodváži dať a že nemôže žiť bez toho, aby dávala.

Neústupčivo sa pohyboval ďalej, ona na ňom sedela obkročmo, avšak nehybne a napäto, odolávala chvíli, o ktorej vedela, že sa jej nemôže vyhnúť, s hrôzou čakala, že sa to stane, v mukách čakala, že sa to nestane.

Jej telo sa mu otváralo, uvoľňovalo. A keď sa začalo, keď už nemohla zadržať dávanie, prestala bojovať. Otvorila oči a znova sa zahľadela do jeho a dovolila každému nárazu jeho tela, aby prekonal odpor jej svalov.
A naraz zistila, že je úplne otvorená, bez obrany a on sa z nej na okamih vysunul a prestal.

„Alex," zašepkal, „poď sem dole ku mne." Načiahol k nej ruky a chytil jej tvár do dlaní, keď sa k nemu sklonila. Pritiahol si ju k sebe a pobozkal jej pery.

„Tak," povedal a položil si jej hlavu na plece, potom jej znova zovrel boky a pevne a hlboko sa do nej vsunul, raz, dvakrát, trikrát, kým nebol v nej, s ňou, v nej, jej súčasťou, a všetky pocity, všetko napätie sa vyplavilo von na nežných vlnách vzrušenia, kým neostala sama so svojím milencom, ležala s ním v náručí a boli spojení v samom jadre. Na ničom inom nezáležalo, nič iné ani neexistovalo. Len oni dvaja vznášajúci sa v tomto okamihu. Život, smrť a nebo spojené do jediného večného okamihu.

Keď prišla k sebe, nohy mala pohodlne vystreté po jeho bokoch. Rukami ju objímal a bozkával ju na líce a spánok - a na ústa, keď k nemu obrátila tvár.

„Edmund," zamrmlala mu do úst. „Si krásny. Taký krásny."

„Bolo to pre teba dobré," povedal. „Som veľmi šťastný, že to bolo pre teba dobré, Alex. Chcel som ti dať šťastie."

Zaborila si hlavu do jeho pleca a dotkla sa mu líca. „To je to, čo chceš od života, však, Edmund?" spýtala sa. „Robiť druhých ľudí šťastnými. Ale čo ty sám?"

Chytil jej ruku a pobozkal jej dlaň, prsty jej držal palcom. „Nepochybuj, že to bolo dobré aj pre mňa," odvetil. „Dala si mi všetko, Alex. Ešte nikdy to pre mňa nik nespravil. Ďakujem."

Musel spať. Nepovedal nič viac a jeho dych bol tichý a pravidelný. Alexandra nezaspala. Bola dokonale uspokojená a fyzicky uvoľnená, stále spojená so svojím milencom. Začala sa duševne a citovo vracať do svojej oddelenej bytosti. Svojej veľmi oddelenej bytosti.

Edmundovi sa ešte nikdy nik neodovzdal úplne. Vážilo si ho a ľúbilo toľko ľudí, ale všetci boli na tej strane lásky, ktorá prijíma. Dával tak veľa, až pôsobil dojmom, že sám nič nepotrebuje, že si vystačí sám. Ona mu dala svoje telo a on jej poďakoval, akoby to bol najvzácnejší dar v jeho živote. No aj tak pred niekoľkými hodinami verejne stiahla svoj dar preňho. Mohla sa zaňho vydať, stráviť s ním život, v ktorom by jej poskytol spoločnosť, podporu, pochopenie, lásku, deti. Namiesto toho si zvolila sebaúctu, slobodu.

Sebectvo!
A bude žať spravodlivú odmenu. Strávi život oživovaním tejto hodiny, bude sledovať, ako jej bledne v pamäti a zatieňuje jej život. Všetko v budúcnosti bude súdiť podľa tejto noci lásky a harmónie, dávania a prijímania a všetko bude považovať za nedostatočné. Všetko jej životné šťastie je už minulosťou. V minulej hodine. Túto noc im už ostávalo len obliecť sa, keď sa Edmund zobudí, a ísť naspäť k domu, možno spolu, možno osve.

Má, čo si zaslúžila. Mierne pootočila hlavu a pobozkala teplé plece na mieste, kde prechádzalo do krku. Ani sa nepohol.


Lord Eden vstal nasledujúci deň veľmi zavčasu. Vlastne spal veľmi málo. Poháňal ho nepokoj, potreba vydať sa na cestu bez rituálu posledného dňa, ktorý musí prežiť.

Musí toho toľko povedať Edmundovi, mame a najmä Madeline. Chcel im toho povedať toľko a mal tak málo času. More času, v ktorom nebolo čo povedať. Pri lúčení to bolo vždy takéto. V menšom rozsahu si to pamätal zakaždým, keď odchádzal do školy alebo na univerzitu. Človek cítil, že deň pred odchodom chce toho toľko spraviť a povedať, no cíti sa paralyzovaný a jazyk má zviazaný.

Najradšej by bol, keby mohol lusknúť prstami a bol by na ceste, všetko lúčenie by už bolo za ním. Keď už bude preč, zabudne na smútok, lúčenie, hoci si ich bude niesť so sebou, kamkoľvek pôjde, spolu s láskou k tým, ktorých nechal doma. Bude sa môcť sústrediť na budúcnosť, na to, čo vždy chcel robiť.
A keď bude preč, azda sa mu podarí vypudiť z mysle príšerne zbabraný ľúbostný vzťah. Predchádzajúcu noc sa v srdci vzdal Susan a cítil, ako mu to láme srdce. Večné ušľachtilé gesto. Don Quijote. Susan nesmie čeliť realite vojny a smrteľnosti, tak sa jej musí vzdať. A Susan sa okamžite zasnúbila s dôstojníkom, ktorého regiment môže ísť každú chvíľu do Španielska.

Napokon, mohol ju mať. Vyzeralo to tak, že neodmietne. Plakala a hovorila mu, že ho ľúbi, a potom šla dnu a prijala ponuku na manželstvo od iného muža.

Niekoľko hodín nespal od zúrivosti. Zahrávala sa s jeho citmi, chcela získať väčšiu korisť, myslel si najprv. No hnev ho neskôr opustil. Susan, chutná malá Susan nebola schopná takej intrigánskej dvojtvárnosti. Naozaj ho ľúbila a až do poslednej chvíle dúfala, že sa s ňou ožení. Susan bola však realistka. Vždy vyhlasovala, že preňho nie je dosť dobrá. Poddala sa realite a prijala dobrého muža, keď jej ponúkol manželstvo.
A tak ráno po bále vstal skoro, nechal komorníka v izbe, aby mu pobalil veci, ktoré si vezme so sebou. City mal opotrebované a ubité, mimoriadne silno cítil potrebu byť preč, no mal pred sebou celý nepríjemný a bolestný deň.

Edmund ešte nevstal, informoval ho majordóm. Bolo nezvyčajné, že Edmund je takto neskoro ešte v posteli, ale mal za sebou dlhú a veľmi náročnú noc hostiteľa. Na druhej strane Madeline už vstala a bola vonku na koni. To bolo prekvapivé, lebo Madeline nebola ani prinajmenšom ranné vtáča. No aj ona mala dobrý dôvod nespať.

„Kam šla?" spýtal sa majordóma.

„Obávam sa, že neviem, mylord," odvetil a uklonil sa. Lord Eden teda odišiel do stajní pohľadať niekoho, kto to vedel.
O necelú hodinu ju našiel, ako cvála sama po pláži, akoby mala v pätách svorku psov. Keď ho zbadala, spomalila a docválala až k nemu s ostražitým výrazom.

„Už sa so mnou rozprávaš, Mad?" spýtal sa a uškrnul sa na ňu.

„Áno," odvetila bez štipky elánu, aký očakával. „Stále sa na mňa hneváš?"

Pokrútila hlavou, obrátila koňa k čiernej skale a popchla ho do kroku. Lord Eden nasmeroval svojho koňa, aby šiel zarovno s ňou.

„Vždy som vedela, že raz pôjdeš," povedala. „Len som si myslela, že keď to budem ignorovať, nestane sa to. Možno by bolo jednoduchšie mať dvojča rovnakého pohlavia, však, Dom? Cítim, že sme si takí blízki, no aj tak sa odo mňa niekedy tak veľmi líšiš, že ti vôbec nerozumiem. Ale jednu vec nemožno ignorovať a nesmiem ju ignorovať, lebo s tebou trávim možno posledný deň v živote. Ľúbim ťa väčšmi, ako vôbec dokážem vyjadriť slovami."

Lord Eden sa na ňu uškrnul. „Možno by som ťa mal prinútiť, aby si to napísala, Mad," podpichol ju. „Sú to skvelé náboje, ktoré môžem proti tebe použiť pri budúcich hádkach. Keď mi najbližšie budeš hádzať do hlavy vankúše, knihy či sekery, mohol by som na teba mávať papierom a povedať: .Pozri, ľúbiš ma väčšmi, ako vôbec dokážeš vyjadriť slovami, Mad.'"

Prekvapilo ho, keď k nemu zdvihla oči zaliate slzami. „Myslíš, že sa v budúcnosti budeme môcť hádať?" spýtala sa a potom prepukla do hlasných a netaktných vzlykov.

„Mad!" zvolal. „Hej! Pre boha živého, prestaň, dobre? Človek by prisahal, že ma predvedú priamo pred popravnú čatu ako súčasť slávnostného rituálu uvedenia do armády. Prekvapivo veľký počet vojakov sa po vojne vráti domov, vieš, a veľký počet má aj všetky štyri končatiny."

No jej vzlyky boli ešte hlasnejšie, keď mávala rukou okolo seba a hľadala vreckovku, a pľasla ho, keď sa načahoval za liacami jej koňa.

„Ach, ty hus," vynadal jej, zoskočil zo sedla a stiahol sestru z koňa. Držal ju veľmi pevne napriek jej pokusom utiecť a napriek prskaniu a štikútaniu, keď sa pokúšala ovládnuť ponižujúce slzy. „Nevidel som ťa plakať, odkedy ma ocko zbil, keď sme mali desať, za to, že sme ťa ťahali za vlasy a kopali do zadku, a potom odmietol spraviť to isté tebe, hoci si k bitke prispela minimálne rovnakým dielom. Teda až dovčera. A teraz znova."

Neelegantne si odfrkla. „Nenávidím ťa," povedala.

„To nie je pravda, zlatko," odvetil veselo. „Ľúbiš ma väčšmi, ako vôbec dokážeš vyjadriť slovami. Vidíš? Netušil som, že budem mať príležitosť vyhodiť ti to na oči tak skoro."

„Nebuď taký, Dom," prosila ho. Náhle ho chytila za ruku a zdvihla k nemu červenú tvár zaliatu slzami. „Netvár sa, akoby bolo všetko normálne a akoby si zajtra neodchádzal preč navždy, Dom. Dnes sa nedokážem brániť. Nie je spravodlivé bojovať so mnou, keď nie som vo forme."

Sklonil sa a pobozkal ju na čelo. „Si hus," povedal. „Nemám v úmysle dať sa zabiť, to by si veru mohla vedieť. Nemôžem ti dopriať tú radosť, že si dvojča, čo prežilo dlhšie. Mám v úmysle prežiť ťa, sestrička, aspoň o pol hodiny. Prvý von, posledný preč, dalo by sa povedať. Ale najskôr o takých päťdesiat alebo šesťdesiat rokov, Mad. Neponáhľam sa. Ty áno?"

Chytila ho za chlopne kabáta. „Kiežby som mohla ísť aj ja," nariekala. „Kiežby ženy mohli ísť do vojny, Dom."

Prevrátil oči k nebu. „Božechráň! Strávil by som viac času bojovaním s tebou ako s Francúzmi."

„Si veľmi nešťastný pre Susan?" spýtala sa.

Pozrel jej do očí a potom ponad hlavu. „Áno," odvetil stručne. „Áno, som. Už ju, prosím ťa, viac nespomínaj, Mad. Dobre?"

„Dobre," prikývla.

Pozrel na ňu, chytil ju za ruku a takto prešli zvyšok cesty ku skale.

„Stalo sa včera v noci niečo s Purnellom?" spýtal sa. „Chceš mi o tom porozprávať? Nebudem zapárať, ak o tom nechceš hovoriť."

Nemyslel si, že mu odpovie. Vymanila si ruku, sadla si na skalu a pozorne si okolo seba rozprestrela svoju jazdeckú sukňu.

„Spravila som zo seba blázna," ozvala sa. „Ponúkla som sa mu, Dom. Naozaj ponúkla. Dala by som mu všetko."

Lord Eden sa zhlboka nadýchol. „Mad, on ne..." začal.

„Nie, nič mi nespravil," prerušila ho. „Ale chcela som, aby spravil, a dovolila by som mu to. Myslela som, že medzi nami bude všetko v poriadku. Myslela som, že ma ľúbi. Nie! Stále si myslím, že ma ľúbi. Ale niečo nie je v poriadku. Neviem čo. Niečo, čo ho núti nenávidieť sa. A teraz sa to už nedozviem. Kanada! Druhý koniec sveta. Ide do Kanady."

Načiahol sa a dotkol sa jej ruky. „Zima tu bude skôr, ako sa nazdáš," povedal. „Pôjdeš s mamou do Londýna a onedlho sa zaľúbiš do niekoho iného, Mad. Možno sa teraz naozaj zaľúbiš. Až do konca života."

Usmiala sa naňho a stisla mu ruku. „Áno, možno," odvetila. „Asi bude vysoký. Svetlovlasý. So širokými plecami. Bielymi zubami. Hlbokým melodickým hlasom."

„Bude mať štyridsaťtisíc ročne," dodal lord Eden.

„Štyridsaťtisíc ročne," súhlasila. „Čo ešte?"

Náhle vyskočila na rovné nohy a pustila sa do behu ku koňovi, ktorý pokojne stál vedľa bratovho koňa.

„Pomôž mi vysadnúť, Dom," požiadala ho. „Budem sa s tebou pretekať až do horného konca údolia. Rýchlo mi pomôž vysadnúť."

Vstal, aby jej vyhovel. „Neplačeš znovu, Mad, však?"

„Samozrejme, že neplačem, ty truľo," veselo odvetila s tvárou obrátenou ku koňovi. „Ako by som pri pretekoch videla, keby som plakala? Ihneď mi pomôž vysadnúť!"

PESTÚNKA REYOVÁ PREČESÁVALA Alexandre vlasy a chystala sa ich zviazať do zvyčajného drdola. Rozčesávala najväčšmi rozstrapatené miesta a bystro pozerala sponad okuliarov na zrkadlový obraz svojej panej. Alexandra zasnene hľadela do diaľky. Líca mala sčervenené.

„Vzala som vašu zelenú jazdeckú sukňu dole do kuchyne, aby vám ju oprali a vyžehlili," ozvala sa pestúnka Reyová. „Obruba bola vlhká."

„Aha, áno," odvetila Alexandra neprítomne.

„A topánky sa vám sušia pred kozubom v kuchyni. Boli úplne premočené."

„To je od rosy," povedala Alexandra.

Pani Reyová jej na chvíľu prestala česať vlasy a pozerala na jej odraz v zrkadle, ale vyzeralo to, že Alexandra nevníma jej prítomnosť.

„Nie tak surovo, pestúnka," ozvala sa, keď jej pani Reyová drsne odhrnula vlasy z tváre. „Mohla by si mi spustiť pár vĺn nad uši? Vyzeralo by to veľmi frivolne?"

„Takto, zlatko?" Pani Reyová uvoľnila zovreté vlasy, ktoré sa nad Alexandrinými ušami skrátili a ihneď zjemnili jej črty a zdôraznili svoju hustotu a vlnitosť. „Vyzeralo by to veľmi pekne, ak mám povedať svoj názor."

„Áno, prosím." Alexandra sa usmiala.

„Nesmieme nechať vášho otca čakať, zlatko," povedala pestúnka Reyová. „Povedal pol hodiny, keď som vyšla sem, a určite z nej neostáva viac ako päť minút."

„Povedala si, že v jeho izbe, pestúnka?" spýtala sa Alexandra. „Pôjdem hneď a budem tam o dve minúty skôr. Už si skončila? Áno, páči sa mi to. Ďakujem." Vstala, obrátila sa a prekvapila svoju starú dojku, keď sa k nej sklonila a pobozkala ju na zvädnuté líce.

„Ale choďte," ohradila sa naoko pestúnka.

Alexandra sa netešila na rozhovor s otcom, ale nebála sa ako zvyčajne. Skôr ako mu zaklopala na dvere, zhlboka sa nadýchla a potom počkala, kým jej komorník otvorí.

„Dobré ráno, ocko," pozdravila ho a vošla dnu. Poobzerala sa po obliekarni a zistila, že sú sami. Zopla ruky pred sebou, vystrela plecia a zdvihla bradu.

„Neviem, čo je na ňom dobré, Alexandra," odvetil, obrátil sa na opačnom konci miestnosti a prísne na ňu zazeral. „Tvoja matka sa necíti dobre a je pripútaná na lôžko minimálne do obeda a náš drahý džentlmen trvá na tom, že rozhovor medzi ním a mnou nie je dostatočný. Vyzerá to tak, že pri ňom musíte byť ty, tvoja matka a jeho matka tiež. Budeme teda musieť počkať až do popoludnia. Vykľula sa z toho pekná situácia."

„Ale lord Amberley má úplnú pravdu, ocko," odvetila pokojne. „Naše rozhodnutie sa týka nás oboch a je správne, že by sme ho mali oznámiť svojim rodičom a prediskutovať celú záležitosť civilizovaným spôsobom."

„Ticho, dievča!" zahrmel. ,Ak budem chcieť poznať tvoj názor, spýtam sa ťa naň. A môžeš si byť istá, že si na to poriadne dlho počkáš. Odkedy muž nie je pánom svojej rodiny?"

Alexandra preglgla. „Nebudem ticho, ocko," namietla pokojne. „Toto je záležitosť, ktorá sa ma veľmi priamo týka. Budem sa vyjadrovať k tomu, čo sa mi stane."

Chvíľu premýšľala, čo jej asi spraví. Zarazene stál a uprene na ňu pozeral. Nepohla sa a opätovala mu pohľad.

„Čo to má znamenať?" spýtal sa hrozivo tichým hlasom. „Aké spôsoby si pochytila v tomto zločinnom prostredí, Alexandra? Uvedomuješ si, s kým sa rozprávaš? Ako sa mi odvažuješ pozerať do očí, keď sa mi vzpieraš? Radšej choď naspäť do svojej izby a zvyšné hodiny stráv na kolenách a pros o milosť, kým ťa zase nezavoláme. Pri obede ťa ospravedlním."

„Nie," odvetila, „to neurobím, ocko. Už nikdy sa nebudem modliť k tomu imaginárnemu Bohu hnevu a pomsty. A ak je náš rozhovor s jeho lordstvom odsunutý, mám v úmysle ísť si zajazdiť na útesy. Som dospelá žena, ocko. Mám dvadsaťjeden rokov. A rozhodla som sa vziať svoj život do vlastných rúk. Neviem ešte, čo s ním spravím. Predpokladám, že budem musieť vziať miesto guvernantky alebo niečo podobné. Rozhodnem sa až potom, keď odtiaľto odídem."

„Ja rozhodnem, čo sa s tebou stane, keď odtiaľto odídeme," burácal lord Beckworth, kráčal po izbe a zazeral na ňu. „Vidím, že budem musieť vziať zodpovednosť za tvoju nesmrteľnú dušu do vlastných rúk, Alexandra. Nechala si ju padnúť až k diablovi."

„Ocko," povedala, uvoľnila plecia a trošku sklopila bradu, „musíme sa správať takto? Nemôžeme sa jednoducho ľúbiť? Keď ste sem pred niekoľkými dňami prišli, bola som taká šťastná, že vás vidím. Uvedomila som si, ako veľmi vás ľúbim. Ste môj otec a strávila som s vami celý doterajší život. A vy ste sa o mňa starali. Viem, že ľúbite mňa aj Jamesa. Ale tak veľmi sa bojíte ukázať nám to, bojíte sa, že budete vyzerať slabo a hriešne. Nie je hriech ľúbiť, ocko. Boh je láska."

Kým rozprávala, neveriacky na ňu pozeral. Jednu ruku otvoril a potom zaťal v päsť. „Robíš mi kázeň?" spýtal sa.

Pokrútila hlavou. „Len vás chcem objať, ocko," odvetila. „Len vás chcem ľúbiť."

„V živote som nepočul taký nezmysel," poznamenal. „Aj ja by som povedal, že ma máš ľúbiť, Alexandra. Tvoja duša by bola v žalostnom stave, keby si ma neľúbila. A povedal by som, že aj ja ťa ľúbim. Neobetoval som ostatných dvadsaťjeden rokov tomu, aby som ťa priviedol k večnej spáse?"

„Ocko," povedala takmer šeptom, „ľúbim vás."

„Hm." Kŕčovito otváral a zatváral ruku. „Neviem si vysvetliť, čo to do teba vošlo, Alexandra. Niečo na teba ide. Choď do svojej izby, dievča. Odporúčam ti, aby si si na hodinku-dve ľahla. Keď sa vrátime do mesta, budem musieť zavolať lekára."

Alexandra prešla malú vzdialenosť medzi nimi, pobozkala ho na líce, zvrtla sa a rýchlo vyšla z izby.

„Čo, dopekla, vošlo do toho dievčaťa?" počula jeho posledné slová, keď za sebou zatvárala dvere.

Lord Amberley bol v matkinej obývacej izbe. Stál pred ňou a ruky mal položené v jej dlaniach.

„Drahý Edmund," povedala. „Bola som z vás taká šťastná. Veľmi ľúbim Alexandru a zdalo sa mi, že je pre teba tá pravá. Myslela som, že môj syn napokon dostane odmenu za stratenú mladosť a roky služby ostatným. Môj prvorodený syn, Edmund. Si pre mňa taký drahý."

Usmieval sa. „Hovoríš to, akoby som žil život plný utrpenia a ťažkostí, mama," odvetil. „To vôbec nie je pravda. Mám teba, Dominica a Madeline. Mám tento domov, bohatstvo a pohodlie. Mnoho ľudí by dalo neviem čo za to, aby žili takýto život plný utrpenia. Nerob tragédiu z toho, čo sa deje, mama. Alex a ja nie sme stvorení pre seba. To je všetko. Obaja budeme šťastnejší, keď nebudeme spolu."

Pátravo sa mu zahľadela do usmievajúcich sa očí. „Klameš, Edmund," obvinila ho. ,Ach, klameš! Myslíš, že ťa nepoznám dosť dobre, aby som ti to uverila? Ľúbiš ju, nie?"

„Áno, mama," odvetil nežne. „Ľúbim ju. Je pre mňa všetkým na svete."

Zasiahlo ju to a pevnejšie mu zovrela ruky. „A nie je nijaká nádej?" spýtala sa. „Nijaká, Edmund?"

„Nie, mama," pokrútil hlavou. „Dal som Alex slobodu, lebo tú chce najväčšmi na svete, vlastne celý doterajší život strávila bez nej."

Prikývla. „Dal si jej slobodu," povedala. „Áno, Edmund. Všetko je povedané. Nebudem ťa zdržiavať. Určite chceš ísť za svojimi záležitosťami. Takéto stretnutia sú pre teba veľkou záťažou, však? Uvidíme sa pri obede, drahý."

Nastavila mu líce na bozk a pozorovala ho, ako vychádza z izby. Niekedy vyzeral natoľko ako jeho otec, až ju bolelo srdce. Bol však oveľa zraniteľnejší ako jeho otec, hoci len málo ľudí by si to o ňom pomyslelo. A z dlhoročnej skúsenosti vedela, že čím väčšmi Edmund trpí, tým pevnejšie a nežnejšie sa usmieva.

Aké hrozné bolo byť matkou, porodiť dieťa a dojčiť ho, pozorovať, ako rastie do dospelosti, a vedieť, že ho nemôže ochrániť pred ujmou a utrpením.

Lady Amberleyová vzdychla a opäť upriamila pozornosť na výšivku v ráme.

Nemohol ju nechať samu. Vedel, že odišla z domu. Odišla len niekoľko minút predtým, ako vyšiel z kaplnky, povedal mu komorník. A keď vyšiel z domu, videl ju, ako ide na koni hore kopcom na západ, určite mieri na vrchol útesu. Práve tam by Alex dnes ráno šla. A on musí ísť za ňou. Možno chcela byť sama. Ale ostávalo mu tak málo času. Toto je možno jeho posledná príležitosť byť s ňou osamote. Musí ísť za ňou.

Lord Amberley pomaly vychádzal na koni hore kopcom a bojoval sám so sebou. Asi by sa mal obrátiť a nechať ju samu. Naozaj si nemali viac čo povedať, nič viac nemohli spraviť. Lepšie bude pamätať si magické včasné hodiny toho dňa a ich tichú, zvláštne pokojnú spoločnú chôdzu naspäť do domu ako jeho posledné stretnutie s ňou. Lepšie bude nepokaziť to zvláštnosťou osamelého stretnutia v chladnom svetle dňa, keď pravdepodobne nenájdu jedinú vec, ktorú by si mohli povedať.

No pokračoval ďalej. Musí s ňou byť ešte jediný raz sám.

Ešte raz ju vidieť, pozrieť jej do očí, azda sa jej aj dotknúť. Nedovolil si myslieť na to, čo sa skoro ráno stalo v jeho chatrči. V tento deň musí toho toľko povedať a spraviť, musí sa sústrediť na to. Poklad svojich spomienok otvorí, až keď Alex odíde - zajtra alebo pozajtra.

Nepodarilo sa mu však zastaviť spomienky a obrazy. Spomienku na nahú a nezahanbenú Alex, oveľa krajšiu ako ktorákoľvek žena, akú kedy videl alebo si predstavil. Na rozhorúčenú a rozvášnenú Alex v jeho náručí. Na Alex nad ním, ako sa pohybuje v jeho rytme so zmyselne sa vlniacimi vlasmi, pozerá mu do tváre tmavými iskriacimi očami. Na Alex s mäkkými, vlhkými, ženskými hĺbkami, ktoré sa mu otvárali a celé dávali, takže sa stretli a zjednotili v extáze dávania a prijímania.

Alex!

Videl ju, keď cválal po plošine k útesom. Pozerala na more s rukami spustenými popri bokoch. Nemala klobúk. Jej kôň sa pásol na drsnej tráve v bezpečnej vzdialenosti od útesu.

Keď sa priblížil, obrátila sa a pozorovala ho. Nepodišla k nemu ani sa neobrátila. Nechal koňa vedľa jej a kráčal k nej. Neusmiala sa ani neodvrátila pohľad od jeho tváre.

Usmial sa na ňu a postavil sa vedľa nej. Pozrel na more pod nimi. „Dnes je takmer pokojné," ozval sa.

„Áno," odvetila.

„Alex, nebudeš ľutovať minulú noc?" „Nie."

„Nezabudneš?"

„Nie, nikdy," povedala. „Ako by som mohla?" „Som rád," vydýchol si.

Zdalo sa, že si už nemajú čo povedať. Stál vedľa nej, ruky mal spojené za chrbtom, pozeral na vodu, ktorú nevidel. „Zajtra odchádzaš?" spýtal sa. „Áno."

„Budeš šťastná, Alex? Neľutuješ svoje rozhodnutie?"

Chvíľu bolo ticho. „Nie," odvetila.

Prikývol a zdvihol oči k vzdialenému horizontu.

„A čo ty?" spýtala sa náhle a obrátila sa k nemu. „Povedz mi o sebe, Edmund. Ako to cítiš ty? Aký máš názor na včerajšiu noc? Budeš šťastný? Neľutuješ niečo?"

Pozrel na ňu a oči sa mu usmievali. „Začal som ťa mať rád, Alex," povedal, „a nemusím ti hovoriť, aký mám názor na včerajšiu noc. Chcem, aby si bola šťastná. Ak si šťastná z toho, ako sme sa rozhodli, potom som spokojný. Nič neľutujem, drahá."

Chvíľu naňho pozerala a pomaly krútila hlavou zo strany na stranu. „Nie," odvetila. „To mi nestačí, Edmund. Nechcem vedieť, ako si myslíš, že sa cítiš, alebo čo si myslíš, že by si mal spraviť. Dal si mi toho toľko, Edmund. Vždy si bol taký nesebecký. Ale nikdy si mi nedal seba. Svoje telo áno. Ale seba nie. Vôbec ťa nepoznám."

Úsmev sa mu rozšíril až na ústa. „Ty si tu dôležitá," namietol. „Ja som mal šťastný život, Alex, a bol som mimoriadne požehnaný. Ty nie. A ak môžem spraviť jednu drobnosť, aby si bola šťastná, spravím ju ochotne. Spravil som ju. Dal som ti slobodu. Tú si si želala, nie?"

„Ukáž mi, že si zraniteľný," žiadala ho. „Ukáž mi jediné znamenie, Edmund. Zranilo ťa to nejako? Hoci tým najmenším spôsobom? Zranila som ťa vôbec? Ukáž mi jedinú svoju slabinu. Ukáž mi, že nie si svätec. Ukáž mi, že si človek, ktorý dokáže cítiť a trpieť. Prosím, Edmund. Povedz mi, čo som ti spravila, čo ti robím. Ak vôbec niečo. Alebo mi povedz, že si šťastný, že ma vidíš odchádzať."

Tentoraz sa zdalo, že mu úsmev zamrzol na perách. A potom zmizol, kým čakala a neústupčivo mu pozerala do očí. „Ľúbim ťa," povedal. „A ide mi puknúť srdce, že ťa stratím. Dal som všetko, čo som mohol, Alex, lebo si v mojom živote dôležitejšia ako čokoľvek iné. Keď odídeš, bude ma to nekonečne bolieť a neviem, či tá bolesť niekedy ustúpi. Hoci rozum mi hovorí, že budem ďalej žiť a normálne fungovať a že sa znova budem smiať a možno raz nastane deň, keď na teba nebudem myslieť, moje srdce tomu dnes neverí. Tak. Teraz si spokojná?"
V očiach mal slzy a znova sa na ňu usmial. „Áno," odvetila. „Ach, áno."

Pozerala, ako preglgol a znovu sa ovládol a v modrých očiach sa mu opäť usadil úsmev. „Myslela som, že chcem slobodu," povedala, „kým som ju nezískala a nezistila, že to vôbec nie je ono. To, čo som chcela, Edmund, to, čo som vždy chcela, je byť potrebná. Mama a ocko sa o mňa vždy starali, vychovávali ma a trestali. James ma vždy ľúbil a ochraňoval. A ty a tvoja rodina ste ma chránili a zaobchádzali so mnou s neuveriteľnou milotou a zdvorilosťou. Ale nikdy som nebola potrebná. Vždy som dostávala city od ostatných. Zdalo sa, že odo mňa nikto nijaké city nepotrebuje. Nikto nikdy nepotreboval, aby som ho ja ľúbila."

„Ja ťa potrebujem," prerušil ju. „Bože, Alex, ja ťa tak potrebujem."

„Viem," odvetila. A náhle sa naňho oslnivo usmiala. „Oženíš sa so mnou, Edmund?"

Skúmavo sa jej zahľadel do očí. „Vieš, že sa s tebou ožením, kedykoľvek si to budeš želať," povedal.

„Nie," pokrútila hlavou. „To nie je dosť dobré. Nechcem, aby si sa so mnou oženil, lebo to chcem ja. Vôbec nie. Radšej budem spoločníčka deväťdesiatročného mrzúta v najodľahlejšom kúte škótskej Vysočiny. Naozaj. Chcem, aby si sa so mnou oženil preto, lebo to chceš ty. Alebo sa so mnou neoženil, ak nechceš. Ale musí to byť preto, lebo to tak cítiš a potrebuješ, Edmund."

„Nechcem ďalej žiť bez teba," povedal. „Predpokladám, že budem, ak budem musieť. Nie som samovražedný typ. Ale nechcem, Alex. Chcem ťa vziať do svojej kamennej chatrče a držať si ťa tam pre seba po celý zvyšok života. Chcem ťa milovať a milovať a zabudnúť, že na tejto planéte je ešte niekto iný, kto by ma niekedy v budúcnosti mohol potrebovať. Potrebujem ťa rovnako ako vzduch, ktorý dýchame. Upokojil som ťa?"

„Áno," odvetila.

„Tak dobre," pokračoval. „Dovolíš mi byť tu mužom?

Viem, že si myslíš, že naša spoločnosť nie je veľmi spravodlivá k ženám, drahá. Je však jediná, ktorú máme, a ak bude niekto žiadať niekoho o ruku, budem to ja. Rozumieš?" „Áno, Edmund," prikývla.

„A nemusíš vyzerať tak pokorne," podpichol ju. „Môžeš sa so mnou na túto tému hádať až do konca života, ale v tejto chvíli trvám na tom, že mužom som ja. Vydáš sa za mňa?"

„Áno, Edmund."

Chytil jej tvár do dlaní, prsty si preplietol s jej vlasmi nad ušami a palcami jej hladil líca. Niekoľko chvíľ jej pozeral do očí vážnym, pátravým pohľadom.

„Naozaj si ma vezmeš?" spýtal sa. „Nie je to len pre ten smutný príbeh, čo som ti práve povedal?"

„Ach, áno," odvetila, „je to len preto, Edmund. Nevydala by som sa za teba, keby jedinou pohnútkou bola moja potreba. Nikdy som si nebola istá, že to nie je jediný dôvod, až kým si mi nepovedal, že ma naozaj chceš a potrebuješ. Nevedela som, či tvoje želanie oženiť sa so mnou nie je len tvoja nesmierna láskavosť a túžba ochraňovať všetko, čo je slabšie ako ty."

„Alex," krútil hlavou. „Dokonca aj po včerajšej noci?"

„Ja som ťa požiadala, aby si to spravil," pripomenula mu. „Mohlo to byť len tým, že si ma chcel spraviť šťastnou."

„Ak by si bola v týchto veciach skúsená, nemohla by si niečo také povedať. Nemohol by som spraviť to, čo som ti spravil, drahá, a práve takým spôsobom, keby som ti chcel dať len príjemný zmyselný zážitok. Miloval som sa s tebou, Alex, celou svojou osobnosťou. Áno, a žiadal som a prosil o celú tvoju osobnosť. Vedela by si to, keby si to nezažila po prvýkrát. Dnes ráno by si sa ma na to nemusela pýtať."

„Nuž," povedala a položila si ruku na jeho kabát. „Tak." Zatvorila oči. „Ach, Edmund, napokon nemusím nikam ísť. Nemusím ťa opustiť. A nebudem musieť od teba len brať, budem ti môcť aj dávať. Potrebuješ ma. Naozaj ma potrebuješ! Myslím, že musím kričať alebo jačať. Nedokážem si to poriadne uvedomiť. Nemusím odísť, Edmund?"

Rozžiarene sa na ňu usmieval, keď otvorila oči. „Asi ťa požiadam, aby si odstúpila sto yardov, ak budeš naozaj kričať," povedal.

Náhle sa zachichotala a objala ho okolo krku. „Ach, Edmund," vzdychla, „ako veľmi ťa ľúbim. A máš úplnú pravdu. Láska je najdôležitejšia - ale láska, ktorá ide dvoma smermi. Láska, ktorá dáva, a láska, ktorá prijíma."

„Budeš ma musieť učiť tej druhej láske," povedal. „Nie som zvyknutý byť zraniteľný, Alex. Nepochybne sa pred tebou uzavriem, keď sa najbližšie budem cítiť zranený alebo budem trpieť, a budem sa s tým snažiť vyrovnať sám. Budeš ma musieť naučiť, aby som ťa pustil k sebe. Nebude to ľahké, drahá. Obávam sa, že ťa sklamem."

„Nie," odvetila. „Teraz, keď viem, že ma potrebuješ, nikdy na to nezabudnem a nedovolím ani tebe, aby si na to zabudol."

Sklonil hlavu a pobozkal ju.

Keď nadvihol hlavu, zovrela mu ruky okolo krku pevnejšie. „Edmund," ozvala sa, „musím uľaviť svojmu svedomiu. Je nesprávne mať tajomstvá pred svojím snúbencom, však? Najmä, keď je vinné."

Spýtavo a ostražito sa jej zahľadel do očí. „O čo ide, láska?"

„Klamala som," odvetila. „Dnes ráno som klamala, lebo som ťa tak veľmi chcela. Naozaj neviem, kedy je pravdepodobné a kedy nepravdepodobné, že počnem dieťa." Keď to dopovedala, prudko sa začervenala.

Oprel si čelo o jej. „V tom prípade asi nemám na výber, láska," povedal. „Budem z teba musieť spraviť počestnú ženu, však?"

„Áno, Edmund."

„Čoskoro, už čoskoro, Alex. A budeme dúfať, že dokážeš klamať rovnako presvedčivo, ako si oklamala mňa, keď sa naše prvé dieťa narodí o niečo skôr ako deväť mesiacov po svadbe."

,Ach, Edmund," riekla s dokonalou vážnosťou a pozerala mu do očí, „dúfam, že sa narodí. Ach, dúfam, že sa narodí. Aký nádherný spôsob, ako počať dieťa."

Znova ju pobozkal. „Všetky naše deti budú počaté rovnako nádherne, Alex, sľubujem." Náhle sa uškrnul. „Všetkých stodva detí. Nie, nemykaj sa, láska. Pamätaj, že v našej rodine sú bežné dvojčatá."

„Chcem to ísť oznámiť mame a ockovi," povedala. „Môžeme ísť a povedať im to, Edmund? Prosím."

„O tých stodva deťoch," spýtal sa so zdvihnutým obočím, „alebo najprv o tých, čo sú už možno na ceste?"

„Ach, buď, prosím ťa, vážny," karhala ho. „O našej svadbe, Edmund. Chcem im to povedať a aj tvojej matke, Madeline, lordovi Edenovi a sirovi Cedricovi, strýkovi Williamovi a tete Viole a všetkým ľuďom na celom svete. A Jamesovi."

Pritiahol si ju k sebe a položil si líce na jej temeno. „Bude v poriadku, Alex," upokojoval ju. „Nebudem predstierať, že poznám tvojho brata alebo že mu rozumiem. Myslím, že je v ňom niečo, o čom nehovorí. Ale je v ňom aj sila, inštinkt na prežitie, niečo také. Neviem, ako to mám vysvetliť, ale cítim to. Vráti sa, drahá, keď sa nájde, a budeš mať možnosť prejaviť mu lásku rovnako, ako ju prejavoval on tebe."

Uvoľnila sa a dovolila mu vyhľadať jej ústa. „Ďakujem," povedala. „Vieš, aký je pre mňa dôležitý, však?"

„Samozrejme," odvetil. „Rovnako drahý ako Dominic a Madeline pre mňa. A toto je Dominicov posledný deň doma, Alex. Musíme ho využiť čo najlepšie."

„Áno," prikývla, usmiala sa mu do očí a odstúpila od neho. Natiahla k nemu ruku. „Vezmi ma domov, Edmund."

Vložil si ruku do jej dlane a prstami jej ju pevne zovrel. „Ale no," povedal, „už si doma, láska. A ja tiež. Poďme späť do Amberley."[image: image5.jpg]MARY BALOGHOVA

